
Prolog til Brødrenes sanger og Søstrenes sanger 


Jeg hilser den gode hjelper som har krysset visdommens hav 

og sprer den dypeste lære med vakre, velformede ord! 

Jeg hilser den høyeste lære, som Den Fullkomment Våkne hedret: 
de vise som lever rett og sant, gikk ut fra verden ved denne læren. 
Jeg hilser den edle ordenen, en fruktbar åker for gode gjerninger, 
den som ved rett og sant levevis kjenner veien og målet! 

Alt godt er en følge av dyp respekt for disse glitrende tre juveler — 
ved deres verdifulle krefter beseiret jeg døden fullstendig. 


Her følger versene! Subhuti og de andre 

munker og nonner som hevet seg over det verdslige, 

fremførte dem som vitnesbyrd om det de hadde gjort og oppnådd — 
dype vers som springer ut av ekte følelser og sann innsikt, 

som taler om tomhet og kaster lys over den edle læren. 

Brødrenes sanger og Søstrenes sanger kalles de, og står skrevet 

i Samlingen av kortere tekster, slik de vise fremsa dem. 


Jeg har skrevet en kommentar med forklaringer, selv om det ikke var lett: 
Dyp kunnskap stråler fra versene, som egner seg godt til fordyping — 
forklaringer er nødvendige for å bevare lærerens budskap, 

og for at de vise, standhaftige løvers grundige analyser 

fra tidligere tider skal bestå! Derfor skriver jeg dette — 

etter å ha dykket iherdig ned i de fem tekstsamlingene. 

Disse har jeg bygget på, i samsvar med kommentarene 

slik munkene i Mahavihara bevarte dem, hele og uforfalskede 

og med vise fortolkninger av innholdet i samsvar med tradisjonen. 
Noe var vanskelig å tyde, og mangler forklaring fra gammel tid: 
også dette har jeg utredet, belyst og forklart. 


I dyp respekt for brødrenes og søstrenes mange sanger 

vil jeg analysere innhold og mening så klart og godt jeg kan! 
Jeg ønsker at læren består, klippefast og i lange tider! 

Så følg oppmerksomt med, alle gode mennesker! 


Hør løvene som ut mellom skarpe tenner slynger sine mektigste brøl! 
Hør om deres trengsler og vekst, hør deres vers om veien til målet! 
Hør deres navn og familie! Hør hvordan de praktiserte læren 

og om deres trening og endelige frihet! 

I visdom og flid levde de, og vandret rundt til mange steder 

hvor de øvde seg i innsiktsmeditasjon. 

De fant udødelighetens rette vei, de fant det sanne målet — 

og betraktet så tilværelsen med lindrende kjølig ro. 


Dette synger de om! 

I. Sanger med ett vers. 
Første del 
1. Subhuti 


Subhuti ble født 1 Savatthi som sønn av den rike mannen Sumana og yngre bror av Anathapindika. 

På den tiden var vår Mester stått frem i verden, og på sin vandring for å gjør den gode lære 
kjent blant menneskene, var han kommet til byen Rajagaha. Der hadde folk skjenket ham 
Bambuslunden og andre steder der han selv og munkeordenen kunne bo, og denne gangen bodde han 
i Sitalunden like utenfor byen. 

Den rike kjøpmannen Anathapindika kom fra Savatthi med varer han ville selge, og tok inn 
hos en kjøpmann i Rajagaha som var hans gode venn. Der fikk han høre Buddha tale, og besøkte ham 
etterpå i Sitalunden. Allerede første gang han hørte ham, ble Anathapindika overbevist og nådde det 
stadiet som kalles “en som har gått ut i strømmen”. Han ba Mesteren komme og besøke Savatthi også. 
Han lot bygge hus for Mesteren og munkene med jevne mellomrom langs veien mellom Rajagaha og 
Savatthi, og ved byen Savatthi kjøpte han en park av prins Jeta for en veldig sum penger og lot bygge 
boliger for Mesteren og munkene der. 

Den dagen da parken og boligene ble overlevert som gave til Mesteren, var Subhuti sammen 
med Anathapindika og lyttet til Mesterens ord. Subhuti ble overbevist, og lot seg ordinere som munk. 
Først spesialiserte han seg i to avsnitt av munkereglene. Deretter fikk han tildelt et meditasjonstema 
og gikk ut i skogen for å praktisere. Han konsentrerte seg om nestekjærlighet og innsikten hans ble så 
dyp at han ble en arahant, hvilket vil si at han nådde full oppvåkning. Han ga seg til å undervise 
andre, fordi også Mesteren hadde trengt dypt inn i nestekjærligheten før han ga seg til å undervise. 
Derfor ble han den fremste av dem som levde i fred med verden. Når han gikk runden for å motta 
almisser, fordypet han seg i vennlige tanker i hvert hus, og tok først imot maten etter at han var 
kommet ut av sin vennlighetsmeditasjon. Da ønsket han giverne alt godt. Derfor ble han regnet som 
den fremste av dem som fortjener gaver. 

Og derfor erklærte også Mesteren: 

*Av alle mine elever og munker er Subhuti den fremste av dem som lever i fred med verden 
og den fremste av dem som fortjener gaver!” 

Etter at denne ærverdige munken var blitt en arahant og hadde nådd det høyeste mål, ga han 
seg på vandring rundt i landet for å være til hjelp for andre, og etter en tid kom han til Rajagaha. 

Kong Bimbisara fikk høre at denne munken var kommet, og han gikk bort til ham, hilste 
høflig og sa: 

“Bli her, ærverdige. Jeg skal sørge for et sted du kan bo.” 

Men så gikk han bort og glemte det hele. Da munken ikke fikk noe sted å bo, ble han værende 
under åpen himmel. Med sine mentale krefter gjorde han så det ikke falt regn. Folk bekymret seg over 
tørken og gikk til kongen og klaget sin nød. Kongen undret seg over hvorfor det ikke falt regn. 

“Det må være fordi denne munken bor under åpen himmel,” tenkte han og lot sette opp en 
løvhytte for ham. 

*Denne løvhytta kan du bo i, ærverdige,” sa han og bøyde seg for munken. Munken gikk inn 1 
den vesle hytta og satte seg på en sittepute av gress. Da begynte det å regne, smått og pent, ikke som 
en styrtflod. Munken ville lindre de bekymringene tørken hadde skapt blant folk og forsikre dem om 
at ingen fare truet, verken utenfra eller innenfra, og uttalte derfor dette verset: 


1 
Min lille lovhytte er tett 
mot vind og veer — la det regne! 

Fritt er hjertet mitt, og sinnet 
viljefast. La regnet falle! 


Dette verset ble munkens erklæring om den visdom han hadde vunnet. 
2. Kotthika den store 


Kotthika ble født i en velstående brahmanfamilie 1 Savatthi. Da han ble gammel nok, lærte han de tre 
vedaene og ble meget kyndig i alt en brahman bør kunne. En dag gikk han for å høre på Mesteren. 
Han ble overbevist av det han hørte, og lot seg ordinere som munk. Etter ordinasjonen praktiserte han 
innsiktstrening og ble en arahant med full analytisk innsikt. Han lærte å mestre alle analysene og 
lyttet ofte til eldre og vise munkers forklaringer. Takket være sin flid og sin omfattende kunnskap ble 
han den fremste av dem som kjenner alle analyser. 

Mesteren ga ham ytterlige forklaringer og erklærte deretter: 

*Av alle mine elever og munker er Kotthika den fremste når det gjelder analytisk innsikt.” 

En tid senere følte Kotthika frihetens lykke og uttalte med dyp følelse: 


2 

Den som rolig forsaker alt 

og taler klokt, uten hovmot, 
rister det onde av seg; lett 
som vinden kaster trærnes løv. 


3. Tvileren Revata 


Revata ble født i en rik familie i Savatthi. En dag slo han følge med mange andre som etter middag 
gikk for å lytte til ord om læren. Han ble stående ytterst i kretsen og hørte Mesteren, han med de ti 
krefter, forklare læren. Han ble overbevist av det han hørte, og lot seg ordinere. Deretter fikk han 
tildelt et meditasjonsemne å arbeide med, og praktiserte dypmeditasjon slik at han ble en arahant. 
Han klarte å oppnå de fleste av de dypmeditasjonene Mesteren underviste 1, og praktiserte iherdig dag 
og natt. 

Derfor erklærte Mesteren: 

*Av alle mine elever og munker er tvileren Revata den fremste i dypmeditasjon.” 

Da Revata hadde nådd målet, tenkte han over hvor ofte han tidligere hadde vært i tvil. Da han 
nå så hvordan tvilen var borte, tenkte han: 

“Sá kraftig min lærers undervisning er, ettersom tvilen min er borte ná, og sinnet er falt til 
ro!” 

Og som hyllest til Mesterens visdom og kraft uttalte han dette verset: 

Se de fullkomne bære sin visdom 
som brennende fakler ved midnatt! 
Klarhet og lys skjenker de øyet, 
jager all tvil hos den søkende. 


4. Punna, Mantanis sønn 

Punna ble født i en brahmanlandsby ved navn Donavatthu, ikke langt fra byen Kapilavatthu. Han var 
søstersønn til munken Kondafifia den vise, den første som Buddha ordinerte som munk. Etter at 
Mesteren hadde nådd full oppvåkning, vandret Kondafifia omkring i landet og ga undervisning i den 
gode lære. En gang Mesteren oppholdt seg ved Rajagaha, besøkte munken Kondarifia Punna og 
ordinerte ham som munk. Deretter gjennomgikk Punna den innledende treningen. Han var flittig, og 
det varte ikke lenge før han mestret alt det som en munk burde kunne. Så forlot han og onkelen 
traktene ved Kapilavatthu for å være 1 nærheten av Mesteren. Han trente iherdig, og det varte ikke 
lenge før han vant full innsikt og ble en arahant. 

Fem hundre unge menn lot seg også ordinere og holdt seg sammen med Punna. Og fordi han 
hadde de ti gode egenskaper som trengs for å undervise, nemlig enkel livsstil, tilfredshet, 
tilbaketrukkenhet, en beskjeden væremåte, flid, moral, konsentrasjon, forståelse, frigjøring og 
innsiktsfull kunnskap, lærte han dem opp 1 de samme egenskapene. De fulgte hans råd og ble selv 
arahanter, alle sammen. Da de selv hadde fullført treningen og hadde de ti gode egenskapene som 
trengs for å undervise, ville også disse munkene treffe Mesteren. 

Punna syntes imidlertid ikke at det sømmet seg for ham å komme til Mesteren med et så stort 
følge, så han ba dem gå i forveien, hilse Mesteren og si at han selv ville komme litt senere. 

Alle disse munkene, som var fra samme del av landet som Mesteren og som hadde fjernet alt 
negativt fra sinnet og utviklet de ti gode egenskapene som trengs for å undervise, gjorde som deres 
veileder hadde sagt. De ga seg på vandring til Bambuslunden ved Rajagaha, der de fant Mesteren og 
hilste ærbødig på ham. 

Når munker kommer til våkne mestere, er det vanlig at de snakker vennlig med hverandre, og 
Mesteren spurte dem om de hadde det bra. 

“Og hvor kommer dere fra, munker?” spurte han så. 

“Fra ditt eget hjemland, Mester,” svarte de. 

Da spurte Mesteren om det fantes noen munk der som hadde de ti gode egenskapene som 
trengs for å undervise: 

*Hvilken munk på den kanten av landet er det som har utviklet disse egenskapene?” 

*Det er en som heter Punna, Mantanis sønn, Mester,” svarte de. 

Da den ærverdige munken Sariputta hørte dette, fikk han lyst til å treffe denne munken. 

Så vandret Mesteren fra Rajagaha til Savatthi. Punna fikk høre at Mesteren var kommet, og 
tenkte at nå passer det å gå og hilse på ham. Han gikk og oppsøkte ham i Mesterens egen hytte, og der 
fikk han undervisning i læren. Punna lyttet oppmerksomt. Så tok han høflig avskjed og gikk inn i 
Blindemannslunden for å meditere i ensomhet under et tre. 

Da Sariputta fikk høre at Punna var kommet, gikk han for å lete etter ham, og han fant ham 
sittende under treet. Han hilste høflig pá ham og spurte ham om hvordan man kunne oppnå sy vfoldig 
renhet. Punna svarte på dette og illustrerte svaret med lignelsen om vognstafetten. De ble sittende og 
snakke sammen, og begge hadde stor glede av samtalen. 

Litt senere erklærte Mesteren, der han satt midt blant munkene: 

*Av alle mine elever og munker er Punna den fremste til å forklare læren.” 

En dag da Punna satt for seg selv og betraktet den frihet han hadde oppnådd, tenkte han: 

“Takket være Mesteren har både jeg selv og andre blitt fri fra kretsløpets smerte. Sannelig er 
det godt å omgås gode mennesker!” 

Lykkelig, glad og dypt rørt uttalte han dette verset: 

Omgås bare med de gode, 

de vise som øyner målet: 
målet er uendelig stort, 

men kostelig, sårbart og fint. 
Omgås de våkne; de som ser 
og forstår den dypeste mening. 

Dette verset ble munkens erklæring om den visdom han hadde vunnet. 
5. Dabba 


Dabba ble født i byen Anupiya i landet Malla, i huset til en mallafyrste. Hans mor døde kort tid før 
hun skulle nedkomme. Slektningene førte hennes legeme til kremeringsplassen, la henne på bålet og 
tente på. Varmen fra ilden fikk magen hennes til å revne, og dermed falt barnet ut og ned på en 
vedkubbe. De ga den vesle gutten til bestemoren. Fordi han hadde falt ned pá en vedkubbe (dabba), 
ga hun ham navnet Dabba. 

Da han var syv år gammel, kom Mesteren og munkene vandrende gjennom landet Malla. 
Lille Dabba fikk øye på Mesteren og følte seg tiltrukket av ham. Han fikk lyst til å bli munk og spurte 
bestemoren om han kunne få lov til å bli ordinert. Hun ga ham lov til det, og fulgte ham til Mesteren. 

“Kan du la denne gutten bli ordinert, Mester?” spurte hun. 

Mesteren vinket på en annen munk. 

*La denne gutten bli ordinert,” sa han. 

Munken tok med seg gutten og gjorde han klar til ordinasjon og lærte ham å meditere ved å 
reflektere over fem av kroppens deler: hodehår, kroppshår, negler, tenner og hud. Fordi Dabba hadde 
gode anlegg og fast besluttsomhet, nådde han stadiet *en som går ut i strømmen” da første hårlokken 
falt. Da neste hårlokk falt, nådde han stadiet *en som bare kommer tilbake én gang”, da den tredje 
hårlokken ble klippet av, ble han “en som ikke vender tilbake” og 1 samme stund som den siste 
hårlokken falt til marken, ble han en arahant. 

Mesteren ble hos mallaene så lenge han hadde lyst, og deretter gikk han til Rajagaha og slo 
seg ned i Bambuslunden. 

Mens Dabba satt alene og reflekterte over hva han hadde oppnådd, fikk han lyst til å utføre 
arbeid for de andre munkene. 

“Enn om jeg påtok meg å ordne med soveplasser og mat for de andre,” tenkte han. 

Han gikk og fortalte Mesteren om denne ideen, og Mesteren roste ham og ga ham 1 oppdrag å 
ordne med soveplasser og mat for de andre munkene. 

*Denne gutten Dabba er ung av alder, men voksen til sinns”, sa han, og ga ham full 
ordinasjon, enda han bare var syv år gammel. 

Fra da av bodde Dabba i Rajagaha og ordnet med soveplasser og mat for alle munkene der. 
Og ryktet bredde seg om dette, og det ble fortalt at han hadde spesielle evner til å vise vei til både 
nære og fjerne soveplasser. I både tide og utide kom det munker og ba om å bli vist vei til vanskelig 
tilgjengelige soveplasser, for å se de spesielle evnene hans. Med disse evnene skapte han et 
åndslegeme som gikk foran og viste vei med flammende pekefinger, slik at alle fant et sted de kunne 
sove. 

Da Mesteren hørte om dette, kom han med følgende erklæring, der han satt midt i den edle 
skare: 

*Av alle mine elever og munker er Dabba den fremste til å ordne med soveplasser for 
munkene.” 

Dabba reflekterte over sin omsorg for andre, og uttalte dette verset: 

Vanskelig temmet; men nå tam 
er Dabba, lykkelig fri fra tvil. 
Han har seiret over frykten — 
kjølig, klippefast i sinnet. 


6. Sitavaniya 

Dette er verset til munken Sambhuta. Han ble født i en velstående brahmanfamilie i Rajagaha. Da han 
ble voksen, var han fullt utlært i det en brahman burde kunne. Sammen med tre venner, Bhumija, 
Jeyyasena og Abhiradhana, gikk han for å høre Mesterens undervisning. De ble overbevist av det de 
hørte, og lot seg ordinere. Dette finnes det et vers om: 


Bhumija og Jeyyasena, 
Sambhuta og Abhiradhana, 
alle fattet de læren, 

og ble til heder for ordenen. 


Mesteren lærte Sambhuta å meditere ved å betrakte kroppen med oppmerksomhet, og han slo 
seg ned i Sitavana — Den svale lunden — og praktiserte iherdig. Derfor fikk han tilnavnet Sitavaniya. 
På den tiden var det en konge 1 Sør-India som het Vessavana. Han var ute og kjørte i sin praktvogn da 
han fikk se munken sitte fordypet i meditasjon. Han steg ned fra kjøretøyet sitt og bøyde seg dypt for 
munken. 

*Når munken kommer ut fra sin konsentrerte tilstand, så si ham at jeg har vært her, og beskytt 
ham mot alt vondt,” sa han til to ånder, og gikk deretter bort. 

De stilte seg opp 1 nærheten av munken, og da han var ferdig med å meditere, ga de ham 
beskjeden. Da munken hørte dette, sa han: 

“Gå og hils kong Vessavana fra meg. Si til ham vi som følger Mesterens lære, er beskyttet av 
vår oppmerksomhet. Det er beskyttelse nok for meg. Si at jeg takker ham for omtanken, men at vi 
som følger Mesterens lære allerede har den beskyttelsen vi trenger.” 

Straks han hadde sendt åndene av sted, ble oppmerksomheten sterkere, slik at han realiserte 
de tre kunnskaper. Da Vessavana kom tilbake, så han på munkens ansikt hva som var skjedd, og han 
dro til Savatthi og fortalte det hele til Mesteren, mens han roste munken med dette verset: 


Beskyttet av sin oppmerksomhet 
trente han klokt og iherdig. 

Nå har gjort som læreren sa, 
vunnet trefoldig kunnskap 

og overvunnet døden. 


En dag Sambhuta fikk se noen munker som var på vei til Mesteren, sa han: 
“Hor, venner! Overbring Mesteren mine ærbødigste hilsener, og si ham dette: 

Han som gikk til den svale lunden 
alene og tilfreds, har seiret 

over sinnets krypende angst 

med visdom og oppmerksomhet.* 


På den måten viste han at han uopphørlig fulgte sin lærers anvisninger. 

Munkene gjorde som han hadde bedt dem om og sa frem verset for Buddha. 

*Munken Sambhuta er en vis mann, munker. Han praktiserer læren i minste detalj og slapper 
ikke av et øyeblikk, slik også Vessavana har fortalt meg,” svarte Mesteren. 


7. Bhalliya 
Bhalliya og hans eldre bror Taphussa ble født i byen Pokkharavati som sønner av en karavanefører. 


Syv uker etter at Mesteren nådde oppvåkningen, fylte de fem hundre oksekjerrer med varer og la ut 
på handelsferd. Da karavanen kom i nærheten av det stedet der Mesteren satt under et tre og gledet 

seg over den friheten han hadde vunnet, satte kjerrene seg fast i gjørme og søle, og det var umulig å 
rikke dem. Mens de sto og lurte på hva de nå skulle gjøre, kom en ånd, en som var et tidligere 
familiemedlem, men som nå bodde i et tre, bort til dem og sa: 

“Det er ikke lenge siden Mesteren nådde fullkommen oppvåkning, mine herrer. Nå har han 
sittet i syv uker uten mat under det store treet der borte og gledet seg over sin frigjøring. Gå og gi 
ham litt mat! Det kommer til å bli til langvarig glede og nytte for dere.” 

Dette ble de svært glade for å høre. De ville ikke kaste bort noe tid til matlaging, så de tok 
med seg riskaker og honning og ga til Mesteren. Så erklærte de at de sluttet seg til Den våkne og 
Læren, fikk med seg noe av Buddhas hår som relikvie, og dro videre. De var de to første av Buddhas 
legtilhengere. 

Deretter gikk Mesteren til Baranasi, der han holdt sin første tale, og senere til Rajagaha. 
Mens han bodde der, kom også Taphussa og Bhalliya til byen. De gikk frem til Mesteren, bøyde seg 
for ham og satte seg. Mesteren underviste dem i læren. Taphussa ble *en som har gått ut i strømmen”, 
men fortsatte som legmann. Bhalliya, derimot, lot seg ordinere, og vant seksfoldig høyere kunnskap. 

En dag viste Mara seg for Bhalliya i en skremmende og fryktelig skikkelse. Men for å vise at 
han var hinsides all frykt, uttalte Bhalliya dette verset: 

Han som fordrev Dødens Konge 
slik flommen feier en sivbro vekk, 
seiret over angst og pine 

med leget, klippefast hjerte. 


Da Mara hørte dette, utbrøt han: “Denne munken kjenner meg!” og forsvant på flekken. 
8. Vira 


Vira ble født inn i familien til en av kong Pasenadis ministere i byen Savatthi. Da han ble voksen, ble 
han både sterk og hurtig, noe som passet bra til navnet hans, som betyr “mandig”. Han ble en 
heltemodig kriger, og da han noe senere giftet seg, med foreldrenes tillatelse, fikk han en sønn. 

Det han til da hadde sett og opplevd i livet, fikk ham til å innse hvor dumt det var å jage rundt 
og rundt etter stadige sansenytelser. Dette grep ham så sterkt at han lot seg ordinere, og ved iherdig 
trening varte det ikke lenge før han hadde vunnet den seksfoldige høyere kunnskap. 

Men etter at han nå var blitt en arahant og gledet seg over fruktene av sin innsats, gjorde hans 
tidligere hustru mange forsøk på å lokke ham tilbake til det verdslige liv. En dag gikk hun dit hvor 
han satt og mediterte, og forsøkte med alle slags kvinnelige kunster å forføre ham. 

Vira sa: “Denne kvinnens forsøk på å forføre meg er som å forsøke å rokke verdens høyeste 
fjell med luftdraget fra vingene til en mygg.” 

Og med dette verset viste han henne hvor fåfengt det var: 

Vanskelig temmet; men nå tam 
har Vira lagt tvilen bak seg. 
Skrekk og pine er beseiret 

av Viras standhaftige sinn. 


Hun ble dypt rørt av dette. 

“Hvorfor skal jeg gå hjemme, når min mann har oppnådd dette,” tenkte hun. 

Så gikk hun til nonnene og lot seg ordinere, og det varte ikke lenge før hun hadde oppnådd 
den trefoldige kunnskap. 

9. Pilinda Vaccha 


Pilinda Vaccha ble født i en brahmanfamilie i Savatthi en tid før Mesteren ble født. Han fikk navnet 
Pilinda og slektsnavnet hans var Vaccha, så han ble snart kjent som Pilinda Vaccha. Han spekulerte 
mye over livets og dødens mysterier og gikk ut som eneboer. Han lærte seg en trylleformel som ble 
kalt den lille gandhara, og ved hjelp av den kunne han både fly og lese andres tanker. Dette skaffet 
ham stort ry og store inntekter 1 byen Rajagaha. 

Men etter at Mesteren hadde nådd full oppvåkning og var kommet til Rajagaha, ville ikke 
denne trylleformelen virke lenger, samme hvordan han anstrengte seg. 

*Jeg kan huske at lærerne mine fortalte om en annen trylleformel, den store gandhara, som 
setter den lille gandhara ut av kraft. Dette har skjedd etter at Gotama kom til byen, så han kjenner 
sikkert den store gandhara. Kanskje jeg skulle gå og spørre om å få lære den av ham?” tenkte han. 

Så gikk han til Mesteren og sa: 

“Jeg vil gjerne lære en trylleformel av deg, store asket, hvis du vil være så vennlig å tillate 
det.” 

*Da får du ordinere deg,” svarte Mesteren. 

Pilinda trodde at dette var en forberedelse for å lære trylleformelen, og lot seg ordinere som 
munk. Så underviste Mesteren ham i læren og ga ham et emne å meditere over. Han hadde gode 
evner, så det varte ikke lenge før innsikten hans vokste så mye at han ble en arahant. 

En som var blitt gjenfødt i himmelen som en gud, fordi Pilinda tidligere hadde gitt ham gode 
råd, følte takknemlighet og respekt for ham og kom derfor og besøkte ham både morgen og kveld. 
Derfor ble Pilinda regnet som den som gudene var mest glad 1. Og Mesteren erklærte også at Pilinda 
Vaccha var den av hans elever og munker som gudene hadde mest kjær. 

En dag da han satt sammen med de andre munkene og så tilbake på det han hadde oppnådd, 
innså han at det hele hadde begynt med at han gikk til Mesteren for å lære en trylleformel. Da uttalte 
han dette verset: 

Den kom til meg, og velkommen 
var den: Ikke noe dårlig råd 

ga denne beste av alle 

lærer spredd ut blant mennesker! 


10. Punnamasa 


Punnamasa var sønn av brahmanen Samiddha i byen Savatthi. Da han ble voksen, og hadde lært alt en 
brahman skulle kunne, giftet han seg og fikk en sønn. Men så fikk han avsmak for familielivet. Han 
gikk og hørte Mesteren tale, og ble overbevist av det han hørte. Han lot seg ordinere og fikk de fire 
edle sannheter som meditasjonemne. Han trente iherdig og utviklet innsikt, slik at han ble en arahant. 

Hans tidligere hustru ville gjerne ha ham tilbake, og hun pyntet seg i sin beste stas, tok med 
seg sønnen deres og oppsøkte Punnamasa for å overtale ham til å tre ut av ordenen. Men med dette 
verset forklarte han at han hadde trukket seg tilbake fra det verdslige liv: 

Fjern lengselen etter verden, 
lev i lykkelig besluttsomhet, 
frigjør deg fra alt; og du vil 
forstå alle tings fødsel og død. 

Da tenkte hun som så: “Han bryr seg verken om meg eller om barnet. Jeg får ham aldri 
tilbake.” Og hun gikk sin vei. 


Andre del 
11. Vaccha den lille 


Vaccha ble født i en brahmanfamilie i Kosambi, og ble kalt Vaccha den lille. Da han ble voksen og 
hadde lært det en brahman bør kunne, fikk han høre om Buddha. Han likte det han hørte, og oppsøkte 
Mesteren. Her fikk han undervisning, ble overbevist og lot seg ordinere. Han fikk et passende 
meditasjonsemne og ga seg til å arbeide med det. 

På den tiden var det krangel mellom munkene i Kosambi. Vaccha tok ikke parti for noen av 
de stridende partene, men arbeidet standhaftig slik Mesteren hadde forklart, perfeksjonerte sin innsikt 
og ble en arahant. 

Da han så hvordan de andre munkene ødela for seg selv med kranglingen, ble han sterkt 
grepet av dette, og da han så tilbake på hva han selv hadde oppnådd, ble han så inderlig glad at han sa 
frem dette verset: 

En munk som er fylt av glede 
over Den Våknes lære 

finner fredens vei og legger 
sinnets stormer lykkelig til ro. 


12. Vaccha den store 


Han var sønn av brahmanen Samiddhi i landsbyen Nalaka i landet Magadha. Da han ble stor, fikk han 
høre at Sariputta var blitt elev av Mesteren. 

“Sariputta er en vis mann,” tenkte han. “Den mannen han har valgt som lærer, må være den 
beste i verden!” 

Derfor fikk han tillit til Mesteren og lot seg ordinere som munk. Han fikk et meditasjonsemne 
som han arbeidet flittig med, og det varte ikke lenge før han var en arahant. 

Han gledet seg over den friheten han hadde vunnet, og sa frem dette verset som oppmuntring 
for andre som vandret samme vei som han selv: 

En som er styrt av visdom og dyd, 
som mediterer med glede 

og spiser riktig, kan vente trygt 
og rolig på dødens time. 


13. Vaccha fra skogene 


I byen Kapilavatthu bodde en brahman av Vaccha-klanen. Hans hustru ble gravid, og en dag fikk hun 
lyst til å gå en tur i skogen. Mens hun gikk der, kom veene, og hun fødte en sønn. Gutten ble 
lekekamerat med den vordende buddha. Han fikk navnet Vaccha, men fordi han var likte seg så godt i 
skogen, ble han kjent som Vaccha fra skogene. 

Da prins Siddhattha senere forlot hjemmet og tok fatt på sin vanskelige søken etter 
oppvåkning, fikk også Vaccha lyst til å dra ut i skogen som eneboer. Han forlot hjemmet og levde 

som asket oppe i Himalaya-fjellene. Da han fikk høre at Mesteren var blitt en buddha, oppsøkte han 
ham og lot seg ordinere som munk av ham. Så fikk han tildelt et meditasjonsemne å arbeide med, og 
mediterte ute i skogen. Da varte det ikke lenge før han opparbeidet innsikt og ble en arahant. 

Da han senere traff noen munker i Kapilavatthu, spurte de ham hvorfor han likte seg så godt 
ute i skogen. 

“Det er herlig i skogen og i fjellet, mine venner” sa han, og illustrerte det med dette verset: 

Som tordenskyer står blåne bak blåne 
... Og se det kjølige, friske skimmer 
av regn i de røde billenes vinger! 

— dette er min sjels vidstrakte fjell. 


14. Sivaka 


Sivaka var sønn av søsteren til Vaccha fra skogene. Da hans mor fikk høre at hennes eldre bror var 
blitt en aktet og respektert munk og levde ute i skogen, sa hun til sin sønn: 

*Du får la deg ordinere, du også, kjære Sivaka, og stå til tjeneste for din onkel og hjelpe ham, 
for han begynner å bli gammel.” 

Hun trengte ikke å be ham flere ganger, for dette var noe han allerede hadde tenkt på selv. 
Dermed dro han av sted og lot seg ordinere, og gikk onkelen til hånde ute i skogen. 

En dag da han var et ærend inne i en landsby, ble han alvorlig syk og fikk store smerter. Folk 
forsøkte å hjelpe ham og ga ham medisiner, uten at han ble noe bedre. 

I mellomtiden gikk hans onkel ute i skogen og lurte på hvorfor han ikke kom tilbake. Han 
gikk for å lete etter ham, og fikk se at han lå syk inne i landsbyen. Han pleide ham hele dagen og 
natten, men da morgenen grydde, sa han: 

“Jeg har ikke bodd i en landsby etter at jeg gikk ut som eneboer, Sivaka. La oss gå ut i skogen 
igjen!” 

“Selv om kroppen min ligger her i landsbyen, er sinnet mitt ute i skogen,” svarte Sivaka. “Sá 
Jeg vil gjerne gå, selv om jeg bare kan ligge!” 

Da tok onkelen tak i armen hans og støttet ham, og hjalp ham ut i skogen igjen, mens han ga 
ham videre veiledninger. Og takket være onkelens veiledninger utviklet Sivaka sin innsikt og ble en 
arahant. 

Etterpå laget han et vers der han også siterte sin lærer, og der han ga uttrykk for det han 
hadde oppnådd og for sin kjærlighet til et liv i ensomhet; 

Min omsorgsfulle lærer sa: 
“Sivaka, la oss gå herfra!” 
Kroppen min bor i landsbyen, 
men sinnet har dratt ut i skogen — 
selv liggende er jeg på vei. 
Innsikten fjerner hver hindring! 


15. Dhana den vellystige 


Dhana ble født i en brahmanfamilie i Savatthi. Som ung mann studerte han de tre vedaene, men som 
gammel mann fikk han høre Mesteren forklare læren. Han ble overbevist og lot seg ordinere. 

Men fra samme dag som han lot seg ordinere, begynte en velkledd og pyntet kvinne å følge 
etter ham overalt hvor han gikk og sto. Dette skyldtes noe han tidligere hadde gjort, og alle andre 
kunne se henne, men ikke han selv. Når kvinnene i landsbyen ga ham ris i bollen, fniste de og sa: 

“Én klump ris til deg, og én til venninnen din.” 

Dette irriterte ham voldsomt. Og når han kom tilbake til klosteret, stimlet novisene og de 
yngste munkene sammen og ertet ham. 

“Dhana er en vellysting, Dhana er en vellysting!” ropte de. 

Derfor ble han kalt Dhana den vellystige. Han orket ikke denne spotten, og svarte rasende: 

“Det er dere som er noen vellystinger! Veilederne deres er noen vellystinger! Lærerne deres 
er noen vellystinger!” 

Noen fortalte dette til Mesteren og sa at Dhana den vellystige skjelte ut de unge munkene. 
Mesteren tilkalte Dhana og spurte om det var sant at han skjelte ut novisene og de unge munkene. 

*Ja, Mester. Det er sant,” svarte Dhana. 

*Hvorfor snakker du slik til dem?” spurte Mesteren. 

“Det er fordi jeg blir så overveldet av raseri, Mester,” sa Dhana. 

*Det du tidligere har gjort av gjerninger, har du ikke klart å utslette til nå. Men det blir ikke 
bedre av at du skjeller ut andre,” sa Mesteren, og fortsatte med disse versene: 


*Tal ikke sårende ord, 

dem får du kanskje tilbake; 

for hissige ord gjør vondt, 

og gjengjeld kan ramme deg lett. 


Hvis du forholder deg rolig 
liksom en sprukken gongong, 
da har du oppnådd lindring, 
fordi du er uten vrede.” 


Kong Bimbisara av Kosala fikk høre denne historien, og sendte først en mann for å undersøke 
saken nærmere. Så fikk han lyst til selv å få syn for sagn og dro 1 vei med hele sitt følge til stedet der 
munken bodde. Der fikk han se munken sitte og sy på kappen sin, mens denne kvinnen viste seg 
stående like ved siden av ham. 

“Dette vil jeg se nærmere pá,” sa kongen og gikk rett mot kvinnen. 

Da var det liksom hun forsvant inn gjennom veggen til munkens løvhytte. Kongen gikk også 
inn 1 hytta og lette overalt, men der var det ingen. Han forsto at det ikke var noen kvinne der, og at 
munken satt alene med sitt arbeid. 

Da han først hadde nærmet seg munken, hadde han ikke hilst på ham, fordi han var så opptatt 
av å undersøke denne underlige saken. Men nå gikk han bort og hilste høflig på munken og satte seg 
ned ved siden av ham. 

“Er det vanskelig for deg å gå og få mat?” spurte kongen. 

“Ikke verre enn at det går, store konge,” svarte munken. 

*Jeg kjenner din historie,” sa kongen, “og vet at så lenge dette spøkelset følger etter deg, er 
det vanskelig for deg å finne ro. Fra nå av trenger du ikke gå matrunden lenger. Jeg skal sørge for at 
du får alt du trenger. Så kan du trene uforstyrret og flittig videre.” 

Fra nå av fikk munken mat tilsendt fra kongen. Da fikk han ro til å konsentrere seg og utvikle 
innsikt, og det varte ikke lenge før han ble en arahant. Fra det øyeblikket forsvant kvinnen. 


Subhadda, datter av Buddhas gode venn, Anathapindika, var gift inn i en rik familie som støttet 
jainene og ikke buddhistene. Derfor hadde hun det ikke godt, men hun satte sitt håp til Mesteren. En 
fullmånedag gikk hun opp på taket og strødde åtte jasminblomster ut med vinden. 

“Mátte disse blomstene fly av sted og danne en baldakin over Mesteren, og måtte han forstå 
at jeg på denne måten inviterer ham og fem hundre munker til å komme og spise hos meg!” tenkte 
hun. 

Blomstene fløy av sted og stanset over Mesterens hode, og i samme øyeblikk visste han hva 
Subhadda ønsket seg. 

“I dag skal vi langt av sted og spise, Ananda,” sa han. “Og på denne turen skal bare avanserte 
munker være med.” 

Noen av munkene var ikke klar over at Dhana hørte med blant de avanserte, så han uttalte 
dette verset: 

Kutt av fem bånd; kast fem lenker; 
dyrk sinnets fem gode krefter! 

Den som passerer de fem hindre 
kalles “Han som krysset strømmen”. 


16. Belatthasisa 


Belatthasisa ble født i en brahmanfamilie i Savatthi. Før Mesteren gikk ut som eneboer, hadde 
Belatthasisa sluttet seg til Uruvela-Kassapas orden av asketer, der man tilba ilden. Og da Uruvela- 
Kassapa gikk over til Buddhas lære, fulgte tusen asketer ham. En av dem var Belatthasisa, og de ble 
alle arahanter da de hørte Buddhas ildpreken. 

Senere ble Belatthasisa lærer for Ananda. En dag da han så tilbake på den rene, vakre og 
uforfalskede gleden han hadde oppnådd og på de bestrebelsene han hadde gjort for å komme så langt, 
uttalte han dette verset: 

Som en edelt bygget fullblodshest 
danser lett over engene 

med flagrende hale og man, 
danser timene, natt og dag — 

ja, livet er sorgløs glede 

for meg som har funnet lykken. 


17. Dasaka 


Dasaka var født i Savatthi som sønn av en av Anathapindikas slavinner. Da han ble voksen, skjenket 
Anathapindika klosteret Jetavana til Buddha og munkeordenen, og Dasaka fikk i oppgave å holde 
stedet i orden, en oppgave han utførte samvittighetsfullt og godt. Som følge av dette fikk han ofte 
høre Mesteren tale. Han ble overbevist av det han hørte, ogfikk lyst til å la seg ordinere som munk. 
Anathapindika fikk høre om dette og ga ham friheten og tillatelse til å la seg ordinere. 

Men etter at han var blitt ordinert, ble han doven og lat. Han slurvet med de enkleste 
oppgaver og klarte ikke å gjennomføre munkenes treningsprogram. Så snart han hadde spist, la han 
seg ofte til å sove. Når Mesteren talte, satte han seg gjerne 1 et hjørne i utkanten av munkeflokken, og 
der ble han sittende og snorke. 

Mesteren tok hensyn til mannens bakgrunn og uttalte dette verset for å inspirere ham: 

En doven matmons som snorker 

og ruller seg rundt i søvne 
ligner en velfødd gris: Aldri 
slipper en slik tosk kretsløpet! 


Da Dasaka hørte dette verset, ble han dypt grepet. Han utviklet innsikt og det varte ikke lenge 
før han ble en arahant. Etterpå tok han dette verset til seg som sitt eget, for det hadde vært en vekker 
for ham, som han sa. Verset, som egentlig handlet om mat, ble nå en erklæring om hans forståelse. 


18. Singalas far 


En mann fra Savatthi giftet seg og fikk en sønn som han kalte Singala. Selv ble han bare kjent som 
Singalas far. 

En tid senere forlot han hus og hjem og lot seg ordinere. Mesteren studerte hans karakter og 
sa han skulle ta et skjelett som meditasjonsobjekt. Munken slo seg ned i Bhesakalalunden ved byen 
Susumaragiri 1 Bhagga-landet. En ånd som holdt til der i lunden, tenkte at munken snart ville nå sitt 
mål, og uttalte dette verset: 

En munk, en Buddhas disippel, 
sitter under trærnes skygge. 

For ham er verden en knokkelhaug, 
gold og naken av gråblek død. 

Ikke skal det forundre meg 

om han snart blir fri fra begjær! 


Da munken hørte det, ble han oppmuntret og mediterte desto mer iherdig, slik at han 
oppnådde innsikt og ble en arahant. Senere gjorde han åndens vers til sitt eget og brukte det til å 
kunngjøre sin forståelse. 


19. Kula 


Kula ble født i en brahmanslekt i Savatthi. Da han ble voksen, fikk han tillit til Mesteren og lot seg 
ordinere som munk. Men han var så distré at han aldri klarte å konsentrere seg om noe. 

En dag da han var på vei til landsbyen for å få mat, fikk han se noen menn som gravde 
kanaler slik at de kunne lede vannet dit de ville. Da han kom inn i landsbyen, så han en pilmaker som 
arbeidet med et pilemne med verktøyet sitt og gjorde det rett og jevnt. Da han senere var pá vei 
tilbake til klosteret, fikk han se noen hjulmakere som holdt på å høvle hjulemner. 

Etter at han var kommet tilbake og hadde spist, tenkte han på det han hadde sett. 

“Hvorfor kan ikke jeg forme ut mitt eget sinn, slik disse håndverkerne former det de arbeider 
med?” tenkte han. 

Og han tok fatt på innsiktstreningen med ny iherdighet, slik at det ikke varte lenge før han ble 
en arahant. 

Etterpå uttalte han dette verset, der han sammenligner disse håndverkene med trening av 
sinnet, som også ble hans erklæring om den visdom han hadde vunnet: 

Kanalbyggeren leder vannet, 
pilmakeren retter ut emnet, 
snekkeren former treverket, 

den vise former seg selv. 


20. Ajita 


Ajita var født i Savatthi som sønn av en av brahmanene i kongens administrasjon. Han gikk ut som 
eneboer og ble tilhenger av brahmanen Bavari fra Savatthi, som praktiserte askese i Kapitthalunden 
ved bredden av elven Godhavari. 

Bavari fikk høre om Buddha og sendte Ajita, Tissa og Metteyya av sted for å undersøke hva 
slags kar det var. Og Ajita ble så fornøyd med de svarene Mesteren ga på spørsmålene hans, at han 
lot seg ordinere som Mesterens elev. Han fikk tildelt et meditasjonsemne å arbeide med, og utviklet 
innsikt slik at han snart ble en arahant. 

Dette kunngjorde han stolt med sitt løvebrøl av et vers: 

Jeg er ikke redd for å dø; 

livet er ingenting for meg. 

La kroppens skall fly med vinden — 
sinnet står fast og opplyst igjen. 


Tredje del 
21. Nigrodha 


Nigrodha ble født i en velstående brahmanfamilie 1 Savatthi. Den dagen Buddha fikk overlevert 
Jetavana, så han hans storhet og fikk tillit til ham. Han lot seg ordinere og begynte å trene 
innsiktsmeditasjon. Det gikk ikke lang tid før han mestret den seksfoldige høyere kunnskap. Og mens 
han reflekterte over den gleden han hadde funnet frem til og over den læren som fører bort fra 
tilblivelse og undergang, uttalte han dette verset og kunngjorde sin forståelse: 

Jeg er ikke redd for angsten — 
Mesteren beseiret døden! 

Der angst og redsel må vike 
vandrer munkene fredelig. 


22. Cittaka 


Cittaka var sønn av en mektig brahman i Rajagaha. En gang da Mesteren var i Bambuslunden i 
Rajagaha gikk han og hørte ham tale. Han ble overbevist av det han hørte, og lot seg ordinere. Han 
valgte etisk atferd som meditasjonssemne og gikk ut i skogen der han trente så iherdig at han gikk inn 
i dypmeditasjon og utviklet innsikt, og det varte ikke lenge før han var en arahant. 

Deretter gikk han inn i Rajagaha for å hilse på Mesteren. Da de andre munkene spurte om han 
hadde trent flittig der ute i skogen, svarte han med dette verset, der han også avga en erklæring om sin 
forståelse: 

Påfugler skriker i skogen 
når morgenvinden kjæler 

med sølvblå fjær: vekker 
den sovende til meditasjon. 


23. Gosala 


Gosala var født 1 en fattig familie i landet Magadha. Han ble kjent med den rike Sona Kotikanna, og 
da han hørte at han hadde latt seg ordinere, ble han dypt grepet og tenkte som så: 

*Når han som er så rik, kan forlate alt han eier og la seg ordinere, så kan vel jeg også gjøre 
det.” 

Dermed gikk han til Mesteren og lot seg ordinere, og han valgte etisk atferd som 
meditasjonsemne. Han lette etter et passende sted å være og slo seg til på en ås i nærheten av den 
landsbyen han kom fra. Hver dag gikk han inn til landsbyen og fikk mat av sin mor. 

En dag da han gikk matrunden i landsbyen, ga moren ham risgrøt med honning og sukker. 
Han tok den med seg ut i skyggen av åsen og spiste den ved foten av et bambuskratt. Da han vasket 
bollen og hendene, begynte innsikten å vokse 1 ham. Fordi han hadde fått så god mat, følte han seg 
lett og konsentrert både til kropps og til sinns. Han betraktet tilblivelse og undergang og andre 
fenomener med et skarpt og våkent sinn, og det var ikke vanskelig for ham å nå frem til full innsikt og 
fullføre treningen, slik at han ble en arahant med full analytisk innsikt. 

Da fikk han lyst til å gå opp i åsene og glede seg over den friheten og innsikten i tingenes 
natur som han hadde vunnet, og han uttalte dette verset som en kunngjøring om det han hadde 
oppnådd: 

Jeg spiste honningrisgrøten 

i skyggen av bambuskrattet — 
min oppmerksomhet ble styrket 
og alle tings oppkomst og død 
lyste i min forståelse. 

Ensom vil jeg leve i skogen. 


24. Sugandha 


Sugandha var sønn av en velstående brahman i Savatthi. Da han ble voksen, fikk han høre munken 
Sela den store forklare læren, og dette fikk ham til å la seg ordinere. Han øvde innsiktsmeditasjon og 
etter syv dagers trening var han en arahant. 

Han kunngjorde sin forståelse med dette verset: 

Mindre enn et år har passert, 
tydelig ser jeg lærens sannhet. 
Ingenting er skjult for meg — 
Buddhas vei er gått til ende. 


25. Nandiya 


Da Nandiya ble født i sakiyaenes fyrsteslekt i Kapilavatthu, sa foreldrene hans til hverandre: “Den 
gutten får vi sikkert glede av!”, og slik fikk han navnet sitt, som betyr “gledelig”. 


24 


Da han ble voksen, lot han seg ordinere av Mesteren, sammen med Anuruddha og mange 
andre. Han tok fatt på innsiktstreningen, og det varte ikke lenge før treningen var fullført og han ble 
en arahant. Etterpå bodde han i Østbambushj orteparken sammen med Anuruddha og flere andre. 

En dag ville Mara skremme ham og viste seg for ham i en fryktinngytende skikkelse. Men 
munken forsto at det var Mara, og sa: 

*Hvorfor forsøker du deg mot slike som ikke ligger under for din makt, du onde? Dette fører 
bare til skade og ulykke for deg selv!” 

Og han understreket det med følgende vers: 

Lyset fødte meg: som en frukt 

har mitt sinn modnet. Angrip meg, 
du motbydelige! Og kjenn 
smerten gjennombore deg selv! 


26. Abhaya 


Abhaya var sønn av kong Bimbisara av Kosala, og historien om Abhaya skal fortelles senere (se 
Søstrenes sanger, 8. 29). 

Jainlederen Nigantha Nataputta lærte ham et tvetydig spørsmål som han skulle sette Buddha 
til veggs med og sendte ham av sted for å debattere med Mesteren. 

Men Mesteren svarte så godt på spørsmålet at det var jainene som måtte se seg slått. Da 
forsto Abhaya at Mesteren var en som var fullkomment våken og erklærte seg som legtilhenger av 
ham. 

Han ble sterkt grepet da kong Bimbisara døde, og lot seg ordinere som munk. Da han hørte 
lignelsen om skilpadden og åket med hull i, ble han *en som har gått ut i strømmen”. Så tok han fatt 
på innsiktstrening og ble snart en arahant. 

Etterpå kunngjorde han sin forståelse med dette verset: 

Den Våknes tale kom til meg 

som lys fra solen: jeg gjennomboret 
den fineste sannhet, som pilen 
gjennomborer spissen av et hår. 


27. Lomasakangiya 


Lomasakangiya var sønn av en sakiyafyrste. Da han ble voksen, var han tynn og svak. En dag var det 
noen som spurte ham hva lykkelig ensomhet var, men han visste ikke svaret. Derfor oppsøkte han 
Mesteren og spurte ham hva dette var for noe. 

“Det kan jeg godt forklare for deg,” svarte Mesteren. “Men svaret er komplisert og det er mer 
enn femti detaljer som du må forstå.” 

*Da vil jeg gjerne bli ordinert som munk,” sa Lomasakangiya. 

*Først må du få tillatelse av foreldrene dine,” sa Mesteren. 

Derfor gikk han og spurte dem om lov til å bli ordinert, men moren hans sa: 

*Du er ikke sterk, gutten min. Hvordan kan du klare livet som munk?” 

Men Lomasakangiya svarte med dette verset, for å vise hvor robust han var: 

Torner og taggete tistler, 


25 


skarpe sivblad og brennenesler 
skal jeg skyve bort med brystet 
for å leve i ensomhet. 


Da ga moren ham tillatelse, og han gikk til Mesteren og ble ordinert. Da han hadde 
gjennomført begynneropplæringen og skulle ut i skogen for å meditere, sa de andre munkene: 

*Hvordan skal du klare livet i skogen, min venn, du som ikke er sterk?” 

Men han svarte dem med det samme verset og dro ut i skogen og mediterte. Da varte det ikke 
lenge før han vant den seksfoldige høyere kunnskap. Og etterpå kunngjorde han sin forståelse med 
det samme verset. 


28. Jambugamiyas sønn 


En legtilhenger ved navn Jambugamiya fikk en sønn, som bare er kjent under navnet Jambugamiyas 
sønn. Da han ble voksen, ble han dypt grepet av Mesterens ord og lot seg ordinere som munk. Han 
tok fatt på den innledende treningen i Afijanalunden i Saketa. 

Hans far ble bekymret for sønnen og lurte på om han virkelig la sitt hjerte i treningen, og for 
å finne det ut, sendte han ham dette verset: 

Du tenker vel ikke bare 

på vakre klær og all slags pynt? 
Er det du som dufter så søtt 

av moral — eller er det andre? 


*Min far er redd jeg lever som en dårlig munk! Da er jeg ikke kommet lenger i min utvikling 
enn en vanlig legmann!” tenkte munken. Dette grep ham sterkt og han satte alle krefter inn på 
treningen, slik at det ikke varte lenge før han vant den seksfoldige høyere kunnskap. 

Etter at han var blitt en arahant, ville han vise sine slektninger at han ikke hadde ordinert seg 
forgjeves, og gikk på besøk til hjembyen. Og slektningene ble så stolte av ham at de bygde en stor 
bolig for munkene. For å hedre sin far, som hadde sendt ham dette verset til ansporing, og for å 
kunngjøre sin forståelse uttalte han det samme verset og gjorde det til sitt eget. 


29. Harita 


Harita ble født i en velstående brahmanslekt i Savatthi. Da han ble gammel nok, fant foreldrene en 
passende pike til ham fra en annen brahmanfamilie, og de ble gift. De hadde det godt sammen og var 
lykkelige. En dag kom han til å tenke på ordspråket som sier at alderdom og død snart nok vil knuse 
alt som er vakkert. Men straks han så henne, måtte han igjen glede seg over hvor vakker hun var. 

Bare noen få dager senere ble hun bitt av en slange og døde. Nedbrutt av sorg oppsøkte han 
Mesteren og lyttet til hans ord. Deretter brøt han alle bånd til hus og hjem og lot seg ordinere. Han 
fikk etisk atferd som meditasjonsemne, men klarte ikke å samle seg om dette. 

En dag han gikk matrunden i landsbyen, fikk han se en pilmaker rettet ut et pilemne med 
verktøyet sitt. 

*Denne pilen, som ikke har noen bevissthet, lar seg rette ut. Hvorfor skal jeg da ikke klare å 
rette ut sinnet mitt?” tenkte han. 

Mens han hvilte etter maten, tok han fatt på innsiktstreningen igjen, og nå gikk det bedre. 
Plutselig syntes han at han så Mesteren sitte 1 luften over seg og uttale dette verset: 

Løft deg selv! Som pilmakeren 
retter pilemnet, skal du rette 
sinnet, Harita: Da kan du knuse 
og kaste bort uvitenheten. 


Da han hørte dette, utviklet han full innsikt og ble en arahant. Senere brukte han dette verset 
til å kunngjøre sin forståelse. 


30. Uttiya 


Uttiya var sønn av en brahman i Savatthi. Da han ble voksen, ville han finne det som ikke dør, og 
derfor forlot han hjemmet og gikk ut som omvandrende eneboer. En dag fikk han høre Mesteren 
forklare læren, og da sluttet han seg til munkeordenen. 

Men han hadde fortsatt mange mangler i både oppførsel og andre ting, så han klarte ikke å 
gjøre noen fremgang. Da han så at andre munker hadde fremgang og kunngjorde sin forståelse, gikk 
han til Mesteren og ba om en kortfattet instruksjon. 

“Det er du selv som må rydde opp i dette, Uttiya,” sa Mesteren, og ga ham en kortfattet 
veiledning. 

Han fulgte Mesterens veiledning og tok fatt på innsiktstreningen. Men under denne treningen 
ble han syk. Sykdommen fikk ham til å forstå at det hastet, og han satte alle krefter inn. Dette førte til 
at han oppnådde innsikt og ble en arahant. Da uttalte han dette verset der han nevner sykdommen som 
ansporet ham, samtidig som det ble en kunngjøring av hans forståelse: 

Da sykdommen hogg tak i kroppen 
steg innsikten i sinnet mitt: 

Nå er jeg syk, men årvåken — 

jeg har ingen tid å miste. 


Fjerde del 
31. Gahvaratiriya 


Gahvaratiriya ble født i en brahmanfamilie i Savatthi og fikk navnet Aggidatta. Da han ble voksen, 
møtte han Mesteren og fikk tillit til ham. Han lot seg ordinere som munk, fikk et meditasjonsemne å 
arbeide med, og slo seg ned et sted 1 skogen ved bredden av Gahvara. Derfor ble han kjent som 
Gahvaratiriya, han som bor ved bredden av Gahvara. Han utviklet innsikt og ble snart en arahant. 

Da gikk han og hilste ærbødig på Mesteren og vandret deretter inn i Savatthi. Slektningene 
hans fikk høre at han var kommet og stelte i stand en stor fest til ære for ham. 

Etter noen dager ville han vende tilbake til skogen. 

“Skogen er full av mygg og insekter og andre ting som både er til bry og direkte farlige,” sa 
slektningene hans. “Bli heller her!” 

"Likevel trives jeg 1 skogen,” svarte munken og kunngjorde sin forståelse med dette verset, 
der han også lovpriste eneboerlivet: 

Bitt av klegg og stukket av mygg 
i den store, ville skogen 

er jeg som en krigselefant 
fremst i slaget: tålmodig og seig. 


32. Suppiya 


Suppiya var født i usle kår. Familien hans hadde tilsyn med gravplassen i Savatthi. Hans venn, 
munken Sopaka, forklarte læren for ham, og han ble sterkt grepet av det han hørte. Han lot seg 
ordinere, og mens han fortsatt strebet etter å nå målet, uttalte han dette verset: 

Jeg ønsker udødelighet, 

ikke død — kjølig ro, ingen brann 
i hjertet: den høyeste fred, 

en hvile over all forstand. 


Mens han tenkte videre over dette, utviklet han innsikt og ble en arahant. Etterpå uttalte han 
også dette verset, som en kunngjøring av den forståelsen han hadde vunnet. 


33. Sopaka 


Sopaka var sønn av en meget fattig kvinne i Savatthi. Fødselen var svært vanskelig. Barnet kom ikke 
ut og moren ble liggende som død. Slektningene hennes var sikre på at hun var død og la henne på 
likbål. Men det blåste og regnet så sterkt at bålet ikke ville brenne og alle gikk hjem. Da ble barnet 
født, men moren døde. Tilsynsmannen der ved gravplassen fant den vesle gutten og adopterte ham. 
Gutten fikk navnet Sopaka og vokste opp sammen med tilsynsmannens sønn, Supiya. 

Da Sopaka var syv år gammel, ble Mesteren oppmerksom på ham og forsto at han hadde gode 
evner. Han gikk til gravplassen, og da gutten fikk se ham, hilste han høflig og fikk undervisning av 
Mesteren. Sopaka ba om å bli ordinert, men Mesteren sa at han måtte spørre sin far om tillatelse først. 
Faren kom og bøyde seg for Mesteren og sa at gutten fikk lov til å la seg ordinere. Dermed ordinerte 
Mesteren ham og lærte ham å utvikle vennlighet. Han ble værende der på gravplassen og meditere 
over vennlighet og nestekjærlighet slik at han utviklet innsikt og ble en arahant. 

Etterpå underviste han andre munker i nestekjærlighet med dette verset, uten grenser og uten 
å gjøre forskjell på noen: 

Som en mor er god mot sitt barn 
og viser det kjærlig omsorg, 

slik skal du være mot alle, 

hvert levende vesen du møter. 


34. Posiya 


Posiya var en yngre bror av munken Sangamajita, og deres far var en velstående mann i Savatthi. Han 
ble voksen, giftet seg og fikk en sønn. Men fordi han hadde anlegg for oppvåkning, ble han sterkt 
grepet av spørsmål omkring fødsel og død. Derfor lot han seg ordinere som munk og gikk ut i skogen. 
Der levde han alene og mediterte over de fire edle sannheter, og det varte ikke lenge før han etablerte 
innsikt og ble en arahant. 

Deretter gikk han inn i Savatthi for å vise Mesteren respekt, og av omsorg for sin familie avla 
han også dem et besøk. Hans forhenværende hustru hilste høflig på ham og tilbød ham sitteplass og 

mat og slikt som sømmer seg for en legtilhenger. Men hun var ikke klar over at han var blitt en 
arahant, så hun forsøkte å sjarmere ham til å vende tilbake til henne. Da tenkte han for seg selv at det 
var dumt av henne å forsøke seg på noe slikt. Men han sa ikke noe, bare reiste seg og gikk ut i skogen 
igjen. 

“Hvorfor kommer du tilbake allerede nå? Traff du ikke slektningene dine?” spurte de andre 
munkene. Han fortalte hva som hadde skjedd og la til dette verset: 

Det er best når slike som henne 
holder seg vekk fra dem som vet! 
Jeg forlot hjemmet for skogen, 
til hjemmet kom jeg tilbake. 

Der reiste jeg meg 1 taushet 

og gikk: jeg som fortjente mat. 


35. Samafifiakani 


Samaññakani var sønn av en omvandrende asket. Som voksen fikk han se Mesteren og fikk tillit til 
ham. Han lot seg ordinere som munk, mediterte over etisk atferd, utviklet innsikt og ble en arahant. 

Mens han fortsatt var legmann, hadde han kjent en omvandrende asket som het Katiyana. 
Etter at Buddha var stått frem, hadde andre sekter og asketer mistet støtte blant legfolk. De manglet 
både hus og mat og levde i stor elendighet. En dag kom Katiyana bort til Samafifiakani og sa: 

*Dere som følger Buddha, er blitt berømte, får alt dere trenger og har et godt liv. Mens vi, 
derimot, har det vondt og sliter for å overleve. Hva skal man gjøre for å leve lykkelig både her og nå 
og i fremtiden?” 

"Lykken ligger ikke i materielle verdier,” svarte munken. * Dette er det viktig å huske hvis du 
vil finne sann lykke.” 

Og han uttalte dette verset: 

Den som søker, finner lykken 
og øker sitt ry ved å følge 
den rette, åttedelte vei 

til han når udødeligheten. 


Katiyana lyttet oppmerksomt, og fikk tillit til Mesterens lære. Han lot seg ordinere og tok fatt 
på treningen. Det varte ikke lenge før også han utviklet innsikt og ble en arahant. 


36. Kumas sønn 


Nanda ble født i en borgerfamilie i byen Velukantaka i landet Avanti. Men fordi hans mor het Kuma, 
var han bare kjent som Kumas sønn. 

Han fikk høre Sariputta forklare læren og ble overbevist av det han hørte. Han lot seg 
ordinere, og etter den innledende treningen dro han opp i grensefjellene og praktiserte meditasjon 
der. Men han klarte ikke å nå frem til noe gjennombrudd, så han oppsøkte Mesteren og lyttet til hans 
forklaringer. Nå fikk han korrigert sin meditasjon og fant et bedre sted å praktisere, og da varte det 
ikke lenge før han utviklet innsikt og ble en arahant. 

Senere så han en gang noen munker som var altfor opptatt av det materielle, og han uttalte 
dette verset for å vise dem at læren handler om frigjøring: 

Det er godt å høre læren. 

Det er godt å leve helt fri. 

Å søke mening, handle klokt — 
det er den eiendomsløses liv. 


37. Sudanta, vennen til Kumas sønn 


I en velstående familie i byen Velukantaka ble det født en gutt som het Sudanta, eller Vasula, som 
andre sier. Han ble bestevenn med Kumas sønn, og de holdt mye sammen. Da han fikk høre at Kumas 
sønn hadde latt seg ordinere, tenkte han: 

“Det kan ikke være noen dårlig lære og disiplin, når Kumas sønn har valgt å la seg ordinere.” 

Han overveide om han skulle la seg ordinere, han også, men først gikk han for å lytte til 
Mesteren, som forklarte læren for ham. Dette ga ham enda mer lyst til å la seg ordinere, og som tenkt, 
så gjort. Han dro ut for å praktisere i grensefjellene sammen med Kumas sønn. 

På den tiden var det mange munker som vandret fra land til land, og det var stor trafikk og 
mye støy ved grensen der de holdt til. 

“Enda disse munkene har latt seg ordinere i frigjøringens orden, tenker de bare på å reise fra 
land til land og går glipp av konsentrasjon 1 sinnet,” tenkte Sudanta, og dette grep ham sterkt og ble 
en ansporing til egen trening. 

Han uttalte dette verset: 

Ivrig går de fra land til land, 
ukonsentrerte og travle. 
Hvorfor pleie rastløsheten, 
oppmerksomhetens fiende? 
Man mediterer best i stillhet, 
når hovmotet er drevet bort. 


Denne ansporingen fikk ham til å anstrenge seg ekstra hardt, og han ble snart en arahant. 
Etterpå tenkte han tilbake på dette og sa frem verset på nytt, slik at det ble en kunngjøring av hans 
forståelse. 


38. Gavampati 


Gavampati var en av de fire legmennene som var munken Yasas venner. Da han fikk høre at Yasa 
hadde latt seg ordinere, gikk han og de andre tre vennene til Mesteren. Han ga dem undervisning i 
læren, og Mesteren var ikke før ferdig med å tale, før alle fire ble arahanter. Deretter bodde 
Gavampati i Anjanalunden i Saketa og gledet seg over den frigjøringen han hadde vunnet frem til. 

En dag kom Mesteren til Saketa sammen med en stor flokk munker, og alle slo seg ned i 
Anjanalunden. Det var så mange av dem at det ikke var husrom nok til alle, og derfor sov flere av 
munkene på sandstranden langs bredden av elven Sarabhu. Midt på natten steg plutselig vannet i 
elven, og det så ut til å bli flom. Mange av de yngre munkene ropte høyt. Da Mesteren så hva som 
skjedde, tilkalte han Gavampati. 

“Gá og stopp flommen, Gavampati, så munkene kan sove i fred,” sa han. 

*Ja vel, Mester,” svarte munken, og med sine spesielle evner stoppet han flommen slik at den 
ble stående som en fjelltopp langt borte. 

Fra da av ble Gavampati kjent for sine spesielle evner. En dag Mesteren satt midt 1 en stor 
forsamling og underviste, av medfølelse for alle vesener, roste han Gavampati med dette verset: 

Gavampati, som lenket elven 
med urokkelig sinn, er vis, 
ubundet, æret av gudene 

for å ha krysset livets flod. 


Da verset var uttalt, fikk hele den store forsamlingen innsikt i virkelighetens natur. Senere 
uttalte Gavampati det samme verset, til ære for Mesteren. 


39. Tissa 


Tissa var født i byen Kapilavatthu og var sønn av Buddhas tante. Han lot seg ordinere som munk 
fordi han ville følge Mesterens eksempel, og dro ut i skogen for å praktisere. Men fordi han var stolt 
av sin fødsel og rang, var han ofte overlegen, irritabel og misfornøyd, slik at det gikk dårlig med 
treningen. 

En dag han lå og sov middag og snorket med åpen munn, syntes han at han så Mesteren 
komme gjennom luften i stråleglans og formane ham med følgende vers: 

Som stukket av nyslipte sverd, 
som drevet av flammer i håret 
skal munken søke hvileløst 

å legge lidenskapen død. 


Munken ble sterkt grepet av denne opplevelsen, praktiserte innsiktstreningen iherdig og 
kvittet seg med sine dårlige holdninger. Ikke lenge etter ble han en arahant. 


40. Vaddhamana 


Vaddhamana var født i en licchavifyrsteslekt i Vesali. Da han ble voksen, ble han overbevist av 
Buddhas lære og påtok seg å være tjener og hjelpesmann for munkene. Senere lot han seg ordinere, 
men han var doven og lat. Da ansporet Mesteren ham med dette verset: 

Som stukket av nyslipte sverd, 
som drevet av flammer i håret 
skal munken kjempe hvileløst 
mot livets og dødens runddans. 


Femte del 


41. Sirivaddha 

Sirivaddha ble født i en rik og mektig brahmanfamilie i Rajagaha. Da han ble voksen, kom han i følge 
med kong Bimbisara for å høre på Mesteren. Han ble overbevist av det han hørte, og lot seg ordinere 
som munk. Deretter dro han ut i skogene rundt fjellene Vebhara og Pandava. Der slo han seg ned i en 
grotte og praktiserte meditasjon. 

En dag ble det et fryktelig uvær. Tordenskrallene rullet gjennom grotten og lynene blafret så 
det var lyst som dagen der inne. Men uværet og vinden la også en demper på den trykkende varmen 
inne i grotten, slik at det ble svalere og lettere for munken å meditere. Han klarte å konsentrere seg, 
utviklet innsikt og ble en arahant. Dypt grepet uttalte han dette verset: 

Torden skraller mellom fjellene, 
lyn blinker og lyser opp hulen 
hvor jeg, barn av Den Makeløse, 
har funnet meditasjonens ro. 


42. Revata fra akasielunden 


Revata var sønn av brahmankvinnen Sari den vakre fra landsbyen Nalaka i landet Magadha. Da han 
ble voksen, ville foreldrene at han skulle gifte seg. Men han hadde hørt at hans bror Sariputta hadde 
latt seg ordinere som munk, og sa: 

“Hyvis min storebror har sagt fra seg denne rikdommen og blitt munk, hvorfor skal jeg da 
svelge det som han har spyttet ut?” 

Under sterk sinnsbevegelse flyktet han fra slektningene sine som hjorten flykter fra snaren. 
Han oppsøkte munkene, fortalte dem at han var en yngre bror av lærens general, som Sariputta ofte 
ble kalt, og ba om å bli ordinert. Han ble ordinert som novise, og da han fylte tyve år, fikk han full 
ordinasjon. De andre munkene ga ham et meditasjonsemne å arbeide med, og han dro ut i en 
akasielund for å praktisere. 

*Når jeg er blitt en arahant, skal jeg besøke Mesteren og min bror, lærens general,” tenkte 
han, og trente iherdig slik at visdommen hans modnet og han vant den seksfoldige høyere kunnskap. 

Da pakket han sammen soveunderlaget sitt, tok kappe og bolle og ga seg på vandring til 
Savatthi. Da han kom til Jetavana, oppsøkte han Mesteren og lærens general og bøyde seg ærbødig 
for dem. Etterpå ble han værende noen dager i Jetavana. Da grep Mesteren ordet midt i flokken av 
munker, og erklærte: 

*Av alle mine elever og munker som bor ute i skogen, er Revata fra akasielunden den 
fremste.” 

Noe senere gikk han til den landsbyen der han var født. Der bodde de tre søstrene hans, Cala, 
Upacala og Sisupacala, og de hadde hver sin sønn som het henholdsvis Calo, Upacalo og Sisupacalo. 
Munken tok med seg de tre nevøene sine og lot dem bli ordinert som munker. De fikk hvert sitt 
meditasjonsemne å arbeide med, og tok fatt på treningen. 

En dag ble Revata syk. Sariputta fikk høre at broren var syk og gikk for å besøke ham. Mens 
han ennå var et stykke borte, fikk Revata øye på ham og formante de tre novisene med dette verset og 
ba dem trene oppmerksomhet: 

Calo, Upacalo, Sisupacalo — 

vær ekstra oppmerksomme nå! 

Han som har kommet har skarpslipt sinn, 
lik en pil som splitter et hår! 

Da novisene hørte dette, gikk de i møte med Sariputta. Så satte de seg oppmerksomt ned og 
lyttet til samtalen mellom de to onklene. Etterpå gikk Sariputta bort til dem, og de reiste seg høflig. 
Han spurte dem litt ut om hvilke øvelser de praktiserte, og de ga klare svar. 

“Disse guttene har fått god opplæring av min bror,” tenkte Sariputta og roste dem før han 
gikk sin vei. 


43. Sumangala 


Sumangala ble født i en fattig familie i en landsby ikke langt fra Savatthi. Han var bonde og arbeidet 
ute på markene med plog, hakke og sigd. 

En dag holdt kong Pasenadi av Kosala en stor gaveseremoni for Mesteren og munkene og 
serverte den alle slags kostelige retter. Det ble også gitt mat til andre mennesker som strømmet til for 
å se på, og Sumangala fikk en bolle med surmelk. Da han så hvor mye stas det ble gjort på munkene, 
tenkte han: 

*Disse munkene som følger Buddha, lever sannelig godt. De får nok av klær og god mat, og 
de mangler ikke hus å bo 1. Kanskje jeg også skulle la meg ordinere?” 

Dermed gikk han bort til en munk og sa at han gjerne ville bli ordinert. Munken hadde 
medfølelse med ham, ordinerte ham og lærte ham å meditere. Så dro Sumangala ut i skogen for å 
praktisere. Men dette ble han fort lei av. Han syntes det hele var kjedelig og dumt og fikk lyst til å 
melde seg ut igjen. Han ga seg på vandring tilbake til sin hjemlige landsby, men som han gikk der 
langs veien, fikk han øye på noen bønder med stråhatt på hodet, skitne klær og støv over hele seg, 
som gikk og strevde med å pløyde markene i den varme vinden. 

Dette grep ham sterkt, og han tenkte: *Sannelig er det et slit å leve slik disse menneskene 
gjør!” 

Da han hadde innsett hva dette innebar, fikk han lyst til å øve meditasjon igjen. Han satte seg 
under et tre, konsentrerte seg og brukte sinnet med fornuft slik at han utviklet innsikt, og der, i 
veikanten, ble han en arahant. 

Etterpå uttalte han dette verset med dyp følelse, der han fortalte om sin frigjøring: 

Fri er jeg! Vidunderlig fri! 

Tre krokete ting er jeg kvitt! 
Sigden er jeg kvitt, og plogen — 
vekk med alle krumme hakker! 
Selv om de finnes helt nær meg 
har jeg fått så inderlig nok! 
Meditér, Sumangala! Vær 
flittig og ivrig, Sumangala! 


44. Novisen Sanu 


Sanu ble født 1 Savatthi, i en familie som var legtilhengere av Buddha. Faren forlot familien før 
gutten ble født. Da han var syv år gammel, lot moren ham bli ordinert, idet hun mente at hun på 
denne måten sikret ham en god fremtid. 

Allerede som novise ble Sanu både vis og lærd og meget dyktig til å forklare læren. Han 
praktiserte vennlighet og nestekjærlighet, slik at han var høyt elsket av guder og mennesker. 

Men så hendte det at Sanu ble mer og mer distrahert. Han klarte ikke å samle tankene, og 
begynte å overveie om han kanskje skulle gå ut av ordenen. 

Dette fikk noen vite, og de gikk til hans mor og fortalte henne om det. 

“Snakk med ham om det,” sa de, “og si dette verset til ham: 

Gjør aldri noe vondt, 

verken åpent eller 1 skjul. 

Om du dét gjør; om du svikter 
de gode krefter i sinnet, 

vil lidelsen alltid nå deg, 
innhente deg under flukten.” 


Hans mor ble svært trist over å høre dette, og da Sanu en stund senere traff henne, sto hun og 


gråt. 
“Hvorfor gråter du, mamma?” spurte han. 
“Jeg gråter for din skyld,” svarte hun og fortalte hva hun hadde hørt. 
Da uttalte han dette verset: 

Mamma — man gråter for de døde 
og de som har vært bortreist lenge. 
Men jeg lever og er hos deg — 
mamma, hvorfor gråte for meg? 


Moren svarte med et sitat fra Mesteren: 

“Hvis en munk tar avstand fra treningen og blir legmann igjen, da er han som død, munker.” 

Novisen Sanu ble sterkt grepet av dette. Han etablerte innsikt og det varte ikke lenge før han 
ble en arahant. Da innså han at dette verset hadde ansporet ham til innsikt slik at han kunne bli en 
arahant, og han sa frem det samme verset på nytt. 


45. Ramaniyavihari 


En ung mann som var sønn av en rik mann i Rajagaha, levde i luksus og i sus og dus. En dag fikk han 
se kongens menn arrestere og straffe en som hadde hatt omgang med en annens hustru. Dette ga ham 
et sjokk, og han gikk for å lytte til Mesterens lære. Deretter lot han seg ordinere som munk. 

Men også etter at han var blitt munk, var han opptatt av sansenytelser. Han holdt det velstelt 
omkring hytta han bodde 1, var kresen 1 matveien og holdt pinlig orden inne 1 hytta. Derfor ble han 
kalt Ramaniyavihari — som betyr “han med den vakre boligen”. 

Han var fortsatt besatt av sanselige lengsler, og en dag glemte han seg slik at han onanerte, 
noe som var brudd på de reglene han hadde lovt å følge. Etterpå skammet han seg dypt og syntes ikke 
at han lenger var verdig til å motta mat som ble gitt ham i tillit, og bestemte seg for å tre ut av 
ordenen. 

Han la i vei for å ordne med dette. Da han hadde gått både langt og lenge, satte han seg under 
et tre for å hvile. Da kom det en karavane med oksekjerrer forbi. En av oksene var sliten, og plutselig 
snublet den i en dump i veien og falt over ende. Karavanefolkene spente løs oksen, ga den gress og 
vann og lot den hvile seg til den var sprek igjen. Så spente de den for kjerren og dro videre. 

Da munken så dette, tenkte han: 

*Når denne oksen kan ta fatt på arbeidet igjen etter at den hadde snublet og falt, må det vel 
også være mulig for meg å ta fatt på munketreningen igjen, selv om jeg har snublet og falt!” 

Dermed reiste han seg, vendte om og gikk til munken Upali, fortalte det hele og ba om 
tilgivelse. Det fikk han, og Upali hjalp ham til å treffe en fast beslutning om føre et etisk liv. Dermed 
klarte han også å etablere innsikt slik at det ikke varte lenge før han ble en arahant. 

Da han gledet seg over den friheten han hadde vunnet, diktet han dette verset om det som 
hadde hendt: 

Som den edle, sterke oksen 

reiser seg etter å ha falt, 

reiser jeg meg og oppnår innsikt 

som barn av Den Fullkomment Våkne. 


46. Samiddhi 


Samiddhi var født i Rajagaha. Mens han vokste opp, ble familien hans stadig rikere, og selv ble han 
både kjekk og pen og vennlig og høflig, og derfor ble han kjent som Samiddhi, som betyr “den 
vellykkede”. 

En gang fikk han se Mesteren sammen med kong Bimbisara, og dette gjorde så sterkt 
inntrykk på ham og ga ham så stor tillit til Mesteren at han valgte å la seg ordinere som munk. Han 
gikk ivrig inn for å øve meditasjon, og en dag da han holdt til i Tapodaparken, tenkte han: 

“Jeg er virkelig heldig som har anledning til å praktisere den opphøyde læren og disiplinen 
under den våkne og edle Mesteren, sammen med så edle og respektable medmunker!” 

Og denne tanken gjorde ham meget glad 

Mara, den onde, var like i nærheten, og dette var mer enn han klarte å finne seg 1. Derfor 
utstøtte han et fryktelig brøl så det nesten hørtes ut som om selve jorden skulle revne. Munken gikk 
og fortalte det til Mesteren. 

“Mara vil skremme og forstyrre deg så du ikke skal oppnå innsikt,” sa Mesteren. “Gå dit 
igjen, du, og fortsett treningen uten å bry deg om ham.” 

Munken gjorde det, og da klarte han å etablere innsikt og ble en arahant. Mara var ikke klar 
over at munken hadde oppnådd dette, så han kom igjen og forsøkte å skremme ham med det 
fryktelige brølet. Men denne gangen ble ikke munken det minste redd. 

“Prev hundre eller tusen ganger sterkere, du Mara,” sa han. “Du får ikke så mye som et hår til 
å skjelve!” 

Og han la til dette verset: 

I tillit til læren gikk jeg 

fra hjemmet, ut i hjemløshet — 

jeg utviklet oppmerksomhet 

og visdommen vokste i sinnet. 
Bare bråk så mye du vil! 

Jeg blir verken skremt eller skadet! 


Da Mara hørte det, mumlet han slukøret: *Den munken kjenner meg!” og forsvant på flekken. 
47. Ujjaya 


Ujjaya var sønn av en lærd brahman i Rajagaha. Som voksen ble han en mester 1 de tre vedaene. Men 
han kunne ikke finne noen kjerne i dem. Derfor oppsøkte han Mesteren i Bambuslunden og lyttet til 
hans undervisning. Han ble overbevist av det han hørte, og lot seg ordinere som munk. Så dro han ut i 
skogen for å meditere på etisk atferd. Der utviklet han innsikt, og det varte ikke lenge før han ble en 
arahant. 

Etterpå gikk han tilbake til Mesteren. Han hilste høflig på ham og satte seg ned ved siden av 
ham. Som hyllest sa han frem dette verset: 

Jeg hyller deg, du store helt, 
du som er våken og helt fri! 
Etter din lære lever jeg, 

fri fra sinnets sorte strømmer. 


48. Safijaya 


Sañjaya var sønn av en rik og mektig brahman i Rajagaha. Da han ble voksen, sá han at Brahamayu, 
Pokkharasati og andre berømte brahmaner hadde sluttet seg til Mesteren. Han fulgte deres eksempel, 
oppsøkte Mesteren og lyttet til læren. Da ble han *en som har gått ut i strømmen”. Etterpå lot han seg 
ordinere, og han oppnådde den seksfoldige høyere kunnskap allerede mens de raket av ham håret 
under ordinasjonsseremonien. Etterpå uttalte han dette verset: 

Etter at jeg forlot mitt hjem 

som munk, har hat og misunnelse 
og alle andre vonde ting 

helt og fullstendig forlatt mitt sinn. 


Slik kunngjorde han at han var blitt en arahant allerede mens de raket av ham håret. 
49. Ramaneyyaka 


Ramaneyyaka var født 1 en rik familie i Savatthia. Da han ble voksen, var han til stede da Jetavana ble 
skjenket til Mesteren og munkene. Han ble overbevist om læren og lot seg ordinere. Så dro han ut i 
skogen og mediterte over etisk atferd. Fordi han var en begavet og tiltrekkende mann, ble han kjent 
under navnet Ramaneyyaka, som betyr “den sjarmerende”. 

En dag utstøtte Mara et fryktelig skrik for å skremme ham. Men munken var modig som 
alltid, og lot seg ikke skremme. 

“Det er bare Mara,” tenkte han og laget dette verset for å vise at han ikke var redd: 

Om du skriker og brøler vilt 

som alle skogens dyr til sammen, 
skjelver jeg ikke et øyeblikk — 
ensomheten styrker sinnet! 


Etter at han hadde uttalt verset, utviklet han innsikt og ble en arahant. Og verset ble en 
kunngjøring av den forståelsen han hadde vunnet. 


50. Vimala 
Vimala ble født 1 en velstående familie i Rajagaha. Da han ble voksen, så han Buddha i Rajagaha og 


ble fylt av tiltro til ham. Han lot seg ordinere, fikk et meditasjonsemne å arbeide med, og dro ut til en 
grotte i fjellene i Kosala for å meditere der. 

En dag ble himmelen fylt av mørke og regntunge skyer, og regnet strømmet ned. Den 
trykkende heten ble avløst av svalere luft, og det ble lettere for munken å konsentrere seg. Og mens 
han satt der og mediterte, utviklet han innsikt, noe som igjen førte til at han ble en arahant. 

Da han så tilbake på det han hadde oppnådd, ble han glad til sinns, og fylt av begeistring 
uttalte han dette verset: 

Jorden dynkes av trommende regn, 
vinden suser under blå lyn, 

men tankens stormer stilner: 
Sinnet mitt er dypt konsentrert. 


Sjette del 
51 — 54. Godhika og hans tre venner 


Godhika, Subahu, Valliya og Uttiya var fire gode venner som var sønner av fire fyrster av 
mallafolket. En gang kom de til Kapilavatthu i et eller annet ærend. På den tiden var også Mesteren 
der i byen, og han holdt til i Fikentreparken. Sakiyafyrstene med Suddhodana i spissen var alle blitt 
hans tilhengere. De fire unge mallafyrstene ble også overbevist om læren og lot seg ordinere. De 
praktiserte innsiktstrening, og det varte ikke lenge før de alle ble arahanter med full analytisk innsikt. 

De ble gjort stor ære på av kongen og hans ministre, og dro deretter ut for å bo i skogen. Men 
en dag de fire munkene var på besøk i Rajagha, kom kong Bimbisara og hilste høflig på dem. Han 
inviterte dem til å bo 1 noen hytter der i regntiden, men han glemte å sørge for å bygge tak på hyttene. 
Munkene slo seg ned i hyttene uten tak, og det falt ikke en dråpe regn. Kongen undret seg over at det 
ikke kom noe regn, og da han fikk vite grunnen, sørget han for at det ikke bare ble bygd tak over 
hyttene, men at de også ble kalket og malt. Så overleverte han hyttene og ga gaver til alle munkene. 
Munkene hadde medfølelse med kongen, og de flyttet inn i hyttene og satte seg til å meditere over 
vennlighet og nestekjærlighet. Straks de reiste seg igjen etter meditasjonen, kom regntunge skyer 
drivende inn fra nordøst og det begynte å regne. 

Uværet inspirerte Godhika til å dikte dette verset: 

Regnet synger sin melodi 

mot den lune, gode hytta — 
sinnet mitt er dypt konsentrert, 
så la bare regnet strømme! 


Subahu sa: 

Regnet synger mildt og lett 

mot den lune, gode hytta — 

dypt konsentrert arbeider mitt sinn 
i kroppen: La det bare regne! 


Valliya sa: 


53. 

Regnet nynner sin melodi 

mot den lune, tørre hytta. 

Her bor jeg, oppmerksom og flittig — 
så la bare regnet strømme! 


Uttiya avsluttet med dette verset: 

Regnet synger mildt og lett 
mot den lune, tørre hytta — 
her lever jeg uten hustru. 

La regnet bare strømme ned! 


55. Añjanavaniya 


Añjanavaniya vokste opp som sønn av en vajjifyrste i Vesali. En gang oppsto det panikk 1 Vesali 
fordi mange ble redde for tørke, pest og spøkelser. Mesteren stanset denne panikken, slik det fortelles 
i kommentaren til Ratanasutta. Denne fyrstesønnen ble imponert over det han så og hørte av Mesteren 
ved den anledningen, og derfor lot han seg ordinere som munk. 

Etter den innledende treningen slo han seg ned ved en kremeringsplass 1 Añjanalunden i 
Saketa. Da regntiden nærmet seg, fant han en gammel benk som folk hadde kastet. Han satte den opp 
på fire steiner og bygde vegger av kvister og strå. I den ene veggen laget han en dør, og dermed hadde 
han en hytte han kunne bo i. Og fordi han trente iherdig, ble han en arahant allerede 1 første måned av 
regntiden. 

Da han etterpå så tilbake på det han hadde oppnådd og gledet seg over sin frigjøring, ble han 
så glad at han begeistret utbrøt følgende vers: 

I Anjanalundens skygge 

bygde jeg hytte av benken min. 

Den dypeste kunnskap fant jeg her — 
Buddhas vei er gått til ende. 


56. Kutivihari 


Kutiviharis historie er lik Añjanavaniyas, med den forskjellen at mens han arbeidet for å oppnå 
innsikt, fant han en gresshytte ved åkerkanten. Bonden som brukte hytta når han passet på åkeren, var 
ute, så munken satte seg inn for å meditere. Der utviklet han innsikt og ble en arahant. 

Så kom bonden tilbake, og han ropte: 

“Hvem er inne i hytta?” 

“Det er en munk i hytta,” svarte munken, og av denne samtalen lagde han dette verset: 

— Hvem er der inne i hytta? 

— En munk med samlet, rolig sinn. 
Min venn! Du skal vite: hytta 
bygde du ikke forgjeves! 

“Det er heldig for meg,” tenkte bonden glad, “det er sannelig heldig for meg at denne hytta 
har fått besøk av en slik ærverdig munk!” 

Fra da av ble munken bare kalt Kutivihari, som betyr “hytteboeren”. Og dette verset ble en 
kunngjøring av hans forståelse. 


57. En annen Kutivihari 


Det var også en annen munk som hadde en historie som var lik Añjanavaniyas historie, men med 
følgende forskjell: Han bodde visst i en gammel og forfallen hytte, men klarte ikke å meditere. 
*Denne hytta er for gammel,” tenkte han. “Jeg trenger en ny en!” 
Derfor begynte han å bygge en ny hytte. Men en annen så dette og sa til ham disse enkle 
ordene med dyp mening: 

Du sier at hytta er gammel, 

du ønsker å bygge en ny: 

Kast denne lengselen bort, munk! 
Ny hytte er ny bekymring. 


Dette ansporet munken til å meditere igjen, og han etablerte innsikt og ble snart en arahant. 

“Dette verset ansporet meg,” tenkte han etterpå, og derfor gjorde han det til sitt eget og til en 
kunngjøring av hans forståelse. 

Fordi hytta spilte en sentral rolle i denne munkens historie, ble også han kjent som Kutivihari 
— Hytteboeren. 


58. Ramaniyakutika 


Ramaniyakutikas historie var også lik Añjanavalyas historie, men med følgende forskjell: Etter den 
innledende treningen bodde han i en liten hytte 1 nærheten av en landsby 1 vajjienes land. Hytta hans 
var pen og tiltalende, med velbygde vegger og gulv, og den lá ved siden av en lotusdam i en liten park 
der stiene var strødd med sand som glitret som små perler. Og munkens gode egenskaper var 
ytterligere en pryd for stedet. 

Mens han bodde der, etablerte han innsikt og kort tid senere ble han en arahant. 

Folk kom ofte på besøk for å se den vakre hytta. En dag kom det også noen lettlivede kvinner 
dit, og da de så det vakre stedet, sa de til hverandre: 

“Skal vi forsøke å lokke den munken som bor her?” 

Så smilte de og gjorde alt de kunne for å sjarmere munken, og de sa til ham: 

“Dette er et vakkert sted å bo. Men vi er også vakre, og unge er vi også!” 

Men munken uttalte dette verset for å vise at han var fri fra alle lidenskaper: 

Den vakre hytta har jeg fått 
av folk som har tillit til meg. 
Jeg trenger ingen kvinner. Gå, 
finn noen som trenger dere! 


Og dette verset ble en kunngjøring av hans forståelse. 


59. Kosalavihari 

Kosalaviharis historie var også lik Afijanaviharis historie, men med følgende forskjell: Etter den 
innledende treningen slo han seg ned i skogen ved en landsby i landet Kosala, i nærheten av en 
legtilhenger. Da denne legtilhengeren fikk se at han bodde under trærne og ikke hadde noen hytte, 
sørget han for å bygge en til ham. Mens munken mediterte inne 1 denne hytta, utviklet han innsikt og 
ble snart en arahant. Da følte han en slik befrielse og glede at han begeistret brøt ut i dette verset: 

Av overbevisning ble jeg munk. 
I skogen ble hytta bygd til meg. 
Iherdig meditasjon har gitt 
innsikt og full forståelse. 


Dette verset ble en kunngjøring av hans forståelse. Fordi denne munken bodde lenge i landet 
Kosala, ble han kjent under navnet Kosalavihari, som betyr “Kosalaboeren”. 


60. Sivali 


Sivali var sønn av Suppavasa, datter av kongen av Koliya. Da hun skulle føde, ble hun liggende syv 
dager i smerter uten at barnet kom ut. Da sa hun til sin mann, licchavifyrsten Mahali: 

“Jeg vil gi en gave før Jeg dør, mens jeg fortsatt har mulighet til det. Gå og fortell dette til 
Mesteren og inviter ham til et måltid. Og legg nøye merke til hva han sier og fortell det til meg 
etterpå!” 

Mannen gikk til Mesteren og fortalte dette, og Mesteren sa: 

“Måtte Suppavasa bli sunn og frisk og måtte hun nedkomme med et velskapt barn!” 

Fyrsten tok farvel med Mesteren og dro hjem til seg selv igjen. Men i mellomtiden hadde 
Suppavasa nedkommet, og tjenerne løp ham i møte med gledestårer i ansiktene og fortalte ham 
nyheten. 

*Mesterens ord gikk tydeligvis 1 oppfyllelse!” tenkte fyrsten. Han gikk og fortalte sin hustru 
om dette, og hun ba ham sørge for mat til Mesteren og munkene i syv dager som takk. Dette ble gjort. 
I syv dager ble munkene med Buddha i spissen servert alt det beste som var å få. 

“Fordi denne gutten har brakt glede til hele sin slekt, skal han hete Sivali — Lykkebringeren,” 
sa moren, og slik ble det. 

Syv dager etter fødselen kunne han gjøre hva som helst. På den syvende dagen snakket han 
med Sariputta, som også ble kalt lærens general. 

“En som har sett så mye lidelse 1 livet som du allerede har gjort, kunne kanskje ha lyst til å la 
seg ordinere?” spurte Sariputta. 

“Ja, jeg vil gjerne bli munk,” svarte gutten. 

Suppavasa så at gutten og munken snakket sammen, og kom bort og spurte hva de snakket 
om. Da hun fikk høre at gutten gjerne ville la seg ordinere, ga hun tillatelse til dette. Sariputta tok 
ham med seg og gjorde ham klar til ordinasjon, og lærte ham å meditere ved å reflektere over fem av 
kroppens deler: hodehår, kroppshår, negler, tenner og hud. 

“Siden du allerede har opplevd så mye smerte, skulle det ikke være nødvendig å gi deg noen 
videre formaninger, Sivali,” sa han. 

“Ordinasjonsseremonien er Deres ansvar, Herre,” svarte Sivali. *Selv skal jeg nok vite hva 
Jeg videre har å gjøre.” 

Da første hårlokk falt, nådde han stadiet *en som går ut i strømmen”. Da neste hårlokk falt, 
nådde han stadiet *en som bare kommer tilbake én gang”, da den tredje hårlokken ble klippet av, ble 
han “en som ikke vender tilbake” og i samme stund som den siste hárlokken falt til marken, ble han 
en arahant. 

Andre lærere forteller denne historien litt forskjellig, men det er enighet om at da Sivali var 
blitt en arahant, ble han så glad over den friheten han hadde vunnet, at han uttalte dette verset: 

Lykkelig har jeg nådd målene 
som drev meg til å forlate 

verden for denne hytta: Kunnskap, 
innsikt og frihet fra hovmot. 


Syvende del 
61. Vappa 


Vappa var sønn av brahmanen Vasettha i Kapilavatthu. Da vismannen Asita spådde at prins 
Siddhattha skulle nå frem til fullkommen visdom, gikk Vappa og fire andre unge brahmaner, med 
Kondafifia den vise i spissen, ut som eneboere for å praktisere askese. 

*Når han har funnet visdommen, kan vi nyte godt av hans undervisning og nå frem til det som 
ikke dør,” tenkte de. 

I seks år praktiserte de askese sammen med den vordende buddha, men da han begynte å 
spise vanlig mat igjen, forlot de ham i skuffelse og gikk til Isipatana. 

Etter at Mesteren hadde nådd full oppvåkning og blitt en buddha, gikk også han til Isipatana. 
Der begynte han å undervise i læren, og Vappa ble en av de fem første munkene. Fem dager senere 
ble både han, Kondafifia og de andre munkene arahanter. 

Da Vappa så tilbake på det han hadde oppnådd og på lærerens gode egenskaper, tenkte han 
som så: 

“Tank at vi kunne finne på å anklage en slik læremester for å ha falt tilbake til et liv 1 luksus! 
Vanlige mennesker er sannelig blinde og mangler evnen til å se. Bare de edle har evnen til å se!” 

Og han uttalte dette verset: 

Den som ser, kan se den som ser 
og ser også den som ikke ser. 
Den som ikke ser, ser verken 
den seende eller den blinde. 


62. Vajjiputta 


Vajjiputta ble født i Vesali og var sønn av en fyrste som satt 1 vajjienes råd. Han fikk se Mesteren en 
gang da han besøkte Vesali, og fikk så stor tillit til ham at han lot seg ordinere. Etter den innledende 
treningen fikk han et meditasjonsemne å arbeide med og slo seg ned i en lund i nærheten av Vesali. 

På den tiden ble det feiret en festival i Vesali. Det var sang, dans og musikk både her og der, 
og mye støy av muntre og glade mennesker som deltok i festivalen. Alle disse forstyrrelsene gjorde at 
munken ikke klarte å konsentrere seg. Han avbrøt treningen og ga uttrykk for sin irritasjon med dette 
verset: 


Ensomme holder vi til i skogen 
som etterlatte tømmerstokker. 
Slik går dagene, en etter en — 
hvem kan ha det verre enn oss! 


En skogfe hørte dette og fikk vondt av munken. 

“Selv om du snakker nedsettende om livet i skogen, munk, så skal du huske at de vise som 
elsket ensomhet, satte dette livet meget høyt,” sa feen og la til dette verset: 


Ensom holder du til i skogen 

som en etterlatt tømmerstokk. 
Mange misunner deg — som helvetes 
sjeler misunner himmelens. 


“Hvordan kan vel du, som er ordinert i den fullkomment våkne Mesterens frigjøringsvei, tenke tanker 
som binder deg igjen?” 

Ansporet av denne ånden tok munken igjen fatt på innsiktstreningen, og nå varte det ikke 
lenge før han etablerte innsikt og ble en arahant. Da tenkte han på feens vers og forsto at det hadde 
gitt ham den ansporingen han trengte for å bli en arahant. Og han tilpasset det og gjorde det til sitt 
eget: 

Ensom holder jeg til i skogen 

som en etterlatt tømmerstokk. 
Mange misunner meg — som helvetes 
sjeler misunner himmelens. 


63. Pakkha 


En sakiyafyrste i byen Devadaha fikk en sønn som fikk navnet Sammoda. Som liten fikk han en 
sykdom som gjorde det vanskelig for ham å gå, slik at han måtte bruke krykker. Derfor ble han bare 
kjent under navnet Pakkha, som betyr “den handikappede”. Dette navnet ble også hengende ved ham 
selv etter at han var blitt frisk igjen. 

Han fikk se Mesteren da denne besøkte familien sin, fikk tillit til ham og lot seg ordinere som 
munk. Etter den innledende treningen fikk han et meditasjonsemne å arbeide med og dro til skogs. 

En dag da han var på vei til landsbyen for å få mat, satte han seg for å hvile litt under et tre 
ved veien. Da fikk han se en hauk som fløy til værs med en kjøttbit i nebbet. Den ble overfalt av 
mange andre hauker, slik at den mistet kjøttbiten. En annen hauk nappet til seg kjøttet, men så kom en 
tredje hauk og snappet det fra den igjen. Dette fikk munken til å tenke: 

“Sansebegjeret er som denne kjøttbiten. Det er felles for alle og det skaper mye sorg og 
smerte.” 

Da han på denne måten betraktet ulempene ved sansebegjæret og fordelene ved å slippe taket 
i det, etablerte han innsikt. Under resten av matrunden konsentrerte han seg om det forgjengelige, og 
da han satte seg for å meditere etter maten, vokste hans innsikt slik at han ble en arahant. 

Etterpå laget han et vers der han i stikkordsform nevnte det som hadde ansporet ham til å 
utvikle innsikt og oppnå forståelse. 

De stuper etter det som faller — 

selv falne kommer de grådig igjen. 
Gjort er det som skal gjøres; gleden 
ga glede; lykken førte til lykke. 


64. Vimala-Kondafifia 

Vimala-Kondafifia var sønn av kong Bimbisara og Ambapali. Da kongen var ung, hadde han nemlig 
fått høre om Ambapalis store skjønnhet. Han ble grepet av lengsel etter henne og dro inkognito, bare i 
følge med noen få betrodde menn, til Vesali, der han tilbrakte en natt sammen med den berømte 
gledespiken. Hun ble gravid og sendte bud til kongen om dette. Kongen vedkjente seg farskapet og ga 
henne et sømmelig vederlag. 

Da barnet ble født, ga hun ham navnet Vimala, som betyr “plettfri”, og han ble kjent under 
navnet Vimala-Kondafifia. 

Da han ble stor, fikk han se Mesteren en gang han besøkte Vesali. Han fikk tillit til ham og 
lot seg ordinere som munk. Etter den innledende treningen etablerte han innsikt, og det varte ikke 
lenge før han ble en arahant. Etterpå uttalte han dette verset som en kunngjøring av sin forståelse: 

Min mor bærer treets navn — min far 
er et hvitt banner i morgensol. 
Forfengelighets fane er felt — 

på lansen vaier lærens flagg. 


65. Ukkhepakata-Vaccha 


En brahman av Vaccha-klanen 1 Savatthi fikk en sønn som også fikk navnet Vaccha. Da han ble 
voksen, fikk han høre Mesteren forklare læren og ble overbevist av det han hørte. Derfor lot han seg 
ordinere, og han slo seg ned 1 en landsby i landet Kosala. Han lærte mer av andre munker som fra tid 
til annen kom forbi, men visste ikke hva som hørte hjemme i de forskjellige tekstsamlingene. Men 
også dette fikk han rede på ved å spørre Sariputta, og til slutt kjente han alle læretekstene så godt at 
han kunne resitere dem alle, til og med før første konsil, da alle tekstene ble offentlig resitert. 

Da han hadde lært alle tekstene utenat og kunne analysere dem, lærte han å skjelne mellom 
form og ikke form slik at han etablerte innsikt, og med iherdig trening varte det ikke lenge før han ble 
en arahant. 

Siden han nå hadde fullført treningen for sin egen del, kunne han vie alle sine krefter til å 
undervise alle som kom til ham, både legfolk og ordinerte, ettersom han følte omsorg for dem alle. 
Han forklarte Buddhas uttalelser for dem og ga undervisning i læren. En dag han var opptatt med å 
undervise, henvendte han seg til seg selv som om det skulle være en annen, og sa: 

Det Vaccha har samlet sammen 
gjennom mange måneder og år 

deler han hver dag med andre — 
han som er hedret og lykkelig. 


66. Meghiya 


Meghiya ble født i en sakiyafyrsteslekt i Kapilavatthu. Da han ble voksen, lot han seg ordinere som 
munk. 

En gang da Mesteren holdt til i Jalika, ved bredden av Kimika, fungerte Meghiya som hans 
tjener. Meghiya fikk øye på en vakker mangolund og fikk lyst til å slå seg ned der. To ganger spurte 
han Mesteren om lov til å forlate tjenesten, men fikk avslag begge gangene. Men han spurte en gang 
til, og da fikk han tillatelse til å gå. 

Nå slo han seg ned i denne mangolunden, men vonde tanker sto tett som en fluesverm i hodet 
hans og han klarte ikke å konsentrere seg. Da gikk han tilbake til Mesteren og fortalte det til ham. 

“Hvis man ikke er moden for å frigjøre sinnet, finnes det fem ting som bidrar til en slik 
modning,” sa Mesteren. “Det er gode venner, etisk oppførsel, ord som leder til frigjøring, pågangsmot 
og visdom.” 

Meghiya praktiserte videre i samsvar med Mesterens veiledninger, slik at han utviklet innsikt 
og ble en arahant. Etterpå kunngjorde han at han var blitt en arahant med dette verset: 

Den store helten, han som nådde 
den andre bredden, ga gode råd! 
Nøye lyttet jeg til læren 

og holdt meg tett ved hans side. 
Snart fant jeg den største frihet — 
Buddhas vei er gått til ende. 


67. Han som bare trengte å høre én setning 


En mann fra en velstående familie i byen Setabya gikk for å lytte til Mesteren en gang da han var på 
besøk i byen og bodde i Simsapalunden. Mesteren så hva slags anlegg han hadde, og underviste ham 
ved å si bare én setning: 

*Alle komplekse fenomener er uvarige.” 

Dette fikk ham til å innse alle tings flyktighet, og det grep ham så sterkt at han lot seg 
ordinere som munk. Deretter reflekterte han også over det som gjør vondt og det faktum at vi ikke 
selv kan kontrollere vår tilværelse. Dette førte til innsikt og han ble en arahant. 

Fordi den ene setningen hadde vært nok til å føre ham inn på rett spor, ble han kjent som 
“Han som bare trengte å høre én setning”. Han erklærte sin forståelse med dette verset: 

Alt urent er brent bort fra sinnet, 
livslystens røtter er rykket opp. 
Kretsløpets kilde er tørket inn — 
aldri skal jeg fødes igjen. 


68. Han som bare trengte å høre ett vers 


En sønn av en mektig brahman i Savatthi var til stede da Anathapindika overrakte Jetavana til 
Buddha og munkene. Han fikk tillit til Mesteren og lot seg ordinere. Etter at han var ferdig med den 
innledende treningen slo han seg ned ute i skogen. 

En dag oppsøkte han Mesteren for å lære. Akkurat da fikk Mesteren se Sariputta sitte 1 dyp 
konsentrasjon like bortenfor, og han uttalte dette høytidelige verset: 


Han som går med foredlet sinn 
langs visdommens stille veier 
kjenner bare fred og sinnsro — 
sorgen finnes ikke lenger. 


Da munken hadde hørt dette verset, gjorde han det til vane å resitere det fra tid til annen, og 
slik praktiserte han i lang tid. Derfor ble han kjent som “Han som bare trengte å høre ett vers”. En dag 
oppnådde han så dyp konsentrasjon at innsikten hans vokste og han ble en arahant. 


44 


Senere, mens han gledet seg over den friheten han hadde vunnet, møtte han en dag Ananda. 
Han ville gjerne sette munken på prøve og ba ham forklare læren for seg. Munken uttalte følgende 
vers, som også ble en kunngjøring av hans forståelse: 

Han som går med foredlet sinn 
langs visdommens stille veier 
kjenner bare fred og sinnsro — 
sorgen finnes ikke lenger. 


69. Channa 


Channa var sønn av en slavinne i kong Suddhodanas hus, og han var jevngammel med den vordende 
buddha. Da Mesteren besøkte familien sin etter at han var blitt en buddha, fikk også Channa tillit til 
ham og lot seg ordinere. Men han ble så glad i Buddha og hans lære at han nærmest fikk et 
eierforhold til dem, og tenkte på dem som “vår Buddha” og “vår lære”. Han klarte ikke å skjære over 
denne bindingen, og derfor fikk han heller ikke gjennomført noe av munkenes treningsprogram. 

Da Mesteren på dødsleiet sa til munkene at Channa skulle idømmes den strengeste straffen, 
rystet dette ham så sterkt at han klarte å bryte det emosjonelle båndet. Deretter utviklet han innsikt og 
ble snart en arahant. 

Dette gjorde ham så glad og så rørt at han høytidelig uttalte dette verset, som også ble en 
kunngjøring av hans forståelse: 

Velsmakende, søt er læren 

jeg mottok fra Mesterens munn! 
Ved ham som vet alt om frihet 
fant jeg de udødeliges vei. 


70. Punna 


Punna ble født i en borgerfamilie i havnebyen Supparaka i landet Sunaparanta. Da han ble voksen, 
ble han kjøpmann. En gang reiste han til Savatthi med en stor handelskaravane. Akkurat da bodde 
også Mesteren i Savatthi. Punna slo følge med legtilhengere fra byen og gikk og lyttet til Mesteren. 
Han ble overbevist av det han hørte, og lot seg ordinere som munk. Han var flittig og fikk ry blant 
veiledere og lærere for å være både flink og arbeidsvillig. 

En dag gikk han til Mesteren og sa: 

“Det hadde vært fint om du kunne gi meg en kortfattet veiledning, Mester, som kan gi meg 
grunnlag nok til videre arbeid selv om jeg flytter tilbake til Sunaparanta.” 

Mesteren forklarte ham at noen sanseinntrykk er behagelige, og hvis en munk klamrer seg til 
disse, blir han aldri fri. Hvis han derimot klarer å løsrive seg fra dem, kan han bli fri. Han advarte 
også Punna om at folk i Sunaparanta var steile og at det kunne bli farlig for ham der. Men Punna var 
villig til å våge livet, om så skulle være, og Mesteren sa at en mann med hans sinnsro nok kunne klare 
denne vanskelige oppgaven. 

Punna bøyde seg for Mesteren og gikk til Sunaparanta. Der slo han seg ned i Supparaka og 
utviklet konsentrasjon og innsikt slik at han realiserte den trefoldige kunnskap. 

Etter at han var blitt en arahant, omvendte han mange mennesker til Buddhas lære. Fem 
hundre menn ble legmenn og fem hundre kvinner ble legkvinner. Han fikk også bygd et hus av 
velluktende sandeltre, der han senere tok imot Mesteren og fem hundre munker. 

Da han lå for døden, kunngjorde han sin forståelse med dette verset: 

Dyden er det aller største, 
vismannen er uten like — 

blant mennesker og blant guder 
seirer han som har høy moral. 


Åttende del 
71. Vacchapala 


Vacchapala var sønn av en mektig brahman i Rajagaha. Han var til stede den gangen da Uruvela- 
Kassapa bøyde seg for Buddha i kong Bimbisaras nærvær. Denne hendelsen ga ham tillit til Mesteren 
og han lot seg ordinere som munk. Syv dager etter ordinasjonen utviklet han innsikt og oppnådde den 
seksfoldige høyere kunnskap. 

Etter at han var blitt en arahant, beskrev han den lykken han hadde funnet i nirvana med dette 
verset, som også ble en kunngjøring av hans forståelse: 

Den som ser de fineste ting, 
som er ydmyk tross sin visdom 
og lever sitt liv etter læren — 
han har kort vei til nirvana! 


72. Atuma 


Atuma var sønn av en rik mann i Savatthi. Da han ble voksen, sammenkalte hans mor hele slekten for 
at de skulle finne en kone til ham. Men da han hørte det, fikk han avsmak for det borgerlige liv, gikk 
til munkene og lot seg ordinere. 

Hans mor gjorde alt hun kunne for å få ham til å forlate ordenen igjen, men han uttalte 
følgende vers for å vise at han mente alvor: 

Slik ung bambus er hard å knuse 
når veden har blitt fast og sterk — 
slik avviser jeg giftermål. 

Forstå at jeg er en hjemløs! 


Og nettopp mens han uttalte dette verset, vokste innsikten i ham, alt negativt forsvant fra 
sinnet hans og han vant den seksfoldige høyere kunnskap. 


73. Manava 
Manava ble født i en rik brahmanfamilie i Savatthi, og levde et beskyttet liv hjemme i sine første 


oppvekstår. Men da han var syv år gammel, kom han ut og fikk se en gammel, en syk og en død 
mann. Noe slikt hadde han ikke sett før, så han spurte seg for og fikk vite at slik var menneskets lodd. 

Da gikk han direkte til munkene og lyttet til Buddhas lære. Etterpå fikk han foreldrenes tillatelse til å 
la seg ordinere og ble deretter munk. Han praktiserte innsiktstrening og det varte ikke lenge før han 
ble en arahant. 

En gang var det noen munker som spurte hvordan det kunne ha seg at han som var så ung, 
hadde fått lyst til å la seg ordinere, og han svarte med dette verset, som også ble en kunngjøring av 
hans forståelse: 

Jeg så en olding, jeg så en syk 
og en som hadde lidd til døde. 
Derfor gikk jeg på vandring, bort 
fra livets lyst og nytelse. 


Fordi han hadde latt seg ordinere i så ung alder, ble han alltid senere bare kalt Manava, som 
betyr “guttungen”. 


74. Suyamana 


Suyamana var sønn av en brahman i Vesali. Da han ble voksen, ble han ekspert på de tre vedaene. 
Han studerte med stor iver og fikk avsmak for det borgerlige liv, der man bare løp etter sansenytelser. 
Han ville mye heller fordype seg i meditasjon. 

En gang da Mesteren var i Vesali, fikk han høre ham og fikk tillit til ham. Han lot seg 
ordinere og ble en arahant idet den siste hårlokken falt. 

Etterpå diktet han et vers der han forteller om de hindringene han rev seg løs fra. Dette verset 
ble også en kunngjøring av hans forståelse: 

I en munk finnes ingen spor 
av lyst eller hat, av sløvhet, 
dovenskap eller rastløshet — 
ingen tvil finnes i hans sjel. 


75. Susarada 


Susarada var av samme slekt som Sariputta. Han modnet sent. Derfor kalte alle ham Susarada, som 
betyr *den umodne”. 

En gang fikk han høre Sariputta forklare læren. Han ble overbevist av det han hørte, og lot 
seg ordinere som munk. Han praktiserte innsiktstrening og ble en arahant. 

Etterpå sa han frem dette diktet, der han sier noe om hvor nyttig det å få veiledning av gode 
mennesker. Dette diktet ble også en kunngjøring av hans forståelse: 

Så godt å omgås de gode, 

de høysinnede og vise! 

Tvil blir brent bort; forståelsen 
vokser; selv tosken blir en vismann! 


76. Piyafijaha 

Piyafijaha var sønn av en licchavifyrste i Vesali. Da han ble voksen, ble han en drabelig kriger. Han 
gikk seirende ut av alle kamper og hadde aldri tid til vennskap eller kjærlighet. Derfor ble han kjent 
under navnet Piyafijaha, som betyr “han som avviser sine kjære”. 

En gang da Mesteren var i Vesali, fikk han tillit til ham og lot seg ordinere som munk. Han 
dro ut i skogen og øvde innsikt slik at han ble en arahant. Da tenkte han at suksess blant vanlige, 
uforstandige mennesker var simpel og elendig sammenlignet med suksess blant de edle. Og dette 
uttrykte han i følgende vers: 

Når hovmotet rår — vær ydmyk. 

Når hjertet synker — løft det varsomt. 
Når alle flykter — bli på post. 

Når alle jubler — gled deg ikke. 


77. Elefanttemmerens sønn 


En elefanttemmer hadde en sønn som gikk inn i samme yrke som sin far da han ble gammel nok til 
det. En dag da han holdt på med å trene en elefant nede ved elvebredden, tenkte han: 

“Hvorfor kaster jeg bort tiden med å temme elefanter? Det má da være bedre å temme seg 
selv!” 

Dermed gikk han og lyttet til Mesteren. Han ble overbevist av det han hørte, og lot seg 
ordinere som munk. Han fikk etisk atferd som meditasjonsemne. Under innsiktstreningen hadde han 
nytte av sin lange erfaring som elefanttemmer, for akkurat som han tidligere hadde temmet ville og 
løpske elefanter med en stav, kunne han nå temme sinnet, som løper etter alle ytre ting. 

Dette diktet han et vers om: 

Før vandret mitt sinn omkring 
nøyaktig som det fant det for godt. 
Men fra i dag skal jeg styre det vel, 
slik føreren styrer en vill elefant. 


Mens han sa frem dette verset, utviklet han innsikt og ble en arahant. 
78. Mendasira 


Mendasira ble født i en borgerfamilie i Saketa, og fordi hodet hans lignet på hodet til en vær, ble han 
kalt Mendasira, som betyr “sauehode”. Han møtte Mesteren i Añjanalunden en gang da denne 
besøkte Saketa, fikk tillit til ham og lot seg ordinere som munk. 

Han øvde konsentrasjon og innsikt og oppnådde den seksfoldige høyere kunnskap. Da han så 
tilbake på tidligere liv, uttalte han dette verset, som også ble en kunngjøring av hans forståelse: 

Livssirkelen igjen og igjen 
uten å forstå det minste — 
jeg var fanget i lidelsen! 
Nå er alt det vonde borte. 


79. Rakkhita 

Rakkhita ble født i en sakiyafyrsteslekt i byen Devadaha. Han var en av fem hundre unge menn som 
lot seg ordinere etter bud fra sakiya- og koliyakongene for å følge Mesteren som hans eskorte. 

Disse unge fyrstesønnene hadde ikke latt seg ordinere ut fra noen indre trang, og de var 
fortsatt offer for mange slags lyster og lengsler. Men ved bredden av Kunaladaha forklarte Mesteren 
dem alle ulempene ved sansenytelser og oppfordret dem til å meditere. Da tok Rakkhita fatt på 
mediatsjonstreningen, utviklet innsikt og ble en arahant. 

Da han så tilbake på de lystene han hadde lagt bak seg, uttalte han dette verset, som også ble 
en kunngjøring av hans forståelse: 

Jeg snudde ryggen til begjæret. 
Jeg rykket hatet opp med roten. 
Uvitenheten forlot meg — 

nå er jeg sluknet, kjølig, fri. 


80. Ugga 


I byen Ugga i landet Kosala fikk en rik mann en sønn, og han er bare kjent under navnet på fødebyen. 
Som voksen fikk han en gang høre Mesteren tale i Bhaddaparken. Han ble overbevist av det han 
hørte, og lot seg ordinere. Deretter tok han fatt på innsiktstreningen og ble snart en arahant. 

Etterpå kunngjorde han sin forståelse med dette verset: 

Alt hva jeg har gjort i verden 
av små og store handlinger 
er utslettet, betydningsløst: 
Det er ingen ny tilblivelse! 


Niende del 
81. Samitigutta 


Samitigutta var sønn av en brahman i Savatthi. Da han ble voksen, fikk han høre Buddhas lære og ble 
så overbevist av det han hørte at han lot seg ordinere. Som munk overholdt han alle atferdsreglene til 
punkt og prikke. 

Men som følge av dårlige handlinger i et tidligere liv ble han spedalsk, og lemmene hans 
smuldret bort, bit for bit. Da fikk han bo i sykestuen. 

En dag gikk Sariputta visittrunde på sykestuen og spurte hver enkelt hvordan det sto til med 
dem. Da han fikk se denne munken, ga han ham i oppgave å meditere på følelsene og sa: 

“Sá lenge prosessen med de fem personlighetsfaktorene går sin gang, má vi regne med å føle 
smerter, min venn. Men hvis denne prosessen stoppes, stopper også smertene.” 

Så gikk han videre. Munken fulgte rådet, utviklet innsikt og realiserte den seksfoldige høyere 
kunnskap. Etterpå så han tilbake på de mentale urenhetene han hadde klart å fri seg fra. Han så også 
hvilke handlinger i et tidligere liv som hadde forårsaket sykdommen, og han så at nå var også disse 
utslettet for godt. Da uttalte han dette verset, som også ble en kunngjøring av hans forståelse: 


81 
Alle onde ting jeg har gjort 
i alle mine liv før dette, 

fortærer kroppen min langsomt. 
Andre årsaker finnes ikke. 


82. Kassapa 


Kassapa ble født i Savatthi og var sønn av en brahman fra Nordvest-India. Hans far døde mens han 
var barn og hans mor ble derfor alene om å sørge for ham under oppveksten. 

En dag han var 1 Jetavana, hørte han Mesteren forklare læren. Mens han satt og lyttet, ble han 
*en som har gått ut i strømmen”, og han gikk straks til sin mor og fikk hennes tillatelse til å la seg 
ordinere. 

Da regntiden var over og Mesteren skulle gi seg ut på sin vandring omkring i landet, var 
Kassapa ivrig etter å få bli med, og han gikk for å ta farvel med sin mor. 

Hun ga ham dette verset med på veien: 

Gå dit hvor du får nok å spise 

og ingen farer truer deg! 

Nettopp dit skal du gå, min sønn — 
vend ryggen til all sorg og savn. 


“Mor vil at jeg skal gå til et sted der det ikke finnes sorg. Da bør jeg finne det stedet som er 
fullkomment fritt for sorger!” tenkte han. Derfor trente han iherdig, etablerte innsikt og ble snart en 
arahant. 

Etterpå tenkte han: 

“Det var dette verset som mor sa til meg, som ansporet meg til å bli en arahant!” 

Og han resiterte verset på nytt. 


83. Siha 


Siha var sønn av en mallafyrste. Han møtte Mesteren og satte seg ned for å lytte til ham. Mesteren så 
at han hadde gode evner og ga ham undervisning i læren. Siha ble overbevist av det han hørte, og lot 
seg ordinere som munk. Deretter dro han ut i skogen for å arbeide med det meditasjonstemaet han 
hadde fått. 

Sinnet hans flakket rundt slik at han ikke klarte å konsentrere seg, og han fikk ikke gjort det 
han skulle. 

Mesteren så dette og sa til ham: 

Vær flittig og iherdig, Siha! 
Vær årvåken både dag og natt! 
Dyrk det gode i sinnet ditt, 

kast kroppens grådighet fra deg. 


Da klarte Siha å utvikle innsikt og ble en arahant. Etterpå uttalte han også selv dette verset og 
kunngjorde sin forståelse. 


84. Nita 


Nita var sønn av en brahman i Savatthi. Da han ble voksen, tenkte han: 

*Disse buddhistmunkene lever sannelig godt og har det lettvint. De har nok av god mat, klær 
og husrom. Jeg tror jeg vil la meg ordinere, så jeg også kan få et like behagelig liv!” 

Han lot seg dermed ordinere fordi han ville ha det behagelig. Det meditasjonsemnet som 
Mesteren ga ham, viet han liten oppmerksomhet. I stedet var han mer opptatt av å stappe i seg så mye 
mat han bare kunne. Han brukte dagene til å drive dank og skravle om løst og fast, var doven dagen 
lang og sov hele natten. 

Men Mesteren så at han likevel hadde gode evner, så han veiledet ham med dette verset: 

Snorke og sove tungt hver natt; 
skravle selskapssykt alle dager; 
når skal en slik tankeløs tosk 
gjøre slutt på smerte og sorg? 


Da munken hørte Mesteren uttale dette verset, ble han dypt grepet og etablerte innsikt, og 
ikke lenge etterpå ble han en arahant. Senere resiterte han dette verset som en kunngjøring av sin 
forståelse. 


85. Sunaga 


Sunaga var sønn av en brahman i landsbyen Nalaka. Han var en god venn av Sariputta før denne lot 
seg ordinere, og da han senere hørte ham forklare Mesterens lære, la han et fast grunnlag for innsikt. 

Deretter lot han seg ordinere, etablerte innsikt og ble en arahant. Da han senere underviste 
andre munker, kunngjorde han sin forståelse med dette verset: 

En som konsentrerer seg dypt 
og kjenner den herlige smaken 
av meditasjonens ensomhet, 
oppnår sinnets sanne lykke. 


86. Nagita 


Nagita ble født i sakiyafyrstenes slekt i byen Kapilavatthu. En gang da Mesteren var i Kapilavatthu, 
hørte Nagita ham og ble overbevist av det han hørte. Han lot seg ordinere, utviklet innsikt og ble en 
arahant. 

Etterpå var han så rørt og lykkelig at han uttalte følgende vers, der han forteller hvordan 
Mesteren underviser i en sann lære som fører direkte til målet: 


86 

Utenfor Læren går andre 
veier som aldri fører til fred — 
sannelig deler Mesteren ut 
lykken med gavmilde hender! 


87. Pavittha 

Pavittha ble født i en brahmanslekt i landet Magadha. Da han ble voksen, følte han trang til å gi 
avkall på verden. Han gikk derfor ut som omvandrende eneboer og praktiserte alle de vanlige 
øvelsene for eneboere. 

En dag fikk han høre at Sariputta og Moggallana hadde sluttet seg til Buddhas orden, og 
tenkte at det må være en god orden, siden slike vismenn sluttet seg til den. Derfor fikk han tillit til 
Buddha og lot seg ordinere som munk. Deretter underviste Mesteren ham i innsiktstrening. Han tok 
fatt på denne treningen, og det varte ikke lenge før han ble en arahant. Da kunngjorde han sin 
forståelse med dette verset: 

Meg selv kjenner jeg ut og inn, 
livsbegjæret er knust for godt. 
Livets og dødens kretsløp er brutt — 
aldri skal jeg fødes igjen! 


88. Ajjuna 


Ajjuna var sønn av en velstående mann i Savatthi. Som ung mann ble han kjent med jainene og lot 
seg ordinere hos dem, fordi han håpet å finne veien til udødelighet. Men han fant ikke det han søkte, 
så da han senere fikk se Buddha, fikk han tillit til ham og lot seg ordinere hos ham i stedet. Han tok 
fatt på innsiktstreningen og ble snart en arahant. Dette fylte ham med en slik dyp lykke at han uttalte 
dette verset: 

Jeg drev med strømmen; hjelpeløst 
fanget i lidenskapens flomvann 
kunne jeg ikke dra meg i land. 

Nå har jeg nådd sannhetens bredd! 


89. Devasabha 


Devasabha var sønn av en fyrste ute i distriktene. Allerede som ung man arvet han sin fars tittel og 
vokste opp omgitt av fyrstelig luksus. 

En dag gikk han for å lytte til Buddha, og det han hørte, overbeviste og grep ham så sterkt at 
han ga avkall på sin fyrstetittel og lot seg ordinere som munk. Han tok fatt på innsiktstreningen og ble 
snart en arahant. 

Da han etterpå så tilbake på hvordan han var blitt fri fra alt negativt 1 sinnet, ble han så glad 
og lykkelig at han uttalte dette verset: 

Jeg har krysset gjørme og myrland, 
vandret trygt forbi avgrunnens dyp — 
tørrskodd kom jeg gjennom flommen, 
ingenting hindrer min frihetsvei. 


90. Samidatta 


Samidatta var sønn av en brahman i Rajagaha. Som voksen hørte han snakk om Buddha, og sammen 
med andre gikk han for å høre på ham. Han fikk tillit til Mesteren og gikk bort og hilste på ham og 

satte seg ned ved siden av ham. Mesteren så han hadde gode evner, og talte til ham slik at han ble 
dypt grepet og lot seg ordinere som munk. 

Men han var umoden og tafatt, så han oppnådde ikke noen resultater. Mesteren underviste 
ham imidlertid en gang til, og dette ansporet ham slik at han tok fatt på innsiktstreningen. Nå trente 
han flittig og iherdig, og det varte ikke lenge før han ble en arahant. 

Senere en gang var det noen andre munker som spurte ham hvordan han var blitt en arahant, 
og da uttalte han dette verset og forklarte dem læren fører til målet, og at han hadde vandret denne 
veien skritt for skritt: 

Min natur, kuttet ved roten, 
lever, som ugress, ennå en stund. 
Nå er livskretsen brutt for godt — 
aldri skal jeg fødes igjen! 


Tiende del 
91. Paripunnaka 


Paripunnaka ble født i en sakiyafyrsteslekt i Kapilavatthu. Da han ble voksen, var han så rik at han 
kunne nyte måltider med hundre forskjellige smaksvalører. 

Da han fikk høre at Mesteren spiste det han fikk, samme hva det var, tenkte han: 

"Enda han vokste opp i den største luksus, klarer han seg nå med det han får, fordi han har 
funnet lykken i nirvana. Hvorfor skal da jeg være så kresen i matveien? Jeg vil heller søke lykken i 
nirvana!” 

Og han følte han hadde fått nok av livet som rik fyrste. Han forlot alt han eide og lot seg 
ordinere som munk under Mesteren. Deretter fikk han som oppgave å meditere ved å rette 
oppmerksomheten mot sin egen kropp. Dette la grunnlaget for konsentrasjon, slik at han kunne 
praktisere innsiktstrening. Etter en tid hadde han utviklet en så dyp innsikt at han ble en arahant. 
Dette gjorde ham så glad og lykkelig at han resiterte følgende vers: 

De hundre smaksvalører jeg nøt 
gledet meg langt mindre enn smaken 
av læren jeg fikk fra Gotama — 

han som ser uendelig langt! 


92. Vijaya 


Vijaya ble født i en brahmanfamilie i Savatthi. Han ble ekspert på brahmanenes kunnskaper og forlot 
deretter hjemmet og ble omvandrende asket. Han bodde ute i skogen og mediterte der. Så fikk han 
høre at en buddha var stått frem. Dette syntes han var godt nytt, og han gikk til Mesteren for å lære av 
ham. Han hilste høflig på Mesteren og satte seg ned ved siden av ham, og Mesteren underviste ham i 
læren. 

Dette fikk ham til å ordinere seg som munk. Han utviklet innsikt og ble snart en arahant. 
Etterpå kunngjorde han sin forståelse med dette verset: 


92 
Han som er fri fra sinnets mørke 

strømmer, som spiser det han får 
og ferdes 1 vektløs frihet 

bak verdens løgnaktige maske — 
han er vanskelig å følge, 

sporløs som fugler i luften. 


93. Eraka 


Eraka var sønn av en vel ansett borger i Savatthi. Han var vakker, sjarmerende og en fryd for øyet, og 
han skjøttet alle sine oppgaver vel, slik at alle likte ham. Foreldrene hans lette til de fant en pike som 
passet til ham, både av ætt, skjønnhet, oppførsel, alder og karakter. Så stelte de 1 stand til bryllup. 
Men etter at han hadde levd sammen med henne en tid, begynte han å føle avsmak for hjemmelivet og 
lengte etter noe høyere. 

Han gikk og hørte på Mesteren forklare læren, ble overbevist av det han hørte, og lot seg 
ordinere som munk. Mesteren ga ham et meditasjonsemne, men i flere dager gikk han bare omkring 
og følte seg overmannet av lengsler. Da Mesteren så dette, ansporet han ham med dette verset: 

Nytelsen fører til smerte — 
ikke til noe godt, Eraka! 

Den som nyter lyst og begjær, 
nyter selve smerten, Eraka! 
Den som skyr sanseligheten, 
skyr også smerten, Eraka! 


Da Eraka hørte dette, tenkte han: 

“Sá dum jeg har vært, som tillater dårlige tanker å ta overhånd når jeg er så heldig å kunne få 
veiledning av en slik lærer!” 

Og denne tanken rørte ham så dypt at han tok iherdig fatt på innsiktstreningen, og nå varte det 
ikke lenge før han ble en arahant. Da kunngjorde han sin forståelse med det samme verset som 
Mesteren hadde sagt til ham. 


94. Mettaji 


Mettaji var sønn av en brahman i landet Magadha. Da han ble voksen, innså han ulempene ved 
sanselighet, forlot hus og hjem og dro ut i skogen som omvandrende asket. Da han hørte at en buddha 
var stått frem, gikk han for å høre på ham. Han stilte ham spørsmål om fremgang og tilbakegang, og 
Mesterens svar overbeviste ham slik at han lot seg ordinere som munk. Deretter etablerte han innsikt 
og ble en arahant. Senere roste han Mesteren med dette verset: 

All ære gir jeg Den Våkne, 

den strålende Sakiyasønnen! 

Han har nådd toppen! Den høyeste 
læren forklarer han mesterlig. 


95. Pala den blinde 

I Savatthi levde det en velstående forretningsmann som het Mahasuvanna. En dag fikk han en sønn 
som ble gitt navnet Pala. Noe senere fikk han enda en sønn som også fikk navnet Pala. Foreldrene 
kalte dem Store-Pala og Lille-Pala. Etter hvert som de vokste opp, ble de trukket stadig mer inn i 
farens forretningsvirksomhet. 

En dag fikk Store-Pala høre at Mesteren oppholdt seg i Jetavana. Han slo følge med noen 
andre og gikk for å lytte til hans undervisning. Han ble overbevist av det han hørte, overlot sin del av 
forretningen til sin yngre bror og lot seg ordinere. Etter å ha studert hos sine lærere og veiledere i fem 
år, gikk han til Mesteren og fikk et meditasjonsemne av ham. Sammen med seksti andre munker lette 
han nå etter et sted som egnet seg for meditasjon. I grensetraktene fant de et passende skogsområde i 
nærheten av en landsby, og her bygde legtilhengerne løvhytter for dem, slik at de kunne praktisere i 
fred og ro. 

Men så ble Pala angrepet av en øyesykdom. En lege ga ham medisin for sykdommen, men 
Pala fulgte ikke legens anvisninger og synet hans forverret seg. 

“Det er bedre å søke helbredelse for sinnet enn for øynene,” mente han. 

Derfor brydde han seg ikke om øyesykdommen, men arbeidet utrettelig videre med 
innsiktstreningen. Mens han mediterte så energisk og iherdig, brøt øynene og de mentale 
forurensningene hans sammen i ett og samme øyeblikk. Han ble en arahant gjennom ren 
innsiktstrening. 

Nå kunne han ikke slå følge med de andre munkene på den daglige matrunden i landsbyen. 
Legtilhengerne la merke til at han ikke var med, og spurte de andre munkene hva som var i veien med 
ham. Da de fikk høre at han var blitt blind, ble de bedrøvet, og de gikk til hytta hans og sa: 

*Du trenger ikke engste deg, ærverdige. Fra nå av skal vi komme hit med mat til deg hver 
dag.” 

Ved hjelp av hans veiledninger ble de andre munkene også snart arahanter. Da regntiden var 
over, ville de gjerne gå og hilse på Mesteren. 

“Jeg er blind og svak og veien er farlig. Hvis jeg blir med, blir det bare til bryderi for dere. 
Gå heller i forveien, dere, og hils Mesteren fra meg. Fortell så min bror, Lille-Pala, om hvordan jeg 
har det, og be ham sende en mann som kan hjelpe meg,” sa Pala. 

De forsøkte å overtale ham til å slå følge med dem, men han holdt på sitt. Så tok de farvel 
med ham, så til at han hadde det han trengte og ba legtilhengerne ta seg godt av ham før de gikk. 

Da de omsider nådde frem til Jetavana, hilste de på Mesteren og overbrakte også hilsenen fra 
Pala. Neste dag gikk de inn i Savatthi for å få mat, og der traff de Lille-Pala og fortalte ham hvordan 
det sto til med hans bror. 

*Da skal jeg sende Palita, nevøen vår, for å hjelpe ham,” sa Lille-Pala. 

“Veien er farlig og det er ikke tilrådelig for en legmann å reise alene,” sa munkene. “Det er 
bedre om han blir ordinert først.” 

Det ble gjort, og Palita dro av sted. Onkelen ble glad da han kom, og sammen la de i vei mot 
Savatthi. På veien kom de forbi en landsby i skogen. Der hørte de en kvinne som sang. Unge Palita 
ble grepet av begjær og slapp taket i staven som han førte den blinde onkelen med. 

“Vent litt, onkel. Jeg kommer snart tilbake,” sa han. 

Så gikk han til denne kvinnen og brøt sitt munkeløfte med henne. Men onkelen hadde også 
hørt sangen, og mens han sto og ventet på sin nevø, forsto han at han brøt munkeløftet. 

Palita kom tilbake og sa: “Kom, så går vi videre.” 

“Hva er det du har gjort for noe galt?” utbrøt onkelen. 

Palita svarte ikke. Onkelen spurte ham igjen, men Palita sto bare der og sa ikke et ord. 

“Jeg vil ikke ble ført av en som har oppført seg så galt!” sa Pala. "Gå din vei!” 

*Men veien er farlig og du er blind! Hvordan skal det gå med deg?” 

“Det blir det samme for meg om jeg må krabbe i blinde eller om jeg legger meg ned og dør. 
Men sammen med en slik tosk som deg går jeg ikke videre!” sa Pala og understreket sin beslutning 
med dette verset: 

Med ødelagte, blinde øyne 

vandrer jeg i ville jungelen — 

selv liggende skal jeg dra meg frem, 
men ikke sammen med en skurk! 


*Å, hvordan kunne jeg begå en slik ugjerning!” ropte Palita fortvilet og styrtet gråtende inn i 
skogen. 

Palas moralske glød fikk tronen til Sakka, gudenes konge, til å bli varm. Da Sakka så hva som 
hadde skjedd, tok han skikkelse av en vandringsmann på vei til Savatthi. Han tok tak i førerstaven til 
den blinde og kortet samtidig ned på veien, slik at de nådde frem til Savatthi samme kveld. Der førte 
han ham til Jetavana og ga beskjed til hans bror. Og Lille-Pala tok seg av ham så lenge han levde. 


96. Khandasumana 


Khandasumana ble født i en mallafyrstefamilie i Pava. Han ble født på den tiden av året da grener 
med av det blomstrende jasmintreet ble tatt inn i huset, og derfor ble han kalt Khandasumana, som 
betyr *jasmingren”. 

Som voksen opplevde han at Mesteren kom til Pava og slo seg ned i Cundas mangolund. Han 
gikk og hørte på ham, fikk tillit til ham og lot seg ordinere som munk. Deretter praktiserte han 
innsiktsmeditasjon og oppnådde snart den seksfoldige høyere kunnskap. 

Etter at han var blitt en arahant, så han tilbake på tidligere liv og husket hvordan han hadde 
gitt en blomstrende jasmingren til en tidligere buddha, og han så hvordan denne handlingen hadde 
resultert i at han var blitt gjenfødt blant gudene og nå selv hadde nådd nirvana. Da uttalte han dette 
verset: 

En blomstrende gren ga jeg bort — 
i åtti ganger titusen år 

levde jeg i himlenes fryd. 

Nå har jeg oppnådd nirvana! 


97. Tissa 


Tissa ble født i en fyrsteslekt i byen Roruva. Da han ble voksen, døde hans far og Tissa arvet tittelen. 
Han bekreftet også farens allianse med kong Bimbisara, som han selv aldri hadde møtt, og sendte 
ham juveler, perler og tøyer som gave. 

Kong Bimbisara hørte at han var en god mann, så han sendte ham som gjengave et lerret med 
malerier som skildret Buddhas liv, og en gulltavle der læren om den gjensidig betingede tilblivelse, 
en av Buddhas dypeste doktriner, sto innrisset. 

Da Tissa så disse tingene, ble han rørt dypt i sitt hjerte. 

*Nå har jeg sett bilde av Mesteren og jeg har fått et glimt av læren!” tenkte han. 
“Sansenytelser medfører mye vondt og mange sorger, så hvorfor skal jeg fortsette å leve slik jeg 
gjør?” 

Dermed ga han avkall på fyrstetittelen, lot rake av seg hår og skjegg og iførte seg gul kappe. 
Han erklærte at han ville la seg ordinere under Mesteren, tok en simpel leirbolle og forlot byen mens 
folk sto gråtende langs veikanten, slik kong Pukkusati også hadde gjort. 

Så vandret han til Rajagaha, der han traff Mesteren som bodde i Sappasondikagrotten. Han 
hilste ærbødig på Mesteren og satte seg ned hos ham, og Mesteren ga ham undervisning i læren. 

Etterpå tok han fatt på innsiktstreningen, og takket være iherdig trening etablerte han innsikt og ble 
en arahant. Da uttalte han dette verset: 

Jeg ga bort kostbare boller 
av bronse og rødeste gull 

for denne bollen av leire. 

For andre gang ble jeg salvet! 


98. Abhaya 


Abhaya ble født i en brahmanfamilie i Savatthi. Som voksen fikk han høre Mesteren tale og ble 
overbevist av det han hørte. Han lot seg ordinere som munk, og etter den innledende treningen tok 
han fatt på innsiktstreningen. 

En dag da han gikk runden i landsbyen for å få mat, fikk han se en vakker kvinne. Han var 
uoppmerksom et øyeblikk, slik at synet av henne førte til at det oppsto vellystige tanker 1 sinnet hans. 
Da han kom tilbake til hytta han bodde i, tenkte han: 

“Fordi jeg slapp taket i oppmerksomheten, førte synet av denne kvinnen til urenheter i sinnet. 
Det var dumt av meg.” 

Denne selvbebreidelsen fikk ham til å trene hardere, slik at innsikten vokste og han ble en 
arahant. Da tenkte han: 

*Den som lar seg rive med og ikke gjør noe med sinnets urenheter, skal sannelig ikke 
undervurdere det han kan oppleve av vondt. Men jeg lot meg ikke rive med på den måten!” 

Og han uttalte dette verset: 

Jeg så den skjønneste skapning, 
og tanken gikk vill i lengsel! 
Den som er lidenskapelig 
klamrer seg til sanseligheten — 
bundet av sinnets sorte strømmer 
er han fange av liv og død. 


99. Uttiya 


Uttiya ble født i en sakiyafyrsteslekt i Kapilavatthu. Da han ble voksen, opplevde han at Buddha kom 
og besøkte sine slektninger. Han fikk tillit til Mesteren, lot seg ordinere som munk og tok fatt på den 
innledende treningen. 

En dag da han var på vei for å hente mat, fikk han høre en kvinne som sang. Han var 
uoppmerksom et øyeblikk, slik at det oppsto vellystige tanker i sinnet hans. Men så gjenvant han 
oppmerksomheten og rystet dem av seg Da han kom tilbake til hytta, var han fortsatt litt skjelven etter 
opplevelsen, og han satte seg rett ned og utviklet innsikt slik at han ble en arahant. Da han så tilbake 
på dette, tenkte han: 

*Den som ikke føler avsky overfor sinnets urenheter, skal sannelig ikke undervurdere det han 
kan oppleve av vondt. Men jeg følte avsky!” 

Og han uttalte dette verset: 


99 
Jeg hørte den vakre sangen, 

og tanken ble ør av lengsel! 

Den som er lidenskapelig 
klamrer seg til lyst og begjær — 
sinnets sorte strømmer drar ham 
ned i kretsløpets hengemyr. 


100. Devasabha 


Devasabha ble født i en sakiyafyrstefamilie i Kapilavatthu. Som voksen var han til stede da Buddha 
avverget krig mellom sakiyaene og koliyaene. Dette gjorde så sterkt inntrykk på ham at han senere 
gikk til Fikenparken for å høre Mesteren undervise. Deretter lot han seg ordinere som munk. Han 
gjennomførte den innledende treningen, utviklet innsikt og ble snart en arahant. Han ble så glad og 
lykkelig over den friheten han fant, at han uttalte dette verset, som også ble en kunngjøring av hans 
forståelse: 

Satte alle mine krefter inn 

på å trene oppmerksomheten — 
sinnets dystre branner er slukket 
og dekket med frihetens blomster. 


Ellevte del 
101. Belatthanika 


Belatthanika ble født i en brahmanfamilie i Savatthi. Da han ble voksen, fikk han høre Mesteren 
forklare læren. Han ble overbevist av det han hørte, lot seg ordinere som munk, fikk et 
meditasjonsemne å arbeide med og dro ut i skogen i Kosala for å praktisere. 

Men han var doven, til tross for at han var en kraftig kar, og han brukte mye grov kjeft. Han 
hadde liten lyst til å praktisere læren. 

Mesteren så at han likevel var moden for utvikling og ansporet ham med dette verset: 

En halvhjertet munk som styrer 
tryneplogen mot lukten av mat 
er en sløving, en stor feit gris, 
en tosk som stadig fødes på nytt. 


Da Belatthanika hørte dette, ble han dypt grepet. Hans forståelse modnet slik at han fikk 
etablert innsikt, og nå varte det ikke lenge før han var en arahant. Da tok han opp dette verset igjen og 
resiterte det, slik at det ble en kunngjøring om hans forståelse. 


102. Setuccha 


Setuccha var sønn av en fyrste ute 1 distriktene. Da faren døde, overtok han tittelen. Men som en 
følge av vanstyre og våpenmangel gikk fyrstedømmet over på andres hender. 

Trist og nedslått streifet han omkring fra land til land, helt til han traff Mesteren og hørte ham 
forklare læren. Da fikk han tillit til ham og lot seg ordinere som munk. Han tok fatt på treningen og 
ble snart en arahant. Da uttalte han dette verset: 

En som tror han står over andre, 
som er uren i tanke og dåd 

og beveges av vinning og tap, 
oppnår aldri et konsentrert sinn. 


103. Bandhura 


Bandhura var sønn av en rik mann 1 byen Silavati. Da han ble voksen, kom han til Savatthi 1 et eller 
annet ærend, og sammen med noen andre gikk han for å høre Buddha gi undervisning. Han ble 
overbevist av det han hørte, og lot seg ordinere som munk. Fordi hans visdom var moden, etablerte 
han innsikt og ble snart en arahant. 

Etterpå tenkte han at han ville gjøre sin konge en gjentjeneste, ettersom kongen hadde hjulpet 
ham tidligere. Derfor gikk han til Silavati og forklarte læren for kongen og pekte på de fire edle 
sannhetene for ham. Kongen forsto dybden i denne undervisningen, og da munken var ferdig med å 
tale, var kongen blitt *en som er gått ut i strømmen”. Han lot bygge et stort kloster i byen, kalte det 
Sudassanam, som betyr *Øyenfryd”, og skjenket det til munken under en praktfull seremoni. Munken 
ga det videre til ordenen som helhet og fortsatte å gå sine matrunder i byen som før. 

En tid senere sa Bandhura at han ville gå til Savatthi. De andre munkene ba ham bli hos dem 
og lovte å sørge for at han skulle få alt han trengte. 

“Jeg trenger ikke stort, kjære venner,” svarte han. “Det er ikke materielle goder, men lærens 
essens som holder meg gående.” 

Og han uttalte følgende vers: 

Jeg har ingen bruk for dette — 

jeg er fornøyd med lærens essens. 
Etter å ha smakt det beste, 

holder jeg meg langt unna gift! 


104. Khitaka 


Khitaka ble født i en brahmanslekt i Savatthi. Som voksen fikk han høre om Moggallana den store og 
hans eksepsjonelle evner. 

“Slike evner vil jeg også ha!” tenkte han og lot seg ordinere som munk. 

Mesteren ga ham et meditasjonsemne å arbeide med, og han øvde konsentrasjon og innsikt 
slik at det ikke varte lenge før han oppnådde den seksfoldige høyere kunnskap. 

Etter at han var blitt en arahant, brukte han sine mirakuløse evner til å hjelpe andre på mange 
forskjellige måter. Da noen munker spurte ham hvordan han hadde fått slike evner, svarte han med 
dette verset: 

Luftig og lett er kroppen min, 
løftet av jublende glede! 

Som en bomullsdott i vinden 
svever kroppen min i lykkerus. 

105. Malitavambha 


Malitavambha var sønn av en brahman i byen Kurukaccha. Som voksen gikk han til munken 
Pacchabhu og hørte læren. Han ble overbevist av det han hørte, lot seg ordinere og begynte å 
praktisere innsiktsmeditasjon. 

Der det var lett å få mat, ville han ikke bo, bare der det var vanskelig å få mat. Mens han 
praktiserte på denne måten, utviklet han innsikt og ble en arahant. Da han så tilbake på det han hadde 
oppnådd, uttalte han dette verset: 

Bli ikke der hvor du er plaget. 
Forlat steder som gjør deg tilfreds. 
Den skarpsynte vil ikke dvele 

der målet kommer ut av syne. 


106. Suhemanta 


Suhemanta var sønn av en mektig brahman i grensedistriktet. Da han ble voksen, fikk han høre 
Mesteren forklare læren i Hjorteparken i byen Sankassa. Han ble overbevist av det han hørte, og lot 
seg ordinere som munk. Han lærte seg alle tekstene utenat, etablerte innsikt og oppnådde snart den 
seksfoldige høyere kunnskap med full analytisk innsikt. 

Da han var blitt en arahant, tenkte han: 

“Jeg har oppnådd alt en elev kan oppnå. Nå vil jeg være til hjelp og nytte for de andre 
munkene.” 

Fra da av var han en utrettelig veileder som ut fra sin egen dype og analytiske visdom svarte 
på spørsmål fra de andre munkene og ga hver av dem individuelle råd og veiledninger, greide ut 
tvilsspørsmål for dem, underviste 1 læren og ga hver enkelt klare og utvetydige anvisninger om de 
meditasjonsemnene hver enkelt arbeidet med. 

En dag henvendte han seg til noen munker og andre forstandige personer som var kommet for 
å snakke med ham, og sa: 

Når målet har hundre merker, 

når sannheten bærer hundre tegn, 
er han som bare ser ett, en tosk, 
mens han som ser de hundre, er vis. 


Slik illustrerte han sin evne til å foreta dypsindige analyser. 
107. Dhammasava 


Dhammasava ble født i en brahmanfamilie i landet Magadha. Da han ble voksen, fikk han avsmak for 
hjemmelivet og lyst til å bli munk i stedet. Han gikk til Mesteren, som bodde i åsene 1 sør på den 
tiden, lyttet til læren, ble overbevist og lot seg ordinere. Så trente han innsikt og ble snart en arahant. 
Da han senere så tilbake på det han hadde oppnådd, ble han så lykkelig at han uttalte dette verset, 
som også ble en kunngjøring av hans forståelse: 

Jeg valgte å bli en hjemløs 

etter å ha grunnet lenge. 
Livet har jeg gjennomskuet, 
jeg har fulgt Den Våknes vei. 


108. Dhammasavas far 


Dhammasavas far var også av brahmanerslekt og født i landet Magadha, vokste opp, giftet seg og fikk 
sønnen Dhammasava. Da han var hundre og tyve år gammel, tenkte han: 

*Min sønn ble munk enda han bare var en unggutt. Hvorfor går ikke jeg bort og gjør det 
samme?” 

Dermed gikk han til Mesteren og lyttet til læren, lot seg ordinere som munk, etablerte innsikt 
og ble snart en arahant. Da han etterpå så tilbake på det han hadde oppnådd, ble han så glad og 
lykkelig at han utbrøt: 

Hundre og tyve år gammel 

ble jeg munk, lykkelig hjemløs. 
Jeg har gjennomskuet livet — 
Buddhas vei er gått til ende. 


109. Sangharakkhita 


Sangharakkhita ble født 1 en velstående familie i Savatthi. Som voksen fikk han tillit til Mesteren og 
lot seg ordinere som munk. Han fikk et meditasjonsemne å arbeide med og dro til skogs for å 
praktisere sammen med en annen munk. Ikke langt fra stedet der han bodde, var det et tett kratt, og 
der hadde en hjort nedkommet med en hjortekalv. Hun passet på den vesle kalven, og 
morskjærligheten fikk henne til å bli der hele tiden og ikke forlate kalven, til tross for at det ikke var 
mer gress igjen på stedet og hun var døden nær av sult. 

Da munken så dette, tenkte han: 

*Denne verden er sannelig bundet i begjærets bånd og klarer ikke å bryte dem, enda den lider 
vondt!” 

Dette rørte ham dypt og ansporet ham til å utvikle innsikt så han ble en arahant. 

Etterpå så han at den andre munken slet med mange vonde tanker. Da brukte han denne 
hjorten som illustrasjon og veiledet sin venn med dette verset: 

Selv om han øver 1 ensomhet 
griper han ikke den høyeste 
læren, men har umodent sinn 
som en sårbar hjort i skogen. 


Da den andre munken hørte dette, ble han rørt og utviklet innsikt, og snart ble også han en 
arahant. 


110. Usabha 


Usabha ble født i en velstående familie i landet Kosala. Som voksen var han til stede da Mesteren 
fikk overrakt parken Jetavana som gave, og det han så der, ga ham en slik tillit til Mesteren at han lot 

seg ordinere som munk. Han gjennomførte den innledende treningen og dro ut i skogen. Der slo han 
seg ned ved foten av en ås for å praktisere. 

Det ble regntid. Vannet strømmet ned fra skyene og overrislet åser og fjell, slik at trær og 
busker struttet av grønt og frodig løvverk. En dag da munken kom ut av grotten sin og lot blikket 
hvile på de vakre åsene og skogene, tenkte han som så: 

*Disse trærne og plantene har ingen bevissthet. De vokser og trives som en følge av naturens 
gang. Hvorfor skal ikke også jeg følge naturens gang og la det gode vokse frem i sinnet?” 

Og han uttalte dette verset: 

Fjellets høye trær gror frodig, 
overrislet av svale regnskyll. 

Jeg, som elsker skogens ensomhet, 
vil la alt godt gro frodig i meg! 


Mens han sa dette, vokste hans innsikt slik at han ble en arahant. Og dette verset ble en 
kunngjøring av hans forståelse. 


Tolvte del 
111. Jento 


Jento ble født i landsbyen Jento som sønn av en fyrste i distriktet. Allerede som liten gutt var han 
tankefull og ville gjerne bli munk. 

“Det er vanskelig å være munk, men det er vanskelig å bo hjemme, også. Læren er dyp, men 
det er vanskelig å samle rikdommer, også,” tenkte han, og visste ikke riktig hva han skulle gjøre. 

En dag gikk han og hørte Mesteren forklare læren. Da han var ferdig med å tale, bestemte 
Jento seg for at han ville la seg ordinere som munk. Mesteren ordinerte ham og ga ham et 
meditasjonsemne å arbeide med, slik at han utviklet innsikt. Han følte seg lykkelig, opparbeidet seg 
hurtig den høyere kunnskap og ble en arahant. 

Da han så tilbake på det han hadde oppnådd, tenkte han: 

“I begynnelsen klarte jeg ikke å bestemme meg, men så skar jeg gjennom!” 

Dette belyste han videre med dette verset, som også ble en kunngjøring av hans forståelse: 

Hardt er livet som munk. Hardt 

er livet hjemme. Læren er dyp, 
rikdommen fjern — hardt er livet for alle. 
God er tanken: At alt forgår. 


112. Vacchagotta 


Vacchagotta ble født i Rajagaha og var sønn av en mektig brahman av Vacchagotta-klanen. Derfor er 
han bare kjent under navnet Vacchagotta. Han vokste opp og ble ekspert i brahmanenes kunnskaper. 
Han søkte frigjøring, men fant ingen kjerne 1 disse kunnskapene. Derfor forlot han hus og hjem og 
gikk ut som omvandrende eneboer. 

En dag traff han Mesteren og stilte ham et spørsmål. Han ble så fornøyd over svaret at han lot 
seg ordinere som munk under Mesteren. Han tok fatt på innsiktstreningen og oppnådde snart den 
seksfoldige høyere kunnskap. Da han så tilbake på det han hadde oppnådd, ble han så glad og 
lykkelig at han utbrøt: 

Jeg kjente de tre vedaer — 
mediterte godt og konsentrert. 
Nå har jeg nådd det sanne mål — 
Buddhas vei er gått til ende. 


113. Vaccha fra skogene 


Vaccha var sønn av en mektig brahman i Rajagaha. Som voksen fikk han en gang se at kong 
Bimbisara viste Buddha respekt. Dette ga ham tillit til Mesteren, slik at han lot seg ordinere og ble en 
arahant. 

Etterpå trivdes han best i ensomhet og bodde ute i skogene, og derfor ble han kalt “Vaccha 
fra skogene”. 

En gang besøkte han sine slektninger for å hjelpe dem. Han kom inn i Rajagaha og bodde hos 
slektningene sine noen få dager, men så sa han at han ville gå igjen. De ba ham bli og være dem til 
hjelp, og lovte å sørge for at han fikk alt han trengte. 

Men munken lovpriste de herlige fjellene og forklarte dem at han trivdes best i ensomhet med 
dette verset, som også ble en kunngjøring av hans forståelse: 

Klare kilder og bekker perler 

rundt knivskarp stein — vannliljetjern 

svaler apens sorte fjes og slukker hjortens tørst 
— dette er min sjels vidstrakte fjell. 


114. Adhimutta 


Adhimutta ble født i en brahmanslekt i Savatthi. Da han ble stor, mestret han alle brahmanenes 
kunnskaper. Men han fant ingen kjerne i dem og søkte forgjeves svar på de dypeste spørsmål. 

Så fikk han se at parken Jetavana ble overrakt til Buddha, og dette ga ham tillit. Han gikk til 
Mesteren og lot seg ordinere som munk. Så etablerte han innsikt og ble snart en arahant. 

Etterpå veiledet han noen tykke munker slik: 

Du som er feit og tung i kroppen 
og ser livet svinne hen mot døden 
i en døs av kroppslig velbehag — 
hvordan skal du bli en god munk? 


115. Mahanama 


Mahanama ble født i en brahmanfamilie i Savatthi. Da han ble voksen, fikk han høre Mesteren 
forklare læren. Han ble overbevist av det han hørte, og lot seg ordinere som munk. Så fikk han et 
meditasjonsemne å arbeide med og slo seg ned på Nesadaka-fjellet. Men han klarte ikke å overvinne 
vonde tanker og tilbøyeligheter. Dette gjorde ham så nedtrykt og lei av livet at han klatret opp på et 
høyt stup, mens han sa til seg selv: 
*Hvorfor skal jeg leve med et så usselt sinn? Jeg kaster meg utfor stupet og tar livet av meg!” 
Og han la til dette verset, der han henvendte seg til seg selv som om det skulle være en annen: 

115. 

Nå, du usling! Din fortjente slutt 
får du under Nesadaka-fjellet. 
Tett bevokst med busker og trær 
er fjellets mørke skråninger. 


Mens munken ansporet seg selv på denne måten, oppsto det innsikt i ham og han ble en 
arahant. Dette verset ble også en kunngjøring av hans forståelse. 


116. Parapariya 


Parapariya ble født i en brahmanfamilie i Rajagaha. Da han ble voksen, kunne han de tre vedaene ut 
og inn, og han underviste andre brahmaner i de klassiske tekstene. Under en konferanse i Rajagaha 
fikk han se Buddha og fikk tillit til ham. Han lot seg ordinere, trente innsikt og ble snart en arahant. 
Da han så tilbake på det han hadde oppnådd, ble han så glad og lykkelig at han uttalte dette verset, 
som også ble en kunngjøring av hans forståelse: 

Sansene har ingen makt — 
jeg vokter sanseportene vel. 
Elendighetens røtter, sinnets 
sorte strømmer spydde jeg ut! 


117. Yasa 


Yasa var sønn av en rik mann i Baranasi. Han var svært bortskjemt og hadde tre palasser: ett for 
regntiden, ett for den kjølige årstiden og ett for den varme årstiden. 

En natt da han så tjenestefolkene sove der de hadde slengt seg ned, 1 de mest utiltalende 
stillinger, følte han at synet var så motbydelig at han tok på seg gulltøflene sine og gikk ut. Han gikk 
ut gjennom byporten og vandret utover mot parken Isipatana. 

*Noe så ekkelt, noe så motbydelig!” mumlet han for seg selv. 

Akkurat da holdt Mesteren til 1 Isipatana. Han fikk høre Yasa og sa: 

“Kom hit, Yasa. Her er det verken ekkelt eller motbydelig.” 

Yasa ble glad for å høre det. Han tok av seg gulltøflene og satte seg ned ved siden av 
Mesteren, og Mesteren ga ham en metodisk innføring i læren, frem til de fire edle sannheter. Da han 
hadde forklart de fire sannhetene, var Yasa blitt *en som er gått ut i strømmen”. Og mens Mesteren 
snudde seg til Yasas far, som hadde gått for å lete etter ham, og forklarte de fire sannhetene for ham, 
også, ble Yasa en arahant. 

Da strakte Mesteren sin høyre arm ut mot Yasa og sa: 

*Kom, munk!” 

Og ikke før hadde han sagt det, så var Yasas hår og skjegg skåret ned til en lengde på to 
fingerbredder og han var utrustet som en gammel og erfaren munk. Da han så tilbake på det han 
hadde oppnådd og hvordan han var blitt ordinert, uttalte han dette verset: 


117 

Duftende av salve, kledd i gull 
og silke, pyntet med smykker 
løste jeg livsløpets gåter. 

Buddhas vei er gått til ende! 
118. Kimila 


Kimila ble født i en sakiyafyrstefamilie i byen Kapilavatthu. Som voksen levde han i stor luksus. 
Mesteren, som bodde i Anupiya, sá at han hadde gode evner, og for å anspore ham til modning skapte 
han et bilde av en vakker, ung kvinne som ble eldre og skrumpet sammen fremfor øynene på ham. Da 
prins Kimila så dette, ble han rystet og uttalte dette verset: 

Man eldes ubønnhørlig; 

forandret, men ennå den samme. 

Jeg husker meg selv som en annen, 

men jeg er meg — og har aldri vært borte. 


Mens han tenkte på hvor forgjengelig alt er, ble han enda dypere grepet, slik at han gikk til 
Mesteren og fikk undervisning av ham og lot seg deretter ordinere som munk. Han etablerte innsikt 
og ble en arahant. Etterpå sa han frem det samme verset, slik at det ble en kunngjøring av hans 
forståelse. 


119. Vajjiputta 


Vajjiputta var sønn av en licchavifyrste i Vesali. Som ung mann deltok han ivrig i elefantridning og 
annet som sømmet seg for en fyrstesønn. En dag gikk han for å høre Mesterens ord, og mens han satt 
i forsamlingen og lyttet, ble han overbevist av det han hørte, oggikk frem til Mesteren og lot seg 
ordinere. Så praktiserte han innsiktstrening, og det varte ikke lenge før han oppnådde den seksfoldige 
høyere kunnskap. 

En tid senere døde Mesteren og han ble enig med de fremste av munkene om å ta vare på og 
resitere læren. En dag fikk han se Ananda, som fortsatt ikke var blitt en arahant, sitte omgitt av en 
stor menneskemengde og undervise i læren. For å anspore ham til å nå det høyeste målet uttalte han 
dette verset for Ananda, som også var av Gotama-ætten: 

Sett deg i treets svale skygge, 

slipp nirvana inn i hjertet ditt! 
Mediter, Gotama! Vær flittig! 

Hva skal du med dette bråket? 


Da Ananda hørte dette verset og andres giftige replikker, ble han så opprørt at han ble gående 
frem og tilbake mesteparten av natten. Dette styrket hans innsikt, og da han omsider gikk for å legge 
seg, ble han en arahant i samme øyeblikk som han la seg ned. 


120. Isidatta 


Isidatta ble født i landsbyen Vaddha i landet Avanti og var sønn av en karavanefører. Som voksen 
brevvekslet han med Citta i Macchikasanda. Citta skrev til ham og fortalte om Buddhas gode 
egenskaper, og disse brevene overbeviste ham slik at han oppsøkte munken Kaccana den store og lot 
seg ordinere. Deretter tok han fatt på innsiktstreningen og oppnådde snart den seksfoldige høyere 
kunnskap. 

Deretter ville han gjerne se Buddha. Han vandret til landene på Ganges-sletten, der han traff 
Mesteren, hilste høflig på ham og satte seg ned ved siden ham. 

*Hvordan har du det, munk? Går det bra med deg?” spurte Mesteren. 

“Fra det øyeblikk jeg sluttet meg til din orden, Mester, er alle sorger forsvunnet og alle 
problemer borte,” svarte Isidatta. Og han kunngjorde sin forståelse med dette verset: 


120 

Min natur, kuttet ved roten, 
lever, som ugress, ennå en stund. 
Nå finnes ingen smerte: Jeg er 
fri fra sinnets mørke strømmer! 

II. Sanger med to vers 
Første del 
121. Uttara 


Uttara var sønn av en rik brahman i Rajagaha. Da han ble voksen, var han fullt utlært i brahmanenes 
kunnskapstradisjon, og han ble viden kjent for sitt gode utseende, for å være av god familie og for sin 
visdom og gode moral. Ministeren Vassakara i landet Magadha fikk høre om dette og ville gjerne 
gifte bort sin datter til ham. Men Uttara ville heller vinne frigjøring, så han takket nei. Etter en tid 
oppsøkte han Sariputta og hørte ham forklare læren. Han ble overbevist av det han hørte, og lot seg 
ordinere som munk. Etter den første læretiden ble han oppasser for Sariputta. 

Så ble Sariputta syk, og tidlig på morgenen slo Uttara kappen sin om seg, tok matbollen og 
dro ut for å finne en lege. Han kom forbi et lite vann. Da satte han bollen fra seg og gikk ned til 
vannet for å vaske ansiktet. 

Akkurat da kom en tyv forbi på flukt fra politiet. Han hadde rømt ut gjennom byporten, men 
politiet var på sporet etter ham. Da han fikk se bollen stå der, tenkte han at her kunne han kvitte seg 
med tyvegodset. Dermed slapp han de stjålne smykkene ned i bollen til munken og løp videre. 

Munken kom opp fra stranda og tok opp bollen, men akkurat da kom politiet og fikk se 
smykkene. 

“Her har vi tyven!” ropte de. “Det er han som har stjålet smykkene!” 

Og de grep munken, bandt armene hans bak på ryggen og slepte ham frem for minister 
Vassakara. Kongen hadde nemlig utnevnt ham som dommer, og Vassakara dømte munken til tortur 
og lemlestelse. 

*Jeg ga ham et godt tilbud, men det ville han ikke høre på. I stedet skulle han absolutt melde 
seg inn i denne usle sekten,” tenkte han. Sint og ergerlig lot han ham derfor spidde levende pá en 
spiss påle. 

Da Mesteren fikk vite hva som hadde skjedd, gikk han til retterstedet. Han strakte ut hånden, 
som liksom var omgitt av et mykt og vibrerende gyllent lys, der neglene strålte som juveler med 
svalende glans, la den mildt på Uttaras hode og sa: 

“Dette er frukten av dine egne tidligere gjerninger, Uttara. Du má bare betrakte det rolig og 
holde det ut som det er,” og han forklarte Uttara det han trengte å vite av læren. 

Uttara følte det som om han var blitt salvet med udødelighetens nektar ved Mesterens hånd, 
og følte seg gjennomstrømmet av dyp glede. Fylt av dyp fryd vandret han på et øyeblikk innsiktens 
vei til ende og sinnet hans modnet i visdom, og takket være Mesterens milde lære knuste han alt 
negativt i sinnet og der og da oppnådde han den seksfoldige høyere kunnskap. Dermed steg han opp 
fra pålen og ble hengende og sveve i lufta over den. Såret hans ble helbredet som med ett slag, og alt 
folket ble slått av forundring. 

Da munkene siden spurte ham hvordan han klarte å oppnå innsikt når han var utsatt for slike 
fryktelige lidelser, svarte han: 

*Det var nettopp fordi jeg så hvilken smerte livet kan by på, og jeg så tydelig hvordan 
tilværelsens elementer er. Derfor kunne jeg styrke innsikten og nå frem til målet, enda så vondt jeg 
hadde det.” Og han tilføyde disse versene: 

Ingen eksistens, ingen deler 
av tilværelsen varer evig — 
menneskenaturen oppstår 
og faller tilbake i mørket. 

Dette så jeg; denne smerten 
rev meg løs fra livets lenker — 
uten trang til nytelse var jeg 
fri fra sinnets sorte strømmer! 


122. Pindola-Bharadvaja 


Bharadvaja var sønn av kong Udenas statsminister og ble født i Kosambi. Da han ble voksen, mestret 
han de tre vedaer og underviste fem hundre unge brahmaner i mantraene. Men han levde og spiste så 
godt at han fikk han avsmak for det hele og ga seg på vandring. Han kom til Rajagaha, og der fikk 
han se hvor stor respekt alle viste Mesteren og munkene. Da lot han seg ordinere. Men han hadde 
fortsatt tendenser til å spise altfor mye, og fikk hjelp av Mesteren til å finne måtehold i kosten. Derfor 
fikk han tilnavnet Pindola-Bharadvaja, som betyr “Bharadvaja som bare lever av almissemat”. Dette 
hjalp ham til å nå frem til innsikt, og det varte ikke lenge før han oppnådde den seksfoldige høyere 
kunnskap. 

Deretter proklamerte han at han hadde oppnådd alt en elev av Mesteren kunne oppnå, og hvis 
noen hadde spørsmål om veien eller målet, kunne de bare spørre ham. En slik stolt erklæring ble kalt 
et løvebrøl. Derfor roste Mesteren ham og sa: 

*Pindola-Bharadvaja er den fremste av de av mine elever som utstøter løvebrøl.” 

En dag fikk han besøk av en gammel venn, en gjerrig brahman som ikke forsto Mesterens 
lære. Bharadvaja følte medlidenhet med ham og snakket varmt om fordelene ved å gi gaver. 

Brahmanen ble redd han skulle bli nødt til å bruke noe av rikdommen sin, men sa til slutt 
motvillig at han ville gi et måltid i gave. 

"Ikke gi det til meg, men gi det til munkeordenen,” sa Bharadvaja. 

Brahmanen skvatt da han skjønte det ville koste ham ennå mer, men inviterte likevel 
munkeordenen med Sariputta 1 spissen til å komme og spise hos seg. 

Bharadvaja forsto hvor motvillig den gjerrige brahmanen var og hjalp ham med denne 
forklaringen: 

Vi lever ikke av faste, 

men mat gir ingen hjerter fred. 
Jeg spiser det kroppen trenger — 
slik kan jeg vandre og søke. 


124 

De vise vet at andres respekt 
og gaver er en hengemyr, 

en tynn pil, hard å trekke ut — 
vond for tosken å fri seg fra. 


123. Valliya 


Valliya var sønn av en rik brahman i Savatthi. Da han ble voksen og forstandig, kom han i lag med 
gode venner. Dette førte til at han besøkte Mesteren og fikk høre ham forklare læren. Han ble 
overbevist av det han hørte, lot seg ordinere, vant innsikt og ble snart en arahant. 

Etterpå tenkte han tilbake på tiden før han fant frihet, og så hvordan sinnet hans hadde løpt 
som det ville etter de fem forskjellige sanseobjekttypene, nemlig synlige former, lyder, dufter, smaker 

og berøringer. Da uttalte han disse versene, både for å vise at han hadde slått inn på den edle vei 
vendt seg bort fra dette, og som en erklæring om sin innsikt: 


125 

Mitt sinn er en ape som virrer 
rundt i ei hytte med fem dører — 
den springer vettløst fra dør til dør, 
banker og slår igjen og igjen. 


126 

Stopp nå, ape! Slutt med det maset! 
Din verden er ikke som den var! 
Visdommen tøyler din rastløshet, 
nå skal du ikke på avveie. 


124. Gangatiriya 


Det var en mann i Savatthi som het Datta. I uforstand kom han til å begå en overtredelse, og da han 
forsto hva han hadde gjort, ble han så grepet av skam og anger at han valgte å la seg ordinere som 
munk. Full av avsky over sin ugjerning valgte han en asketisk livsstil, kledde seg i filler fra 
søppelhaugen og brukte en askeurne som matbolle. Ved bredden av Ganges bygde han seg et simpelt 
skur av tre palmeblader, og han ble kjent under navnet Gangatiriya, mannen fra Ganges” bredd. Han 
bestemte seg for ikke å si et ord til noen før han var blitt en arahant. 

Det første året klarte han å holde seg taus. Det andre året var det en kvinne som ville 
undersøke om han virkelig var stum, så hun helte melk i bollen hans så den rant over og flømte over 
hendene hans. 

*Nok, søster!” utbrøt han. 

Men det tredje året satte han alle krefter inn og ble en arahant. Da så han tilbake på tidligere 
hendelser og uttalte disse versene: 

Hytta på bredden av Ganges 
laget jeg av tre palmeblader. 
Matbollen var en askeurne, 
og kappen filler fra dynga. 


128 

På to år sa jeg én setning — 
ellers var jeg fullstendig taus. 
Det tredje året kom lyset 

og splintret mørkets tette masse. 


125. Ajina 


En fattig brahman i Savatthi fikk en sønn som ble svøpt i et antilopeskinn. Derfor fikk han navnet 
Ajina, som betyr antilope. Han vokste opp i fattigdom. 

Han var til stede da Buddha og munkeordenen fikk overlevert parken Jetavana som gave. Han 
ble så imponert over Buddha at han fikk tillit til ham og lot seg ordinere som munk. Så praktiserte 
han innsiktstrening, og det varte ikke lenge før han vant den seksfoldige høyere kunnskap. 

Men til tross for at han var blitt en arahant, var han lite kjent og lite hedret. Noen unge og 
uforstandige munker foraktet ham for dette, men Ajina formante dem med disse versene: 


129 

Om du seirer over liv og død, 
fri fra alle mørke strømmer, 
kan tosker likevel håne deg 
om navnet ditt er lite kjent. 

Slike uvettige tåper 

hedrer enhver som får mye mat — 

selv om han er en ondskapsfull skurk, 
priser de hans storhet og ry! 


126. Melajina 


Melajina ble født i en adelsfamilie 1 Baranasi. Han ble berømt i hele landet for sin lærdom og sin edle 
moral. En gang da Mesteren bodde i hjorteparken Isipatana ved Baranasi, gikk Melajina for å høre på 
ham. Han ble overbevist av det han hørte, lot seg ordinere, oppnådde innsikt og ble arahant samme 
dag. 

Da noen munker senere spurte ham hvordan han hadde oppnådd så dyp innsikt, svarte han 
med et løvebrøl: 

Da jeg lyttet til Buddhas ord 

slik Mesteren selv forklarte dem, 
tvilte jeg ikke et øyeblikk 

på ham, den vise seierherre, 

den store helt og veiviser, 
vår beste karavanefører. 

Ikke snev av tvil finnes i meg 
til den sanne, eneste lære. 


127. Radha 


Radha ble født i en brahmanfamilie i Rajagaha. Da han ble gammel, brydde ikke resten av familien 
seg noe om ham lenger. 

“Hvorfor skal jeg bli boende her? Jeg går heller og blir munk,” tenkte han. 

Dermed gikk han til munkene og ba om å bli ordinert, men de mente han var for gammel til å 
kunne overholde en munks forpliktelser, og avviste ham. 

Da gikk han til Mesteren og fortalte om dette. Mesteren så på ham og vurderte ham og ba 
deretter Sariputta sørge for at han ble ordinert. 

Da varte det ikke lenge før Radha etablerte innsikt og ble en arahant. 

Etterpå holdt han seg helst i nærheten av Mesteren, som erklærte at han var en av de beste til 
å forklare læren. 

En dag tenkte han som så: 

“Sá lenge folk ikke utvikler sitt sinn, blir de overveldet av lidenskapene. Den som har utviklet 
sinnet sitt, slipper slikt.” 
Og han uttalte disse versene: 

Som regnet renner og flommer 
gjennom et dårlig tekket tak, 
vil lidenskapen alltid finne 
veier inn i et utrent sinn. 

Som regnet aldri vil finne 

veier gjennom et godt tekket tak, 
vil ikke en dråpe lidenskap 
sildre inn i et veltrent sinn. 


128. Suradha 


Suradha var en yngre bror av Radha, som vi nettopp har lest om. Han fulgte sin brors eksempel og lot 
seg ordinere. Så tok han fatt på innsiktstreningen og ble snart en arahant. 
For å vise hvordan Buddhas lære førte til frihet, uttalte han disse versene: 

Uttømt er fødselens mulighet, 
seierherrens lære lever! 
Tilværelsens nett er ødelagt, 
alle spirer til lyst er knust. 

Jeg hadde et mål da jeg forlot 
mitt hus for et liv i hjemløshet — 
målet har jeg nådd! Nå er jeg 

en som har brutt alle lenker. 


129. Gotama 


Gotama ble født i en brahmanfamilie i Rajagaha. Han kom i dårlig selskap og sløste bort hele sin 
formue på en prostituert. Men så forsto han at han var på ville veier. Han fikk se Mesteren, og synet 
av ham ga ham trøst, slik at han gikk bort til ham og lyttet til Mesterens ord. Han ble overbevist av 
det han hørte, og lot seg ordinere, og i samme øyeblikk håret ble raket av hodet hans, ble han en 
arahant. 

Mens han gledet seg over det han hadde oppnådd, kom en gammel kjenning bort og spurte 
hva han hadde gjort med formuen sin når han ordinerte seg. Gotama fortalte hva som var skjedd og la 
til disse versene der han forklarte at han nå var fri fra lidenskapene: 


137 
Lykkelig sover de vise 
som ikke er bundet til kvinner! 

Sannhet er sjelden blant kvinner — 
med årvåkenhet bør de voktes. 


138 

Vi som har drept deg, Begjær, 
vi skylder deg ingenting. 

Vi går nå til nirvana, 

der ingen sorger finnes. 


130. Vasabha 


Vasabha var sønn av en licchavifyrste i Vesali. Som voksen fikk han se Buddha en gang han besøkte 
Vesali, og Vasabha ble så imponert over Mesterens personlighet at han fikk tillit til ham og lot seg 
ordinere. Han etablerte innsikt og ble snart en arahant. 

Når hans rike og mektige venner deretter kom med gaver, ville han ikke avvise dem, men tok 
imot og brukte det de ga ham. Dette gjorde at noen begynte å se skjevt til ham og mente han hadde 
forfalt til luksus, men dette brydde ikke Vasabha seg om. 

I nærheten bodde det en falsk munk som lot som om han levde et nøysomt liv og ble mye 
hedret av folk for dette. Mange trodde at han var en arahant. 

Sakka, gudenes konge, fikk se dette, og gikk til Vasabha og spurte: 

“Hyva er det denne falske munken gjør?” 

Vasabha svarte: 

Først ødelegger han seg selv, 
så ødelegger han andre. 
Ødelagt lokker han seg selv 
i den dypeste fordervelse. 

Ytre farge gjør ingen vismann! 
Sinnets farge er det som teller. 
Han som gjør onde gjerninger 
er svart 1 sitt indre, Sakka. 


Andre del 
131. Cunda den store 


Cunda var født i landsbyen Nalaka i landet Magadha, og han var sønn av brahmankvinnen Sari den 
vakre og yngre bror av Sariputta. Da han ble voksen, fulgte han sin brors eksempel og lot seg ordinere 
som munk, og med hans hjelp etablerte han innsikt og arbeidet hardt, slik at det ikke varte lenge før 
han ble en arahant. 

Etterpå uttalte han disse versene, som lovprisning av det han hadde oppnådd og av livet som 
eneboer: 


141 
Åpne ører øker lærdommen; 
lærdom gjør visdommen større; 

gjennom visdom forstår man målet — 
å kjenne målet gir lykke! 


142 

Bo ensomt, langt fra andre folk, 

gjør deg fri fra alt som binder. 

Om du så ikke er tilfreds, 

bo blant munker — finn fred hos dem. 


132. Jotidasa 


Jotidasa var sønn av en rik brahman i landet Padiyattha. Han vokste opp og ble myndig. En dag fikk 
han se munken Kassapa den store komme gående inn i landsbyen hans for å få mat. Glad til sinns ga 
han ham et måltid, og etter maten forklarte Kassapa læren for ham. 

Jotidasa satte pris på ham og ville gjerne ha ham i nærheten, og derfor bygde han en stor 
bolig for Kassapa på en ås i nærheten av landsbyen og sørget for at han fikk alt han trengte der. 

En stund senere ble han så sterkt grepet av Kassapas ord og undervisning at han lot seg 
ordinere som munk, han også. Han tok fatt på innsiktstreningen og det varte ikke lenge før han vant 
den seksfoldige høyere kunnskap. 

Gjennom ti år studerte han de tre tekstsamlingene og ble særlig kyndig 1 treningsdisiplinen, 
og på den måten var han til stor hjelp for de andre munkene. 

Sammen med mange andre munker ga han seg på vandring til Savatthi for å hilse på Mesteren 
selv. Da de hadde gått et langt stykke, ble de slitne og gikk inn 1 en asketlund for å hvile seg litt. Der 
fikk de øye på en brahman som praktiserte femfoldig askese. Han satt mellom fire store bål, med sola 
som den femte ilden ovenfra. 

*Hvorfor brenner du deg ikke heller med en helt annen ild, brahman?” spurte Jotidasa. 

“Og hvilken annen ild skulle det være, din snauskalle?” spurte brahmanen. 

Munken svarte: 


Sinne, misunnelse, mishandling, 
stolthet, kranglelyst, arroganse, 
grådighet og uvitenhet: 

Dette skal du brenne! Ikke kroppen! 


Da brahmanen hørte dette, lot både han og de andre brahmanene fra andre sekter som var der 
i asketlunden, seg ordinere som munker av Jotidasa. Så slo de følge med ham videre til Savatthi for å 
hilse på Mesteren. 

Etter noen dager gikk han hjem igjen. Der traff han mange slektninger, og han underviste dem 
med disse versene: 

De som med renker og snarer 

og ondskapsfulle handlinger 
plager andre — slike grove, 
hensynsløse kjeltringer 

vil selv få samme behandling: 
egne gjerninger vaskes aldri bort. 

Hva du enn gjør av godt eller ondt: 
Til den gjerningen er du arving! 


133. Herafifiakani 


Herafifiakani ble født i Kosala, og hans far var landsbyhøvding og kongens lensmann i distriktet. Da 
far hans døde, gikk han selv inn i de samme vervene. Han var til stede da Buddha fikk overlevert 
parken Jetavana som gave og fikk tillit til ham. Han overlot sine verv til sin yngre bror, og med 
kongens tillatelse lot han seg ordinere som munk. Han etablerte innsikt og det varte ikke lenge før 
han ble en arahant. 

Etterpå forsøkte han å få broren til å kvitte seg med vervene. Da han så at broren helst ville 
bli i den stillingen han hadde, formante han ham med disse versene: 

Dager og netter flyter forbi 
til livet har nådd sin ende — 
som bekker renner ut i sjøen 
går livet for den dødelige. 

Men den som bruker livet til ondt, 
forstår ikke før alt er for sent 

og ingenting kan gjøres om, 

at ondskapens frukt er bitter. 


Da broren hørte dette, ba han kongen om tillatelse til å ordinere seg. Det fikk han, og det 
varte ikke lenge før han nådde målet. 


134. Somamitta 


Somamitta var sønn av en brahman i Baranasi. Han ble ekspert på de tre vedaer. Han ble kjent med en 
munk ved navn Vimala og lyttet ofte til hans forklaringer av Buddhas lære, og etter en tid ble han så 
overbevist at han lot seg ordinere, han også. Han fulgte munkenes regler så godt han kunne, men så 
snart at Vimala var doven og henfallen til latskap både dag og natt. 

*Hvordan kan jeg utvikle meg i selskap med en slik dovenpels,” tenkte Somamitta. Dermed 
forlot han Vimala og oppsøkte heller Kassapa den store. Under hans veiledning etablerte han innsikt 
og ble snart en arahant. 

Deretter kritiserte og formante han Vimala med disse versene: 

Om planken du klamrer deg til 

er for tynn, synker du i havet. 

Slik synker du óg, tross all din dyd, 
om du klamrer deg til en lathans! 
Derfor skal du unngå omgang 

med dovne, giddesløse folk. 

Med eneboere, de edle, 

med de som mediterer godt, 
med de flittige og vise 
bør du alltid søke selskap. 


Vimala ble sterkt grepet av dette. Han strammet seg opp, etablerte innsikt og nådde målet. 
135. Sabbamitta 


Sabbamitta var sønn av en brahman i byen Savatthi. Han var til stede da Buddha fikk parken Jetavana 
overrakt som gave, og han fikk tillit til Mesteren og lot seg ordinere som munk. Etter at han hadde 
fått tildelt et meditasjonsemne, gikk han ut i skogen for å meditere i ensomhet. 

Da regntiden kom, gikk han tilbake til Savatthi for å hilse på Mesteren. På veien fikk han se 
en hjortekalv som satt fast i en snare noen jegere hadde satt opp. Moren hadde ikke gått i snaren, men 
morskjærligheten holdt den fra å flykte. Den var for redd til å gå helt bort til snaren, men løp 
forstyrret frem og tilbake. 

Da munken så dette, tenkte han: *Akk, så mye lidelse kjærlighet kan føre til!” 

Like etterpå kom han over noen røvere som hadde fanget en mann og holdt på å pakke ham 
inn i halm for å brenne ham levende. Mannen hylte av skrekk, og begge disse tingene grep munken så 
sterkt at han uttalte disse versene: 

Mennesker bindes til mennesker. 
Mennesker binder mennesker. 
Mennesker pines av mennesker. 
Mennesker piner mennesker. 

Hva skal vi så med mennesker, 
med mennesker født av mennesker? 
Forlat dem — disse som sårer 

og skader andre mennesker. 


Straks han hadde sagt dette, fikk han et gjennombrudd til innsikt og ble en arahant. 
Røverne hadde hørt hvert ord han sa. De ble også sterkt grepet. De slapp mannen løs og lot 
seg ordinere som munker og praktiserte læren samvittighetsfullt. 


136. Mahakala 


Mahakala var sønn av en kjøpmann i byen Setabya. En gang fylte han fem hundre vogner med varer 
og dro på handelsferd med denne karavanen til Savatthi. Da han og folkene hans hadde satt fra seg 
vognene og satt og hvilte seg etter reisen, så de at mange mennesker var på vei mot Jetavana med 
blomster og parfyme. De slo følge med dem og fikk høre Mesteren forklare læren. Mahakala ble 
overbevist av det han hørte, og lot seg ordinere som munk. 

Han tok fatt på gravplassmeditasjon og bodde på gravplassen. 

En kvinne som arbeidet med å brenne likene der på gravplassen, het Kali. En dag ville hun 
hjelpe munken med å finne meditasjonsemner. Hun tok et ferskt lik og brøt av begge lårene og begge 
armene. Så knuste hun hodet så det ble som en melkebolle og la kroppsdelene fremfor 
meditasjonsplassen hans, slik at han kunne betrakte dem. Selv satte hun seg ned litt bortenfor. Da 
munken fikk se dette, formante han seg selv med disse versene: 

Den store, svarte kråka Kali 
knekket et lårbein og enda ett, 
rev av en arm og enda én, 
knuste en skalle til melkekopp 
og stablet alt sammen prydelig. 
Nå sitter hun og glor! 

Tosken binder seg alltid på nytt 

til livets og dødens lidelse. 

Den vise er fri fra alle bånd: 

— Aldri mer ligge med skallen knust! 


Dette førte til at han fikk gjennombrudd til innsikt og ble en arahant. 
137. Tissa 


Tissa var sønn av en brahman i Rajagaha. Da han ble voksen, ble han ekspert på de tre vedaer og 
underviste fem hundre unge brahmaner i mantraene, noe som ga ham stor heder og store inntekter. 
En gang da Mesteren var i Rajagaha, fikk Tissa se ham, og ble så imponert at han fikk tillit til 
ham og lot seg ordinere som munk. Han etablerte innsikt og ble snart en arahant. 
Dette ga ham også stor heder, og han fikk mange gaver. Noen andre munker ble misunnelige 
på ham for dette. Da Tissa fikk vite det, uttalte han disse versene for å forklare ulempene ved heder 
og inntekter, og for å vise at han selv ikke brydde seg om slikt: 

Mange rivaler får munken 

som vandrer glattraket, kappekledd, 
hvis han er en som får gaver — 

mat, drikke, bolig og heder. 

Men har han forstått hvilken fare 
som ligger i heder og ære, 

bør munken vandre oppmerksom 
og tilfreds, selv om han får lite. 


Da de misunnelige munkene hørte dette, ba de ham om tilgivelse. 
138. Kimila 


Vi har allerede sett hvordan Kimila møtte Mesteren og hvordan han ble munk (se fortelling 118). I 
disse versene forteller han hvordan han levde i vennskap med munkene Anuruddha og Nandiya: 


155 
I den østlige bambuslunden 

bor tre venner av Sakiyas slekt: 
De forkastet sin store rikdom, 
tilfredse spiser de det de får, 

flittige og besluttsomme 
trener de alltid meget hardt. 
De fryder seg over lærens lys, 
fri fra verdens flyktige gleder. 


139. Nanda 


Nanda ble født i Kapilavatthu som sønn av kong Suddhodana og Mahapajapati, og var derfor 
Buddhas yngre halvbror. Fordi hans fødsel var til glede for hele familien, fikk han navnet Nanda, som 
betyr glede. 

Da han ble voksen, begynte Mesteren sin lærergjerning ut fra medfølelse med alle mennesker, 
og en tid senere kom Buddha til Kapilavatthu. Der talte han for hele sin familie, og fordi det regnte 
den dagen, fortalte han dem den historien som kalles Vessantara-jataka. Den andre dagen kom han til 
det verset som begynner med linjen “Stá opp, og ikke vær sløv!” Da ble hans far etablert som “en 
som er gått ut i strømmen”, og da han kom til verset som begynner med “Praktiser den gode lære,” 
nådde Mahapajapati samme åndelige nivå, mens hans far avansert til å bli *en som bare vender 
tilbake én gang”. 

Den tredje dagen sto Nanda inne i tronsalen og mottok gratulasjoner fordi han skulle gifte seg 
samme dag, da Buddha gikk matrunden. Han ba Nanda holde bollen og gikk så videre. Nanda fulgte 
ham med bollen helt tilbake til stedet hvor Buddha bodde. Der ordinerte Buddha ham som munk, til 
tross for at Nanda ikke ville det selv. 

Fordi Mesteren visste at Nanda var misnøyd og gremmet seg over dette, hjalp han ham med å 
trene slik at misnøyen ble borte. Deretter klarte Nanda å tenke fornuftig og etablere innsikt, slik at det 
ikke varte lenge før han ble en arahant. 

Da han opplevde den store glede som frigjøringen gir, utbrøt han: “Mesteren vet sannelig å 
bruke gode undervisningsmetoder. Han trakk meg opp av rutinetilværelsens hengemyr og satte meg 
opp på frigjøringens faste grunn!” 

Og glad og lykkelig over det han hadde oppnådd, uttalte han disse versene: 


157 

Fornuften var ufødt: jeg svermet 
for smykker og pynt av alle slag, 
sinnet mitt vinglet, stadig forført 
av plagsomme lidenskaper. 

Ved hjelp av den strålende Buddha, 
som ga meg lærens metoder, 
våknet jeg opp — og tankene 

ble fri fra tilværelsens trolldom. 


Etterpå erklærte Mesteren at Nanda var den av hans elever som hadde best selvkontroll. 


140. Sirima 

Sirima ble født i en borgerfamilie i Savatthi, og fordi familien regnet hans fødsel som en 
lykkebringende begivenhet, fikk han navnet Sirima, som betyr lykkebringende. Da han begynte å 
stabbe og gå, fikk han en liten bror som fikk navnet Sirivaddha, som betyr han som gjør lykken enda 
større. 

Begge var til stede da Buddha fikk overlevert parken Jetavana, og begge fikk tillit til 
Mesteren og lot seg ordinere. Enda Sirivaddha ikke trengte særlig dypt inn i den høyere lære, fikk han 
alt han trengte av legtilhengerne, og de viste ham stor respekt og heder. 

Sirima ble derimot hemmet av dårlig kamma, og helt fra første dag av fikk han bare det aller 
nødtørftigste og ble lite respektert av folk. Men han praktiserte iherdig og øvde konsentrasjon og 
innsikt, slik at det ikke varte lenge før han vant dens seksfoldige høyere kunnskap. 

De andre munkene visste ikke at han var blitt en arahant, så de fortsatte å forakte ham fordi 
han hadde så liten anseelse blant folk, og de så opp til broren hans fordi han stadig fikk så mange 
gaver og så stor heder. Men Sirima gikk i rette med dem med disse versene: 

Ros og heder får han, selv om 
sinnet hans er ukonsentrert. 
Meningsløs er slik ros og heder 
til én med ukonsentrert sinn! 

En annen foraktes og klandres 

selv om han er dypt konsentrert — 
meningsløst er det å klandre 

den som mestrer sinnet fullkomment! 


Da Sirivaddha hørte dette, ble han dypt grepet. Han etablerte innsikt og det varte ikke lenge 
før han nådde målet. Og de som hadde kritisert Sirima, kom og ba om tilgivelse. 


Tredje del 
141. Uttara 


Uttara var sønn av en brahman i Saketa. Som voksen reiste han til Savatthi i et eller annet ærend. Der 
fikk han se Buddha gjøre det dobbelte mirakelet ved Kandamba-treet, og fikk tillit til ham. Tilliten 
ble sterkere etter at han hørte Mesteren preke Kalakaramasutta, og derfor lot han seg ordinere som 
munk og fulgte Mesteren til Rajagaha. Der etablerte han innsikt og vant snart den seksfoldige høyere 
kunnskap. 

Han var oppasser for Buddha og fulgte ham da han vandret tilbake til Savatthi. Der spurte de 
andre munkene ham om han hadde gjennomført det som var målet hans da han ble munk, og han 
svarte med disse versene: 

Jeg ser hvem jeg er: mine sanser, 
alt hva jeg føler og tenker, 

helheten i min bevissthet — 

alt har jeg gjennomskuet. 

Slik ble begjæret dratt opp med rot! 
Oppmerksomhet og energi, 

konsentrasjon og likevekt, 
glede, fred og kunnskap fant jeg, 
fri fra sinnets sorte strømmer. 

Ja, nettopp jeg! med mine sanser, 
alt hva jeg føler og tenker 

og hele min klare bevissthet, 

har kastet ut den som setter 
snarer i et menneskes sinn. 
Oppmerksomhet, fred og glede, 
konsentrasjon, sinnslikevekt 

og kunnskap skal gi meg hvile, 
fri fra sinnets sorte strømmer. 


142. Bhaddaji 


Bhaddaji ble født i byen Bhaddiya, og han var eneste sønn av en meget rik kjøpmann. Han vokste opp 
i stor luksus, slik Buddha hadde gjort som prins. 

På den tiden tilbrakte Mesteren regntiden i Savatthi. Da regntiden var over, gikk han sammen 
med mange munker til Bhaddiya og slo seg ned i Jatiyalunden. 

Bhaddaji satt inne i praktboligen sin og så ut av vinduet. Da fikk han se en mengde 
mennesker som var på vei til Jatiyalunden. Han spurte hvor de skulle, og da han fikk høre at de skulle 
gå og høre på Mesteren, slo han følge med dem, sammen med en stor flokk tjenere. Og mens han 
lyttet til Mesteren, falt alle sinnets urenheter bort fra ham, som om alle smykkene hans skulle ha falt 
til marken, og han ble en arahant. 

Da vendte Mesteren seg til Bhaddajis far og sa: 

*Mens din sønn satt her i all sin verdslige prakt og lyttet til læren, ble han en arahant. Derfor 
bør han ordinere seg med det samme, for hvis han ikke gjør det, kommer han til å dø.” 

*Min sønn er for ung til å dø!” utbrøt den rike kjøpmannen. *Da er det bedre han blir munk.” 

Dermed ble han ordinert av Mesteren, og bodde der en uke. Deretter gikk han til Kotigama, 
en landsby ved bredden av Ganges. Innbyggerne i landsbyen var svært gavmilde mot Buddha og 
munkene. Bhaddaji satte seg ned ved elvebredden utenfor landsbyen og gikk inn i dyp meditasjon, og 
han reagerte bare når Buddha selv kom forbi. De andre munkene la han ikke merke til og hilste ikke 
på dem engang. Noen munker kritiserte ham for dette, og syntes han var altfor overlegen. 

“Jeg skal vise dere hvor avansert han er,” sa Buddha. 

Landsbyboerne hadde skaffet en mengde småbåter for at Buddha og munkene skulle komme 
over elven. Buddha gikk ut i en av disse og ropte på Bhaddaj1. 

“Her er jeg,” svarte han og gikk bort og bøyde seg for ham. 

*Kom ut i båten sammen med meg,” sa Mesteren. 

Han gikk om bord, og Mesteren styrte båten midt ut i Ganges. 

“T et tidligere liv var du kong Panada og hadde et praktfullt palass (som fortalt i Mahapanada- 
jataka),” sa Buddha. “Hvor er det palasset ná?” 

“Det sank 1 Ganges,” svarte Bhaddaji. “Det er rett under oss.” 

“Da er det pá tide du befrir de andre munkene fra tvilen deres,” sa Mesteren. 

Bhaddaji bøyde seg for Mesteren, og med sine ekstraordinære krefter løftet han hele det 
enorme palasset opp over vannflaten og opp i luften, der det ble hengende og skinne med alle sine 
kupler og spir. Bhaddajis tidligere slektninger var blitt gjenfødt som fisker og skilpadder i palasset, 
og de ble liggende og sprelle og gispe 1 det tørrlagte palasset. 

*Du får forbarme deg over slektningene dine,” sa Mesteren, og Bhaddaji senket palasset ned 
under vann og plasserte det på bunnen av Ganges igjen. 

Etter at Bhaddaji hadde vist frem gullslottet han hadde bodd i den gangen han var kong 
Panada, uttalte han disse versene: 

Panada het den store konge 
som bygde palasset av gull — 
seksten pileskudd bredt var det, 
og tusen ganger så høyt. 

Tusen etasjer og hundre spir, 
prydet med faner og smaragd — 
slik var palasset der nymfer 
danset: seks tusen ganger syv! 


143. Sobhita 


Sobhita var sønn av en brahman i Savatthi. Han fikk høre Mesteren forklare læren, ble overbevist av 
det han hørte, og lot seg ordinere som munk. Etter en stund utviklet han innsikt og vant den 
seksfoldige høyere kunnskap. 

Etter at han var blitt arahant, ble han så flink til å huske tidligere liv, at Mesteren sa han var 
den som var best til dette. Da han tenkte på det han hadde oppnådd, ble han så lykkelig at han brøt ut 
i disse versene: 

Med hardt arbeid oppnådde jeg 
stor visdom og oppmerksomhet — 
fem hundre tidsaldre husket jeg 

i løpet av én eneste natt. 

Sinnets beste egenskaper 

fant jeg, og den rette vei — 

fem hundre tidsaldre husket jeg 
i løpet av én eneste natt. 


144. Valliya 


Kanhamitta var sønn av en brahman i Vesali. En gang da Mesteren besøkte Vesali, fikk han høre ham 
forklare læren. Han fikk tillit til Mesteren og ble ordinert av munken Kaccana den store. 

Han hadde tungt for det og det gikk sent med alt han skulle lære seg, så en lang stund måtte 
han støtte seg til de andre munkenes kunnskaper. De andre kalte ham Valliya, som betyr 
“Sveklingen”, for de sa han var svak som en myk slyngplante som ikke kan løfte seg ved egen hjelp, 
men hele tiden må støtte seg til de andre trærne. 

Men noe senere gikk han og spurte munken Venudatta til råds, og med hans veiledning øvde 
han oppmerksomhet og klar forståelse. Han spurte munken videre til råds: 

Alt vil jeg gjøre; all energi 

vil jeg bruke på å våkne — 

jeg svikter ikke! Se på meg, 

mitt pågangsmot, min store styrke! 

Vis meg du den rette veien 

til udødelighetens hav — 

med rolig visdom vil jeg flyte 
slik Ganges strømmer mot havet. 


Venudatta ga ham et tema for meditasjon, og han praktiserte denne øvelsen så iherdig at det 
ikke varte lenge før han opplevde et fullt gjennombrudd til innsikt og ble en arahant. Da gjentok han 
disse versene som en kunngjøring av den visdommen han hadde oppnådd. 


145. Vitasoka 


Vitasoka ble født 1 det to hundre og attende året av denne Buddha-epoken, og han var kong Asokas 
yngre bror. Han fikk den opplæringen som sømmet seg for en ung prins, og selv om han var legmann, 
gikk han i lære hos munken Giridattha og ble ekspert på både sutta- og abhidammatekstene. 

En dag da han fikk stelt hår og skjegg, tok han speilet fra barbererens hånd og fikk se noen 
grå hår. Han ble sterkt grepet av dette og fordypet seg i innsikt og konsentrasjon, slik at han der i 
barberstolen ble “en som har gått ut i strømmen”. 

Etterpå lot han seg ordinere av Giridatta, og det varte ikke lenge før han var en arahant. 

Han erklærte sin forståelse med disse versene: 

— La meg få stelt håret! sa jeg 
til barbereren, da han kom. 
Og da, i speilet han ga meg, 
så jeg meg selv: forgjengelig 

var kroppen min — tom, et blindt skall. 
Men mørket forsvant, og i lyset 

løsnet alle sorte floker. 

Aldri skal jeg bli til på nytt! 


146. Punnamasa 


Punnamasa var sønn av en rik godseier som bodde i Savatthi. Han vokste opp og ble gift, og samme 
dag som han fikk en sønn, forlot han hjemmet og lot seg ordinere som munk. Han ble boende i 
nærheten av en landsby og strevde hardt, slik at det ikke varte lenge før han vant de seks kunnskaper. 
Deretter gikk han til Savatthi for å hilse på Mesteren og slo seg ned på en gravplass. 
En stund senere døde sønnen hans. Hans tidligere hustru ble redd for at kongen skulle inndra 
hele formuen nå som det ikke lenger var noen mann eller mannlig arving 1 huset. Derfor ville hun 
forsøke å få ham til å gå ut av munkeordenen igjen. I følge med mange tjenere oppsøkte hun ham og 

hilste blidt på ham og forsøkte etter beste evne å sjarmere ham. Men han reiste seg opp for å vise at 
han ikke lenger var fange av lidenskapene, og underviste henne med disse versene: 

Fem hindre har jeg lagt bak meg, 
etter slit og strev fant jeg fred. 
Læren holdt jeg opp for mitt sinn 
som et speil: der fant jeg innsikt. 

Jeg betraktet hele kroppen 

på innsiden og på utsiden — 

både innenfra og utenfra 

var kroppen et innholdsløst skall. 


147. Nandaka 


Nandaka var sønn av en borger i Campa. Han hadde en eldre bror som het Bharata, og han får vi høre 
om i neste historie. 

Da de begge ble voksne, fikk de høre at Sona-Kolivisa (se fortelling 243) hadde latt seg 
ordinere som munk. 

*Når en så lite hardfør person som Sona har blitt munk, hvorfor skal ikke vi også?” sa de til 
hverandre, og dermed lot de seg ordinere, de også. 

Bharata utviklet snart innsikt og vant den seksfoldige høyere kunnskap. Men Nandaka hadde 
så mye mentalt grums i sinnet at samme hvor mye han strevde, så klarte han ikke å oppnå innsikt, 
enda han praktiserte innsiktstrening. Bharata forsto hvordan det sto til med ham og ville gjerne hjelpe 
broren sin. Derfor ba han Nandaka bli med ut en liten tur, og etter å ha gått en stund, satte de seg ved 
veikanten. Der forsøkte Bharata å forklare broren hvordan han skulle nå frem til innsikt. 

Mens de satt der, kom en vognkaravane forbi. En av vognene satte seg fast 1 et gjørmehull. 
Oksen forsøkte å dra den løs, men den var sliten, så det endte med at den falt overende. Da løste 
karavanelederen oksen fra vogna, lot den hvile og satte frem friskt gress og vann til den. Etter en 
stund spente han oksen for vogna igjen, og nå da den var uthvilt, trakk den vogna opp av gjørmehullet 
på et øyeblikk. 

“Sá du det, bror? Sá du det som skjedde?” spurte Bharata. 

*Ja, det gjorde jeg,” svarte Nandaka. 

“Forsto du hva du sá?” 

*På samme måte som oksen klarte å trekke vogna opp av gjørmehullet når den var uthvilt, 
slik skal jeg også klare å dra meg selv opp av kretsløpets gjørmehull,” sa Nandaka. 

Så brukte han denne hendelsen som objekt for innsiktsmeditasjon, og det varte ikke lenge før 
han ble en arahant. Og med disse versene ga han sin bror en erklæring om den visdom han hadde 
vunnet: 

Som den edle, sterke oksen 
reiser seg etter å ha falt 

og etter oppmuntring og hvile 
trekker med friske krefter, 

ser du jeg har reist meg i innsikt — 
fra nå av skal du regne meg 

som ektefødt sønn av Buddhas ord, 
et barn av den fullkomment våkne. 


148. Bharata 


I foregående historie har vi hørt om Bharata. Da hans bror Nandaka erklærte at han hadde vunnet 
innsikt, slik det er fortalt over, tenkte Bharata: 

*Nå er Nandaka blitt en arahant. La oss begge gå til Mesteren og fortelle ham hvordan vi har 
praktisert hans lære.” 

Og han sa disse versene til Nandaka: 

Kom, min bror Nandaka! La oss 
gå dit læremesteren er! 

Som løver skal vi brøle, hylle 

den beste, mest strålende Buddha! 

Det målet den vise ga oss 
i sin store medfølelse 


har vi nådd: den sanne frihet 
fra alle hindrende lenker. 


149. Bharadvaja 


Bharadvaja var sønn av en brahman i Rajagaha. Han ble voksen og fikk selv en sønn, som han ga 
navnet Kanhadinna. 

Da gutten ble gammel nok, sendte faren ham til Takkasila for å studere. På veien dit traff 
Kanhadinna en munk og de ble gode venner. Munken forklarte ham Buddhas lære, og han ble 
overbevist av det han hørte. Han lot seg ordinere, og etter de innledende øvelsene tok han fatt på 
innsiktstreningen og ble snart en arahant. 

Da hans far senere fikk høre at Mesteren oppholdt seg i Bambuslunden, gikk han og lyttet til 
læren, lot seg ordinere og ble snart en arahant, han også. 

Litt senere kom Kanhadinna til Rajagaha for å hilse på Mesteren. Da han fikk se sin far sitte i 
nærheten av Mesteren, ble han glad og tenkte: “Far er også blitt munk. Men har han nådd målet?” 

Da han så nærmere etter, forsto han at også faren hadde gjort slutt på alt negativt i sinnet, og 
med disse ordene oppfordret han ham til å utstøte et løvebrøl: 

“Det er godt å se at du også er blitt munk! Men har du nådd målet?” 

Bharadvaja viste hva han hadde oppnådd med følgende vers: 


177 

Som løvene i fjellets huler 
brøler de vise heltene 

etter å ha vunnet krigen 
mot Mara og hele hans hær! 


178 

Jeg har hyllet Mesteren, hedret 
læren og munkenes orden — 
lykkelig ser jeg sønnen min 

fri fra sinnets sorte strømmer. 


150. Kanhadinna 


Kanhadinna var sønn av en brahman i Rajagaha. En gang møtte han Sariputta, som forklarte ham 
læren slik at han ble overbevist og lot seg ordinere. Han utviklet innsikt og ble en arahant. Med 
følgende vers ga han en erklæring om den visdom han hadde vunnet: 


179 

Ivrig tjente jeg gode vismenn 
og studerte den sanne læren — 
så fulgte jeg den rette vei 

til udødelighetens hav. 


180 

Lidenskapen for ny eksistens 
har ingen røtter i mitt sinn — 
har aldri hatt det; skal aldri få 
feste; nå er en evig frihet! 


Fjerde del 
151. Migasira 


Migasira var sønn av en brahman i landet Kosala. Han ble født 1 Steinbukkens tegn, og derfor ble han 
kalt Migasira, som er Steinbukken. Da han ble voksen, var han blitt utlært 1 alle brahmanenes 
kunnskaper og hadde spesialisert seg på å spå 1 hodeskaller. Han kunne ta opp hodeskallen til en som 
hadde vært død i opp til tre år, mumle trylleord over den, kakke på den med neglen og erklære at 
denne personen var blitt gjenfødt der eller der. 

Han ble lei av å bo hjemme, så han forlot hjemmet og ble en omvandrende spåmann. 
Kunstene hans skaffet ham rikelig med heder og inntekter fra folk. 

En dag kom han til Savatthi og møtte Mesteren. Han ville vise hva han dugde til og sa: 

*Jeg vet hvor folk blir gjenfødt etter at de er døde, Gotama.” 

“Hvordan vet du det, da?” spurte Mesteren. 

*Når folk kommer med en hodeskalle, leser jeg over den og kakker på den med neglen. Da 
vet Jeg om vedkommende er blitt gjenfødt i helvete eller andre steder,” svarte Migasira. 

Da lot Mesteren hente hodeskallen etter en munk som hadde gått inn i det endelige nirvana. 

*Fortell oss hvor det er blitt av han som hadde denne hodeskallen,” sa han. 

Migasira leste og kakket, leste og kakket, men fant verken ut eller inn av det. 

“Jaså, vandringsmann, klarer du det ikke?” sa Mesteren. 

“La meg få se pá den en gang til,” sa Migasira, og han snudde og vendte på den og leste og 
kakket fra alle kanter, men like lite hjalp det — for hvordan skulle han vel kunne finne ut hvor det var 
blitt av en arahant? 

Til slutt ble han bare stående der skamfull uten å si noe, mens svetten rant av ham. 

“Er du sliten, vandringsmann?” spurte Mesteren. 

“Ja, jeg er sliten. Jeg kan ikke finne ut av hvor det er blitt av denne personen. Vet du det?” 

“Jeg vet både det og mer til. Han har nådd nirvana.” 

“Lær meg mer om dette!” ba Migasira. 

*Da må du først bli ordinert,” svarte Mesteren. 

Dermed lot han seg ordinere og tok fatt på grunntreningen. Han praktiserte dypmeditasjon og 
spesielle ferdigheter, og tok deretter fatt på innsiktstreningen. Og etter å ha øvd innsikt en stund, 
varte det ikke lenge før han ble en arahant. Med disse versene ga han en erklæring om den visdom 
han hadde vunnet: 

Siden jeg ble en hjemløs munk 

i den fullkomment våknes orden 
har jeg reist meg, fullstendig fri, 
høyt over sanselighetens skog. 


182 

Foran den høyestes øyne 

fant mitt sinn endelig forløsning. 
Min frihet er urokkelig, 

lenkene ugjenkallelig brutt! 


152. Sivaka 


Sivaka var sønn av en brahman i Rajagaha. Han lærte alt en brahman bør kunne, men så fikk han lyst 
til å gi avkall på alt sanselig. Han forlot hjemmet og ble omvandrende asket. 

En gang fikk han høre Mesteren forklare læren. Han ble overbevist og lot seg ordinere som 
munk. Så tok han fatt på innsiktstreningen og ble snart en arahant. Med disse versene ga han en 
erklæring om den visdom han hadde vunnet: 


183 

Små hus som er dårlig bygget 
raser fort — igjen og igjen 

søkte jeg byggmesteren, fant bare 
fødslenes gjentatte smerte. 


184 

Byggmester! Nå har jeg sett deg! 
Mitt hus skal du aldri mer bygge. 
Nå er alle bjelker brukket, 
stolpene slått til fliser og ved. 
Med dette er sinnets lenker 
sprengt og spredd for alle vinder! 


153. Upavana 
Upavana var sønn av en brahman i Savatthi. Som voksen var han til stede da Buddha fikk overlevert 


Jetavana som gave. Han fikk tillit til Mesteren, lot seg ordinere, øvde innsikt og ble snart en arahant 
med seksfoldig kunnskap. 

Deretter ble han Mesterens oppasser. En dag fikk Mesteren et anfall av krampe. I Savatthi 
bodde en brahman som het Devahita. Han var deres venn og pleide å gi munkene det de hadde bruk 
for. Nå tok Upavana på seg kappen, grep bollen og gikk til brahmanens hus. 

Devahita forsto at det var noe på ferde og sa: 

“Trenger dere noe ekstra? Bare si hva det gjelder!” 

Upavana svarte med disse versene: 


185 

Den ærverdige vismannen, 

verdens lykke, har vonde kramper — 
hvis du har noe varmt vann, brahman, 
la meg bringe det til den vise. 


186 

Hedret av de som skal hedres, 
hyllet av de som skal hylles, 
æret av de ærverdige 

er han jeg vil bringe lindring. 


Da sørget brahmanen for varmt vann og medisiner, og Mesteren ble frisk igjen og takket ham 
for hjelpen. 


154. Isidinna 


Isidinna var sønn av en rik kjøpmann i landet Sunaparanta. Han fikk se Mesteren gjøre 
dobbeltmirakelet ved sandeltrepaviljongen. Dette likte han, så han gikk bort til Mesteren og lyttet til 
læren. Han ble “en som har gått ut i strømmen”, men fortsatte å bo hjemme som før. En ånd hadde 
omsorg for ham, og uttalte disse versene: 

Å, dere lydige, lærde legmenn! 

Hvor mange av dere har jeg ikke sett 

som sier: “Flyktig er alt det sanselige!”, 
men er bundet på hender og føtter 

av gulltørst og pyntesyke, den forgjengelige 
skjønnhets kvelende lenker — 

og hvor mange ser jeg ikke 

som klamrer seg til sønner og døtre 

og ikke kan leve uten en hustru! 


188 

Sannelig er dere dårlige lærde, 

deres visdomsord er papegøyetale! 
Lidenskapen trives 1 dere 

som ugress på ei dynge med møkk! 

Ingen kraft har dere i sinnet 

til å rive begjæret opp med rot — 

derfor henger dere fast ved sønner og døtre, 


86 


derfor kan dere ikke leve uten en hustru, 
derfor forføres dere av rikdom. 


Da legmannen hørte dette, ble han dypt grepet. Han lot seg ordinere, og det varte ikke lenge 
før han ble en arahant. Deretter ga han en erklæring om den visdom han hadde vunnet, ved å uttale 
disse versene på nytt. 


155. Sambula-Kaccana 


En borger av Kaccana-klanen i landet Magadha fikk en sønn som fikk navnet Sambula, men han ble 
vanligvis kalt Sambula-Kaccana. 

Han fikk høre Mesteren forklare læren og fikk tillit til det han hørte. Derfor lot han seg 
ordinere som munk. Han gikk opp 1 åsene mot Himalaya og slo seg ned i en grotte som ble kalt 
Nifsehula for å praktisere innsiktstrening. 

En dag ble det et voldsomt uvær. Kullsvarte skymasser tårnet seg opp og tordenen rullet, 
lynglimt flerret himmelen og regnet pøste ned i strie strømmer, mens lynet slo ned i fjellskrentene. 
Uværet skremte alle de ville dyrene i skogen, og elefanter, bjørner, hjorter og andre dyr brølte i 
panikk. 

Men munken var fordypet i innsiktsmeditasjon og brydde seg ikke om kroppen og livet. Han 
lot seg ikke skremme, men fortsatte rolig med sin innsiktstrening, og uværet feide bort den trykkende 
varmen og gjorde temperaturen mer behagelig, slik at han der og da fikk gjennombrudd til full innsikt 
og ble en arahant. 

Da han senere så tilbake på det han hadde oppnådd, ble han så lykkelig til sinns at han brøt ut 
i denne erklæringen om den visdom han hadde vunnet: 


189 

Regnet pisker urskogens trær. 
Torden smeller i åsene. 

Alene bor jeg med meg selv 

i den dystre grottens mørke. 
Jeg som lever i ensomhet 

i den dystre grottens mørke 
skjelver aldri i angstens kulde, 
får aldri gåsehud av frykt. 


190 

For meg er dette naturlig — 
ensom i den dystre grotten 
skjelver jeg aldri i angstens kulde 
eller får gåsehud av frykt. 


156. Nitaka 


Nitaka var sønn av en brahman i landet Kosala. En gang fikk han høre Mesteren forklare læren. Han 
ble overbevist av det han hørte, og lot seg ordinere som munk. Så fikk han et meditasjonsemne å 
arbeide med, dro ut i skogen og trente iherdig og ble en arahant. 

Etterpå gledet han seg over den lykken og friheten han hadde vunnet. Ettersom han så verdien 
av iherdig trening, oppsøkte han noen andre munker som praktiserte der ute i skogen, spurte hvordan 

de hadde det og uttalte et vers for å oppmuntre dem til å trene iherdig. Deretter uttalte han et vers der 
han ga en erklæring om den visdom han hadde vunnet: 


191 

Den som har et klippefast sinn 
som ikke rokkes av noe, 

som ikke beveges av begjær 

eller rystes av hjertets skjelving — 
hvordan skulle vonde ting skje 
én med så utviklet styrke? 


192 

Sinnet mitt står fast som klippen — 
det rokkes ikke av noe, 

det beveges ikke av begjær 

eller rystes av hjertets skjelving — 
når jeg har utviklet sinnet slik, 
hvordan kan vonde ting hende meg? 


157. Sona-Potiriyaputta 


Sona var sønn av embetsmannen Potiriya i Kapilavatthu. Da han ble voksen, ble han general under 
sakiyafyrsten Bhaddiya. En dag lot Bhaddiya seg ordinere, som fortalt under (fortelling 254), og 
generalen tenkte: 

*Min fyrste har latt seg ordinere, hvorfor skal jeg være noe dårligere?” 

Men som munk var han sløv og doven, og lite interessert 1 å utvikle sinnet. Da Mesteren fikk 
vite dette, uttalte han dette verset for å hjelpe ham videre: 


193 

En slik stjernebekranset natt 

skal ikke skjules i blind søvn 
men stråle mot seende øyne, 

oppløfte den våkne som vet. 


Da Sona hørte det, skammet han seg og tok fatt på innsiktstrening i friluft. Da uttalte han 
dette verset: 


194 

Falt jeg av elefanten i strid 

og ble trampet under dens fot, 
valgte jeg heller døden i kamp 
enn livet, beseiret av fienden! 


Og nå varte det ikke lenge før han fikk gjennombrudd til full innsikt og ble en arahant. Senere 
fremsa han begge versene som en erklæring om den visdom han hadde vunnet. 


158. Nisabha 

Nisabha ble født i landet Koliya. Som voksen var han til stede da Buddha forhindret krig mellom 
sakiya- og koliyafolket. Han ble imponert over Buddha og fikk tillit til ham, så han lot seg ordinere og 
ble en arahant. 

Senere fikk han se en annen munk som kastet bort tiden, og han formante ham med dette 
verset: 


195 

De fem sansers nytelser, 
deres gleder skal du forlate — 
du forlot ditt hjem i tillit — 
bli én som er uten lidelse! 


Etterpå ga han en erklæring om den visdom han hadde vunnet: 


196 

Jeg lengter ikke etter døden. 
Jeg klynger meg ikke til livet. 
Med oppmerksom forståelse 
venter jeg rolig på min tid. 


159. Usabha 


Usabha var sønn av en sakiyafyrste i Kapilavatthu. Da Buddha besøkte sine slektninger, fikk Usabha 
tillit til ham og lot seg ordinere som munk. Men han var ikke flittig til å øve. Han kastet bort dagene i 
selskap med andre og nettene i søvn. 

En dag var han sløv og trett og falt i søvn. Da drømte han at han raket hodet, tok på seg en 
purpurfarget kappe, satte seg på ryggen av en elefant og red inn til landsbyen for å få mat. Der stimlet 
folk sammen for å se på ham, og full av skam gikk han ned fra elefanten. Da våknet han og tenkte at 
det heldigvis bare var en drøm. 

Men denne drømmen der han hadde dummet seg ut som en lat og praktsyk munk, gjorde dypt 
inntrykk på ham. Han etablerte innsikt og ble snart en arahant. 

Ettersom denne drømmen hadde ansporet ham til å bli en arahant, omtalte han den i de 
versene der han etterpå ga en erklæring om den visdom han hadde vunnet: 


197 

Purpurfarget som mangoskudd 
var kappen jeg la om skuldrene — 
høyt på elefantens nakke 

red jeg for å be om almisser. 


198 

Men skamfølelsen tok meg hardt 
da jeg steg ned fra elefanten; 

Først var jeg stolt — deretter ydmyk, 
fri fra sinnets sorte strømmer! 


160. Kappatakura 

Kappakatura ble født i fattige kår i Savatthi. Under oppveksten visste han ikke annen måte å livberge 
seg på enn å gå omkring 1 de usleste filler med en skål i hånden og plukke opp tilfeldige riskorn han 
kunne finne. Derfor ble han kalt Kappatakura, som betyr *Kornfilla”. Da han ble voksen, levde han av 
å selge gress. 

En dag da han gikk til skogs for å skjære gress, fikk han se en ærverdig munk. Han gikk bort 
og bøyde seg for ham og satte seg ned hos ham, og munken forklarte læren for ham. Han ble 
overbevist av det han hørte, og tenkte: 

“Hvorfor skal jeg leve i slike usle kår?” 

Dermed lot han seg ordinere som munk og gjemte fillene sine. Senere hendte det at han ble lei 
av munkelivet, og da gikk han og så på disse fillene. Da ble han glad han likevel var munk. Men til 
tross for dette meldte han seg ut og lot seg ordinere igjen hele syv ganger. De andre munkene fortalte 
Mesteren om det, og en gang da Kappatakura sovnet mens han satt blant de andre munkene og lyttet 
til Mesteren, ga Mesteren ham disse formaningene: 


199 

Du, Kornfilla! Ei ussel fille 
er du virkelig! En krukke full 
av ren udødelighet, et sted 

å rense sinnet ga jeg deg! 


200 

Så sitt ikke der og dupp, Filla! 

Da varmer jeg ørene dine! 

Når du sovner blant munker vet du 
ingenting om sømmelighet. 


Med disse to versene ga Mesteren ham en kraftig formaning som virket som et spidd gjennom 
knoklene eller en vill elefant over veien. Han ble dypt grepet og etablerte innsikt, og det varte ikke 
lenge før han var en arahant. 

Etterpå gjorde han disse versene til sine egne, ettersom Mesteren hadde ansporet ham med 
dem. De ble også en erklæring om den visdom han hadde vunnet. 


Femte del 
161. Kumara-Kassapa 


Kumara-Kassapas mor var datter av en rik kjøpmann i Rajagaha. Som ung jente hadde hun villet 
ordinere seg som nonne, men fikk ikke lov av foreldrene. Så ble hun gift og spurte ektemannen om 
lov til å bli nonne. Han sa ja, og hun ble ordinert, uten å vite at hun var gravid. Da de andre nonnene 
noe senere så hvilken tilstand hun var i, spurte de Devadatta til råds om saken. 

“Hun har brutt reglene og må utvises,” sa han. 

Deretter spurte de Buddha selv, og han henviste dem til munken Upali, som var ekspert på 
treningsdisiplinen. 

Upali kalte sammen flere av Savatthis fremste borgere, blant dem også legkvinnen Visakha og 
kongen selv. Og etter å ha undersøkt saken erklærte han at hun var gravid på forhånd, og at hun ikke 
hadde brutt noen regel. Mesteren godkjente Upalis avgjørelse. 

Så nedkom nonnen med en gutt som var så vakker at det skinte av ham, og kong Pasenadi av 
Kosala tok selv ansvaret for ham. En tid senere tok de ham med til Mesteren og lot ham bli ordinert. 
Han het Kassapa, men dette var et nokså vanlig navn, og når Mesteren sa: "Hent Kassapa!” eller “Gi 
denne frukten eller maten til Kassapa!” var det ikke så godt å vite hvem han mente. Derfor kalte de 

ham Kumara-Kassapa, som betyr prinse-Kassapa, fordi kongen hadde tatt seg av ham, og dette navnet 
beholdt han også som voksen. 

Etter ordinasjonen tok han fatt på innsiktstrening og studier av Buddhas ord. En som tidligere 
hadde praktisert sammen med ham, men som var død og gjenfødt som gud i det rene land, ville hjelpe 
ham til å oppnå innsikt og til å nå målet, så han viste ham femten spørsmål som bare Mesteren kunne 
svare på, og sa han skulle gå til Mesteren og stille disse spørsmålene. Det gjorde han, og Mesteren ga 
svar på dem alle. Og ennå mens Mesteren talte, fikk munken gjennombrudd til full innsikt og ble en 
arahant. 

Da Mesteren senere erklærte at Kumara-Kassapa var av dem som var flinkest til å ordlegge 
seg når læren skulle forklares, så han tilbake på det han hadde oppnådd og uttalte disse versene som 
en erklæring om den visdom han hadde vunnet, og som hyllest til de tre verdier: 


201 

Hill dere våkne! Hill læren! 

Hill det vår mester har oppnådd! 
I hans visdom ligger veien 

til elevenes forståelse. 


202 

Gjennom talløse tidsaldere 

reiste vi 1 talløse legemer. 

Dette er det siste! Heretter 

finnes ingen kropp, båndet er brutt 
til livets og dødens kretsløp. 

Aldri skal vi fødes igjen! 


162. Dhammapala 


Dhammapala var sønn av en brahman i landet Avanti, og ble født etter at Mesteren var gått bort. Han 
dro til Takkasila for å studere, og på hjemveien møtte han en munk. Han fikk høre læren av ham, og 
ble overbevist av det han hørte. Deretter lot han seg ordinere som munk, utviklet innsikt og ble en 
arahant. 

Mens han gledet seg over den lykken han hadde vunnet, fikk han se to smågutter som var 
noviser ved klosteret. De hadde klatret opp i et tre for å plukke blomster, men plutselig brakk greinen 
de satt på, og de falt ned. Men Dhammapala fikk tatt dem imot og satt dem uskadd ned på bakken. 
Etterpå underviste han dem med disse versene: 


203 

Den unge munken som gir seg selv 
til de våknes høye lære, 

må våke blant de sovende. 

Slik lever han ikke forgjeves. 


204 

Derfor har den kloke tillit 

og dyp hengivenhet for læren. 
Han har god moral, for han bærer 
de våknes lære 1 hjertet. 

163. Brahmali 


Brahmali var sønn av en brahman i landet Kosala. Som voksen ble han desillusjonert av det daglige 
slitet og strevet. Gode venner viste ham veien til Buddhas lære, og han lot seg ordinere som munk. 
Han fikk tildelt et passende meditasjonemne og dro ut i skogen for å praktisere. Han hadde gode 
evner, så det varte ikke lenge før han utviklet innsikt og den seksfoldige høyere kunnskap. 

Glad og lykkelig til sinns over det han hadde oppnådd, uttalte han en dag disse versene om 
munker som praktiserer iherdig ute i skogen: 


205 

Når én har brakt sansene til ro 
slik kusken temmer sine hester, 
og han er fri for sorte strømmer — 
skulle ikke gudene elske ham? 


206 

Jeg har brakt mine sanser til ro 

slik kusken temmer sine hester, 

mitt sinn er fritt for sorte strømmer — 
skulle ikke gudene elske meg! 


164. Mogharaja 


Mogharaja var sønn av en brahman og studerte under brahmanen Bavari. Han ble grepet av uro, forlot 
hus og hjem og gikk ut som asket. Han var en av den store flokken av asketer som ble sendt for å stille 
spørsmål til Mesteren. Da han fikk svar på spørsmålet sitt, ble han en arahant. 

Etterpå gikk han bare i kapper som han laget av tøybiter fra søppelhaugen, slikt som 
skreddere, fargere og reisende kastet fra seg. Mesteren erklærte at han var den fremste av dem som 
kledde seg i kapper av kasserte filler. 

En tid senere brøt det ut byller og sår på huden hans, og de bredte seg over hele kroppen. Han 
tenkte at soveplassen hans kanskje var infisert, så til tross for at det var den kalde årstiden, laget han 
seg madrasser av strå ute på åkrene i Magadha og sov der om nettene. En dag da han gikk og hilste på 
Mesteren og satte seg ned hos ham, sa Mesteren til ham: 

Fæl hud, men edelt sinn: alltid 

er du oppmerksom, Mogharaja. 
Nå, i de kalde vinternetter — 
hvordan klarer du deg som munk? 


Mogharaja svarte: 

Fullt av kornåkre er Magadha — 
velkjent er dette landets rikdom. 
Jeg sover under et stråtak 

og lever like godt som andre! 


165. Visakha, Paficalas sønn 

Visakha var sønn av en fyrste ute i distriktene. Hans mor var datter av kongen av Paficala, og derfor 
ble han også kalt Paficalas sønn. Da hans far døde, overtok han fyrstetittelen og regjeringsmakten. 

En dag fikk han høre at Mesteren var kommet til en landsby 1 nærheten. Han dro ut for å 
besøke ham og lytte til læren. Han ble overbevist av det han hørte, og lot seg ordinere som munk. 
Sammen med Mesteren gikk han til Savatthi, der han snart utviklet innsikt og vant den seksfoldige 
høyere kunnskap. 

Deretter vandret han tilbake til sine hjemtrakter, ettersom han hadde medfølelse med sine 
slektninger. Der kom folk ofte for å lytte til ham, og en dag var det noen som spurte hvilke egenskaper 
man burde ha for å kunne forklare læren. Visakha svarte med disse versene: 

Opphøy ikke deg selv i hovmot, 
fornedre aldri medmennesker, 
klandre aldri de lykkens barn 

som nådde den andre bredden, 

hev ikke røsten i sinne! 

Vær beskjeden i forsamlingen, 

ros ikke deg selv foran andre, 

vær ydmyk, vennlig og omtenksom. 

Hvor fint og uoppnåelig fjernt 
målet enn synes: Nirvana 

er ikke vanskelig å nå 

for den kloke som følger læren. 


Etter at Visakha hadde gitt denne kortfattede forklaringen av hvilke egenskaper man burde ha 
for å kunne forklare læren, nikket folk tilfreds og sa at for en slik person var det nok ikke vanskelig å 
oppnå nirvana. 


166. Culaka 


Culaka var sønn av en brahman i Rajagaha. Som voksen fikk han se Mesteren temme elefanten 
Dhanapala, og han fikk tillit til ham. Etterpå lot han seg ordinere som munk og slo seg ned 1 grotten 
ved indasaltrærne. 

En dag han satt i huleåpningen og så utover Magadhas sletteland, fikk han se regntidens første 
skyer rulle frem over himmelhvelvingen. Svartblå tårnet de seg opp som fjelltopper og fylte himmelen 
fra synsrand til synsrand. De buldret dypt og melodisk, og med ett styrtet regnet ned. Da flokkene av 
påfugler hørte tordenen, utstøtte de glade skrik og danset omkring. Vindkastene gjorde hulen sval og 
behagelig å sitte 1, slik at det var lett å konsentrere seg. Dermed kunne han ta fatt på meditasjonen 
igjen, og han brøt ut i disse versene, der han lovpriste den gunstige treningssituasjonen han var 
kommet i: 

Påfuglene skriker — 

rister på de vakre fjærtoppene 
bruser med de fagre vingene 
strekker de skimrende blå halsene 
åpner de fintformede nebbene 

og skriker. 

Saftig gress vokser 
rikelig på slettene 

de vidstrakte slettene 
overrislet av regn 

fra himmelens gode skyer 
vokser saftig gress. 

Den oppmerksomme 
mediterer med lett hjerte 
stråler av skjønnhet og helse — 
å trenge inn i Buddhas lære 

er lett for den gode, 

den oppmerksomme. 

Det lyseste av alle steder 

for enden av en smal, knapt synlig vei 
skal du berøre 

med din udødelighet 

skal være din fredfulle havn — 
det lyseste av alle steder. 


Slik formante han seg selv, og med konsentrert sinn fikk han gjennombrudd til full innsikt og 
ble en arahant. 

Da han senere så tilbake på det han hadde oppnådd, ble han så glad og lykkelig at han på nytt 
brøt i disse versene, og de ble hans erklæring om den visdom han hadde vunnet. 


167. Anupama 


Anupama ble født i en velstående familie 1 landet Kosala. Som voksen fikk han avsmak for 
sansenytelsene og lot seg ordinere som munk. Så dro han ut i skogen og praktiserte innsiktstrening. 
Men tankene hans løp stadig etter ytre ting, slik at det gikk dårlig med meditasjonen. Da strammet han 
opp sitt flakkende sinn med disse versene: 

Tåpelige hjerte som spidder 
deg selv på nytelsens påle! 
Du flakker hit og dit, men alle 
veier fører til retterstedet. 


214 

Ulykkes-hjerte! Svikefull, 
forhekset sier jeg at du er! 

En sjeldent dyrebar lærer fant du: 
Ikke styr meg bort fra målet! 

Slik formante han seg selv. Dette førte til at han utviklet innsikt og ble en arahant. 
168. Vajjita 


Vajjita ble født i en velstående familie i landet Kosala. Fra første dag av gråt han hver gang han ble 
holdt av en kvinne, og fordi han ikke tålte berøring av kvinner, ble han kalt Vajjita, som betyr 
avholdende. 

Da han ble voksen, fikk han se Mesteren og fikk tillit til ham. Han lot seg ordinere som munk, 
etablerte innsikt og vant den seksfoldige høyere kunnskap. 

Etter at han var blitt en arahant, så han tilbake på tidligere liv, og dypt grepet utbrøt han: 


215 

Fra liv til død til liv igjen 

reiste jeg i ulike kropper. 

Jeg var blind for den edle sannhet, 
ordinær og grunn i tanken. 


216 

Min oppmerksomhet ble vekket! 
Livets og dødens sirkel er brutt. 
nytt liv skåret over, forkastet — 
aldri skal jeg fødes igjen. 


Og med disse versene kunngjorde han sin forståelse. 
169. Sandhita 


Sandhita ble født i en velstående familie i landet Kosala. Som voksen fikk han høre en preken om 
forgjengelighet og ble sterkt grepet. Han lot seg ordinere som munk og etablerte innsikt, og fordi han 
hadde gode evner, varte det ikke lenge før han vant den seksfoldige høyere kunnskap. 

Han så tilbake på sine tidligere liv og husket at på den tidligere buddhaen Sikhis tid hadde 
han hyllet Mesteren under oppvåkningstreet og fordypet seg 1 forgjengelighet, og at det var grunnen 
til at prekenen hadde grepet ham så sterkt. Og han uttalt disse versene: 


217 

Under oppvåkningstreets grønne 
blader og kraftfulle stamme 
kom en tanke om oppvåkning 

til mitt skarpe og åpne sinn. 


218 

Trettien verdenssykluser 

har passert: tanken som slo meg 
er grunnen til at jeg nå er fri 

fra sinnets sorte, ville strømmer! 


II. Sanger med tre vers. 

170. Anganika-Bharadvaja 


Ananganika-Bharadvaja var sønn av en rik brahman i byen Ukkatha i nærheten av Himalaya. Han ble 
ekspert på brahmanenes kunnskaper, men så fikk han lyst til å gi avkall på det hele. Han forlot 
hjemmet og ble omvandrende asket og praktiserte øvelser for å bli udødelig. 

På sine vandringer møtte han Buddha, som også var på vandring omkring 1 landet. Han lyttet 
til Mesterens ord og ble overbevist av det han hørte. Deretter ga han avkall på sin nytteløse askese og 
lot seg ordinere som munk. Han tok fatt på innsiktstreningen, og det varte ikke lenge før han vant den 
seksfoldige høyere kunnskap. 

Mens han gledet seg over den friheten han hadde funnet, ble han grepet av medfølelse med 
sine slektninger og vandret tilbake til hjemstedet. Der underviste han slektningene i tilfluktene og de 
etiske treningsreglene, og etter en tid gikk han videre til kuruenes land. Der slo han seg ned i skogen i 
nærheten av en liten by som het Kundiya. 

En dag hadde han et ærend i Uggarama. Der traff han noen brahmaner han kjente fra før, og 
de spurte ham: 

“Hvorfor har du egentlig forlatt brahmanstanden og sluttet deg til denne ordenen, 
Bharadvaja?” 

Han svarte dem med disse versene, der han forklarte at det ikke var noen renhet å finne andre 
steder enn i Buddhas lære: 


219 

På feil måte søkte jeg renhet: 
jeg voktet ilden i skogen. 
Renhetens vei fant jeg ikke — 
askese gir ingen evig liv. 


220 

Denne lykken fant jeg ved lykke! 
Se alt det gode i læren! 

Livet har jeg gjennomskuet, 

jeg har fulgt Den Våknes vei. 


221 

Jeg var brahman av fødsel: Nå 
er jeg brahman av sann visdom, 
av kunnskap og forståelse — 
endelig renset i sinnet. 


Da brahmanene hørte dette, brøt de ut i begeistrede lovprisninger av Buddhas lære. 
171. Paccaya 


Paccaya var sønn av en adelsmann i byen Rohita. Da han ble voksen, overtok han fyrstedømmet etter 
sin far, og en dag ville han holde en stor og kongelig offerseremoni. Store folkemengder samlet seg til 
seremonien. 

Mens seremonien foregikk, satt Mesteren på sin juveltrone 1 den juvelhytta Vessavana hadde 
laget til ham, og forklarte læren for folket. Mange lyttet og ble overbevist. Da fyrst Paccaya hørte 
Mesterens ord, sa han fra seg hele fyrstedømmet og lot seg ordinere som munk. Han satte seg inn 1 en 
liten hytte og praktiserte innsiktstrening slik at hans forståelse modnet, og han ble straks en arahant. 

Med disse versene ga han en erklæring om den visdom han hadde vunnet: 


222 

For fem dager siden ble jeg munk, 
en elev med uutviklet sinn. 

Da jeg gikk inn i hytta, oppsto 

en beslutning i mitt hjerte: 


223 

Ikke vil jeg spise; ikke 

vil jeg drikke; ikke går jeg ut; 
ikke vil jeg ligge på siden 

før begjærets pil er trukket ut! 


224 

Slik levde jeg 1 hytta: se! 
En slik iherdighet og flid! 
Livet har jeg gjennomskuet, 
Buddhas vei er gått til ende. 


172. Bakula 


Bakula var litt eldre enn Mesteren. Han var sønn av en rik handelsmann i Kosambi. Som liten baby 
ble han badet i den store elven Jamuna for helsens skyld, da en stor fisk snappet ham ut av hendene på 
barnepike og slukte ham. 

Senere ble fisken fanget av en fisker og solgt til hustruen til en rik bankmann i Baranasi. Da 
den ble skåret opp, kom barnet uskadd ut. Hun som hadde kjøpt fisken, tok seg av gutten og oppdro 
ham som sin egen. 

Men hans biologiske foreldre fikk høre om dette og forsto at han var deres sønn. De forlangte 
å få ham tilbake, og saken ble brakt inn for kongen. Han bestemte at gutten skulle tilhøre begge 
familiene og fastslo at han hadde arverett til dem begge. Derfor ble gutten kalt Bakula, som betyr 
*med to familier”. 

Gutten vokste opp, og det gikk ham vel. Da han var blitt åtti år gammel, fikk han høre 
Mesteren forklare læren. Han ble overbevist av det han hørte, og lot seg ordinere. Ved soloppgang 
den åttende dagen etter ordinasjonen ble han en arahant med full analytisk innsikt. 

En tid senere erklærte Mesteren at av alle hans elever var Bakula den som hadde best helse. 
Da Bakula lå for døden, omgitt av hele munkeforsamlingen, uttalte han disse versene som en 
erklæring om den visdom han hadde vunnet: 


225 

Den som ønsker å utsette 
alt som bør gjøres til senere, 
faller fra lykkens høye fjell 
og angrer dypt og inderlig. 


226 

Det man gjør, kan man snakke om. 
Man tier om det som er ugjort. 
Den som snakker uten å handle 

gjennomskues straks av de vise. 


221 

Lykkens stille, kjolige bolig 
som Den Vákne har fort oss til, 
er uten sorg og skinnende ren — 
ingen smerte kan finnes der. 


173. Dhaniya 


Dhaniya var sønn av en pottemaker i Rajagaha, og da han ble voksen, ble han selv pottemaker. Det 
var på verkstedet hans Mesteren forklarte Pukkusati hvordan elementene skal analyseres 
(Dhatuvibhangasutta, Majjhima Nikaya 140). 

Pukkusati praktiserte Mesterens lære, og da Dhaniya hørte at han døde som arahant, tenkte 
han: 

“Buddhas lære fører sannelig til frihet, når en kvelds undervisning er nok til å bli fri fra det 
som gjør vondt!” 

Dermed lot han seg ordinere som munk. Han slo seg ned i en hytte som han selv dekorerte 
med keramiske fliser. Da han fikk høre at Mesteren kritiserte ham for dette, flyttet han inn i en hytte 
som sømmer seg bedre for en munk. Så utviklet han innsikt og ble en arahant. 

Senere fikk han høre at noen munker som praktiserte asketisk trening, skrøt av seg selv og så 
ned på andre munker som fulgte vanlig praksis i munkeordenen. Da formante han dem med disse 
versene, som også ble en erklæring om den visdom han hadde vunnet: 

Om du vil leve lykkelig 

og lengter etter asketens liv: 
forakt ikke ordenens skikker, 
verken kappe, mat eller drikke. 

Om du vil leve lykkelig 

og lengter etter asketens liv: 
hvil rolig i ordenens hytter, 
slik slangen tyr til et musehull. 


230 

Om du vil leve lykkelig 

og lengter etter asketens liv: 

vær fornøyd med det dagen gir deg 
og tren oppmerksomheten flittig. 


174. Matangas sønn 


I landet Kosala levde det en storbonde som het Matanga. Han fikk en sønn som bare gikk under 
navnet Matangas sønn. Gutten vokste opp, men han var doven og lat og ville ikke gjøre noe arbeid. 
Da noen av slektningene han kritiserte ham for dette, tenkte han som så: 

*Disse buddhistmunkene har det godt. De trenger ikke å arbeide!” 

Derfor søkte han deres selskap. Men en gang fikk han høre Mesteren forklare læren, og han 
ble overbevist av det han hørte. Dermed lot han seg ordinere. Han ble imponert over de spesielle 
evnene som mange av munkene hadde, og spurte om ikke han også kunne få lære slikt. Derfor ga 
Mesteren ham et meditasjonemne som gjorde at han oppnådde den seksfoldige høyere kunnskap. 

Dette førte til at han innså hvor sløv og doven han tidligere hadde vært, og med disse versene 
lovpriste han flid og energisk innsatsvilje: 


231 

— “Det er for kaldt!” — “Det er for varmt!” 
— “Det er for sent om kvelden!” — slik 
skulker latsabbene arbeidet. 

For dem har øyeblikket gått tapt! 


232 

Han som ikke bryr seg mer om 
kaldt og varmt enn om vissent gress 
men gjør sitt arbeid som en mann, 
ham skal lykken aldri forlate. 


233 

Torner og taggete tistler, 
skarpe sivblad og brennenesler 
skal jeg skyve bort med brystet 
for å leve i ensomhet. 


175. Sobhita krokrygg 


Sobhita var sønn av en brahman i byen Pataliputta. Han var litt krum i ryggen, og derfor ble han kalt 
Sobhita krokrygg. Han var så vidt blitt voksen da Mesteren døde, men han lot seg ordinere som munk 
under Ananda og vant den seksfoldige høyere kunnskap. 

På det første konsilet i Sattapannigrotten ved Rajagaha ble han bedt om å gå og hente Ananda 
til forsamlingen. Han smatt ned i jorden og dukket opp foran Ananda og ga ham beskjeden. Deretter 
for han til værs og fløy tilbake til grotten. 

Gudene hadde plassert en vakt utenfor grotten, for at ikke Mara og hans pakk skulle komme 
inn. Sobhita krokrygg presenterte seg for vakten med dette verset: 


234 

En av de lærde veltalende 
munkene i Pataliputta, 

den gamle Sobhita Krokrygg, 
står utenfor grottens åpning. 


Vakten gikk inn og meldte ham for konsilet: 

En av de lærde veltalende 
munkene i Pataliputta, 

en av de gamle, ærverdige, 

står utenfor, blåst hit med vinden. 
Deretter gikk Sobhita selv inn og meddelte sin forståelse: 


236 

Ved stort mot og offervilje, 
ved seier i kamp mot det onde, 
ved å leve et edelt liv 

gjør du lykken ufattelig stor! 


176. Varana 


Varana var sønn av en brahman i landet Kosala. Ute i skogen møtte han en gang en munk som 
forklarte Buddhas lære for ham. Han ble overbevist av det han hørte, så han lot seg ordinere og tok 
fatt på treningen. 

En dag da han var på vei for å gjøre Buddha en tjeneste, fikk han se en slange og en mungo 
som sloss med hverandre til begge var døde. 

Han ble sterkt grepet av synet av de to dyrene som tok livet av hverandre, og da han kom frem 
til Mesteren, fortalte han ham om hendelsen. Mesteren forsto hvordan han følte det, og underviste 
ham med disse versene: 

Den blant mennesker som volder 
levende vesener smerte 

skal miste fotfestet og falle 

fra denne verden og den neste. 


238 

Men den som med varmt og vennlig sinn 
føler med alle som lever, 

kan bære sin fortjeneste 

som en krone av edle stener. 


239 

Ved å lytte til munkers visdom, 
ved å meditere alene, 

ved å stille sinnets stormer 
trener man sin oppmerksomhet. 


Straks siste vers var uttalt, utviklet Varana innsikt og ble en arahant. 
177. Vassika 


Vassika var sønn av en brahman i landet Kosala. Som voksen fikk han se Mesterens dobbeltmirakel. 
Dette ga ham tillit til Mesteren, og han lot seg ordinere som munk. Mens han praktiserte 
munketreningen, ble han syk. Slektningene hans skaffet lege og medisiner og stelte ham til han var 
frisk igjen. Han ble sterkt grepet av hendelsen og mediterte iherdig slik at han vant den seksfoldige 
høyere kunnskap. 

Deretter gikk han tilbake til slektningene sine og forklarte læren for dem slik at de tok tilflukt 
til Buddha, læren og munkeordenen og påtok seg å følge de etiske treningsreglene. Noen av dem 
døde, men fordi de hadde tatt tilflukt og påtatt seg treningsreglene, ble de gjenfødt i himmelen. 

En tid senere spurte Mesteren ham hvordan det sto til med slektningene hans. Da fortalte han 
hvordan han hadde hjulpet dem: 


240 

Jeg alene var tillitsfull 

blant mine vantro slektninger. 
Men min dyd og overbevisning 
var sannelig til gagn for dem! 

Av kjærlighet til dem alle 

og ut fra dyp medfølelse 

ga jeg kritikk og formaninger. 
Etter å ha tjent munkene 

døde de i fred og oppnådde 

en uutsigelig lykke! 

Moren min og brødrene mine 
har all den glede de ønsket seg! 


178. Yasoja 


Yasoja ble født og vokste opp i en fiskerlandsby like utenfor byen Savatthi, og hans far var høvding 
for fem hundre fiskerfamilier. 

En dag var han ute og fisket sammen med andre unge fiskersønner, og de kastet garn i elven 
Aciravati. Da de trakk garnet, satt det en stor, gyllen fisk i det. De gikk og viste den til kong Pasenadi, 
og kongen sa: 

*Mesteren vet nok hvorfor denne fisken har en slik gyllen farge.” 

Dermed tok han fisken og viste den til Mesteren. 

“For lenge siden, på Kassapa buddhas tid,” sa Mesteren, “var dette en ond munk som ble 
utvist fra ordenen. Så ble han gjenfødt i helvete og er blitt pint der i lange tider, før han omsider ble 
gjenfødt som fisk 1 Aciravati. Søstrene hans er fortsatt der i pinen, men han hadde en bror som ble en 
god munk.” 

Og Mesteren ga dem undervisning. 

Yasoja og vennene hans ble så grepet av dette at de alle som en lot seg ordinere som munker. 
En dag gikk de for å besøke Mesteren i Jetavana. Da de kom dit, holdt de så mye spetakkel mens de 
ordnet seg og fant seg soveplasser, at Mesteren viste dem bort, hele flokken. Dette er det fortalt mer 
om i Udana. 

Etter at Yasoja var blitt vist bort, slo han seg ned ved bredden av elven Vaggumuda sammen 
med sine venner. Han var som en fullblodshest som er blitt truffet av pisken, og dypt grepet tok han 
fatt på innsiktstreningen for alvor, slik at før regntiden var omme, hadde han vunnet den seksfoldige 
høyere kunnskap. 

Da kalte Mesteren ham tilbake, ønsket ham på det hjerteligste velkommen og gratulerte ham 
med den fliden han hadde oppvist. Yasoja hadde praktisert så strenge øvelser at han var mager, blek 
og så elendig ut. Mesteren roste ham med dette verset: 

243 

Armer og bein som tørre kvister, 
hver åre synlig under huden — 

en som er så nøysom med maten, 
har ikke dårlig utviklet sinn! 


Yasoja besvarte rosen ved å oppfordre andre munker til besluttsomhet, tålmodighet og flid og 
til å trives 1 ensomhet: 


244 

Bitt av klegg og stukket av mygg 
i den store, ville skogen, 

er jeg som en krigselefant 

fremst i slaget: tålmodig og seig. 


245 

Lik Herren er den ensomme, 
som guder de som går to og to, 
lik en landsby de som er tre, 
flere enn det er ei mølje! 


179. Satimattiya 


Satimattiya var sønn av en brahman i landet Magadha. Da han ble voksen, følte han en dragning mot 
munkelivet og lot seg ordinere av skogsmunkene. Deretter øvde han innsikt og vant den seksfoldige 
høyere kunnskap. 

Senere underviste han andre munker og forklarte læren for mange og etablerte dem i 
tilfluktene og de etiske treningsreglene. Det var spesielt en familie som hadde vært nokså mistroisk 
overfor munker, som fikk tillit til ham. I deres hus var Satimattiya alltid hjertelig velkommen. 

Husets eneste datter var meget vakker, og hun pleide å gi munken mat. En dag fant Mara på at 
han ville ødelegge for ham. Han iførte seg munkens skikkelse og gikk og tok datteren i hånden, noe 
som var uhørt for en munk å gjøre. Men hun kjente at det ikke var et menneske som grep hånden 
hennes, så hun slapp hurtig taket. Andre hadde imidlertid sett hva som skjedde, og nå mistet de all 
tillit til munken. 

Neste dag kom munken til huset deres, uten å vite hva som hadde skjedd. Men han merket at 
stemningen var forandret, og forsto at Mara hadde vært på ferde. Så fikk han dem til å fortelle det 
hele, og saken ble oppklart. Da far i huset forsto hvordan det hele hang sammen, ba han munken om 
tilgivelse. Satimattiya svarte med disse versene: 


246 

Før var du full av tro og tillit — 
nå har tvilen mørknet ditt hjerte. 
Det som er ditt er bare ditt! 

Jeg har ikke oppført meg dårlig. 


247 
Flyktig og ustadig er troen — 
dette har jeg sett så ofte! 

Folks interesse kommer og går. 
Hvorfor skal den vise bry seg? 


248 

Litt her og litt der — i mange hus 
kokes den maten en vismann får. 
Jeg skal vandre for mine gaver — 
beinstyrke har jeg i massevis. 


180. Upali 


Upali var sønn av en barberer. Da han ble voksen, lot han seg ordinere sammen med Anuruddha og 
fem andre adelsmenn den gangen da Mesteren holdt til i Anupiyalunden, slik det er fortalt i 
Culavagga. 

Etter ordinasjonen gikk han til Mesteren for å få et meditasjonsemne å arbeide med, og ba om 
å få lov til å dra ut i skogen og meditere. 

“Hvis du drar ut i skogen, vil du bare utvikle innsikt, men hvis du blir boende sammen med 
oss andre, kan du utvikle både innsikt og lærdom,” svarte Buddha. 

Upali fulgte Mesterens råd. Han praktiserte innsiktstrening og ble snart en arahant. Deretter 
lærte Mesteren ham personlig hele Vinaya, regelverket for munker og nonner. Upali avsa dom i 
striden i Bharukaccha og 1 Ajjukas og Kumara-Kassapas saker, og Mesteren godkjente alle hans 
avgjørelser. Snart ble han regnet som den fremste eksperten på Vinaya. 

En dag da munkene resiterte Patimokkha, samlingen av regler for munker, formante han dem 
slik: 


249 

Novisen som nylig har forlatt 
verden og gått ut i tillit, 

bør holde seg til gode venner 
som lever et rent og flittig liv. 


250. 

Novisen som nylig har forlatt 
verden og gått ut i tillit, 

bør bo hos munkeordenen 

og trene sin selvdisiplin. 


251 

Novisen som nylig har forlatt 
verden og gått ut i tillit, 

bør vite hva som skal gjøres 
og vandre uten fordommer. 


181. Uttarapala 


Uttarapala var sønn av en brahman i Savatthi. Som voksen fikk han se Buddhas dobbeltmirakel, noe 
som overbeviste ham slik at han lot seg ordinere som munk. 

Mens han praktiserte sin trening, fortapte han seg en dag på uvettig vis i gamle minner, og 
følte sanselige lyster våkne i seg. Men han grep tak 1 disse lystene som om han skulle gripe en tyv på 

fersk gjerning, og under store sinnsbevegelser drev han dem bort. Så fortsatte han med 
innsiktstrening, og sinnet hans modnet slik at han ble en arahant. 

Da han senere så tilbake på det han hadde vunnet, utstøtte han følgende løvebrøl, som også 
ble en erklæring om den visdom han hadde vunnet: 


252 

Dypt konsentrert og med visdom 
tenkte jeg gode tanker — men da! 
snublet jeg i min egen dumhet 
og falt ned i en myr av begjær. 


253 

Jeg styrtet ned i Maras rike, 
truffet av en lynende pil — 
likevel kjempet jeg meg fri 
fra snarene til Dødens Konge! 


254 

Lidenskapen finnes ikke mer, 
nå er lengselsflammen sluknet. 
Livets og dødens sirkel er brutt, 
tilblivelsens vei gått til ende. 


182. Abhibhuta 


Abhibhuta var sønn av en fyrste i byen Vethapura, og overtok fyrstedømmet etter sin far. Under sine 
vandringer omkring i landet kom Mesteren en dag til byen. Abhibhuta fikk høre at Mesteren var 
kommet, og gikk for å høre ham forklare læren. Etter at Mesteren var ferdig med sin forklaring, 
inviterte Abhibhuta ham til frokost neste dag. Han sparte ikke på noe, og etter maten ga Mesteren ham 
en mer detaljert forklaring av læren. Dette overbeviste ham, slik han sa fra seg sitt fyrstedømme, lot 
seg ordinere som munk og ble en arahant. 

Mens han gledet seg over den friheten han hadde vunnet, kom familie, rådgivere og 
følgesvenner fra by og land til ham og klaget over at han hadde forlatt dem uten å innsette noen ny 
hersker. 

Da han så hvordan slektninger og andre sørget, forklarte han dem hvorfor han hadde latt seg 
ordinere og underviste dem slik: 


255 

Hør, alle mine slektninger, 

og alle som er samlet her! 

Jeg vil forklare dere læren — 
smertefullt er fødslenes kretsløp. 


256 

Ta fatt på treningen! Gå ut! 
Slutt dere til Buddhas lære. 
Slå ned Dødens mektige hær 

257 

Den som flittig og iherdig 
praktiserer den gode lære 

etter å ha brutt livets sirkel, 
utrydder smerten og sorgen helt. 


183. En annen Gotama 


Gotama (ikke Buddha, men en annen Gotama) var født i sakiyaklanen og er bare kjent under sitt 
slektsnavn. Han ble overbevist da Mesteren besøkte sine slektninger, og han lot seg ordinere som 
munk. Han praktiserte innsiktstrening og vant den seksfoldige høyere kunnskap. Etterpå gledet han 
seg over den friheten han hadde vunnet. 

Men en dag kom noen av familien bort til ham og spurte hvorfor han hadde forlatt dem og latt 
seg ordinere. Da uttalte han disse tre versene der han forklarte dem hvor vondt han hadde hatt det i 
livets og dødens kretsløp og hvilken lykke han hadde funnet i nirvana: 


258 

Jeg reiste langt, i liv etter liv — 

jeg kjenner helvetes uhygge, 

ble stadig virvlet i ville kast 

ned til en spøkelsesverden i skygge. 
Også som dyr led jeg overlast 

over all forstand: i liv etter liv! 


259 

Menneskelivene ga meg nok gleder — 

og jeg ble til og med, flere ganger, 

gjenfødt i himmelske slott! 

Som engel sang jeg vidunderlige sanger, 
lykkelig over alt jeg hadde fått 

og skjønnheten ved de guddommelige steder. 


260 

Men til og med livet i himmelens bolig 

er uten kjerne, fylt med gnagende kav 

og rastløst begjær — ja, selv gudenes hjem! 
Til dette er jeg alene opphav: 

så mye forsto jeg! og nådde frem 

til et sinn som er sant, oppmerksomt og rolig. 


184. Harita 


Harita var sønn av en brahman i Savatthi. Som voksen var han arrogant fordi han mente han var av så 
fin familie, og han omtalte foraktelig andre som uslinger. 

Han gikk til munkene og lyttet til læren, slik at han ble overbevist og lot seg ordinere som 
munk. Men han var fortsatt like arrogant og omtalte andre som uslinger. 

Så var det en dag han lyttet til Mesteren. Da ble han dypt grepet og etablerte innsikt, slik at 
han så hvor arrogant og stolt han var. Med erkjennelsen av disse uvanene var de som blåst bort, og 
innsikten modnet i ham så han ble en arahant. Han gledet seg over den friheten han hadde vunnet, og 
formante de andre munkene med disse tre versene, som også ble en erklæring om den visdom han 
hadde vunnet: 


261 

Den som ønsker å utsette 
alt som bør gjøres til senere, 
faller fra lykkens høye fjell 
og angrer dypt og inderlig. 


262 

Det man gjør, kan man snakke om. 
Man tier om det som er ugjort. 
Den som snakker uten å handle 
gjennomskues straks av de vise. 


263 

Lykkens stille, kjølige bolig 
som Den Våkne har ført oss til, 
er uten sorg og skinnende ren — 
ingen smerte kan finnes der. 


185. Vimala 


Vimala var sønn av en brahman i Baranasi. Som voksen gikk han til munken Somamitta og lot seg 
ordinere. Under hans veiledning etablerte han innsikt og ble snart en arahant. Senere underviste han 
en munk som var hans venn med disse versene: 


264 

Hold deg unna dårlige venner. 

Vær sammen med den beste av menn! 
Hans instrukser skal du følge 

hvis du søker den største lykken. 


265 

Om planken du klamrer deg til 

er for tynn, synker du i havet. 

Slik synker du óg, tross all din dyd, 
om du klamrer deg til en lathans! 
Derfor skal du unngå omgang 

med dovne, giddesløse folk. 


266 

Med eneboere, de edle, 
med de som mediterer godt, 
med de flittige og vise 

bør du alltid søke selskap. 
IV. Sanger med fire vers 
186. Nagasamala 


Nagasamala var sønn av en sakiyafyrste. En gang han diskuterte med slektningene sine, ble han 
overbevist om Buddhas lære, og derfor lot han seg ordinere som munk. En tid var han Mesterens 
oppasser. 

En dag han hadde gått til byen for å få mat, fikk han se en dansepike i byens hovedgate. Hun 
danset til klangen av fløyter og trommer, og han tenkte: 

“Se hvordan den kroppen som er sammensatt av forskjellige materielle elementer, svinger hit 
og dit etter lyden som skapes av tanke, handling og luft i bevegelse! Alt som er sammensatt, er 
sannelig flyktig!” 

Mens han slik konsentrerte seg om forfall og oppløsning, modnet innsikten i ham så han ble 
en arahant, og med disse fire versene ga han en erklæring om den visdom han hadde vunnet: 


267 

Pyntet med smykker og vakre klær, 
sandeltresalve og blomster 

danser en pike til fløytespill, 

en nydelig pike på gaten. 


268 

Maten var dét jeg kom hit for, 
men på gaten så jeg henne — 
duftende, blomsterbekranset, 
som en dødelig, godt skjult snare. 


269 

Da så jeg gjennom alle ting, 
fornuften klarnet tankene, 

jeg fikk avsmak for dette livet 
og alle dets dype avgrunner. 


270 

Slik ble jeg helt og fullstendig fri — 
se, hvor god denne læren er! 

Livet har jeg gjennomskuet, 

jeg har fulgt Den Våknes vei. 


187. Bhagu 


Bhagu var sønn av en sakiyafyrste. Sammen med sine slektninger Anuruddha og Kimila lot han seg 
ordinere som munk, og slo seg ned ved landsbyen Balakalona. 

En dag gikk han ut av hytta for å jage bort sløvhet og tretthet og begynte å praktisere gående 
meditasjon. Akkurat da han satte foten på vandrestien sin, snublet han. Med ett var all tretthet som 
blåst bort, innsikten slo ned i ham og han ble en arahant. 

Mens han gledet seg over at han hadde oppnådd nirvana, kom Mesteren bort til ham og roste 
eneboerlivet hans. 

“Hvordan er det, munk, er du våken og oppmerksom?” spurte han. 

Bhagu beskrev sin iherdige trening med disse versene, som også ble en erklæring om den 
visdom han hadde vunnet: 


271 

Jeg ville ut av sløvheten. 

Jeg ville ut av hyttas mørke. 
Ved første skritt på vandrestien 
snublet jeg og falt til marken. 


272 

Jeg gnidde forslåtte lemmer, 
reiste meg, begynte å gå, 
vandret stien frem og tilbake 
med sinnet plutselig samlet: 


273 

Jeg gjennomskuet alle ting, 
fornuften klarnet tankene, 
avsmak fikk jeg for dette livet 
og alle dets dype avgrunner. 


274 

Slik ble jeg helt og fullstendig fri — 
se, hvor god denne læren er! 
Livets dypeste kunnskap ble min — 
Buddhas vei er gått til ende. 


188. Sabhiya 


Det var en gang en pike som ble født i en adelsfamilie. Foreldrene hennes mente hun kunne ha godt 
av å lære forskjellige skikker å kjenne, og derfor overlot de henne til en omvandrende asket til 
oppfostring. Omsider ble hun gravid med denne asketen. Da han oppdaget det, jaget han henne bort. 
Hun streifet omkring på måfå, og til slutt fødte hun barnet sitt i et herberge ved landeveien. Det ble en 
gutt, og han fikk navnet Sabhiya, som betyr “herbergegutten”. 

Da Sabhiya vokste opp, ble også han en omvandrende asket. Han lærte seg mange forskjellige 
fag og ble en dyktig debattant. Han vandret fra sted til sted og deltok i debatter, og ingen kunne måle 
seg med ham. Så slo han seg ned ved byporten og holdt skole for barna til adelsmenn og andre. Han 
tenkte ut tyve spørsmål som han stilte til brahmaner og andre omvandrende filosofer og munker, og 
ingen klarte å besvare dem. 

Men en gang kom Mesteren til Rajagaha og slo seg ned i Bambuslunden. Sabhiya oppsøkte 
ham der og stilte ham de tyve spørsmålene, og Mesteren besvarte dem fullt ut, slik det er fortalt i 
Sabhiyasutta. Dette gjorde at Sabhiya fikk tillit til Mesteren og lot seg ordinere som munk. Deretter 
etablerte han innsikt og ble en arahant. 

Da Devadatta en tid senere skapte splid i munkeordenen, formante han de munkene som holdt 
med Devadatta, med disse versene: 


275 

Mange her kan ikke forstå 

at dødens nærvær er mektig! 
Men de som innser dette, ønsker 
å roe ned krangel og strid. 


276 

De uforstående ferdes 

halsløst, som hadde de evig liv, 
men de som har forstått læren 
er friske blant alle de syke. 


277 

En slapp og halvhjertet handling, 
et løfte forurenset av løgn, 
tvilsom praksis, slett selvdisiplin 
bringer ikke frukt, men forfall. 


278 

Den som ikke respekterer 
sine brødre 1 Buddhas orden, 
er like langt fra sannheten 
som himmelen er fra jorden. 


189. Nandaka 

Nandaka ble født i Savatthi. Som voksen fikk han høre Mesteren forklare læren. Han ble overbevist 


av det han hørte, lot seg ordinere, utviklet innsikt og ble en arahant. 


Senere, mens han gledet seg over den friheten han hadde vunnet, ba Mesteren ham undervise 
nonnene, og fem hundre av dem ble arahanter. Derfor erklærte Mesteren at han var den som var best 


til å undervise nonner. 


En dag han gikk omkring i Savatthi for å få mat, møtte han en kvinne han tidligere hadde vært 
gift med, og hun smilte innbydende til ham. Men da han så det, ga han henne undervisning i læren og 


begynte med å fremheve kroppens motbydelige aspekter: 


279 

Forbannet være du som stinker, 
dødsmerket, full av råttenskap, 
du kropp med de ni åpninger 
som alltid renner over av gørr! 


280 

Ikke la kroppen bestemme, 

ikke krenk dem som fant sannheten — 
selv ikke himmelen vil de ha, 

skulle de da ønske jordisk fryd? 


281 

Tosker og de som lyder tosker, 
de som er fulle av dårskap — 
disse fryder seg over verden 
som binder dem i dødens snare. 


282 

De som ikke finner glede 
i sanselighet eller hat, 

de som skyr uvitenheten, 
har skåret over alle bånd. 


190. Jambuka 


Jambuka ble født i en meget fattig familie. Han ville ikke drikke melk, men bare urin. Han ville ikke 
spise ris, men kastet den fra seg og spiste bare møkk. Likevel vokste han opp på et vis, men noe annet 
ville han ikke ha å spise eller drikke. Folk forsøkte å holde ham fra det, men måtte bare gi opp. Til 
slutt jaget slektningene ham hjemmefra, og han sluttet seg til en flokk nakne asketer. De badet aldri. 
Det eneste antrekket deres var støv og svette, og hår og skjegg nappet de ut med roten. De sto på ett 
bein hele tiden, og de tok aldri imot noen invitasjon til å komme hjem til noen og få et godt måltid. 
Hvis noen ville gi dem mat når de hadde fastemåneder, tok de imot en porsjon i måneden på spissen 
av et gresstrå. Deretter lot de maten ligge på tunga hele dagen før de svelget den. Om natten ville de 
ikke ha våt møkk, for den inneholdt drikke. Derfor spiste de bare tørr møkk. 

Slik levde han til han var femtifem år gammel. Blant folk var han kjent som en stor asket som 
levde 1 dypeste forsakelse, og alle hadde stor respekt og aktelse for ham. 

Men Mesteren så at 1 hans hjerte strålte forutsetningene for å bli en arahant som et flammende 
lys i en krukke. Derfor gikk han til ham og ga ham undervisning i læren, slik at Jambuka ble *en som 
har gått ut i strømmen”. Deretter ordinerte Mesteren ham personlig, og innsikten hans modnet slik at 
han ble en arahant. 

Da han lå for døden, uttalte han disse versene, der han viste at selv om han først hadde levd 
på feilaktig måte, hadde han ved Buddhas hjelp likevel oppnådd det som en munk kan oppnå: 


283 

I femtifem år var støv og skitt 
min eneste drakt. Jeg spiste 
ett måltid en gang i måneden, 
alt hår og skjegg nappet jeg ut. 


284 

Jeg balanserte på ett bein, 

jeg nektet meg selv å sitte, 

tørre møkka var alt jeg åt 

og ingen fikk be meg med hjem. 


285 

Slik levde jeg. Mine handlinger 

førte til mye elendighet! 

Den store flommen virvlet meg rundt 
til jeg fant Buddhas stille havn. 

Se, min vei til lindringens havn! 
Se, hvor god denne læren er! 
Livet har jeg gjennomskuet, 

jeg har fulgt Den Våknes vei. 


191. Senaka 


Senaka tilhørte en brahmanfamilie og var sønn av søsteren til Uruvela-Kassapa. Da han var blitt 
utlært i brahmanenes tradisjoner, bodde han hos familien. 

På den tiden pleide folk i distriktet å holde en festival hvert år 1 mars 1 Gaya, og ved denne 
anledningen var det også flere sekter som holdt dåpsseremoni ved vadestedet. Denne festivalen kalte 
de vårfesten 1 Gaya. 

På en slik festdag kom Mesteren til Gaya og slo seg ned i nærheten av vadestedet, fordi han 
gjerne ville hjelpe dem han kunne. Mange mennesker kom for å overvære dåpsseremonien, og dit 
kom også Senaka. Da han fikk se at Mesteren forklarte læren for tilhørerne, gikk han bort og satte seg 
ned for å lytte. Han ble overbevist av det han hørte, og lot seg ordinere som munk. Så tok han fatt på 
innsiktstreningen, og det varte ikke lenge før han var en arahant. Da han senere så tilbake på det han 
hadde oppnådd, ble han så glad og lykkelig at han utbrøt: 


287 

Kjærkommen var denne vårfesten 
ved elvebredden i Gaya! 

Der så jeg Den Fullkomment Våkne 
dele ut den ypperste læren. 


288 

Han, alle folkeslags mester, 
overstråler fyrster og guder. 
Han veileder hele verden, 
seirer med makeløs innsikt. 


289 

Som en mektig stridselefant 
tramper han uvett og ondskap ned, 
som et lynglimt brenner han bort 
sinnets sorte, væskende sår. 


290 

Han brente fryktløst bort alt urent 
og satte meg, Senaka, fri! 

Fri fra falske tankebaner, 

fri fra alle bånd og lenker. 


192. Sambhuta 

Etter at Mesteren var død, møtte Sambhuta Ananda og hørte ham forklare læren. Han ble overbevist 
av det han hørte, og lot seg ordinere som munk. Så tok han fatt på treningen. Innsikten modnet i ham, 
og han ble en arahant. Siden gledet han seg over den friheten han hadde vunnet. 

Hundre år etter Mesterens bortgang fremsatte vajjimunkene i Vesali ti teser, men syv hundre 
arahanter under ledelse av Yasa avviste dem og satt sammen i et konsil som befestet den rette lære og 
treningsdisiplin. Sambhuta ble opprørt over vajjimunkenes forsøk på å etablere en feilaktig lære og 
treningsdisiplin, og i rettmessig harme uttalte han disse versene, som også ble en erklæring om den 
visdom han hadde vunnet: 


291 

Den som haster 

når tiden krever langsomhet 
og somler 

når tiden krever hurtighet, 
vil lide 

fordi han er en tosk. 


292 

Alt han ønsker å oppnå 
svinner som månen i ne. 
Han sliter med dårlig ry 

og strides med sine venner. 


293 

Den som er langsom 

når tiden krever langsomhet 
og hurtig 

når tiden krever hurtighet 
vil lykkes 

fordi han er en vis mann. 


294 

Alt han ønsker å oppnå 

øker som månen i ny. 

Han aktes og æres høyt 

og har fred med sine venner. 


193. Rahula 


Rahula var sønn av vår vordende buddha og prinsesse Yasodhara. Han vokste opp i selskap med 
mange av adelig byrd, og hvordan han ble ordinert, er fortalt i Khandhaka. 

Da han var blitt munk, fikk han mange råd og god veiledning av Mesteren personlig, slik at 
innsikten modnet i ham og han ble en arahant. Da han så tilbake pá det han hadde oppnådd, uttalte 
han disse versene som en erklæring om den visdom han hadde vunnet: 


295 
Jeg kalles "Heldige Rahula” — 
av to grunner fikk jeg navnet: 

jeg er Buddhas kjødelige sønn 
og jeg har øye for sannheten! 


296 

Fri fra sinnets sorte strømmer 
og fri fra fødslenes sirkel 

er jeg en arahant, verdig 

til gaver, evig vis og klarsynt. 


297 

Blinde av lidenskap, dekket 
av grádighetens tunge kappe, 
spreller tankelose mennesker 
slik fisken spreller 1 garnet. 


298 

Jeg kastet lidenskapen av meg! 
Jeg skar over dødens lenker! 
Begjæret dro jeg opp med rot 
og stilnet, lik en kjølig kulp. 


194. Candana 


Candana var sønn av en rik mann i Savatthi. Han vokste opp og levde et vanlig familieliv helt til han 
fikk høre Mesteren forklare læren. Da ble han “en som har gått ut i strømmen”. Da han fikk en sønn, 
forlot han hjemmet og lot seg ordinere som munk. Han fikk et meditasjonsemne å arbeide med og dro 
ut i skogen for å praktisere. 

En dag gikk han til Savatthi for å hilse på Mesteren, og mens han var der, bodde han på 
gravplassen. Da hans tidligere hustru fikk høre at han var i byen, kledde hun seg 1 sin fineste stas og 
smykker, tok med seg barnet og et stort tjenerfølge og gikk på besøk til Candana. 

*Når han får se kvinnenes sjarm og ynde, blir han nok så begjærlig at han forlater 
munkelivet,” tenkte hun. 

Han fikk øye på henne allerede på lang avstand og tenkte det var best å komme seg unna 
hennes innflytelse. Derfor praktiserte han innsiktstreningen så intenst at han vant de seks høyere 
kunnskaper. 

Dermed reiste han seg og underviste henne i Buddhas lære og etablerte henne i tilfluktene og 
de etiske treningsreglene. Etterpå vandret han tilbake til der hvor han tidligere hadde holdt til. 

Der møtte han munker som var hans gamle venner, og de spurte ham: 

*Du ser så glad og tilfreds ut. Har du erkjent sannhetene?” 

Han svarte med disse versene, som også ble en erklæring om den visdom han hadde vunnet: 


299 

Smykket med sølv og vartet opp 

av en sverm med tjenestepiker 
kom min hustru til meg med barnet 
sittende 1 armkroken sin. 


300 
Slik sá jeg henne, min hustru, 

hun som er mor til barnet mitt — 
smykket med sølv og vakkert kledd, 
som en dødelig, godt skjult snare. 


301 

Jeg gjennomskuet alle ting, 
fornuften klarnet tankene. 
Avsmak fikk jeg for dette livet 
og alle dets dype avgrunner. 


302 

Slik ble jeg helt og fullstendig fri — 
se, hvor god denne læren er! 
Livets dypeste kunnskap ble min — 
Buddhas vei er gått til ende. 


195. Dhammika 


Dhammika var sønn av en brahman i landet Kosala. Som voksen var han til stede da Buddha fikk 
overrakt parken Jetavana som gave. Han fikk tillit til Mesteren og lot seg ordinere som munk. 
Deretter slo han seg ned i et landsbykloster. 

Etter hvert ble han mektig irritert og utålmodig med de gjøremålene som hørte med når andre 
munker kom på besøk, slik at de andre munkene dro sin vei og ikke ville være der. Dermed ble han 
den eneste munken som var igjen. 

Den legmannen som hadde ansvar for klosteret, fortalte dette til Mesteren. Han innkalte 
munken og spurte om det var riktig som han hadde hørt. Da munken innrømmet det, sa Mesteren: 

“Det er ikke bare ná du er utålmodig. Du var like utålmodig før, også.” 

Da Dhammika ba ham forklare hva han mente, fortalte Mesteren hvordan han hadde vært i et 
tidligere liv, slik det er fortalt i Jataka. Deretter formante han ham med disse versene: 


303 

Sannhetens lære 
beskytter den som ferdes 
i visdom. 

Rettferdens lære 

er lykken når den følges 
i godhet. 


Slik er alt godt 

når lærens lys får stråle 
i sinnet. 

Slik er alt godt — 

og ingen pine finnes 

i hjertet. 


304 
Frukten av sannhet 
og frukten av løgn og svik 

er to ting. 

Frukten av godhet 

og frukten av hat og strid 
er to ting. 


Ondskapen høster 
smerte, helvetes plager 
er hatets frukt. 

Godhet lønnes med 
lykke, strálende lys 

er fremtiden. 


305 

Derfor: sek 

god og rettferdig handling 
med glede. 

Fryd deg: søk 

veiledning fra en lykkelig 
med glede! 


Vise er brødrene 

som hører Den Lykkeliges ord 

om læren! 

Vise er brødrene 

som slutter seg til Den Våknes ord 
om læren! 


Da Mesteren hadde sagt dette, utviklet Dhammika innsikt der han satt, og han ble en arahant. 
Og dette fortalte han Mesteren med dette verset: 


306 

Byllen har sprukket, begjærets nett 

er ødelagt og kastet bort. 

Livets og dødens kretsløp er brutt, 
han renset mitt sinn — hvor det stråler! 
Det ligner den klare fullmånen 

en skyfri og skinnende natt! 


196. Sappaka 


Sappaka var sønn av en brahman 1 Savatthi. Som voksen fikk han høre Mesteren forklare læren. Han 
ble overbevist av det han hørte, og lot seg ordinere som munk. Så fikk han et meditasjonsemne å 
arbeide med og slo seg ned 1 en hytte på Grottekollen ved bredden av elven Ajakarani. Snart etter ble 
han en arahant. 

Senere gikk han til Savatthi for å hilse på Mesteren. Han ble boende i byen en stund og ble 
vartet opp av slektningene sine. Han ga dem undervisning i læren og etablerte dem i tilfluktene og de 
etiske treningsreglene. 

Da han syntes han hadde vært der lenge nok, ville han vende tilbake til sin bolig ved 
elvebredden. Slektningene hans ba ham bli værende, og lovte å gi ham all mulig støtte. Men han 
forklarte dem hvorfor han ville dra, og han lovpriste sin eneboertilværelse med disse versene: 


307 

Når hegren med sin skimmerhvite, skjønne fjærdrakt 
skremmes opp i angst for sorte skyer 

og flykter for å lete etter ly, 

fryder jeg meg, 

dveler jeg med glede 

ved den vakre elven Ajakarani. 


308 

Når hegren med de stjernelyse, blanke vinger 
skremmes opp i angst for sorte skyer 

og ikke finner noe skjulested, 

fryder jeg meg, 

dveler jeg med glede 

ved den vakre elven Ajakarani. 

Hvem ville ikke fryde seg 
ved disse rosenepletrærne 
som pryder elvebredden her 
ved min tørre, svale grotte? 


310 
Og froskene i elven kvekker dypt og fredfullt 
uten angst for glupsk og grådig fiende: 
*Nei, her er ingen grunn til å flykte! 
Vi fryder oss, 
vi dveler trygt og rolig 
i den vakre elven Ajakarani!” 
Deretter tok han farvel med slektningene og gikk tilbake til sin egen hytte. Og med denne 
lovprisningen av et liv i ensomhet ga han også en erklæring om den visdom han hadde vunnet. 


197. Mudita 


Mudita var sønn av en borger av landet Kosala. Da han ble voksen, kom slekten hans opp i en eller 
annen konflikt med kongen. Av frykt for kongen flyktet Mudita til skogs. Etter å ha streifet omkring i 
villmarken, kom han omsider frem til en lysning i skogen der det bodde en munk som var en arahant. 

“Ikke vær redd,” sa munken, da han fikk høre at Mudita var på flukt. 

“Hvor lenge tror du jeg må være på flukt, ærverdige?” spurte Mudita. 

*Om syv eller åtte måneder tenker jeg du trygt kan vende hjem igjen,” svarte munken. 

“Sá lenge klarer jeg ikke å vente. Ordiner meg 1 stedet, la meg heller bli munk!” 

Mudita ba altså om å bli ordinert for å berge livet, og munken ordinerte ham. Men da han 
først var blitt munk, begynte han å få tiltro til Buddhas lære. Angsten hans fortok seg, han ba om å få 

delta i munkenes vanlige trening, fikk et meditasjonsemne å arbeide med og tok fatt på 
innsiktstreningen. 

Han bestemte seg for ikke å forlate stedet før han var blitt en arahant. Deretter modnet 
innsikten hans og han ble en arahant. Da gledet han seg over den friheten han hadde vunnet og ga de 
andre munkene beskjed med disse versene: 


311 

Jeg ble munk for å berge livet — 
men etter å ha forlatt verden 
fikk jeg tiltro til Buddhas lære 
og trente hardt, av alle krefter. 


512 

La gjerne kroppen brytes ned! 
La kjøttet falle av beina! 

La leggene løsne fra knærne 
og ligge visne på bakken! 


313 

Ikke vil jeg spise; ikke 

vil jeg drikke; ikke går jeg ut; 
ikke vil jeg ligge på siden 

før begjærets pil er trukket ut! 


314 

Slik lever jeg 1 hytta: se! 

En slik iherdighet og flid! 
Livet har jeg gjennomskuet, 
Buddhas vei er gått til ende. 


V. Sanger med fem vers 
198. Rajadatta 


Rajadatta var sønn av en karavanefører i Savatthi. Navnet, som betyr “kongsgave”, fikk han fordi 
foreldrene hadde bedt Vessavana, himmelens konge, om å få en sønn. 

Som voksen livnærte han seg på samme måte som sin far. En gang lastet han fem hundre 
vogner fulle av varer og dro til Rajagaha for å handle. På den tiden var det en vakker og sjarmerende 
kurtisane 1 Rajagaha, og fordi hun var en slik skjønnhet, tok hun tusen mynter om dagen for sine 
tjenester. Rajadatta ble helt betatt og ga henne tusen mynter hver dag, helt til han hadde sløst bort 
hele sin formue. 

Dermed sto han lutfattig tilbake og hadde ikke engang til mat og klær. Dypt fortvilet streifet 
han om fra det ene stedet til det andre, og en dag kom han til Bambuslunden, sammen med andre 
legmenn. 

Akkurat da satt Mesteren og ga undervisning i læren, omgitt av en stor forsamling. Rajadatta 
satte seg ned helt ytterst i forsamlingen og lyttet til Mesteren. Han ble overbevist av det han hørte, og 
lot seg ordinere som munk. Deretter tok han fatt på de frivillige askeseøvelsene og tok opphold på 
gravplassen, der det ble kastet lik for at fugler og ville dyr skulle fortære dem. 

I mellomtiden var det en annen ung karavanefører som ble betatt av den samme kurtisanen. 
Han bodde sammen med henne og brukte tusen mynter om dagen. Kurtisanen la merke til at han 
hadde en ring med en meget kostbar juvel på fingeren, og ville gjerne ha den. Derfor betalte hun noen 
banditter for å drepe ham og gi henne juvelen. Men karavaneførerens venner fikk høre om dette og 
satte vaktstyrkene på saken. Vaktmennene ransaket huset hennes, drepte henne og kastet liket på 
gravplassen. 

Rajadatta vandret omkring på gravplassen for å finne noe han kunne bruke for å meditere på 
avskyfølelse, da han fikk øye på liket hennes. Han satte seg ned og mediterte over likets avskyelige 
aspekter, og en liten stund klarte han å konsentrere seg om dette. Men det var ikke lenge siden hun 
hadde dødd, og hunder og sjakaler hadde ikke begynt å ete på liket ennå. Derfor ble 
oppmerksomheten hans i ren forglemmelse og uforstand trukket mot kroppens kvinnelige deler, og 
han følte et sanselig begjær våkne i seg. Da ble han forskrekket, og under sterke selvbebreidelser 
reiste han seg opp og gikk en liten runde på gravplassen. Så satte han seg igjen og mediterte på likets 
avsky vekkende aspekter. Og nå gjorde han det riktig, slik at han gikk inn i dypmeditasjon, etablerte 
innsikt og ble en arahant der og da. Da han så tilbake på det han hadde oppnådd, ble han så glad og 
lykkelig at han utbrøt: 


315 

Jeg, en munk, gikk til gravplassen — 
der fant jeg kvinnens døde kropp 
kastet til hunder, fugl og sjakaler, 
stinkende og full av likmark, 


316 

et syn som fyller de fleste 

med avsky! Men jeg? Jeg så henne, 
og alt begjær steg frem i minnet — 
blind var jeg for det råtne kjøttet. 


317 

Fortere enn grøt koker over 
kom jeg meg vekk fra det stedet! 
Så våknet min oppmerksomhet, 
og jeg satte meg rolig ned: 


318 

slik så jeg gjennom alle ting, 
fornuften klarnet tankene, 
avsmak fikk jeg for dette livet 
og alle dets dype avgrunner. 


319 

Jeg ble helt og fullstendig fri — 
se, hvor god denne læren er! 
Livets dypeste kunnskap ble min, 
Buddhas vei er gått til ende. 


199. Subhuta 

Subhuta var sønn av en borger av landet Magadha. Som voksen følte han lengsel etter frigjøring, så 
han forlot hjemmet og sluttet seg til en eller annen asketsekt. Han fant ikke noe av verdi hos dem, 
men da han så hvor lykkelige de var, både Sariputta, Moggalana, Sela og andre som hadde latt seg 
ordinere under Mesteren, fikk han tiltro til Buddhas lære. Derfor lot han seg også ordinere som munk, 
og gode veiledere ga ham et meditasjonsemne å arbeide med. Sá dro han ut i skogen og mediterte i 
ensomhet slik at innsikten hans modnet og han ble en arahant. 

Da han senere tenkte på hvor mye vondt han hadde lidd som selvplagerasket 1 den andre 
sekten før han ble munk, og hvilken lykke han hadde funnet i dypmeditasjonen og andre aspekter av 
Buddhas lære, utbrøt han disse versene, som også ble en erklæring om den visdom han hadde vunnet: 


320 

Den som knytter seg til feil praksis 
når han ønsker å få noe gjort, 

og dermed oppnår mindre enn null, 
han sier: — Dette var uflaks! 


321 

Den som overser ett onde 

som kunne vært dødt og beseiret, 
er som en uheldig spiller. 

Den som overser ethvert onde 

og hver mulig seier, er blind 

og kan ikke skjelne ondt fra godt. 


322 

Det man gjør, kan man snakke om. 
Man tier om det som er ugjort. 
Den som snakker uten å handle, 
gjennomskues straks av de vise. 


323 

Som en vakker og fargerik blomst 
uten det minste spor av duft, 

er de store, men fruktløse ord 
uttalt av en som aldri handler. 


324 

Som en vakker og fargerik blomst 
med søt og berusende duft, 

er de gode og fruktbare ord 

fra en som handler som han taler! 


200. Girimananda 


Girimananda var sønn av kong Bimbisaras statsminister og ble født i Rajagaha. En gang Buddha 
besøkte Rajagaha, fikk Girimananda se ham og fikk tillit til ham. Derfor lot han seg ordinere som 
munk. Han tok fatt på munketreningen og ble boende en tid i en landsby. Men så ville han gå og hilse 
på Mesteren og ga seg på vandring til Rajagaha. 

Da kong Bimbisara hørte han var kommet, gikk han til ham og sa: 

“Bli her, så skal jeg sørge for bolig og det du trenger.” 

Men fordi han hadde så mye annet å gjøre, glemte han det hele. Værgudene fikk se at munken 
bodde under åpen himmel og holdt tilbake regnet så han ikke skulle bli våt. Da kongen forsto hvorfor 
regnet uteble, lot han bygge en hytte for ham. 

I denne hytta kunne nå Girimananda meditere i fred og ro og konsentrere seg. Han satte alle 
krefter inn, slik at innsikten hans modnet og han ble en arahant. Glade og fornøyde lot gudene regnet 
strømme ned, mens han med disse versene ga en erklæring om den visdom han hadde vunnet: 


325 

Regnet synger mildt og lett 
mot den lune, tørre hytta. 
Her lever jeg i fred og ro, 
så la bare regnet strømme! 


326 

Regnet nynner sin melodi 
mot den lune, tørre hytta. 
Jeg bor her med fred i sinnet, 
så la bare regnet strømme! 


327 

Regnet hvisker snilt og vennlig 
mot den lune, tørre hytta. 

Her lever jeg uten begjær, 

så la bare regnet strømme! 


328 

Regnet trommer muntre rytmer 
mot den lune, tørre hytta. 

Hatet finnes ikke hos meg, 

så la bare regnet strømme! 


329 

Regnet mumler stillhetens sang 
mot den lune, tørre hytta. 

Ingen illusjoner har jeg mer, 

så la bare regnet strømme! 


201. Sumana 


Sumana var sønn av en borger av landet Kosala og hadde en lykkelig oppvekst. Onkelen hans lot seg 
ordinere, ble en arahant og bodde ute i skogen. Da Sumana ble gammel nok, ordinerte onkelen ham 
som munk og lot ham få etisk atferd som treningsemne. Sumana konsentrerte seg om dette emnet og 
utviklet de fire dypmeditasjoner og fem høyere kunnskaper, slik at han var nær ved å bli en arahant. 
Da lærte onkelen ham innsiktstrening, og det varte ikke lenge før innsikten hans modnet og han ble en 
arahant. 

En dag besøkte han onkelen igjen. Da denne spurte hvordan det gikk, svarte han med følgende 
løvebrøl: 


330 

Lærer — alt du ba meg å gjøre 
har jeg gjort. Din store visdom 
hjalp meg til udødelig fred — 
nå har min forståelse modnet. 


331 

Av meg selv forsto jeg læren: 
aldri apet jeg etter andre! 

Jeg er viss på den rene kunnskap, 
dette erklærer jeg fremfor deg. 


332 

I minnet ser jeg liv på liv, 

mitt blikk er renset, øyet klart. 

Nå stråler visdommens lys i meg — 
Buddhas vei er gått til ende. 


333 

Jeg har trent flittig og iherdig, 
du har i sannhet undervist godt! 
Fri fra sinnets sorte strømmer 
er jeg: livets sirkel er brutt! 


334 

Du lærte meg edel fremferd, 
av medfølelse hjalp du meg. 
Dine råd var ikke bortkastet! 
Nå er eleven din utlært! 


202. Vaddha 


Vaddha var sønn av en borger av byen Bharukaccha. Hans mor ble sterkt grepet ved tanken på livets 
og dødens kretsløp. Hun overlot barnet til noen slektninger, gikk til nonnene og lot seg ordinere. Så 
tok hun fatt på innsiktstreningen og ble en arahant, slik det er fortalt i Søstrenes sanger 62. 

Da sønnen senere ble gammel nok, lot hun munken Veludanta ordinere ham. Da Vaddha var 
blitt munk, studerte han Buddhas ord og ble meget lærd. Han ble dyktig til å utlegge læren og kjente 
tekstene ut og inn. 

En dag ville han snakke med moren, så han gikk alene over til nonnenes kvarter uten å bry seg 
med å ta på seg ytterkappen. Dette var i strid med reglene, men han tenkte at siden det var moren han 
skulle besøke, var det vel ikke så nøye. 

Da moren fikk se ham, bebreidet hun ham for å ha kommet alene og uten ytterkappe. Da 
moren klandret ham, innså han at han hadde opptrådt upassende. Han skammet seg over dette 
regelbruddet og gikk tilbake til rommet sitt. Der satte han seg ned og anvendte innsikt slik at han ble 

en arahant. Senere ga han en erklæring om den visdom han hadde vunnet, med disse versene der han 


roste moren for å ha gitt ham den avgjørende impulsen til frigjøring: 


335 

I sannhet virkningsfullt var dét 
puffet jeg fikk av moren min! 
Jeg lyttet nøye og fulgte 

alle hennes instruksjoner, 

så arbeidet jeg dag og natt 

til jeg fant sann og evig fred. 


336 

Jeg ble en arahant, verdig 

til gaver, evig vis og klarsynt — 
jeg beseiret døden! Jeg er 

fri fra sinnets sorte strømmer. 


337 

De mørkets vekster som fantes 
i meg, inni og utenpå, 

er alle trukket opp med rot, 

og aldri skal de blomstre igjen. 


338 

Og dette sa min vise søster: 

“Som meg skal du aldri mer gå vill 
i begjærets jungelmørke — 

i deg gror intet kratt av begjær!” 


339 

Lidelsen er endelig over, 

dette er mitt siste legeme. 
Livets og dødens sirkel er brutt, 
nå har lengselsflammen sluknet. 


203. Elve-Kassapa 


Kassapa var sønn av en brahman i landet Magadha og bror av Uruvela-Kassapa. Da han ble voksen, 
fikk han lengsel etter frigjøring. Derfor forlot han hjemmet og sluttet seg til en sekt asketer. Sammen 
med tre hundre andre asketer holdt han til på bredden av elven Nerañjara, og derfor ble han kjent som 


Elve-Kassapa. 


Mesteren ordinerte ham og hele asketflokken med ordene: “Kom, munk!”, slik det er fortalt i 


Khandhaka, og han ble en arahant mens han lyttet til Mesterens tale om at alt brenner. 


Da han senere så tilbake på det han hadde oppnådd, ga han en erklæring om den visdom han 


hadde vunnet, ved å fortelle om hvordan han kvittet seg med feilaktige teorier: 


340 
Sannelig var det bra for meg 


at Buddha kom til Neranjara! 
Da hans ord trengte inn i mitt sinn 
lot jeg all vranglære fare. 


341 

Før sang jeg høyt og inderlig 
mens jeg ofret til flammene. 
“Dette er renhet!” tenkte jeg, 
blind, og helt ordinær i tanken. 

Jeg streifet i vranglærens krattskog. 


Misforståelser ledet meg vill. 
Det urene tok jeg for rent — 
jeg var en blind og vettløs tosk! 


343 

Nå er all tåpelighet borte, 
livslengselen fullstendig knust. 
Jeg ofrer til sannhetens ild, 


og hedrer ham som har nådd målet. 


344 

Villfarelsene forlot meg — 
begjæret og lengslene er knust. 
Livets og dødens sirkel er brutt — 
aldri skal jeg fødes igjen! 


204. Gaya-Kassapa 

Kassapa var sønn av en brahman. Da han ble voksen, fikk han lengsel etter frigjøring. Derfor forlot 


han hjemmet og sluttet seg til en sekt asketer. Sammen med to hundre andre asketer holdt han til i 
Gaya, og derfor ble han kjent som Gaya-Kassapa. 


Mesteren ordinerte ham og hele asketflokken med ordene: “Kom, munk!”, slik det er fortalt i 


Khandhaka, og han ble en arahant mens han lyttet til Mesterens tale om at alt brenner. 


Da han senere så tilbake på det han hadde oppnådd, ga han en erklæring om den visdom han 


hadde vunnet, der han fortalte hvordan han vasket bort alt ondt: 


345 


Jeg badet morgen, middag og kveld — 


ja, tre ganger daglig dukket jeg 
under vann i elven Gaya, 
her ved den store vårfesten. 


346 

Jeg mente at alt det onde 

jeg gjorde i tidligere liv 

på denne måten ble vasket bort — 

dette trodde jeg fullt og fast! 


347 

Men etter å ha hørt Buddhas ord, 
så vel talt om læren og veien, 
om sannhetens kjerne og lys, 
betraktet jeg målet med forstand. 


348 

Nå er jeg virkelig renvasket! 
Skinnende, renset for ondskap, 
den rene Mesterens arving, 
sønn av den plettfrie Buddha. 


349 

Åndens sanne renselse spylte 

alt ondt bort med de åtte strømmer — 
livet har jeg gjennomskuet, 

Buddhas vei er gått til ende. 


205. Vakkali 


Vakkali var sønn av en brahman i Savatthi. Han studerte de tre vedaer og lærte alt en brahman burde 
kunne. 

En dag fikk han øye på Mesteren, og han kunne ikke se seg mett på Mesterens fullkomne 
skikkelse. Derfor fulgte han etter ham og holdt seg mye i nærheten av ham. 

*Når jeg er hjemme, får jeg ikke anledning til å se Mesteren,” tenkte han, og derfor lot han 
seg ordinere som munk. Bortsett fra når han spiste og tok seg av kroppens naturlige funksjoner, 
gjorde han ikke annet enn å holde seg i nærheten av Mesteren og betrakte ham. 

Mesteren ventet pá at forståelsen hans skulle modnes, og derfor lot han ham holde pá slik i 
lang tid uten å si noe om det. Men en dag sa han: 

“Hva har du igjen for å stirre på denne usle kroppen, Vakkali? Den som ser læren, Vakkali, 
han ser meg. Og den som ser meg, han ser læren. For det å se læren, er å se meg, Vakkali, og det å se 
meg, er å se læren.” 

Men enda Mesteren uttalte seg så tydelig, klarte ikke Vakkali å forlate Mesteren og slippe 
ham av syne. Derfor tenkte Mesteren: 

*Denne munken våkner ikke før han får et sjokk.” 

Da regntiden var slutt, sa han derfor: 

*Gå din vei, Vakkali!” 

Da Vakkali hadde fått så klar beskjed, kunne han ikke bli hos Mesteren lenger. Han klatret 
opp på Gribbenuten og gikk ut på det bratteste stupet. 

“Hva har jeg vel å leve for, når jeg ikke kan se Mesteren?” tenkte han. 

Da Mesteren fikk vite dette, tenkte han: 

“Hvis denne munken ikke får glede seg over mitt nærvær, kommer han til å ødelegge 
grunnlaget for å nå frem til de høyeste resultater.” 

Derfor viste han seg for Vakkali i stråleglans og sa: 


*Den munk som lever oppfylt av glede 
i full fortrøstning til Buddhas lære, 


124 


han finner frem til fredens rike, 
den lykke hvor alle impulsene faller til ro.” 


Og etter at han hadde sagt dette verset, rakte han ut hånden og sa: 

*Kom, Vakkali!” 

“Jeg har sett Mesteren! Han sa: Kom!” tenkte Vakkali og følte seg gjennomstrømmet av en 
overveldende lykkefølelse. Nesten uten selv å være klar over hvordan det skjedde, svevde han til værs 
mens han tenkte på Mesterens vers. Han landet på en fjelltopp, og yr av lykke ble han der en arahant 
med analytisk innsikt. 

Slik fortelles det i kommentarene til Anguttara Nikaya og Dhammapada. 

Men min kilde forteller at etter at Vakkali var blitt irettesatt med ordene: “Hva har du igjen 
for å stirre på denne usle kroppen, osv,” ble han boende på Gribbenuten og praktiserte innsiktstrening. 
Men han hadde så sterk tro at han ikke klarte å utvikle innsikt. 

Da Mesteren fikk høre om dette, ga han ham et annet meditasjonsemne å arbeide med. Men 
han klarte fortsatt ikke å nå frem til innsikt. I tillegg var han plaget av kramper på grunn av 
feilernæring. Da Mesteren hørte om krampene hans, gikk han og besøkte ham og sa: 


350 

Vonde kramper river i deg, 

du som bor alene i skogen 

med mye strev og lite mat — 

hvordan går det, munk? Klarer du deg? 


Vakkali svarte: 


331 

Når denne storslagne lykken 
gjennomstrømmer hele kroppen 
tåler jeg alt strev, all møye — 
her under trærne vil jeg bo! 


352 

Jeg utvikler stor kraft og evne, 
jeg øver min oppmerksomhet, 
jeg trener sinnet til oppvåkning — 
her under trærne vil jeg bo! 


353 

Venner har jeg her: ja, brødre 
som stadig trener iherdig 

og viser stor besluttsomhet. 
Her under trærne vil jeg bo! 


354 

Og når jeg tenker på den våkne 
som fant den største selvdisiplin 
og aldri blir sløv, dag eller natt, 
vil jeg bo her under trærne 

Deretter modnet hans innsikt og han ble en arahant. Som erklæring om den visdom han hadde 
vunnet, gjentok han disse versene. 


206. Vijitasena 


Vijitasena var sønn av en elefanttemmer i landet Kosala. Hans onkler Sena og Upasena, som også var 
elefanttemmere, hadde fått høre Mesteren forklare læren slik at de begge ble overbevist. De lot seg 
ordinere som munker, gjennomførte munketreningen og ble arahanter. 

Vijitasena ble også opplært til å bli elefanttemmer, men som voksen fikk han lengsel etter 
frigjøring og ville bort fra hjemmetilværelsen. Han fikk se Mesteren gjøre dobbeltmiraklet og fikk 
tiltro til ham. Derfor gikk han til sine onkler og fikk ordinasjon som munk. De lærte ham opp og han 
tok fatt på innsiktstreningen, men han ble stadig forstyrret av forskjellige ytre objekter og klarte ikke 
å oppnå innsikt. Da formante han seg selv med disse versene: 


355 

Stopp, sinn! Som elefanten hindres 
av en trang port, skal jeg hindre deg! 
Du sanselighetens nett, født 

av kroppen: ikke gjør det onde! 


356 

Bundet må du holde deg i ro 

som elefanten ved den trange 

porten. Hekse-sinn, fullt av ondskap — 
du skal ikke tvinge deg frem. 


357 

Som den ville elefanten 

tvinges av elefanttemmeren 

til å gå tvert imot sin natur, 

skal jeg tvinge mitt villfarne sinn. 


358 

Som en dyktig hestetemmer 
temmer en fullblodshest, skal jeg 
temme deg med min konsentrasjon, 
med kraftig energi og visdom. 


359 

Oppmerksomhet skal binde deg. 
Besluttsomhet skal temme deg. 
Lenket med energiens lenker 
skal du aldri mer fare vill! 


Da han på denne måten hadde strammet seg opp, økte innsikten hans og han ble en arahant. 
Med disse versene ga han en erklæring om den visdom han hadde vunnet. 


207. Yasadatta 

Yasadatte var sønn av en mallafyrste i landet Malla. Da han ble gammel nok, dro han til Takkasila, 
der han studerte alle fag. Senere ga han seg på vandring sammen med den omvandrende asketen 
Sabhiya, og på sin vandring kom de omsider til Savatthi og hilste på Mesteren. 

Sabhiya stilte spørsmål, og Mesteren besvarte dem. Men Yasadatta satt og hørte på samtalen 
mens han selv ventet på en sjanse. 

“Jeg skal nok vise at Gotamas argumenter ikke holder mål,” tenkte han. 

Mesteren forsto hva han tenkte på og formante ham med disse versene: 


360 

Tosken som med fiendtlig sinn 
lytter til Mesterens lære 

er like fjernt fra sannheten 
som himmelhvelvet fra jorden. 


361 

Tosken som med fiendtlig sinn 
lytter til Mesteren lære 

lar sannheten svinne i seg 

som månen svinner i ne. 


362 

Tosken som med fiendtlig sinn 
lytter til Mesterens lære 

lar sannheten tørke ut i seg 

som fisken tørker på grunt vann. 


363 

Tosken som med fiendtlig sinn 
lytter til Mesterens lære 

lar sannheten dø i hjertet 

som et råttent korn på åkeren. 


364 

Men den som oppmerksomt og åpent 
lytter til Mesterens lære 

fri fra sinnets sorte strømmer, 
urokkelig og besluttsom — 

han kan nå den dypeste fred 

og stilne, lik en kjølig kulp. 


Yasadatta ble dypt grepet av dette. Han lot seg ordinere som munk og etablerte innsikt, og det 


varte ikke lenge før han ble en arahant. Med disse versene ga han en erklæring om den visdom han 
hadde vunnet. 


208. Sona Gulløre 


Sona var sønn av en meget rik mann i byen Kuraraghara i landet Avanti. Fordi han gikk med meget 
kostbare øresmykker, ble han kjent som Gulløre. 

Han vokste opp og ble en stor godseier. Når munken Kaccana den store var i distriktet, pleide 
Sona å invitere ham til å bo på hans eiendom og sørget for at munken hadde alt han trengte. Til 
gjengjeld underviste Kaccana ham og familien i Buddhas lære og ga dem tilfluktene og de etiske 
treningsreglene. 

Etter en tid ble Sona grepet av uro over livets og dødens kretsløp og lot seg ordinere som 
munk av Kaccana. Med mye strev fikk han samlet en gruppe på ti munker, og en stund bodde de 
sammen med Kaccana. Med Kaccanas tillatelse ga han seg deretter på vandring for å hilse på 
Mesteren, og kom omsider til Savatthi. Der fikk han overnatte i Mesterens egen hytte, og neste 
morgen ble han invitert til å resitere tekster for de andre munkene. Dette høstet han stor applaus for, 
og da han til slutt hadde resitert et vers fra Udana, modnet innsikten i ham slik at han ble en arahant. 

Etterpå stilte han noen spørsmål som hans lærer, Kaccana, hadde bedt ham gjøre, angående 
hvordan munkenes regelverk kunne tilpasses for munker som levde i utkantstrøk. Mesteren godkjente 
Kaccanas forslag, og med dette svaret vendte så Sona tilbake til sin lærer. 

Dette er fortalt med flere detaljer i kommentarene til Udana og Anguttara Nikaya, men der 
fortelles det at han ble en arahant mens han studerte under Kaccana. 

Etter at han en tid hadde gledet seg over den friheten han hadde vunnet, så han tilbake på det 
han hadde oppnådd, og glad og lykkelig utbrøt han: 


365 

Jeg ble munk! jeg lever i frihet, 
sinnets sorte flod tørket bort! 
Buddha, Mesteren, har jeg sett, 
og bodd med ham i klosteret. 


366 

Han tilbrakte mye av natten 

ute, under de klare stjerner — 
men han vet hva en god bolig er, 
og kom deretter inn under tak. 


367 

Etter å ha bredd ut kappen 

la Gotama seg til rette 
liksom en løve 1 hulen, 

uten angst og oppfylt av fred. 


368 

Så talte eleven Sona! 

Vel talte Den Våknes elev. 
Den sanne lære forkynte han 
i den edle Buddhas nærvær. 


369 

Nå kjenner han livet til bunns, 

den rette vei lyser foran ham. 

Den dypeste fred har han oppnådd, 
begjærets flammer har sluknet. 


209. Kosiya 

Kosiya var sønn av en brahman i landet Magadha. Som voksen gikk han ofte og lyttet til Sariputta og 
hørte hvordan han forklarte Buddhas lære. Han ble overbevist av det han hørte, og lot seg ordinere 
som munk. Så fikk han et meditasjonsemne å arbeide med, og det varte ikke lenge før han ble en 
arahant. 

Da han etterpå så tilbake på det han hadde oppnådd, lovpriste han det å kunne lytte til gode 
lærere: 


370 

Den kloke som i sannhet kjenner lærernes ord 
bør dvele ved disse ordene 

og se på verden med kjærlighet. 

Så er han virkelig hengiven 

og vis: for han er én som vet 

at den sanne lærens frihet 

er målet for hans arbeid. 


371 

Den tenkende som ikke lar dype tanker 
forstyrres når verden går ham imot 
men blomstre i fredfull innsikt, 

er sannelig full av styrke 

og visdom: for han vet 

at den sanne lærens frihet 

er målet for hans arbeid. 


372 

Den som lik havet hviler urokkelig 
på kunnskapens mektige berggrunn 
og stiller blikket skarpt for å se, 

lar seg ikke feie overende. 

For han er en vis som vet 

at den sanne lærens frihet 

er målet for hans arbeid. 


373 

Den kunnskapsrike med sylskarpt minne 
som lever i rettferdighet 

og følger alle lærens regler, 

han er virkelig kunnskapsrik 

og vis: for han er én som vet 

at den sanne lærens frihet 

er målet for hans arbeid. 


374 

Og den som kjenner ordenes sanne mening 
og etter å ha erkjent meningen 

alltid handler i samsvar med denne, 

han lever sannelig meningsfullt 

1 visdom: for han vet 
at den sanne lærens frihet 
er målet for hans arbeid. 


VI. Sanger med seks vers 
210. Uruvela-Kassapa 


Kassapa var den eldste av tre brødre i en brahmanfamilie i Baranasi. Alle brødrene bar slektsnavnet 
Kassapa, og de ble alle eksperter på vedaene. Den eldste broren hadde et følge på fem hundre unge 
brahmaner, den mellomste hadde tre hundre og den yngste to hundre. 

De søkte etter en dypere mening i bøkene sine, men fant bare slikt som hadde øyeblikkets 
interesse. Derfor forlot de det verdslige liv og ble asketer. De ble kalt etter de stedene hvor de slo seg 
ned. Den eldste dro til Uruvela med hele sitt følge og ble kalt Uruvela-Kassapa, den mellomste slo seg 
ned ved en stor elv og ble kalt Elve-Kassapa, og den yngste dro til Gaya og ble kalt Gaya-Kassapa. 

Lenge etter at disse hadde etablert seg som kjente asketer, forlot Gotama hjemmet, hadde sitt 
gjennombrudd til oppvåkning og ble en buddha. Han begynte å undervise og grunnla munkeordenen. 
Deretter sendte han ut seksti arahanter og ba dem gå ut i verden og undervise om læren. 

Så kom Mesteren på sin vandring dit hvor Kassapa holdt til. Der bodde han i ildhuset, temte 
dragen og gjorde mange andre undere slik at Kassapa ble overbevist og lot seg ordinere som munk. 
Da de to brødrene hans hørte det, tok de med seg sine følgesvenner og kom og lot seg ordinere av 
Mesteren, de også. 

Sammen med sine tusen nye munker vandret deretter Mesteren til Gaya, der han stilte seg opp 
på en klippe og holdt talen om at alt brenner. Da talen var ferdig, var alle munkene arahanter. 

Da Kassapa så tilbake på det han hadde oppnådd, utstøtte han dette løvebrølet: 


375 

Jeg så Gotamas undere, 

hans evne til mirakler — tross dét 
nektet jeg å bøye meg, 

forført av misunnelig hovmot. 


376 

Men han, som ansporer hjertet, 
gikk inn i min innerste tanke: 
dypt forferdet og med gåsehud 
kjente jeg kraften i sinnet hans! 


377 

Da jeg var en langhåret asket, 

var sinnet mitt kraftløst og svakt. 
Jeg foraktet min svakhet! Jeg gikk 
inn i Mesterens munkeorden. 


378 

Da jeg var asket, var jeg glad i 
ofring og sanselige gleder. 

Nå har jeg drept begjær og hat, 
utryddet all min uvitenhet. 

379 

I minnet ser jeg liv på liv, 

mitt blikk er renset, øyet klart, 
jeg leser andre mennesker sinn, 
og selv det stumme hører jeg. 


380 

Det målet jeg søkte som munk, 
selve grunnen til min hjemløshet, 
har jeg funnet og tilegnet meg: 
båndet er kuttet, lenken er brutt! 


211. Tekicchakari 


Tekicchakari var sønn av brahmanen Subuddha. Fødselen var vanskelig, og det var nødvendig med 
legehjelp. Derfor fikk han navnet Tekicchakari, som betyr “en som har fått legehjelp”. Han vokste 
opp og lærte seg familiens yrke. 

Brahmanen Canakka, som hadde intrigert slik at kong Candagutta (Candragupta) kom til 
makten, la merke til at Subuddha var en klok og forstandig mann som ofte fant en utvei 1 kinkige 
situasjoner, og var redd han skulle bli en rival til hans egen maktposisjon. Derfor fant han et påskudd 
til å anklage ham, slik at kong Candagutta kastet ham i fengsel. 

Da Tekicchakari fikk høre dette, ble han redd og flyktet. Han søkte tilflukt hos en munk ute 1 
skogen og fortalte ham hvorfor han flyktet. Munken ga ham ordinasjon og et meditasjonsemne å 
arbeide med, og Tekicchakari påtok seg 1 tillegg noen ekstra askeseøvelser. Han bestemte seg for ikke 
å bo under tak og ikke å ligge ned når han skulle sove. Slik praktiserte han sine munkeøvelser uten å 
bry seg om varme eller kulde, og han øvde særlig de fire verdifulle holdninger, som er vennlighet, 
medfølelse, medglede og sinnslikevekt. 

Da den onde Mara så dette, ble han redd Tekicchakari skulle gli helt bort fra hans maktsfære. 
For å forstyrre ham tok han skikkelse av en fattig gjeter, nærmet seg munken og sa: 


381 

Risen er høstet, 

byggen er tresket, 

men jeg får visst ingenting å spise! 
Hvordan skal jeg overleve? 


“Denne stakkaren forteller meg hvordan han har det,” tenkte munken. “Men jeg har nok med 
å formane meg selv, så det er best jeg ikke sier noe.” 
Derfor betraktet han heller de tre grunnlagene for sin praksis: 


382 

Den uendelig store Buddha 

skal du tenke på med glede: 

når kroppen din er varm av fryd, 
bor sinnet ditt på lykkens fjelltopp. 


383 
Den uendelig gode læren 
skal du tenke på med glede: 

når kroppen din er varm av fryd, 
bor sinnet ditt på lykkens fjelltopp. 


384 

Den uendelige ordenen 

skal du tenke på med glede: 

når kroppen din er varm av fryd, 
bor sinnet ditt på lykkens fjelltopp. 


Men Mara ville fortsatt forstyrre ham. Han iførte seg skikkelse av en velvillig person og sa: 


385 

Bor du under åpen himmel 
i slike kalde vinternetter? 
Frys nå ikke ihjel! Gå inn 
i hytta, fest dørslåen godt! 


Munken viste ham at lengsel etter et hus å bo 1, bare var til bry, og at han hadde det bra som 
det var. Derfor svarte han med dette verset, der han også roste de fire verdifulle holdninger, eller 
uendelige tanker, som han kalte dem: 


386 

Tanken vil jeg feste: de fire 
uendelige tanker gjør meg 
lykkelig. Jeg blåser i kulda! 
Jeg lever fullstendig uberørt. 


Da Tekicchakari hadde sagt dette, modnet hans innsikt slik at han ble en arahant. 

Fordi denne munken levde på kong Bindusaras tid (Bindusara var sønn av Candragupta og far 
til den kjente kong Asoka), må disse versene ha blitt inkludert 1 de kanoniske skriftene ved det tredje 
konsil. 


212. Mahanaga 


Mahanaga var sønn av en brahman i Saketa ved navn Madhuvasettha. En gang da Mesteren oppholdt 
seg i Añjana-lunden, fikk Mahanaga se en munk ved navn Gavampati. Han fikk tillit til ham og ba om 
å bli ordinert. Etter at han var blitt munk, fikk han veiledning av Gavampati og ble snart en arahant. 

Mens han gledet seg over den friheten han hadde vunnet, fikk han se seks munker som viste 
sine munkebrødre liten respekt, og han formante dem med disse versene, som også ble en erklæring 
om den visdom han hadde vunnet: 


387 

Den som ikke viser respekt 

for sine brødre i ordenen, 

lar sannheten tørke ut i seg 

som fisken tørker på grunt vann. 


388 

Den som ikke viser respekt 
for sine brødre i ordenen, 

lar sannheten dø i hjertet 
som et råttent korn på åkeren. 


389 

Den som ikke viser respekt 

for sine brødre i ordenen, 

står langt fra den kjølige fred 

som strømmer fra sannhetens kilde. 


390 

Den som opptrer med stor respekt 
for sine brødre i ordenen, 

lar sannheten leve i sinnet 

som fisken på dypt og kjølig vann. 


391 

Den som opptrer med stor respekt 
for sine brødre i ordenen, 

lar sannheten gro i hjertet 

som et fruktbart korn på åkeren. 


392 

Den som opptrer med stor respekt 
for sine brødre i ordenen, 

står ved bredden av den svale fred 
som strømmer fra sannhetens kilde. 


213. Kulla 


Kulla var sønn av en godseier 1 Savatthi. Som voksen fikk han høre Mesteren forklare læren. Han ble 
overbevist av det han hørte, og lot seg ordinere som munk. 

Men han var plaget av sterke lidenskaper og sanselige lyster som ofte fikk et sterkt grep på 
sinnet hans. Da Mesteren forsto hvordan han hadde det, ga han ham 1 oppgave å meditere på det som 
vekker avsky. 

“Gå ofte til gravplassen, Kulla, og mediter over likene som ligger der,” sa han. 

Kulla gjorde som han sa og mediterte over lik som befant seg i alle slags stadier av forråtnelse 
og oppløsning. Dette gjorde inntrykk på ham mens han var der, men så snart han forlot gravplassen, 
varte det ikke lenge før sanseligheten tok overhånd igjen. 

Da Mesteren fikk vite dette, ble han med ham til gravplassen en dag og pekte ut for ham liket 
av en ung kvinne der huden fortsatt så ut til å være like hel. Og Kulla følge sansebegjæret våkne, som 
om kvinnen skulle ha vært levende. Men så ba Mesteren ham se nærmere etter, og viste ham hvordan 
det fra alle de ni kroppsåpningene rant ekkel, motbydelig, stinkende og avskyelig materie, og ut av 
åpningene myldret det også av ufyselige marker. 

Da Kulla så dette, vrengte magen seg i ham, og han følte den dypeste avsky. Da sa Mesteren: 


Se på denne kroppen, Kulla! 
Se hvor uren og råtten den er! 

Se hvordan den går i oppløsning! 
Slikt kan bare glede en tosk. 


Straks Kulla hørte disse ordene, erkjente han kroppens natur og innså at den ikke var noe å 
ettertrakte. Mens han sto der, gikk han inn 1 første dypmeditasjon, og innsikten hans modnet sá han 
ble en arahant. 

Da han senere så tilbake på det han hadde oppnådd, utbrøt han disse versene, der han også 
satte inn Mesterens vers og som samtidig ble en erklæring om den visdom han hadde vunnet: 


393 

Jeg, Kulla, gikk til gravplassen — 
der så jeg en kvinnes døde kropp 
kastet til hunder, fugl og sjakaler, 
stinkende og full av likmark. 


394 

Se på denne kroppen, Kulla! 

Se hvor uren og råtten den er! 

Se hvordan den går i oppløsning! 
Slikt kan bare glede en tosk. 


395 

Da betraktet jeg denne kroppen 
gjennom lærens speil: og jeg så 
hvordan tomhet er dens vesen — 
slik fant jeg kunnskap og innsikt. 


396 

Slik som dette, er det andre óg. 
Slik som det andre, er dette. 
Slik det er nede, er det oppe. 
Slik det er oppe, er det nede. 


397 

Slik dagen er, er natten óg. 

Slik natten er, er også dagen. 

Det som var før, kommer etterpå. 
Det som kommer, var også før. 


398 

Ikke en gang den vakreste musikk 

gir meg slik fryd og glede 

som når jeg dypt konsentrert og våkent 
skuer den sanne lærens natur! 


214. Malunkyaputta 

Malunkyaputta var sønn av en av kongen av Kosalas fremste embetsmenn. Hans mor het Malunkya, 
og han ble bare kjent som Malunkyas sønn, Malunkyaputta. 

Som voksen fikk han lengsel etter frigjøring, og derfor forlot han hjemmet og ble en 
omvandrende asket. På sine vandringer traff han Mesteren og fikk høre ham forklare læren. Han ble 
overbevist av det han hørte, og lot seg ordinere som munk. Så tok han fatt på innsiktstreningen, og det 
varte ikke lenge før han vant den seksfoldige høyere kunnskap. 

Av omtanke for familien dro han senere på besøk til dem. Slektningene hans forsøkte å få 
ham til å bli, ved å overdynge ham med god mat og drikke og andre gaver. 

“Alt dette er ditt,” sa de. “Hvis du forlater munkelivet, har du rikelig med midler til å 
underholde kone og barn, og til å gjøre gode gjerninger i tillegg.” 

Men Malunkyaputta reiste seg og forklarte hva han foretrakk: 


399 

For ham som er sløv og tankeløs 
vokser begjæret som slyngplanter — 
han spretter forvirret hit og dit, 

slik en ape leter etter frukt. 


400 

Han som gir etter for begjæret 
og klamrer seg fast til verden, 
vil se sine sorger vokse 

som birana-gress 1 regnvær. 


401 

Han som overvinner begjæret, 
den giftige lenken til verden, 
vil se sine sorger falle 

som dråpen fra lotusblomsten. 


402 

Jeg ønsker det aller beste 

for dere som er samlet her! 

Grav opp begjæret, grav! som etter 
birana-gressets duftende rot. 

Ikke la Mara knekke dere 

slik elvestrømmen knekker sivstrå. 


403 

Lev etter Buddhas ord, la ikke 
anledningen gå fra dere! 

De som lar sjansen gå, vil sørge, 
for disse har pine i vente. 


404 

Slapphet er kvelende støv: slapphet 
født av slapphet er kvelende støv. 
Flittig og sulten på kunnskap 

bør man trekke ut sin egen pil. 


215. Sappadasa 


Sappadasa var sønn av kong Suddhodanas statsminister og ble født i Kapilavatthu. Som voksen var 
han til stede da Mesteren besøkte sine slektninger. Han fikk tillit til ham og lot seg ordinere som 
munk. 

Men han slet med så mye tungt i sinnet sitt at han aldri klarte å konsentrere seg. Etter mange 
års forgjeves trening ble han så fortvilt og oppgitt at han grep en kniv og ville drepe seg. Denne 
dramatiske situasjonen grep ham så sterkt at innsikten modnet i ham, og han ble en arahant. Med 
disse versene ga han en erklæring om den visdom han hadde vunnet: 


405 

I femogtyve lange år 

fulgte jeg brødrenes regler. 
Men aldri — ikke et øyeblikk — 
kjente jeg sinnets sanne ro. 


406 

Tankene mine fant ingen fred, 
lidenskapen fylte mitt bryst! 
Med armene strakt ut i pine 
gikk jeg gråtende bort. 


407 

Jeg tenkte: — Skal jeg ta kniven min? 
Hvilken mening har livet for meg! 
Hvordan skal en slik som meg dø, 
jeg som har gitt opp treningen! 


408 

Slik satt jeg fortvilet på benken 
med barberknivens skarpe blad 
lagt klar mot håndleddets åre 
for å ende mitt usle liv — 


409 

— da så jeg gjennom alle ting! 
Fornuften klarnet tankene. 

Jeg fikk avsmak for livets smerte 
med alle de dype avgrunner. 


410 

Slik ble jeg helt og fullstendig fri — 
se, hvor god denne læren er! 

Livet har jeg gjennomskuet, 

jeg har fulgt Den Våknes vei. 

Katiyana ble født i Savatthi. Han var sønn av en brahman av Kosiya-klanen, men navnet Katiyana 
fikk han etter morens slekt. Da han så at hans venn Samafifiaka lot seg ordinere som munk, fulgte han 
hans eksempel og tok ordinasjon, han også. 

Mens han mediterte en kveld, ble han svært søvnig. Han reiste seg opp og gikk ut av hytta for 
å praktisere gående meditasjon, for da tenkte han at han vel ville klare å holde seg våken. Men mens 
han gikk frem og tilbake på gangstien sin, ble han så søvnig at han snublet og falt. 

Mesteren så hva som hendte. Han gikk selv bort til ham, bøyde seg over ham og sa: 

“Katiyana!” 

Da Katiyana fikk se Mesteren, spratt han opp, bøyde seg for ham og ble stående helt forvirret. 
Da underviste Mesteren ham med disse versene: 


411 

Reis deg! Gå 

inn i hytta, Katiyana, 

jag søvnen med oppmerksomhet! 
Dovenskap trekker Dødens Konge, 
alle latsabbers svirebror, 

til din sjel. 


412 

Som bølgen 

ruller over de store hav, 
ruller fødsel og alderdom 
over deg: vær din egen øy! 
Stå fast! Din eneste redning 
er deg selv. 


413 

Jeg ryddet 

veien og gikk den til ende. 

Jeg har lenge vært uten frykt. 
Vær iherdig sent og tidlig, 

følg mine spor langs veien bort — 
vær du sterk! 


414 

Alle bånd 

og lenker skal du løse opp; 
spis det du får og rak hodet, 
bær kappen og arbeid flittig, 
ikke sov; ikke kast bort tid. 
Meditér! 


415 
Meditér, 


Katiyana! Slik vinner du 

den største seier, en renhet, 

en frihet langt fra sorg og strev — 
ditt sinn vil hvile feberfritt, 
friskt og svalt. 


416 

Som vinden 

blåser ut en liten lampe, 

som stormen bøyer en myk stilk, 
skal du, mektig og fri, feie 
døden bort, du guders like. 

Livet minnes du uten lyst. 

Vent på din tid — med kjølig fred 
skal du gå. 


217. Migajala 


Migajala ble født i Savatthi som sønn av Visakha, en av de fremste legkvinnene som støttet de 
buddhistiske munkene og nonnene. Han besøkte ofte munkene for å lytte til læren, og han ble 

overbevist av det han hørte. Derfor lot han seg ordinere som munk. Deretter utviklet han innsikt og 


ble en arahant. Med disse versene ga han en erklæring om den visdom han hadde vunnet: 


417 


Veien er opplyst av Den Seendes øyne, 


vist oss av Den Våkne, 

gitt oss av Solens Sønn. 

Den bryter alle lenker 

og stilner sinnets rullende bølger 


som fullmånenatt legger havet til ro. 


418 


Den fører til frihetens åpne landskap 
og krysser elvens mørke strømmer. 


Den kutter begjærets røtter 

som dreper med sin lumske gift. 
Den åttedelte veien helbreder 
sinnet for tærende flammer. 


419 


Når uvitenhetens rot knuses til støv 


fjernes handlingens følger: 
bevissthetens tilblivelse 


rammes av visdommens lynnedslag. 


420 


Veien viser oss alt vi føler 

og frigjør fra bekymring og tvil — 
tilværelsens grop med glødende kull 
blir gjennomskinnelig ved visdom. 


421 
Veiens essens er fyldig og dyp, 
dens dufter helbredende, søte — 


alderdom og død mister sin makt 
i all denne fredfulle friskhet. 


422 

Handling er handling. Frukt er frukt. 
Frukt følger av handling. 

Den åttedelte vei kaster lyset skarpt 
over sinnets mørke irrganger — 

— og slik fører denne veien til fred, 
til det edleste, mest lysende mål! 


218. Jento, ministerens sønn 


Jento ble født 1 Savatthi og var sønn av kongen av Kosalas statsminister. Som voksen var han sá 

hovmodig over sin avstamning, rikdom og rang at han foraktet andre, og stivnakket og stolt ville han 


ikke vise respekt for dem som fortjente det. 


En dag fikk han se Mesteren forklare læren for en stor folkemengde. Han gikk nærmere mens 


han tenkte: 


“Hvis denne Gotama snakker til meg først, skal jeg svare ham. Men jeg skal ikke være den 


som innleder en samtale!” 


Så ble han stående der. Mesteren henvendte seg ikke til ham, og stoltheten avholdt ham fra å 


gripe ordet først. Dermed ble det tydelig hva han tenkte på. 


Da sa Mesteren: 


Ikke vær så stolt, brahman! 
Hovmeot gjør ingen godt. 

La heller tanken dvele 

ved det som var din hensikt: 
Si bare det du kom for å si! 


“Gotama forstår hva jeg tenker pá,” tenkte Jento. Han ble begeistret og bøyde seg ærbødig til 


marken for Mesteren, mens han sa: 


Hvem bør jeg ikke vise hovmot? 
Hvem bør jeg hedre? 
Hvem fortjener respekt? 


Hvem bør jeg vise den største ære? 


Mesteren svarte: 


Din mor, din far 
og din eldre bror; 


for det fjerde din lærer, 

så munker og brahmaner. 

Disse skal du ikke vise hovmot, 

men behandle med den største respekt. 


Men fremfor alle skal du hedre 
en arahant, én som har funnet fred, 
en som har fulgt den sanne vei 
og er fri for sinnets sorte strømmer: 


en slik, som har slått ned sitt eget hovmot 
og aldri er sta og stolt, 

en slik skal du hedre og respektere, 

en slik bør du vise den største ære. 


Slik besvarte han spørsmålet og ga undervisning. Disse ordene gjorde Jento til *en som har 


gått ut i strømmen”. Han lot seg ordinere som munk, trente innsikt og ble en arahant. Med disse 
versene ga han en erklæring om den visdom han hadde vunnet: 


423 

Beruset av min høye byrd, 

forgiftet av min rikdom gikk jeg 
kjepphøy rundt: og min egen skjønnhet 
gjorde meg virkelig svimmel! 


424 

Ingen var like god som meg, 
og absolutt ingen var bedre. 
Stivnakket bar jeg nesa 1 sky — 
en forfengelighetens fane! 


425 

Verken mor eller far hilste jeg, 

og ingen andre ærverdige: 

oppblåst og innbilsk trampet jeg rundt, 
uten å vise den minste respekt. 


426 

Men nå har jeg sett den beste, 
den fremste av vognstyrere! 
Han stråler som den klareste sol 
og hedres av hele ordenen. 


427 

All min tåpelige innbilskhet, 
alt mitt hovmot kastet jeg bort. 
Tilfreds bøyde jeg meg ydmykt 
for ham, den beste av alle. 

428 

All arroganse, all forakt 

har jeg trukket ut av sinnet: 
egenkjærligheten er død, 
stoltheten er skåret i stumper! 


219. Sumana 


Sumana var sønn av en mann som var hjelper for munken Anuruddha. De barna mannen tidligere 
hadde fått, var døde 1 ung alder. Derfor avla han løfte om at hvis han fikk en sønn til, ville han la 
Anuruddha ordinere gutten. 

Etter ti måneder nedkom hans hustru med et sunt og friskt guttebarn, og da gutten var syv år 
gammel, tok faren ham med til Anuruddha, som ordinerte ham som munk. Ettersom han hadde gode 
evner, tok han fatt på innsiktstreningen, og det varte ikke lenge før han vant den seksfoldige høyere 
kunnskap. 

Sumana var imidlertid fortsatt oppasser for Anuruddha, og en dag da han fikk beskjed om å 
hente en krukke vann, dro han med sine magiske krefter helt til Anotatta-sjøen. Der hadde en ond 
slangekonge kveilet seg syv ganger rundt innsjøen. Han løftet hodet og freste, og ville ikke la Sumana 
få hente noe vann. Men Sumana tok skikkelse av en garuda-fugl og nedkjempet slangen. Deretter fylte 
han krukken med vann og fløy tilbake til Anuruddha. 

Mesteren satt i Jetavana og så ham fly forbi. 

“Se pá det der!” ropte han til Sariputta, og deretter roste han Sumana med fire vers. Senere 
uttalte Sumana to vers som erklæring om den visdom han hadde vunnet, og til disse la han Mesterens 
fire vers: 


429 

Da jeg nettopp var blitt ordinert 

— jeg var bare syv år gammel — 
beseiret jeg med mektig magi 
slangekongen, den store trollmann, 


430 

på vei til min lærer med vann 

fra innsjøen Anotatta. 

Da Mesteren så meg med krukken 
sa han dette til Sariputta: 


431 

— Se på han der, Sariputta! 

Se den gutten som kommer der! 
Han er sannelig godt konsentrert, 
han som bærer krukken med vann. 


432 

Anuruddhas lille novise 

har ikke bare en fin holdning 
og god oppførsel, men også 
mektige, magiske krefter! 

433 

En fullblods, trent av en fullblods! 
Et godt menneske, dyrket frem 

av godhet, trent av Anuruddha, 

som har nådd den høyeste kunnskap! 


434 

Sumana har nådd den største fred, 
han er urokkelig som klippen. 
Novisen Sumana er ydmyk — 

han ønsker ingen berømmelse. 


220. Nhataka den vise 


En brahman i Rajagaha fikk en sønn som vokste opp og ble fullt utlært i brahmanenes lærdom. Som 
avslutning på studiene foretok han et seremonielt bad, og ble senere kjent under navnet Nhataka, som 
betyr *en som har badet”. Senere forlot han hus og hjem og ble asket. Han bodde i skogen utenfor 
byen Rajagaha, der han levde av villris og holdt en seremoniell ild brennende. 

Men Mesteren så at 1 hans hjerte strålte forutsetningene for å bli en arahant, som et 
flammende lys i en krukke. Derfor gikk han og besøkte ham i eneboerhytta hans . Nhataka ble glad da 
han så ham komme, og han satte frem det lille han hadde av mat. Mesteren spiste. 

Slik gikk det tre dager. Den fjerde dagen sa Nhataka: 

*Du virker som om du er bedre vant, Mester. Hvordan klarer du deg på denne kosten?” 

Etter at Mesteren på denne måten hadde demonstrert edel nøysomhet, forklarte han ham 
læren. Da Mesteren var ferdig med sin forklaring, var Nhataka blitt en som har gått ut i strømmen. 
Han lot seg ordinere som munk og ble en arahant. Da Mesteren hadde bekreftet for ham at han 
virkelig var blitt en arahant, gikk han. 

Men Nhataka ble boende der i hytta. Etter en tid fikk han magesmerter og var meget dårlig. 
Mesteren gikk og besøkte ham for gammelt vennskaps skyld og spurte hvordan det sto til med ham: 


435 

Vonde kramper river i deg, 

du som bor alene i skogen 

med mye strev og lite mat — 

hvordan går det, munk? Klarer du deg? 


Nhataka svarte: 


436 

Når denne storslagne lykken 
gjennomstrømmer hele kroppen 
tåler jeg alt strev, all møye — 
her under trærne vil jeg bo! 


437 

Jeg dyrker gode egenskaper 
som gir meg krefter til å trene — 
dypt forankret i visdom er jeg 


fri fra sinnets sorte strømmer. 


438 

Befridd for kaos og mørke 

er hjertet mitt strålende rent — 
jeg ser på det, og vet: jeg er 
fri fra sinnets sorte strømmer. 


439 

Mørket som strømmet og slet i meg, 
både i tanke og handlig, 

er helt og fullstendig skåret bort: 
aldri mer skal det gjenoppstå! 


440 

Livsgnisten, kuttet ved roten, 

lever, som blomsten, ennå en stund. 
Sorg og smerte finnes ikke mer — 
aldri skal jeg fødes igjen! 


221. Brahmadatta 


Brahmadatta var sønn av kongen av Kosala og ble født i Savatthi. Han overvar overrekkelsen av 
parken Jetavana, og ble imponert over Buddhas opphøyde utseende og atferd. Han fikk tillit til 
Mesteren og lot seg ordinere som munk. Deretter tok han fatt på innsiktstreningen og vant den 
seksfoldige høyere kunnskap med full analytisk innsikt. 

En dag da han vandret omkring 1 byen for å få mat, ble han skjelt ut av en brahman. 
Brahmadatta lyttet til ham uten å si et ord, og vandret så videre. Brahmanen fulgte etter og kjeftet, 
men Brahmadatta svarte ikke. Mange hørte dette, og noen bemerket at munken ikke sa noe. 

Da Brahmadatta hørte det, forklarte han læren slik for dem: 


441 

Skulle vel raseriet komme 

fra en som ikke har aggresjon, 

men har funnet fullkommen innsikt 
og lever i likevekt og fred? 


442 

Verre er det med den hissige 
som besvarer sinne med sinne — 
den som besvarer sinne med ro, 
seirer i et vanskelig slag. 


443 

Den handler til sin egen fordel 
og også til andres beste, 

som møter en annens sinne 
med sindighet og vennlig ro. 

444 

De som ikke kjenner læren 

tror at den som helbreder begge, 
både seg selv og den andre, 

er en feig, uvitende tosk. 


Da brahmanen hørte dette, skammet han seg over det han hadde sagt. Han ba om tilgivelse og 
lot seg etterpå ordinere som munk av Brahmadatta. Da Brahmadatta skulle velge et meditasjonsemne 
for ham, tenkte han at meditasjon på vennlighet måtte være riktig for denne mannen. Derfor ga han 
ham dette emnet å meditere over, og uttalte følgende vers for å ruste ham mot raserianfall og lære 
ham nøktern betraktning: 


445 

Om aggresjonen vokser i deg — 
tenk på lignelsen om sagen! 
Om du blir grådig etter mat — 
tenk på barnekjøttlignelsen! 


I lignelsen om sagen hadde Mesteren sagt at dersom noen skulle bli overfalt av røvere og 
partert i levende live med en grov tømmersag, og 1 den situasjonen føle selv det minste snev av 
fiendskap mot røverne, så fulgte han ikke Mesterens lære. 

I barnekjøttlignelsen fortalte Mesteren en historie om to foreldre som sammen med sitt eneste 
barn gikk seg bort i ødemarken. Da de alle tre var truet av sultedøden, drepte foreldrene barnet sitt og 
spiste det for å berge livet, men fordi de også var glade 1 barnet sitt, spiste de med stor sorg og 
måltidet ga dem ingen nytelse. 


446 

Om du kjenner sanselig begjær 
og lengsel etter livets lyster — 
bind lysten slik du binder ei ku 
som spiser kornet på åkeren! 


Andre sier imidlertid at Brahmadatta ennå ikke var blitt en arahant da han uttalte de fire første 
versene, men at han deretter rettet de to siste versene til seg selv som en kraftig formaning, og at 
innsikten deretter modnet i ham slik at han ble en arahant. 


222. Sirimanda 


Sirimanda var sønn av en brahman i Samsumaragira. En gang da Mesteren holdt til i Bhesakala- 
lunden, gikk han og hørte ham forklare læren. Han ble overbevist av det han hørte, og lot seg ordinere 
som munk. Deretter tok han fatt på munkenes vanlige trening. 

En høytidsdag da han satt og lyttet til opplesningen av munkenes regelverk, bet han merke i 
frasen: “for når en overtredelse bekjennes, vil den bli lett å bære”. Han ble sittende og reflektere over 
dette at hvis man begikk en overtredelse og ikke bekjente den, var den tung å bære. Men hvis man 
først hadde bekjent en overtredelse, ble den lett å bære. 

“Sá fullkomment ren Mesterens lære er!” utbrøt han begeistret. 

Og han følte en så dyp glede at innsikten hans modnet, og han ble en arahant. Da han så 
tilbake på det han hadde oppnådd, uttalte han disse versene som veiledning for andre munker: 


447 

Det regner på det som er dekket, 
men ikke på det som er åpent. 
Åpne derfor det som er dekket, 
så regnet ikke faller på det. 


448 

Verden er angrepet av død 

og omringet av alderdom, 
gjennomboret av begjærets pil 
og alltid tåkelagt av ønsker. 


449 

Verden er angrepet av død 

og omringet av alderdom, 
plaget, uten håp om lindring, 

lik en morder som straffes hardt. 


450 

Lik en skogbrann som nærmer seg 
er alderdom, sykdom og død: 
Ingen er sterk nok til å slå dem, 
ingen rask nok til å unnslippe. 


451 

La ikke dagen stå ubrukt! 

Gjør det du kan, om det så er lite! 
Hver dag og hver natt som glir forbi, 
bringer livet nærmere slutten. 


452 

Om du ligger, sitter eller står, 

vil din siste natt en gang komme — 
du har ingen tid å miste, 

ingen tid til å være lat. 


223. Sabbakama 

Sabbakama var sønn av en adelsmann i Vesali, og han ble født like før Mesteren gikk bort. Da han var 
blitt så gammel at familien hadde giftet ham bort, fikk han lengsel etter frigjøring og følte avsmak for 


hjemmelivet. Derfor oppsøkte han Ananda og lot seg ordinere som munk. 


Mens han vandret omkring og praktiserte som munk, kom han sammen med sin lærer tilbake 


til Vesali, og da benyttet han anledningen til å besøke sine slektninger. Der ble han møtt av sin 


tidligere hustru. Hun sørget fortsatt over at mannen hadde forlatt henne, og blek og mager kom hun 
ham i møte i skitne klær og uten smykker, og hun bøyde seg gråtende for ham og ble bare stående og 


se på ham. 


Sabbakama ble grepet av medlidenhet med henne. Han forsøkte å holde sine følelser på et 
allment medmenneskelig plan, men oppdaget med ett at det også våknet sanselige lengsler i ham. 

Han skvatt til som når en fullblodshest blir truffet av piskesnerten. I stort sinnsopprør gikk 
han direkte til gravplassen for å meditere over menneskekroppens motbydelige aspekter. Der gikk han 
inn i dypmeditasjon, utviklet innsikt og ble en arahant. 

I mellomtiden hadde svigerfaren sørget for å få kledd opp datteren i den fineste skrud, og med 
stort følge dro de til munkens bolig for å overtale ham til å vende tilbake til legmannsstatus. Da 
Sabbakama så det, uttalte han disse versene, der han forklarte hvordan han selv hadde mistet all lyst 
på sansenytelser: 


453 

Den tobeinte, stinkende kroppen 
steller vi for og skatter høyt, 
enda den flyter over av møkk 

og allslags gørr, både her og der! 


454 

Som en sky hjort fanges i snaren, 
som fisken spreller på kroken, 
som apen sitter i klisteret, 

bindes vanlige mennesker 


455 

av synlige former, av vellyd, 
av smak, av duft og berøring: 
all den fristende sanselighet 
som finnes i en kvinnes kropp. 


456 

De som dag og natt er besatt 

og beruset av lyst på kvinner, 

får likhaugene til å vokse, 
samler fødsler og død i mengder. 


457 

Men den som unngår kroppens begjær 
som han unngår å trå på en orm, 

kan fullstendig overvinne 

det som binder ham til verden. 


458 

Jeg så farene ved lysten, 

jeg så munkelivet som fred. 
Ubundet av sanser ble jeg 

fri fra sinnets mørke strømmer. 


VII. Sanger med syv vers 


224. Samudda den fagre 

Samudda var sønn av en meget rik mann i Rajagaha. Fordi han var så pen å se på, ble han kalt 
Samudda den fagre. Som ung mann var han til stede da Buddha fikk overlevert parken Jetavana som 
gave, og han ble imponert over hans majestetiske holdning og personlighet. Derfor fikk han tillit til 
ham, og da han ble grepet av lengsel etter frigjøring, lot han seg ordinere som munk. 

En dag ga han seg på vandring fra Rajagaha til Savatthi i et ærend. Da han kom frem til 
Savatthi, fikk han lære innsiktstrening av en god venn og veileder, og han ble boende der mens han 
praktiserte treningen. 

I Rajagaha fikk hans mor se andre rikmannssønner og deres hustruer i fineste skrud som var 
ute og hygget seg en festdag, og hun ble stående og gråte, for hun tenkte på sin egen sønn. En 
gledespike fikk se dette og spurte hvorfor hun gråt. Hun fortalte det som det var, og gledespiken sa: 

“Jeg skal nok få ham tilbake. Bare vent, så skal du få se hva jeg klarer med kvinnelist!” 

*Ja, klarer du det, skal du få ham til mann, og du skal bli den fremste frue i familien!” utbrøt 
moren, og hun ga gledespiken en stor pengesum og sendte henne av sted til Savatthi med mange 
tjenestefolk. 

Der tok hun inn i et hus som munken måtte passere på sin daglige matrunde i byen. Hun 
sørget for at han fikk rikelig oppvartning hver gang han kom forbi, og selv viste hun seg for ham bare 
sømmelig antrukket, med kostbare smykker og gylne sko på føttene. Men en dag da Samudda kom 
forbi, lot hun skoen gli av foten sin. Så gikk hun frem og hilste ham med håndflatene mot hverandre, 
mens hun sendte ham skjelmske øyekast og spurte om han ikke ville komme inn og hygge seg litt. 

Da munken hørte dette, følte han et blaff av sanselige lyster 1 sinnet. Han erkjente at han 
fortsatt ikke var ferdig med treningen, og der og da fordypet han seg 1 meditasjon og vant den 
seksfoldige høyere kunnskap. 

Om dette uttalte han senere disse versene: 


459 

Velkledd, smykket med juveler, 
pyntet med en duftende krans 
og gullsko på sminkede føtter, 
kom gledespiken ut til meg. 


460 

Hun tok av seg skoene, hilste 
med hendene høflig lagt sammen, 
så smilte hun søtt og yndig 

og talte til meg med myk stemme: 


461 

Du er så ung — og likevel munk! 
Kom her! Følg heller min lære. 
Jeg gir deg alt du kan drømme om 
av nytelse; ja, også rikdom 

kan jeg tilby. Kom hit til meg! 

Jeg vet hvordan jeg skal tenne deg! 


462 

Når vi blir gamle, begge to, 
og lener oss på hver vår stokk, 
da kan vi la oss ordinere 

og få i både pose og sekk! 

463 

Slik sto hun der og fristet meg, 
gledespiken: med høflig hilsen, 
duftende, blomsterbekranset, 
som en dødelig, godt skjult snare. 


464 

Da så jeg gjennom alle ting, 
fornuften klarnet tankene. 

Jeg fikk avsmak for dette livet 
og alle dets dype avgrunner. 


465 

Slik ble jeg helt og fullstendig fri — 
se, hvor god denne læren er! 

Livet har jeg gjennomskuet, 

jeg har fulgt Den Våknes vei. 


225. Dvergen Bhaddiya 


Bhaddiya ble født i en meget velstående familie i Savatthi. Fordi han var svært liten av vekst, ble han 
kjent som dvergen Bhaddiya. 

Han hørte Mesteren forklare læren og ble overbevist av det han hørte. Derfor lot han seg 
ordinere som munk. Han ble lærd og meget dyktig til å forklare læren, noe han gjorde med klar og 
velklingende røst. 

En festdag kjørte en brahman og en gledespike forbi i en vogn. Kvinnen fikk øye på munken, 
og ga ham et bredt smil. Bhaddiya konsentrerte blikket på de hvite og sunne tennene hennes, og med 
dem som fokus gikk han inn i dypmeditasjon slik at han etablerte innsikt og ble “en som ikke vender 
tilbake”. 

Deretter praktiserte han stadig oppmerksomhet rettet mot kroppen, og en dag ga Sariputta 
ham noen veiledninger som førte til at han ble en arahant. Etter en stund avga han erklæring om den 
visdom han hadde vunnet, med disse tre versene: 


466 

Bhaddiya sitter i lunden 

bortenfor Ambataka-parken: 

Han har dratt opp begjæret med rot 
og mediterer lykkelig. 


467 

Noen liker cymballer og lutt, 
og rytmen i festens trommer: 
Jeg er lykkeligst under et tre, 
konsentrert om Buddhas lære. 


468 
Hvis Buddha ga meg et ønske, 

og jeg fikk ønsket mitt oppfylt, 
skulle jeg ønske at alle 
så på sin kropp med oppmerksomhet. 


Deretter uttalte han fire vers der han anbefalte å betrakte verden uten fordommer: 


469 

De som dømte mitt utseende, 
og de som falt for stemmen min 
er slaver av lyst og lidenskap — 
de kjenner ikke meg, Bhaddiya. 


470 

Han som ikke kjenner det indre 

og heller ikke ser det ytre 

er en fullstendig hemmet tosk — 

han er forledet av stemmen min. 


47. 

Han som ikke kjenner det indre, 
men derimot ser det ytre, 

ser bare den synlige frukten — 
også han er ført vill av min røst. 


472 

Han som kjenner det innerste 

og også erkjenner det ytre, 

skuer klart og uten begrensning — 
han lar seg ikke forlede! 


226. Bhadda 


Bhadda var sønn av en rik mann i Savatthi. Foreldrene hadde lenge ønsket seg barn, men til tross for 
at de hadde bedt til gudene og forsøkt det ene rådet etter det andre, ble det ikke noe barn i familien. 

Da gikk de til Mesteren og sa: 

“Hyvis vi bare kunne få en sønn, skal han bli din tjener.” 

Gudenes konge, Sakka, hørte dette og sørget for at de fikk en sønn som fikk navnet Bhadda. 

Da gutten var syv år gammel, pyntet foreldrene ham og tok ham med til Mesteren. 

“Her er den gutten vi fikk etter at vi hadde vært og snakket med deg, Mester. Nå har vi tatt 
ham med til deg.” 

*Da får du ordinere gutten som novise,” sa Mesteren til Ananda, og trakk seg tilbake til en 
hytte. 

Det ble gjort, og Ananda ga ham en kort innføring i innsiktstrening. Bhadda hadde gode evner 
og trente iherdig. Og da solen sto opp, modnet hans meditasjon og han vant den seksfoldige høyere 
kunnskap. Da Mesteren fikk høre dette, sa han: 

*Kom, Bhadda.” 

Bhadda gikk straks bort til Mesteren og hilste ham med respekt. Slik fikk han full 
munkeordinasjon av Mesteren selv. Denne Buddha-ordinasjonen, som det kan kalles, hadde begynt 

allerede med hans fødsel, og Bhadda fullførte den selv ved at han avga erklæring om den visdommen 
han hadde vunnet: 


473 

Jeg var det eneste barnet, 
uendelig kjær for mor og far. 
De fikk meg ved hjelp av løfter 
og bønner til den høyeste. 


474 

Fordi de ønsket meg alt godt 
og flommet over av velvilje, 
gikk både mor og far med meg 
til stedet der Mesteren satt. 


475 

Sønnen vår var vanskelig å få — 
trygt og beskyttet har han vokst opp. 
Du som er vår hjelper! Ta du 
sønnen vår til tjenestegutt! 


476 

Mesteren tok imot meg og sa 

til Ananda: — Ordiner ham! 

Gjør det ná med det samme, Ananda! 
Gutten har svært gode evner. 


477 

Slik gjorde han meg til novise, 
vår Mester; og gikk inn i hytta. 
Før solen sto opp neste dag 
var sinnet mitt fullstendig fritt! 


478 

Buddha overså meg først: men nå 
gikk han ut av sin meditasjon 

og kalte på meg: — Kom, Bhadda! 
Det var min fulle ordinasjon. 


479 

Da jeg var en gutt på syv år 
fikk jeg min fulle ordinasjon. 
Alle kunnskaper ble mine — 
å! for en fullkommen lære! 


227. Sopaka 

Sopaka var sønn av en kvinne av laveste kaste, og det var derfor han ble kalt Sopaka, som betyr 
“lavkaste”. Noen sier at Sopaka bare var et navn og at han egentlig var født i en kjøpmannsfamilie, 
men dette stemmer ikke med teksten i Apadana: 


Da jeg kom til mitt siste liv, 
ble jeg født av en sopaka-kvinne. 


Da han var fire måneder gammel, døde hans far, og onkelen overtok ansvaret for ham. Men da 
Sopaka ble syv år gammel, ble onkelen rasende fordi han holdt så mye spetakkel med onkelens egen 
sønn. Dermed tok han ham med ut til gravplassen, bandt hendene hans bak på ryggen og bandt 
deretter gutten fast til et lik. 

*La sjakalene ta livet av ham!” tenkte han, for han orket ikke å drepe gutten selv. 

Men sjakalene torde heller ikke gå løs på ham så lenge de så han var levende. Da halve natten 
var gått, skrek gutten fortvilet: 


Hvordan skal det gå med meg? 
Jeg er helt alene og forlatt! 

Jeg ligger bundet på gravplassen! 
Er det ingen som kan hjelpe meg? 


Akkurat da undersøkte Mesteren om det var noen han kunne hjelpe, og han så at i Sopakas 
hjerte strålte forutsetningene for å bli en arahant som et flammende lys i en krukke. Derfor sendte han 
ut et stråleskjær for å oppmuntre gutten, og sa: 


Kom Sopaka, ikke vær redd! 

Se, her er en som har nådd målet! 
Jeg skal hjelpe deg til frihet, 

slik månen ble fri fra uhyret Rahu. 


Ved hjelp av Buddhas kraft slet gutten over tauene, og da verset var slutt, sto han utenfor 
Mesterens hytte og var blitt *en som var gått ut i strømmen”. 

Da moren hans ikke kunne finne ham, spurte hun onkelen om han visste hvor gutten var blitt 
av. Men han sa ikke et ord om hva han hadde gjort. Derfor gikk hun omkring og lette etter gutten, og 
til slutt gikk hun for å spørre Buddha, for han visste jo så mye, tenkte hun. 

Mesteren gjemte gutten, og da hun kom og spurte om han visste hvor sønnen hennes var, 
svarte han: 


“Det er ingen hjelp i sønner, 

og ikke i far eller andre slektninger. 
Den som blir grepet av døden, 

kan ikke hjelpes av sine nærmeste.” 


Da hun hørte dette, ble hun “en som har gått ut i strømmen”. Men Sopaka ble en arahant. Da 
lot Mesteren ham stå frem så moren fikk se ham. Hun ble så lykkelig og glad over å se at han var blitt 
en arahant, at hun lot ham ordinere som novise. Så gikk hun hjem til seg selv. 

Sopaka gikk bort til Mesteren, som vandret frem og tilbake utenfor hytta han bodde i, og ga 
seg til å vandre sammen med ham. Mesteren ville gjerne gi ham full ordinasjon og stilte ham derfor et 
spørsmål: 

"Hva er ett?” 

*Alle levende vesener er avhengige av næring,” svarte Sopaka, som forsto hva Mesteren 
tenkte på. 

Deretter spurte Mesteren om hva som er to, hva som er tre, og så videre, og slik ble de ti 
novisespørsmålene til. 

Mesteren var så fornøyd med alle svarene, at han ga ham full ordinasjon. Senere avga Sopaka 
denne erklæringen om den visdom han hadde vunnet: 


480 

I skyggen på terrassen så jeg 

den beste av menn gå til og fra. 
Jeg gikk bort dit og hilste på ham, 
den beste av alle mennesker. 


481 

Jeg ordnet kappen på skulderen 
og la håndflatene sammen — 

slik vandret jeg med den plettfrie, 
den beste av alle som lever. 


482 

Deretter spurte han meg ut, 
han som er kyndig i spørsmål: 
uredd og selvsikker svarte jeg 
på alt Mesteren spurte om. 


483 

Da jeg hadde svart på hvert spørsmål, 
var Mesteren virkelig glad — 

han så utover forsamlingen 

av munker, og sa til dem alle: 


484 

Det er bra for folk fra Anga 

og Magadha å la denne 

munken nyte godt av kappe, mat, 
et sted å bo og alt han trenger — 
å tjene ham gir stor respekt 

for folk fra Anga og Magadha! 


485 

Fra denne dag skal du komme 
og se meg når du vil, Sopaka! 
Disse ordene, Sopaka, 

skal være din ordinasjon. 


486 

Da jeg var en gutt på syv år 

fikk jeg min fulle ordinasjon. 
Jeg bærer min aller siste kropp — 

å! for en fullkommen lære! 
228. Sarabhanga 


Sarabhanga var sønn av en eller annen brahman i Rajagaha, og hans egentlige navn er gått tapt. Men 
som voksen ga han avkall på all luksus og ble asket, og han bygde seg en enkel hytte av siv. Derfor 
ble han kjent under navnet Sarabhanga som betyr “sivplukkeren”. 

En dag la Mesteren merke til at han hadde mulighet for å bli en arahant. Derfor gikk han bort 
til ham og underviste ham i læren. Sarabhanga ble overbevist av det han hørte, og lot seg ordinere 
som munk. Deretter tok han fatt på innsiktstreningen, og det varte ikke lenge før han ble en arahant 

Han fortsatte å bo 1 sivhytta som han hadde bygd da han var asket. Men hytta ble gammel og 
begynte å forfalle. Folk så det og spurte ham hvorfor han ikke reparerte den. 

"Hytta bygde jeg som asket. Nå kan jeg ikke gjøre noe slikt,” svarte han og forklarte videre: 


487 

Jeg plukket siv med egne hender 
og bygget en hytte å bo 1 — 
derfor var navnet mitt blant alle 
Sarabhanga, sivplukkeren. 


488 

Det sømmer seg ikke lenger 

at jeg plukker siv med hendene: 
Den berømte Gotama ga oss 
retningslinjer for treningen. 


489 

Sykdommens innerste vesen 
så jeg, Sarabhanga, aldri før — 
nå ser jeg sykdommen tydelig 
ved å lytte til Den Høyeste. 


490 

Den samme veien Vipassi gikk, 
gikk Sikhi og Vessabu også; 
Kakusandha, Konagana og Kassapa 
gikk óg denne veien — og Gotama! 


491 

Syv buddhaer, fri fra alt begjær, 
kastet seg ut i tomheten — 

disse, som selv har blitt sannhet, 
har gitt oss den ypperste læren, 


492 

de fire edle sannheter, 

av medfølelse: om lidelsen, 
lidelsens årsaker, om slutten 

493 

hvor livets og dødens kretsløp 
brytes og smuldrer til ingenting. 
Etter denne siste kroppen 

og dette siste livets ende, 

skal jeg aldri fødes igjen. 

Jeg er helt og fullstendig fri! 


VIII. Sanger med åtte vers 
229. Kaccayana den store 


Kaccayana ble født i Ujjeni og var sønn av kong Candapajjotas statsminister. Da han skulle få navn, 
syntes hans mor at gutten skinte som gull, og derfor fikk han navnet Kaficanamanava, som betyr 
Gullgutten. Senere studerte han de tre vedaer og ble minister etter sin far, og han ble bare kjent under 
sitt slektsnavn Kaccayana. 

En dag fikk kong Candapajjota høre om Buddha og ba Kaccayana gå og invitere ham på 
besøk. Han tok med seg syv følgesvenner og la 1 vei. Da de kom frem, hørte de Mesteren forklare 
læren, og ordene gjorde så dypt inntrykk på dem at da Mesteren hadde talt, var de alle åtte blitt 
arahanter med full analytisk innsikt. 

Da strakte Mesteren ut hånden og sa: “Kom, munker!” De fikk kappe og bolle og ble ordinert, 
og det var som om de skulle ha vært munker i mange år allerede. 

Da Kaccayana nå selv hadde funnet frihet, overbrakte han kongens hilsen: 

“Kong Candapajjota sender deg sine beste hilsener, Mester, og vil gjerne høre deg forklare 
læren.” 

“Gá til ham du,” svarte Buddha.”Kongen vil bli glad for å se deg igjen.” 

Kaccayana gjorde som Mesteren sa, og sammen med sine syv venner gikk han og gledet 
kongen med undervisning i læren. Og sammen etablerte de Buddhas lære i landet Avanti, før 
Kaccayana igjen vendte tilbake til Mesteren. 

En dag han fikk se at flere munker var blitt så tankeløse og begjærlige etter nytelser at de 
slurvet med sine forpliktelser og engasjerte seg 1 sanselighet og i samfunnsstridigheter, formante han 
dem med disse versene: 


494 

Hast ikke gjennom livet. 

Hold sindig avstand til andre. 
Streb ikke: Med ro i hjertet 
skal du vandre. 

Den som grådig vil eie 

all nytelse, hver lukt og smak, 
bommer på lykken: Pilen hans 
er kraftløs og svak. 


495 
Dere vet at ærbødig respekt 
er en farlig hengemyr! 

Tilbedelsens gave fra rikmenn 
kan vise seg dyr. 

Som en fin pil i kjøttet, 

svært vanskelig å fjerne, 

blir æren for den hovmodige: 
en falsk ledestjerne. 


Senere traff kongen flere ukloke avgjørelser. Han dømte noen for forbrytelser de ikke hadde 
begått, fordi han ikke hadde undersøkt saken grundig nok. Noen fikk skylden for ting de ikke hadde 
gjort, mens andre slapp unna ansvaret. Da veiledet Kaccayana ham slik: 


496 

Ikke på grunn av andre 
menneskers ord eller handling 

er dine gjerninger onde. 

Du må selv ta avstand fra ondskap! 
Hver mann 

er sine handlingers bror. 


497 

En annens ord 

gjør deg ikke til tyv. 

En annens ord 

gjør deg ikke til vismann. 

Slik du kjenner deg selv i ditt hjerte 
gjenkjennes du av gudene. 


498 

Mange av dere kan aldri forstå 
at dødens nærvær er mektig! 
De som innser dette, ønsker 

å roe ned krangel og strid. 


499 

Den vise lever videre 

selv om han mister sin rikdom. 
Den rike kan ikke leve 

om han aldri oppnår visdom. 


En morgen kom kongen til ham og fortalte om en drøm han hadde hatt. Kaccayana svarte med 
disse versene: 


500 

Alt du hører 

hører du med øret. 

Alt du ser 

ser du med øyet. 

Den vise bør ikke snu seg bort 

fra alt han hører og ser. 


501 

Men den som har øyne 

er som en blind, 

og den som har ører 

er som en døv. 

Den vise er som en tåpe, 

den sterke er som en svekling — 
når du så endelig når ditt mål 
kan du legge deg på likstrå. 


230. Sirimitta 


Sirimitta var sønn av en meget rik godseier 1 Savatthi. Hans mor var søster til Sirigutta, som det er 
fortalt om i Dhammapadakommentaren. 

I Savatthi bodde nemlig to rike kjøpmenn som het Garahadinna og Sirigutta. De var gode 
venner og vel forlikte. Sirigutta var buddhist, mens Garahadinna var tilhenger av jainene, en gruppe 
asketer som lå i stadig rivalisering med buddhistene. 

Jainenes ledere maste stadig på Garahadinna og ba ham sørge for å omvende Sirigutta. Derfor 
sa Garahadinna til ham: 

“Hyva er vitsen med å holde sammen med disse buddhistene? Mine lærere er mye bedre!” 

Til slutt ble Sirigutta lei av maset, og sa til sin venn: 

*Nåvel. Hva er det for noe spesielt med disse lærerne dine, da? Hva er det de kan for noe?” 

*De vet alt! De vet alt som har skjedd og alt som skal skje, og de kan lese andres tanker!” 

“Hvis det er slik, vil jeg gjerne hilse pá dem,” sa Sirigutta. “Be dem komme hjem til meg og 
få frokost i morgen tidlig.” 

Sirigutta ville finne ut om det virkelig var sant at jainene var allvitende. Derfor satte han folk 
til å grave en lang og dyp grop på gårdsplassen sin. Denne gropen lot han fylle med skitt og møkk. 
Deretter la de tynne stokker og tepper over, og plasserte sitteplasser oppå disse. Litt bortenfor lot han 
sette opp store krukker. De var tomme, men hadde et overtrekk av tøy og banablader med litt ris og 
frukt oppå, slik at det så ut som om de var fulle av all slags god mat. 

Da jainene ankom, lot han dem føre bort til hver sin sitteplass og sa at ingen måtte sette seg 
før alle var klar. Så satte alle seg på likt — og styrtet hodekulls ned i skitten. Mens de lå der og kavet i 
skitt og møkk, sto Sirigutta og holdt på å le seg fordervet. 

*Var det ikke dere som skulle være allvitende, da?” hikstet han. *Så dere ikke at krukkene var 
tomme? Så dere ikke at det hele var en felle?” 

Jainene krabbet opp, og sinte, redde og fullstendig ydmyket vaklet de vekk. 

Garahadinna ble naturligvis rasende over dette knepet, og det gikk flere uker før han så mye 
som hilste på sin gamle venn. Men så bestemte han seg for å ta hevn. 

Han lot som om han ikke var sint lenger og sa til Sirigutta at siden jainlærerne hadde dummet 
seg ut så ettertrykkelig, hadde han ingen respekt for dem lenger. 

"Kanskje jeg heller skulle lytte til læreren din?” sa han en dag. "Kan du ikke invitere Buddha 
og fem hundre munker til å spise frokost hjemme hos meg i morgen?” 

Dermed gikk Sirigutta til Buddha og fortalte om invitasjonen. 

*Men tenk deg godt om før du aksepterer,” la han til, og så fortalte han alt som var hendt 
mellom ham og hans gamle venn. 

“Jeg er redd han pønsker på hevn,” la han til. 

Buddha forsto at både Garahadinna og Sirigutta var modne for å bli *en som er gått ut 1 
strømmen”. Derfor tok han imot invitasjonen og sa han ville komme. 

Nå lot Garahadinna grave en lang og dyp grop på gårdsplassen sin. Oppi gropen fylte han 
glødende kull, og så ble gropen dekt over med tynne greiner og tepper. Han satte også frem noen 
tomme krukker med overtrekk av tøy og bananblader, som så ut som om de var fulle av ris og annet 
godt. 

Neste morgen kom Buddha med fem hundre munker i sitt følge. Da Buddha satte foten på 
teppet over gropen, forsvant tepper og kull som ved et mirakel, og fem hundre vakre og velduftende 
lotusblomster så store som kjerrehjul sprang opp som sitteplasser for Buddha og munkene. 

Da Garahadinna så dette mirakelet, ble han livredd og hvisket stammende til Sirigutta: 

*Hjelp meg, gamle venn! Jeg var dum som forsøkte å hevne meg! Knepene mine virker jo 
slett ikke på din læremester. Men alle matkrukkene er tomme! Hva skal jeg by dem? Hjelp meg!” 

Da ba Sirigutta Garahadinna gå og undersøke krukkene. Og se! Alle var fulle til randen av all 
slags god mat. Garahadinna ble forbløffet, men samtidig lettet og lykkelig. 

Deretter ble maten servert for Buddha og munkene, og da de hadde spist, takket Buddha for 
maten og ga undervisning 1 sin lære. Da han var ferdig med å tale, var både Garahadinna og Sirigutta 
blitt *en som er gått ut i strømmen”. 

Sirimitta var Siriguttas nevø og fikk se Mesteren berolige og temme den løpske elefanten 
Dhanapala. Da fikk han tillit til Mesteren og lot seg ordinere som munk. Deretter tok han fatt på 
innsiktstreningen og ble snart en arahant. 

En dag satte han seg ned med en dekorert vifte i hendene for å resitere munkereglene. 
Deretter ga han de andre munkene undervisning i læren med disse versene: 


502 

Uten hat, uten sinne og nag, 
uten svik og trang til å sladre — 
en slik munk behøver ikke 

å sørge 1 dødens time. 


503 

Uten hat, uten sinne og nag, 
uten svik og trang til å sladre — 
en munk som vokter sine sanser 
sørger ikke i dødens time. 


504 

Uten hat, uten sinne og nag, 

uten svik og trang til å sladre — 
en munk med fin og høvisk atferd 
sørger ikke i dødens time. 


505 

Uten hat, uten sinne og nag, 

uten svik og trang til å sladre — 

en munk som røkter vennskap godt 
sørger ikke i dødens time. 


506 

Uten hat, uten sinne og nag, 
uten svik og trang til å sladre — 
en munk med visdom og innsikt 

sørger ikke i dødens time. 


507 

Den som har urokkelig tillit 

til Han som har funnet sannheten, 
og som fører seg høvisk og fint 
til glede for de edle av sinn, 


508 

den som har tillit til ordenen 

og løfter blikket mot sannheten, 
han kan sannelig kalles rik! 
Han har ikke levd forgjeves! 


509 

Derfor bør den vise, som husker 
De Våknes lære, leve med 

tillit, god og høvisk atferd 

og blikket rettet mot sannheten. 


231. Store-Panthaka 


En tid etter at Mesteren hadde nådd oppvåkningen og begynt å undervise i læren, kom han til 
Rajagaha og bodde i bambuslunden utenfor byen. 

På den tiden var det en rikmannsdatter i Rajagaha som hadde ligget med slaven sin. Hun ble 
redd for hva slektningene skulle si til dette, så hun tok med seg det hun kunne av eiendelene sine og 
flyktet sammen med slaven. De fant seg et nytt sted å bo, og der ble hun gravid. Da tenkte hun at hun 
fikk heller gå tilbake til familien sin, så barnet kunne bli født i trygge kår. Men på hjemveien nedkom 
hun med en sønn. Da snudde hun, og sammen med mannen sin dro hun tilbake til det stedet der de 
hadde slått seg ned. Fordi gutten var blitt født på reisen, fikk han navnet Panthaka, som betyr 
“Veifarer”. 

Da han var blitt sá stor at han kunne stabbe og gá, fikk han en liten bror. Og fordi ogsá han 
ble født underveis, kalte de ham for Lille-Panthaka, mens storebroren ble Store-Panthaka. 

Da guttene ble litt større, ville de gjerne bli kjent med morens familie, så hun sendte dem til 
foreldrene sine. Og der, i huset til den rike bestefaren, vokste så guttene opp. En dag tok bestefaren 
med seg Store-Panthaka for å se Buddha. Lille-Panthaka var for liten til å være med. Panthaka satt og 
lyttet til læren, og innsikten hans vokste slik at han ble overbevist av det han hørte. Derfor spurte han 
bestefaren om han ikke kunne få lov til å bli munk. Bestefaren fortalte Mesteren om dette, og dermed 
ble gutten ordinert. 

Etter novise-ordinasjonen lærte han seg mye av det Buddhas hadde sagt, og da han ble 
gammel nok, fikk han full ordinasjon. Han trente iherdig og utviklet de fire formløse 
dypmeditasjonene. Deretter øvde han innsikt og ble en arahant. På denne måten nådde han toppen av 
åndelig utvikling. 

En dag mens han gledet seg over dypmeditasjon og resultatene av denne, så han tilbake på det 
han hadde oppnådd, og da ble han så glad og lykkelig at han utstøtte dette løvebrølet: 


510 
Da jeg først så Læremesteren, 
han som ikke frykter noe, 

ble jeg inderlig beveget — 
jeg så det beste av mennesker! 


511 

Og hvem vil gi ondskapen grobunn 
etter å ha bøyd seg til jorden 

i respektfull hilsen og tillit 

til Han som kom med sannhetslæren? 


512 

Jeg ga avkall på kone og barn, 
penger, jord og all eiendom, 

jeg raket av meg hår og skjegg — 
slik gikk jeg ut i hjemløshet. 


513 

Med trening og riktig livsstil 
voktet jeg sanseportene godt 

og bøyde meg for den fullkomne — 
ubeseiret gikk jeg mitt livs vei. 


514 

Så tok jeg en fast beslutning, 
etterlengtet i mitt hjerte: 

Ikke et øyeblikks hvile 

før begjærets pil var trukket ut! 


515 

Slik levde jeg; slik var mitt sinn — 
se, min iherdige innsats! 

Livet har jeg gjennomskuet — 

jeg har fulgt Den Våknes vei! 


516 

I minnet så jeg liv på liv — 

mitt blikk ble renset, øyet klart. 
En arahant ble jeg: og verdig 
til gaver. Jeg er fullstendig fri! 


517 

Slik svant nattehimmelen hen 
bak soloppgangens gylne lys — 
da alt begjær var tørket ut 

satt jeg stille med korslagte ben. 


IX. Sangen med ni vers 

232. Bhuta 


Bhuta var sønn av en rik mann som bodde i en forstad til byen Saketa. Foreldrene hans hadde allerede 
fått flere barn, men hvert eneste av dem var blitt spist opp av et troll. Men denne yngste sønnen deres 
ble beskyttet av alver, så trollet ga til slutt opp å få tak i ham. Det for nord og ned og ingen så noe mer 
til det. Da gutten skulle få navn, kalte de ham Bhuta, *alv”, fordi han var blitt beskyttet av alvene. 

Så vokste Bhuta opp, og han hadde tre palasser, ett for regntiden, ett for den kalde årstiden og 
ett for den varme årstiden. Da han var blitt voksen, kom Mesteren en gang til Saketa. Bhuta gikk 
sammen med andre legmenn for å lytte til ham. Da han hørte Mesteren forklare læren, ble han 
overbevist av det han hørte. Derfor lot han seg ordinere som munk og slo seg ned i en grotte ved 
bredden av elven Ajakarani. Her etablerte han innsikt, og snart etter ble han en arahant. 

Senere gikk han til Saketa og besøkte slektningene sine, for han hadde omsorg for dem. Da 
han hadde bodd i Afijanalunden noen dager, ville han vende tilbake til sin bolig ved elvebredden. 
Slektningene hans ba ham bli værende og lovte å gi ham all mulig støtte. Men han forklarte dem 
hvorfor han ville dra og lovpriste sin eneboertilværelse med disse versene: 


518 

Når den vise gjennomskuer smerten 
i alderdom og død, denne pinen 

de uvitende klynger seg til, 

mediterer han oppmerksomt. 

Og ingen glede kan være større — 
den svaler sinnet som fullmånens lys. 


519 

Når han har slått ned begjæret 

som bringer så mye vondt, og slukket 
sinnets rastløse, sultne flammer, 
mediterer han oppmerksomt. 

Og ingen glede kan være større — 

den svaler sinnet som fullmånens lys. 


520 

Når han i sin visdom har sett 

den trygge, åttedelte veien 

som renser sinnet på ypperste vis, 
mediterer han oppmerksomt. 

Og ingen glede kan være større — 
den svaler sinnet som fullmånens lys. 


321 

Nár han finner det opplyste rom 1 sitt indre 
der sorgens og ondskapens lenker er brutt, 
og alt er rent og fullstendig stille, 
mediterer han oppmerksomt. 

Og ingen glede kan være større — 

den svaler sinnet som fullmånens lys. 

522 

Når tordenen drønner mellom fjellene 
og regnet tilslører fuglenes veier, 
sitter munken i ly i sin grotte: 

han mediterer oppmerksomt. 

Og ingen glede kan være større — 

den svaler sinnet som fullmånens lys. 


523 

Når han sitter lykkelig ved elvebredden 
under skogens grønne, mektige trær 
smykket av tunge, duftende blomster, 
mediterer han oppmerksomt. 

Og ingen glede kan være større — 

den svaler sinnet som fullmånens lys. 


524 

Når regnet fosser ned ved midnatt 

og rovdyr brøler i skogens dyp, 

sitter munken i ly i sin grotte: 

han mediterer oppmerksomt. 

Og ingen glede kan være større — 
den svaler sinnet som fullmånens lys. 


525 

Når han har lagt tankene til hvile 

som var de ett med skogen og fjellet, 
og frykt og fruktløs forvirring er jaget, 
mediterer han oppmerksomt. 

Og ingen glede kan være større — 

den svaler sinnet som fullmånens lys. 


526 

Når han er lykkelig renset og sorgløs, 
har kastet lenkene, dratt pilen ut 

og sinnets sorte strømmer er døde, 
mediterer han oppmerksomt. 

Og ingen glede kan være større — 
den svaler sinnet som fullmånens lys. 

X. Sanger med ti vers 
233. Udayi den svarte 


Udayi var sønn av en minister 1 Kapilavatthu og ble født samme dag som den vordende Buddha. På én 
og samme dag kom de til verden alle disse syv: den vordende Buddha, oppvåkningstreet, Rahulas mor 
og de fire kostbarheter, som var rideelefanten, hesten Kantaka, Channa og Udayi. Ved 
navneseremonien var det stor jubel i hele byen, og barnet fikk navnet Udayi. Siden han var nokså 
mørk i huden, ble han kalt Udayi den svarte. Han vokste opp sammen med den vordende Buddha, og 
de var lekekamerater. 

Senere forlot Verdens Hjelper hjem og familie og nådde til slutt frem til den dypeste 
kunnskap. Etter at han hadde begynt å undervise, holdt han til i Bambuslunden ved Rajagaha. Da 
kong Suddhodana fikk høre dette, sendte han i vei en minister og et følge på tusen mann med ordre 
om å hente sønnen hans. De kom frem akkurat mens Mesteren underviste i læren. De ville ikke 
avbryte ham, men ble stående i utkanten av forsamlingen og lytte, og da han var ferdig med å tale, var 
samtlige tilhørere blitt arahanter. 

*Kom som munker,” sa han til dem og rakte ut hånden. 

Alle lot seg ordinere og ble værende der sammen med de andre munkene, og derfor fikk de 
ikke overbrakt budskapet fra kongen. 

Da kongen ikke så noe mer til folkene sine og heller ikke hørte noe fra dem, sendte han en 
annen minister med et følge på tusen mann. Men det gikk med dem som med de første budbringerne. 
Kongen sendte flere, inntil han til sammen hadde sendt ni ministere og ni tusen mann med dem. Men 
alle ble de arahanter, og ingen av dem sa et ord. 

“Disse folkene kan ikke ha følt noen særlig hengivenhet for meg,” tenkte kongen, "når de ikke 
har gitt Mesteren beskjed om at jeg ville treffe ham. Men Udayi er jevnaldrende med min sønn, og de 
var jo lekekamerater da de var små. Dessuten vet jeg at han er glad i meg. Ham sender jeg!” 

Så sendte han bud på Udayi og sa: 

“Ta med deg tusen mann og dra til Rajagaha, min venn, og hent min sønn hjem til meg!” 

“Selv om jeg kanskje lar meg ordinere, herre konge, så skal jeg likevel ta med meg Mesteren 
hit,” sa Udayi idet han gikk. 

“Hva du enn gjør, så la meg få se min sønn,” svarte kongen. 

Udayi og hans følge kom frem akkurat mens Mesteren underviste i læren. De ville ikke 
avbryte ham, men ble stående i utkanten av forsamlingen og lytte, og da han var ferdig med å tale, var 
samtlige tilhørere blitt arahanter. Deretter lot de seg alle ordinere. 

Da Udayi var blitt en arahant, tenkte han: 

“Dette er ikke den beste tiden for Mesteren til å besøke sin hjemby. Det er bedre at han venter 
til våren, når skogen står full av blomster og markene er dekt av grønt og friskt gress. Da kan han gå.” 

Derfor ventet han til tiden var inne. Men da våren kom, uttalte han disse versene for Mesteren 
og talte varmt om veien til Mesterens hjemby: 


527 

Mester! Nå gløder trærne 

med farge som døende bål — 

fjorårets løv er kastet, 

de røde knoppene stråler 

og med frukten ennå gjemt i sitt indre 
kaster de glans over øyeblikket! 


528 


Store Helt! Disse trærne 

med blomster som beruser sinnet 
sprer sin duft over veien 

og lar kronblad fly som sommerfugler 
i lengsel etter å sette frukt. 

Tiden er inne til å gå herfra. 


529 

Ikke for kald og ikke for varm, 
men duftende mild og luftig 

er årstiden for en reise — 

Mester! La Sakiyaene og Koliyaene 
møte deg når du går mot vest 

og krysser elven Rohini. 


530 

I håp pløyes åkeren. 

Kornet blir sådd i håp. 
Kjøpmenn drar i håp over havet 
for å hente rikdommer hjem. 
Måtte det håpet jeg bærer på 
snart gå 1 oppfyllelse! 


531 

Igjen og igjen blir kornet sådd. 

Igjen og igjen faller regnet på åkeren. 
Igjen og igjen pløyes jorden. 

Igjen og igjen beriker kornet landet. 


532 


Igjen og igjen vandrer tiggerne på veien. 
Igjen og igjen gir de gavmilde almisser. 
Igjen og igjen går de som har medfølelse 


til himmelen, fordi de gir av sitt hjerte. 


533 

En helt kan i sin visdom bringe 

syv generasjoner til kildeklar renhet, 
i sin slekt — uansett hvor han fødes. 
Og slik er det sannelig med Han, 

den uendelig vise, gudenes mester! 

— I deg er i sannhet en vismann født! 


534 

Suddhodana er far til Den Store Seer. 
Maya er Den Opplystes mor. 

Hun som bar ham i sitt liv 

er død: men fryder seg i tre himler! 


535 

Hun av Gotama-ætten 

vandret sin tid på jorden og døde — 

nå nyter hun himmelske gleder. 

Hun fryder seg over sanselig skjønnhet, 
omgitt av engleskarer 

og guder i himlenes hager. 


Da Mesteren hadde hørt disse versene, la han straks i vei mot Kapilavatthu. Udayi gikk i 
forveien, men de han kom frem, kjente ikke kongen ham igjen med det samme. 

*Hvem er du?” spurte han. 

“Hvis du ikke kjenner igjen den ministersønnen som du sendte med bud til Mesteren, skal jeg 
fortelle deg hvem jeg er,” svarte Uday1 og uttalte følgende vers: 


536 

Jeg er Buddhas sønn. 

Jeg som holder ut det uutholdelige. 
Du, Sakiya-fyrste, er min fars far, 

du, Gotama, er i sannhet min bestefar! 


234. Ekavihariya 


Ekavihariya betyr Eneboeren. Han het egentlig prins Tissa, og han ble født etter at Mesteren var gått 
bort, og var yngste bror til kong Asoka. 218 år etter Mesterens bortgang samlet kong Asoka hele India 
til ett rike og innsatte sin bror prins Tissa som viseregent. Ettersom Asoka selv var positivt innstilt til 
buddhismen, smittet denne holdningen også over på prinsen. 

En dag var prins Tissa ute i skogen på jakt. Der fikk han se den greske munken 
Dhammarakkhita den store sitte under et tre, og han ble så imponert over holdningen hans at han 
tenkte: 

*Å, kunne jeg bare bli som den munken!” 

Da han kom tilbake til slottet, fortalte han kongen at han ville la seg ordinere, og enda kongen 
etter beste evne forsøkte å få han fra det, sto han på sitt. Han lenget bare etter å forlate hoffet og dra 
ut i skogen som eneboer og uttalte disse versene: 


537 

Ingen foran og ingen bak, 
ingen andre i nærheten: 
Sannelig er det behagelig 
å leve alene i skogen! 


538 

Kom igjen! La meg gå alene 

til skogen som Buddha roste. 
Det er godt å leve alene 

for en sterk og besluttsom munk. 


539 

Ivrig går jeg raskt mot målet, 
helt alene inn i skogen, 

der elefanter i brunst streifer 
og vismannen finner sin lykke. 


540 

I fjellkløftens blomstrende lund 
finnes svale, kjølige kilder — 
etter å ha badet føttene 

skal jeg vandre 1 meditasjon. 


541 

Å, når skal jeg leve i skogen, 
alene og uten andre? 

Å, når skal jeg bo der, helt våken, 
fri fra sinnets sorte strømmer? 


542 

Når dette er mitt største håp — 
måtte det gå i oppfyllelse! 

Jeg skal selv gjennomføre dette, 
ingen kan gjøre det for meg. 


Da kongen forsto hvor oppsatt visekongen var på å la seg ordinere som munk, lot han 

innfartsveien til slottet bli pyntet på det staseligste. Så førte han sin bror til klosteret med stor prakt, 


med kongelige troppeavdelinger og med stort oppbud av ministere og hoffolk. Prinsen trådte inn 1 
ordinasjonshallen og mottok sin ordinasjon av munken Dhammarakkhita den store. Flere hundre 


mann fulgte hans eksempel og lot seg ordinere samtidig med ham. Kongens svigersønn Aggibrahma, 


som var gift med hans datter Sanghamitta, lot seg også ordinere ved samme anledning. 


Da prinsen var blitt ordinert, uttalte han lykkelig til sinns disse versene om de oppgavene som 


nå sto foran ham: 


543 

Jeg skal binde på meg rustning, 
jeg skal gå ut i villmarken 

og ikke vende tilbake før 

sinnet er fritt fra sorte strømmer. 


544 

Mens vinden blåser sval og luftig, 
full av blomsterduft, frisk og søt, 
skal jeg på bergets høye topp 
splintre all min uvitenhet. 


545 
I den blomsterkledde skogen 
eller i en kjølig grotte 

skal jeg fryde meg i min frihet, 
lykkelig på Giribbaja. 


Deretter gikk han ut i skogen og begynte sin munkepraksis. Sammen med sin veileder 
vandret han så til landet Kalinga. Der fikk han en hudsykdom på føttene sine. En lege så til ham og 
sa: 

“Skaff smør, så skal jeg smøre det på huden og gjøre deg frisk igjen.” 

Men munken gjorde ikke noe for å skaffe smør. Han bare fortsatte med sin innsiktspraksis. 
Sykdommen ble verre, og da legen så dette, dro han selv ut og skaffet smør som han helbredet 
munken med. 

Nå da han var blitt frisk igjen, varte det ikke lenge før han ble en arahant. Han ble boende der 
i Kalinga, og kongen donerte en stor pengesum for å bygge et kloster til ham der . Klosteret fikk 
navnet Bhojakagiri. 

Da munken senere lå for døden, uttalte han dette verset, som samtidig ble en erklæring om 
den visdom han hadde vunnet: 


546 

Sannelig nådde jeg målet, 

som månen sin strålende fylde — 
sinnet er fritt fra sorte strømmer, 
aldri skal jeg fødes igjen! 


235. Kappina den store 


Kappina var sønn av en konge i byen Kukkuta 1 en av grenseprovinsene, og ble født før Buddha. Da 
faren døde, ble den unge prinsen innsatt som konge, og han ble kalt Kappina den store. 

Han var ivrig etter å skaffe seg lærdom og ga vaktene i alle de fire byportene beskjed om at 
når de fikk se en lærd mann, skulle de føre ham frem for fyrsten. 

På denne tiden var Mesteren stått frem 1 verden og oppholdt seg i Savatthi. Så var det noen 
kjøpmenn fra Savatthi som kom til Kukkuta med varene sine og solgte dem der. Da handelen var 
avsluttet, ville de hilse på kongen. Derfor fant de frem noen gaver og meldte sin ankomst ved slottet. 

Da de hadde hilst på kongen og overlevert gavene, spurte han hvor de kom fra. 

*Vi kommer fra Savatthi, herre,” svarte de. 

“Er ikke det et land der det er rikelig med mat, og har dere ikke en rettferdig konge?” spurte 
Kappina. 

*Jo, herre,” svarte de. 

“Og hva slags lære finnes det i landet deres?” 

“Det kan vi ikke snakke om uten å vaske munnen først,” svarte kjøpmennene. 

Da lot kongen bære frem en gullbolle med vann. Kjøpmennene vasket seg om munnen, la 
håndflatene mot hverandre og sa: 

*Herre! I vårt land har det stått frem en strålende våken, en buddha.” 

Da kongen hørte ordet “våken”, gikk det ilinger av fryd gjennom hele kroppen hans. 

*Sa dere *våken”, mine venner?” 

“Ja, vi sa “váken”.” 

Tre ganger måtte de gjenta det herlige ordet *våken”, og kongen ga dem hundre tusen 
gullmynter og ba dem fortelle mer. 

*Han har proklamert den strålende lære, herre konge,” sa kjøpmennene. 

Kongen ga dem hundre tusen gullmynter til. 

“Og han har også etablert den strålende munkeorden,” fortalt de videre, og kongen ga dem 
nok en gang hundre tusen gullmynter. 

Deretter sa kongen: 

“Jeg vil gå til Buddha, den våkne Mester, og la meg ordinere som munk.” 

Det samme ville alle ministrene hans. Dermed la han i vei, omgitt av tusen ministre. 

Da de kom til bredden av Ganges, proklamerte de høytidelig: 

“Hvis Mesteren er fullkomment våken, måtte da disse hestene krysse elven uten å bli så mye 
som våte på hovene!” 

Deretter krysset de Ganges, som nesten gikk over sine bredder, og de krysset også to andre 
elver på samme Vis. 

Samme dag hadde Mesteren stått tidlig opp og sett ut over verden med et blikk fullt av 
medfølelse, og han så at denne dagen ville Kappina den store, som hadde gitt avkall på sitt 
kongedømme, komme til ham med stort følge for å be om å bli ordinert. 

“Jeg får vel gå og møte dem,” tenkte han. 

Da han var ferdig med morgenstellet, gikk han matrunden i Savatthi sammen med de andre 
munkene. Etter frokost dro han til bredden av elven Chandbhaga og satte seg ned under et fikentre i 
nærheten av vadestedet der hvor de andre ville komme i land. 

Da Kappina og følget hans hadde krysset elven, så de hvordan det strålte og glitret av stråler 1 
seks forskjellige farger omkring Buddha, og de sa til hverandre: 

“Dette må sannelig være den mesteren vi har kommet for å treffe!” 

De gikk bort og bøyde seg dypt for ham, og deretter satte kongen og hele hans følge seg ned 
rundt ham. 

Mesteren forklarte læren for dem, og da han var ferdig med å tale, var de alle blitt arahanter. 
De ba ham om å bli ordinert, og Mesteren sa: 

*Kom som munker!” 

Slik ble de ordinert. Og deretter tok Mesteren alle de nye munkene med seg tilbake til 
Jetavana. 

En dag spurte Mesteren oppasseren sin om Kappina underviste de andre munkene. 

*Nei, han gir ikke noen undervisning, Mester,” var svaret han fikk. *Han lever avsondret og 
fryder seg over livet her og nå, og gir ingen veiledning.” 

Da lot Mesteren sende bud på Kappina og spurte ham om det var sant at han ikke ga noen 
undervisning. 

*Ja, det stemmer, Mester,” svarte Kappina. 

“Du som selv har kommet så langt, bør ikke leve på den måten,” sa Mesteren. “Fra i dag av 
skal du veilede nykommerne i læren.” 

“Det skal jeg gjøre, Mester,” svarte Kappina og bøyde seg for ham. 

Så begynte han å undervise, og allerede første gang han ga veiledninger, ble tusen munker 
arahanter. Derfor proklamerte Mesteren for de andre munkene at Kappina var den fremste til å 
undervise andre munker. 

En dag veiledet Kappina nonnene med disse versene: 


547 

Når du ser inn i fremtiden 

— det gode som skjer, og det vonde — 
kan verken venn eller fiende 

se svakhet hos deg, om de leter! 


548 

Den som iherdig har utviklet 
meditasjon på åndedrettet 

og praktisert dette grundig 

slik Buddha har lært oss å gjøre, 


lyser opp verden, som månen 
når den unnslipper skyene. 


549 

Rent er mitt grenseløse sinn, 
det har en velutviklet klarhet! 
I sannhet er det opphøyet 

og stråler i alle retninger. 


550 

Den vise lever videre 

selv om han mister sin rikdom. 
Den rike kan ikke leve 

om han aldri oppnår visdom. 


551 

Visdommen vurderer hvert ord. 
Visdommen øker ditt omdømme. 
En som er venn med visdommen 
finner lykken, selv i lidelsen. 


552 

Denne læren gjelder evig 

og er ikke særlig merkelig: 

Den som er født, skal en gang dø — 
hva er det som er så rart med det? 


553 

For den som er født, er livet 

en sikker reise mot døden. 

Alle som er født, er døden nær: 
for slik er livets sanne natur. 


554 

Det som er nyttig for levende 

er nytteløst for de døde: 

Der er gråt — ikke ry, ingen goder, 
ingen ros fra munker og vismenn. 


555 

Gråten piner øyet og kroppen: 
skjønnhet, forstand og styrke svekkes 
til glede for dine fiender, 

til sorg for de som vil deg vel. 


556 
Derfor bør folk ønske de vise 

velkommen i sine hjem — 
de bæres av sin visdom, så lett 
som en båt krysser en dyp elv. 


236. Lille-Panthaka. 


Lille-Panthaka var bror til Store-Panthaka, som vi har fortalt om tidligere (se fortelling 231). 

Da Store-Panthaka var blitt en arahant og gledet seg over det han hadde oppnådd, tenkte han 
som så: 

*Hvordan skal broren min få del i denne lykken?” 

Han gikk til den rike bestefaren deres og sa: 

*Tillater du at Lille-Panthaka også lar seg ordinere, bestefar?” 

Bestefaren ga tillatelse til det, og munken ordinerte sin bror og ga ham ti treningsregler å 
overholde. Han fikk også et vers som han skulle lære: 


Liksom en velluktende lotus 

som blomstrer ved daggry og brer ut sin duft, 
slik stråler den glitrende Mester 

som solen selv på himmelen. 


Men enda han slet og øvde 1 fire måneder, klarte han ikke å lære verset utenat. Han prøvde og 
prøvde, men verset ville ikke feste seg 1 hukommelsen. Til slutt sa Store-Panthaka til ham: 

*Du duger visst ikke som munk, lillebror. Når har du strevd i fire måneder uten å kunne lære 
så mye som ett vers! Hvordan skal du vel kunne klare noe av munketreningen? Dra hjem igjen!” 

Da Lille-Panthaka på denne måten var blitt jaget bort, ble han stående utenfor porten og gråte. 

På den tiden bodde Mesteren i hofflegen Jivakas mangolund. En dag sendte Jivaka bud og 
inviterte Mesteren til å ta med seg fem hundre munker og komme og spise hos ham. Nå var Store- 
Panthaka ansvarlig for å ordne med måltidene. Da han fikk beskjed om at fem hundre munker var 
invitert, svarte han at han tok imot invitasjonen på alle munkenes vegne, unntatt for Lille-Panthaka. 
Lille-Panthaka hørte dette og ble enda mer ulykkelig. 

Da Mesteren forsto hvor fortvilet han var, tenkte han at fikk finne på noe slik at også Lille- 
Panthaka kunne få mat. Han gikk bort til ham og spurte: 

“Hvorfor gråter du, Panthaka?” 

“Broren min jager meg bort, Mester.” 

“Ikke bry deg om det, Panthaka. Det er min orden du er ordinert i.” 

Så ga Mesteren ham en ren klut og sa: 

“Se her, ta denne, og tenk *bort med skitten, bort med skitten”.” 

Panthaka tok imot kluten og satte seg ned, mens han tvinnet den mellom hendene og tenkte: 
*Bort med skitten, bort med skitten.” 

Da han hadde sittet og fingret med kluten en stund, så han at den ble mer og mer skitten, helt 
til den var så svart som om han skulle ha tørket utsiden av gryta med den. 

Da modnet forståelsen i ham, og han tenkte: 

*Denne kluten var helt ren fra begynnelsen av, men jo mer jeg satt og fingret med den, jo mer 
skitten ble den. Alt er foranderlig, og det gjelder for sinnet, også.” 

Han konsentrerte seg om denne forståelsen av hvordan ting oppstår og går til grunne, og der 
og da gikk han inn i dypmeditasjon og etablerte innsikt, slik at han ble en arahant med full analytisk 
innsikt. Som arahant mestret han også på flekken alle skriftene og de fem spesielle ferdigheter. 

Mesteren, som hadde gått til Jivakas hus med fire hundre og nittini munker, satte seg ned på 
den anviste sitteplassen. Men Lille-Panthaka var ikke kommet, siden han ikke var blitt invitert. Da 
Jivaka ville skjenke ris, holdt Mesteren hånden over bollen. 

“Hvorfor vil du ikke ha, Mester?” spurte Jivaka. 

“Fordi det fortsatt er en munk igjen i klosteret,” svarte han. 

Da tilkalte Jivaka en tjener og sa: 

“Gå til klosteret og hent den munken som ble igjen der.” 

Men med sine spesielle ferdigheter skapte Lille-Panthaka illusjonen av tusen andre munker i 
klosteret, og da tjeneren kom og så alle munkene, vendte han forvirret tilbake til Jivaka og sa: 

*Det var så mange munker der at jeg ikke visste hvem jeg skulle hente.” 

“Hva heter den munken som ble igjen i klosteret, Mester?” spurte Jivaka. 

*Han heter Lille-Panthaka,” svarte Mesteren. 

“Gå nå og spør hvem av dem som er Lille-Panthaka,” beordret Jivaka. 

Dermed gikk tjeneren tilbake til klosteret og spurte hvem som var Lille-Panthaka. 

“Jeg er Lille-Panthaka, jeg er Lille-Panthaka,” svarte de tusen munkene i munnen på 
hverandre, og tjeneren måtte igjen vende tilbake med uforrettet sak og fortelle hvordan det hadde gått. 

Nå forsto Jivaka at det var magi med i spillet, og han sa til tjeneren: 

*Nå skal du gå dit igjen. Gå rett bort til hvem du vil av munkene, ta tak i kappen hans og si at 
Mesteren ber ham komme!” 

Tjeneren gjorde det, og straks forsvant alle illusjonsmunkene. Han tok med seg Lille- 
Panthaka tilbake til Jivakas hus. 

Nå tok Mesteren imot det som ble budt ham av ris og annen mat, og etter at måltidet var over, 
gikk de alle tilbake til klosteret. Munkene ble gående og prate sammen om det som hadde skjedd, og 
de sa til hverandre: 

“Sannelig er Buddha mektig! Se bare hvordan denne munken som strevde i fire måneder uten 
å kunne lære seg et eneste vers, på et blunk mestrer slike spesielle ferdigheter!” 

Mesteren hørte at de snakket sammen, og da han hadde satt seg på plassen sin, spurte han hva 
de hadde snakket om. De fortalte ham det, og han sa: 

“I dag har Lille-Panthaka fulgt min veiledning og blitt min åndelige arving. Tidligere en gang 
var han min verdslige arving.” 

Da munkene spurte hva han mente med det, fortalte han dem Culasetthijataka, en historie om 
hvordan han selv og Lille-Panthaka hadde møttes en gang i et tidligere liv. 

Ved en senere anledning uttalte Lille-Panthaka disse versene, der han fortalte sin historie: 


557 

Jeg var treg, og ble ikke bedre — 
derfor foraktet alle meg. 

Broren min jaget meg bort og sa: 
Gå hjem! Du passer ikke her! 


558 

Etter at jeg var jaget bort 

sto jeg nedslått og gråtende 
ved porten til munkenes park. 
Å, som jeg lengtet etter læren! 


559 

Da kom Mesteren bort til meg 
og la hånden på hodet mitt — 
vennlig tok han fatt i armen min 
og ledet meg inn i klosteret. 


560 


Mesteren viste medfølelse! 
Han ga meg en ren vaskeklut 
og sa: Sett deg nå rolig ned 
og pass godt på denne kluten. 


561 

Jeg lyttet til hans ord; jeg gjorde 
med glede som Mesteren sa! 
Jeg gikk inn i dyp meditasjon 
for å oppnå det høyeste mål. 


562 

I minnet ser jeg liv på liv! 
Mitt blikk er renset, øyet klart. 
Livet har jeg gjennomskuet — 
Buddhas vei er gått til ende. 


563 

Jeg, Panthaka, skapte meg selv: 
Tusen ganger mitt eget bilde! 

I den skjønne mangolunden 
satt jeg til tiden var inne. 


564 

Deretter sendte Mesteren bud: 
Kom, Panthaka! Maten er klar! 
Og jeg lyttet til Mesteren: 

jeg fløy til ham gjennom luften, 


565 

så bøyde jeg meg for hans føtter. 
Ved siden av ham satte jeg meg, 
og da han så at jeg var der, 

tok han imot det han var budt. 


566 

Han som fortjener verdens gaver 
og offer fra alle folkeslag, 

han, åker for gode gjerninger, 
tok imot maten han var budt. 


237. Kappa 


Kappa var sønn av en distriktsguvernør i landet Magadha, og etter farens død ble han selv innsatt i 
samme stilling. Han veltet seg i utsvevelser og sanselighet, og da Mesteren fikk vite det, fikk han 


medlidenhet med ham 

*Hvordan skal det gå med ham?” tenkte han. 

*Jeg vil gå og fortelle ham om kroppens urene aspekter. Da kommer han til å miste lysten på 
sine sanselige utskeielser. Deretter kommer han til å la seg ordinere, og senere vil han bli en arahant.” 

Så gikk han til Kappa og uttalte disse versene: 


567 

Full av alle slags skitt og møkk, 
en produsent av ekskrementer, 
en råtten, stinkende kloakkpøl, 
en verkebyll, et åpent sår, 


568 

full av slimete blod og puss, 
nedsenket i en gjødselgrop: 
kroppen lekker alltid, urene 
væsker pipler fra hver en åpning. 


569 

Bundet sammen av seksti sener 
pásmurt grøtete kjøttslintrer, 
stappet inn i et hylster av hud 
er den verdiløse kroppen. 


570 

En haug med knokler, bundet sammen 
av leddbånd, sener, fett og slim 

er materialet for kroppens 

positurer og bevegelser. 


571 

Med fast kurs går kroppen dødens vei, 
alltid tjener den dødens konge. 

En mann som kaster kroppens byrde 
er fri til å gå hvor han vil! 


572 

Uvitenhet dekker kroppen. 

Fire bånd — grådighet, hat og tro 
på ritualer og på dogmer — 
binder kroppen. I malstrømmen 
synker kroppen, hjelpeløst fanget 
i nettet av sansebegjær. 


573 

Hindret av nytelse, rastløshet, 
hat, sløvhet og uvisshet: plaget 
av mørke, urolige tanker, 

forfulgt av rotfestet grådighet 
og krypende rundt i skyggen 
av forblindelsens sorte fjell 


574 

eksisterer denne kroppen 

som en slave av sin livsgjerning — 
suksess ender med nederlag, 
livets mangfold med undergang. 


575 

De som kaller kroppen sin “min” 
— blinde, tåpelige mennesker — 
fyller den grusomme likplassen, 
griper begjærlig etter nytt liv. 


576 

De som tar avstand fra kroppen 

som fra en slange innsmurt med møkk 
og spyr opp roten til liv og død, 
legger sinnets virvelstrøm til ro. 


Da Kappa hørte disse versene fra Mesterens egen munn med så mange beskrivelser av 
kroppens natur og av hvordan det går med den, ble han fylt av avsky og vemmelse overfor sin egen 
kropp. Dypt grepet bøyde han seg for Mesteren og ba om å bli ordinert som munk. 

Mesteren vendte seg til en munk i nærheten og ba ham ordne med ordinasjonen. Munken 
lærte Kappa den innledende øvelsen i betraktning av kroppen, der han skulle rette oppmerksomheten 
mot hodehår, kroppshår, negler, tenner og hud. Deretter ga han ham ordinasjon. Allerede mens håret 
ble raket av hodet hans, ble Kappa en arahant med full analytisk innsikt. 

Etterpå vendte han tilbake til Mesteren og hilste ærbødig på ham, før han satte seg ned og 
gjentok de samme versene, slik at disse samtidig ble en erklæring om den innsikt han hadde vunnet. 
På den måten ble de til hans egne vers. 


238. Upasena, Vangantas sønn 


Upasena ble født i landsbyen Nalaka og var sønn av brahmankvinnen Rupasari. Han var yngste bror 
av Sariputta, en av Buddhas fremste elever. 

Da Upasena ble voksen, ble han ekspert på de tre vedaer. Men så fikk han høre Mesteren 
forklare læren. Han ble overbevist av det han hørte, og lot seg ordinere som munk. 

I sin iver etter å utbre læren ordinerte han så på egen hånd en annen mann som munk, enda 
han selv ikke hadde mer enn et års ansiennitet og erfaring. Så gikk de begge for å hilse på Mesteren. 

Mesteren kritiserte ham for denne overilte handlingen, og sa: 

*Du er for lettvektig for en så tung oppgave, du uvettige menneske!” 

Da tenkte Upasena for seg selv: 

“Jeg skal nok sørge for at Mesteren roser meg offentlig for det som han i dag har kritisert meg 
offentlig for!” 

Deretter begynte han å praktisere innsiktstrening, og det varte ikke lenge før han ble en 
arahant. 

Som arahant påtok han seg alle de tillatte askeseøvelsene, og han inspirerte andre til å gjøre 
det samme. Dette førte til at Mesteren offentlig roste ham som den beste til å inspirere andre. 

Litt senere oppsto den store krangelen mellom munkene i Kosambi, og forsamlingen ble 
splittet i to. En munk som gjerne ville megle og bilegge striden, gikk til Upasena og spurte: 

*Nå har det blitt mye krangel og forsamlingen er splittet. Hva kan vi gjøre?” 

Upasena svarte med disse versene, der han lovpriste eneboerlivet: 


577 

På et avsides, stille sted 

der bare rovdyr ferdes, bør 
munken slå seg ned alene 

for å trene sin oppmerksomhet. 


578 

Han bør samle filler langs veien, 
på søppeldynga og gravplassen — 
av dem skal han sy en kappe, 

og den er hans eneste drakt. 


579 

Etter å ha gjort hjertet ydmykt 
bør munken gå til alle hus, 
uten unntak, og motta mat 
med alle sanser under kontroll. 


580 

Han bør være glad for det enkle, 
ikke ønske seg godbiter: 

Den som sikler etter lekker mat 
trives ikke med meditasjon! 


581 

Nøysom og tilfreds med lite 
bør den vise bo i ensomhet 
uten å blande seg med andre — 
borgere, bønder eller munker. 


582 

Som en stum med fattig forstand 
bør den vise opptre blant andre. 
Han bør lytte, og ikke snakke, 

i selskap med andre munker. 


583 

Han bør ikke fornærme noen 
og unngå å skade andre. 
Treningsreglene bør han følge 
og vise måtehold med mat. 


584 

Han bør gå dypt inn i emnet 
han konsentrerer sinnet sitt om, 
meditere iherdig og nå 

innsikt når tiden er moden. 


585 

Han bør være utholdende 

og alltid trene iherdig — 

ikke skal han si seg fornøyd 

før han har nådd lidelsens ende. 


586 

Når munken lever slik han bør 
i lengsel etter lys og renhet, 
tørker sinnets sorte strømmer 
inn — han finner kjølig lindring! 


Og disse versene ble også en erklæring om den innsikt han hadde vunnet. 


239. En annen ved navn Gotama 

Gotama var eldre enn Buddha og ble født i Savatthi som sønn av en brahman fra Udicca. Da han ble 
voksen, ble han ekspert på de tre vedaene. Han ble også en fremragende taler, og det var ingen som 


kunne stå seg mot ham i åpen debatt. 


Så sto Mesteren frem i verden og begynte å undervise i sin lære. Yasa og mange andre sluttet 


seg til ham, og på oppfordring fra Anathapindika kom han til Savatthi. Brahmanen Gotama var til 


stede da Buddha fikk overrakt parken Jetavana som gave, og han fikk tillit til Mesteren og gikk for å 

høre på ham. Deretter ba han om å bli ordinert, og Mesteren ga en annen munk beskjed om å ordinere 

ham. Allerede under ordinasjonsprosessen, mens han fikk raket av seg håret, ble Gotama en arahant. 
Etterpå vandret han til landet Kosala og bodde lenge der, før han kom tilbake til Savatthi. Da 


kom mange av hans rike brahmanslektninger til ham og spurte ham: 


*Det er mange filosofer, munker og brahmaner som snakker om renhet her i verden. Hvem av 


dem har en lære som fører til frihet? Hvem bør vi følge for å finne renhet her i verden?” 
Gotama svarte dem med disse versene: 


587 
Man bør innse sitt eget beste 
og nøye betrakte Buddhas ord 


om hva som ansees som passende 
for en som har gått ut som munk: 


588 

Edle vennskap mellom brødre, 
å ta fatt på grundig trening 

og lydighet mot lærerne — 
dette sømmer seg for en munk. 


589 

Respekt for de våkne, aktelse 
for læren — slik det passer seg — 
ærbødighet overfor munker — 
dette sømmer seg for en munk. 


590 

God atferd; å kjenne sin plass; 
å leve rent og uklanderlig 

med et sterkt og befestet sinn — 
dette sømmer seg for en munk. 


591 

Å gjøre godt, å avstå fra ondt, 
å utstråle trygghet og ro, 

å øke sin innsikt i sinnet — 
dette sømmer seg for en munk. 


592 

En avsides bolig i skogen 

der stillhetens åndedrett høres 

og alt passer godt for en vismann — 
dette sømmer seg for en munk. 


593 

Moral og sann kunnskap om livet, 
å utforske verdens natur, 

dyp forståelse av sannheten — 
dette sømmer seg for en munk. 


594 

Å forstå forgjengeligheten 

ved seg selv, og ved verdens skjønnhet, 
å ikke hige mot verdslig fryd — 

dette sømmer seg for en munk. 


595 

Å utvikle oppmerksomhet, 
forskertrang, glede, pågangsmot, 
sinnslikevekt, konsentrasjon 

og sinnsro; under-gjerninger, 
evnen til overbevisning 

og overbevisningens kraft; 

den edle, åttedelte vei — 

dette sømmer seg for en munk. 


596 

Å fri seg fra lyster og begjær 
og alle sinnets sorte strømmer, 
å leve i fullstendig frihet — 
dette sømmer seg for en munk! 


Slik roste Gotama munkeordenen ved å fortelle hvilken praksis som sømmer seg for en munk 
og vise at den fører til frihet, samtidig som han også viste at asketer utenfor ordenen følger en vei som 
ikke fører til frihet. Da de rike brahmanene hørte dette, ble de velvillig stemt overfor munkene og 
erklærte seg som legtilhengere. 


XI. Sangen med elleve vers 
240. Sankicca 


Sankicca ble født i en velstående brahmanfamilie i Savatthi. Moren hans døde like før han ble født, og 
slektningene fant barnet ubrent og levende på restene av likbålet etterpå. For den som har nådd sitt 
siste liv, kan ikke dø, om han så skulle falle utfor verdens høyeste fjell. 

Dette syntes de var en så merkelig hendelse at de tok med seg barnet til en spåmann for å høre 
hva han kunne si om guttens fremtid. 

“Hyvis denne gutten blir boende hjemme, vil han skape ulykke i syv generasjoner fremover,” 
sa spåmannen. *Men hvis han blir munk, kommer han til å vandre omkring 1 spissen for et følge på 
fem hundre andre munker.” 

“Hvis det er slik, så lar vi Sariputta ordinere ham så snart han er gammel nok,” sa 
slektningene. 

Da gutten var syv år gammel, fikk han høre historien om moren som døde før han ble født, og 
hvordan de fant ham blant glørne på likbålet etterpå. Dette grep ham så sterkt at han bestemte seg for 
at han ville bli munk. Slektningene hans ga ham lov til det. De tok ham med seg til Sariputta og ba 
ham ordinere gutten. 

Sariputta lærte ham den innledende øvelsen 1 betraktning av kroppen, der han skulle rette 
oppmerksomheten mot hodehår, kroppshår, negler, tenner og hud. Deretter ga han ham ordinasjon. 
Allerede mens håret ble raket av hodet hans, ble Sankicca en arahant med full analytisk innsikt. Så 
sendte Sariputta ham ut i skogen sammen med tretti andre munker for å praktisere meditasjon. 

De slo seg ned i nærheten av en landsby med tusen innbyggere, og da folk fikk se munkene, 
ble de glade og tok godt imot dem. De laget hytter og vandreganger for dem i skogen utenfor 
landsbyen, og sørget for mat og alt hva munkene ellers måtte trenge. 

Så satte regntiden inn, og munkene brukte tiden til meditasjon og forlot hyttene sine bare for å 
hente mat eller medisiner fra landsbyen. 

En fattig mann i nabolaget bodde hos den ene datteren sin. Men det ble knapt om mat for 
familien, så han bestemte seg for å flytte til den andre datteren sin og bo hos henne en stund. 

Munkene hadde vært i landsbyen og fått rikelig med matgaver. På veien tilbake til hyttene i 
skogen badet de i en bekk og satte seg deretter til å spise. Akkurat da kom den fattige mannen forbi, 
og han ble stående og se på munkene som spiste. De spurte hvem han var og hvor han skulle, og han 
fortalte dem sin historie. Da de forsto at han var svært sulten, fikk de medfølelse med ham, og hver av 
dem delte med ham av den maten de hadde fått. 

Mannen tenkte at hos munkene kunne han få det mye bedre enn hva han med alt sitt slit og 
strev ellers kunne makte, så han spurte om han kunne bli med dem og være tjener og altmuligmann 
for dem. Det fikk han lov til, og han ble boende hos munkene og hjalp dem med alle slags praktiske 
gjøremål, og de delte maten sin med ham. 

En dag fikk han lyst til å besøke datteren sin. Han torde ikke spørre munkene om lov til å gå, 
så han bare snek seg av sted. Veien gikk gjennom en nifs villmark der fem hundre røvere holdt til. De 
pleide å fange folk som gikk gjennom skogen og ofre dem til den guden de trodde på. 

Røverhøvdingen satt oppe I et tre og speidet, og da han fikk se mannen som gikk bortover stien, ga 
han signal til de andre røverne. De kastet seg over ham og bandt ham med kraftige tau. Så gjorde de 
klar et stort bål og la frem stekespidd. 

“Her er det verken villsvin eller hjort, så hva har dere tenkt å steke” spurte han. 

De svarte at de skulle steke ham og ofre kjøttet til guden sin. Han ble livredd og sa: 

“Men jeg er så mager og tynn. Jeg blir et dårlig offer for guden deres. Dere burde heller fange 
en av de munkene som bor bak åsen her borte. De er velfødde og i god stand, så guden deres kommer 
til å bli mye gladere for å få en av dem som offer! La meg få beholde livet, så skal jeg vise dere hvor 
de er.” 

Han viste dem veien til munkenes hytter, men der var det ikke en munk å se. 

*Har du lurt oss, skal det gå deg ille!” freste røverhøvdingen. 

“Alle munkene sitter hver for seg ute 1 skogen og mediterer på denne tiden av dagen,” svarte 
mannen. “Men slå på denne klokken, så kommer de nok.” 

Munkene lurte på om kanskje noen var blitt syk, siden det ble ringt med klokken utenom de 
vanlige tidene, så det varte ikke lenge før alle var kommet. Den eldste munken så på røverne og 
spurte: 

“Hvem av dere var det som slo på klokken?” 

“Det var jeg,” svarte røverhøvdingen. 

*Men hvorfor?” spurte munken. 

“Vi vil ofre en munk til guden vår,” svarte høvdingen. 

Da vendte den eldste munken seg til de andre og sa: 

*Den som er eldst, har ansvaret for å sørge for at brødrene har det godt. Derfor skal jeg bli 
med røverne.” 

Den nest eldste munken grep ordet, og sa: 

*Men det sømmer seg at en som er yngre, påtar seg den eldre brorens plikter. Derfor skal jeg 
gå med dem.” 

Da spratt alle de andre munkene opp og sa seg villig til å bli ofret i stedet for de andre. Enda 
de verken hadde samme mor eller far, var alle villige til å ofre seg for sine ordensbrødre. 

Syv år gamle Sankicca hørte litt på de voksne munkene, men så sa han: 

“Sett dere ned, alle sammen. Jeg skal bli med røverne for å bli ofret.” 

Da protesterte de andre munkene: 

*Om så alle vi andre skal bli drept, så kan vi ikke tillate at du blir ofret!” 

“Hvorfor ikke?” spurte Sankicca. 

“Fordi Sariputta selv har ordinert deg, og han ba oss ta godt vare på deg da vi dro. Vi kan ikke 
komme tilbake til ham uten at du er med!” 

“Sariputta rådførte seg med Mesteren selv før jeg ble sendt ut sammen med dere,” svarte 
Sankicca, “og de visste på forhånd at dette ville skje. Jeg ble sendt for å bli med røverne. Så ta det 
bare med ro, alle sammen. Jeg går med røverne.” 

Så bøyde han seg for de andre munkene og sa: 

“Hvis jeg på noen måte har krenket dere, ber jeg om tilgivelse.” 

De andre munkene ble dypt rørt. Tårene strømmet fra øynene deres og hjertene skalv. Den 
eldste munken vendte seg til røverne og sa: 

“Ta i det minste hensyn til at han er så ung. Ikke la ham se bålet og stekespiddene, for da blir 
han sikkert redd. Avliv ham heller hurtig og skånsomt før han får se dem.” 

Røverhøvdingen nikket. Så tok de Sankicca med seg og forsvant inn i skogen. 

Da røverne nærmet seg leirplassen sin, gjorde de en rast. Sankicca satte seg ned og gikk inn 1 
dyp meditasjon. I mellomtiden trakk røverhøvdingen sverdet sitt og listet seg inn på Sankicca bakfra. 
Han lot sverdet suse ned mot nakken hans, men sverdet krøllet seg opp mot skjeftet, så han bommet. 

“Jeg má ha fått feil grep på sverdet,” tenkte han. 

Så rettet han det ut igjen og slo til på nytt. Men sverdet flagret som et løv i vinden og skjente 
inn 1 en trestamme. Røverhøvdingen ble forskrekket og tenkte: 

“Dette sverdet kan gå gjennom stein og jern som gjennom smør. Men det klarer ikke engang å 
lage et lite risp i den guttungen der! Hva er det som skjer?” 

Han kastet seg til marken og ba Sankicca om tilgivelse, og det samme gjorde de andre fem 
hundre røverne. Sankicca forklarte Buddhas lære for dem, og etterpå ba de alle om å få bli munker. 
Han førte dem tilbake til de andre munkene, og der ble alle de fem hundre ordinert. 

Da Mesteren senere fikk høre om dette, uttalte han dette verset: 


Du kan leve i hundre år 
i ondskap og tankeløshet — 
bedre å leve en eneste dag 
i godhet og meditasjon. 


En tid senere kom en legmann og inviterte Sankicca til å bo 1 nærheten av huset hans: 


597 

Kjære barn — hvorfor bo her i skogen 
og fryse 1 regnet som en pjuskete fugl? 
I Verambha, vindenes grotte, finner du 
deilig ly og ensom ro. 


Sankicca svarte: 


598 

Som vinden samler skyene 

i regntiden, samler jeg sinnet 
om ensomhet her i skogen: 

i ensomheten finner jeg ly. 


599 

Den svarte, urene kråka 

som bor og eter på likplassen 

gjør meg oppmerksom på kroppen — 
dens betydningsløse eksistens. 


600 

Den som ikke får beskyttelse 

og ikke beskytter andre, 

den munken lever sannelig godt! 
Han savner ingen sansegleder. 


601 

Klare kilder og bekker perler 

rundt knivskarp stein — vannliljetjern 

svaler apens sorte fjes og slukker hjortens tørst. 
Dette er min sjels vidstrakte fjell! 


602 
Jeg har bodd i dype skoger, 


jeg har bodd i kløfter og grotter. 
Jeg har bodd på ensomme steder 
der rovdyr jager om natten. 


603 

Men aldri har jeg følt noe hat 
eller sendt dem onde tanker — 
ikke: “Jeg vil drepe dem, slakte, 
pine dem, la dem lide vondt!” 


604 

Jeg har tjent læremesteren — 
Buddhas vei er gått til ende. 
Den tunge børen er lagt ned, 
roten til liv og død rykket opp. 


605 

Det jeg søkte og ønsket meg 

den gang jeg gikk ut som hjemløs, 
har jeg funnet. Målet er nådd! 
Alle lenker er splintret og knust! 


606 

Jeg lengter ikke etter døden. 

Jeg klynger meg ikke til livet. 
Som tjeneren venter på sin lønn, 
venter jeg rolig på min tid. 


607 

Jeg lengter ikke etter døden. 
Jeg klynger meg ikke til livet. 
Med oppmerksom forståelse 
venter jeg rolig på min tid. 


XII. Sanger med tolv vers 


241. Silavat 

Silavat ble født i Rajagaha og var sønn av kong Bimbisara. Da han ble voksen, ville hans bror, kong 


Ajatasattu, drepe ham. Han arrangerte forskjellige ulykker og overfall, men hadde ikke hellet med 


seg. 


Mesteren fikk høre om det som foregikk og ba Moggallana den store hente prins Silavat. 


Moggallana sendte bud, og prinsen kom ridende på elefanten sin. Prinsen steg ned fra elefanten, hilste 


ærbødig på Mesteren og satte seg ned hos ham. 
Så forklarte Mesteren læren på en måte som passet til den unge prinsens temperament, og 


prins Silavat ble overbevist av det han hørte. Han lot seg ordinere og tok fatt på innsiktstreningen, og 


det varte ikke lenge før han ble en arahant. Så ble han boende i landet Kosala. 

Senere sendte Ajatasattu noen leiemordere med ordre om å drepe Silavat. De kom frem til 
ham nettopp mens han satt og ga undervisning 1 Buddhas lære. Da de hørte ham tale, ble de så dypt 
grepet at de fikk tillit til ham og til læren, og dermed lot de seg ordinere som munker, de også. 

Silavat underviste dem med disse versene: 


608 

Øv dere på god oppførsel, 

vis verden en vakker fremferd! 
Den som vet å oppføre seg 
oppnår alt det beste i livet. 


609 

Den vise som ønsker tre gleder, 
andres ros, rikdom og — senere — 
himmelsk lykke etter døden, 

bør vite å oppføre seg godt. 


610 

Den som oppfører seg, vil nemlig 
skaffe seg mange gode venner, 
men den som ikke oppfører seg 
støter venner bort med sin atferd. 


611 

Den som oppfører seg dårlig 

blir klandret, fordømt og kritisert, 
men den som oppfører seg godt 
oppnår ros og heder fra andre. 


612 

God oppførsel er grunnlaget 
for alle ting: det godes mor. 
Og dette, all dyds begynnelse, 
bør man foredle og dyrke. 


613 

God oppførsel er ditt beste vern, 
sinnets glede og de våknes port 
inn til trygghetens vakre hage. 
Derfor bør din atferd foredles. 


614 

God oppførsel er en makeløs kraft, 
det mektigste våpen av alle. 

God oppførsel er et vakkert smykke, 
den beste rustning du kan bære. 

615 

God oppførsel er en mektig bro — 

en duft av den aller herligste, 

mest vidunderlige parfyme 

som spres med vinden til alle kanter. 


616 

God oppførsel er den beste næring, 
den beste proviant til reisen. 

God oppførsel er den beste farkost 
å ferdes med i hele verden. 


617 

En ondskapsfull tosk blir klandret 
og lider helvetes pinsler — 

han blir ulykkelig overalt 

fordi han oppfører seg dårlig. 


618 

En vis og vennlig mann blir rost 
og oppnår himmelens gleder — 
han blir lykkelig overalt 

fordi han oppfører seg godt. 


619 

God oppførsel er det største, 
vismannen er uten like — 

blant mennesker og blant guder 
seirer han som kan oppføre seg! 


Slik understreket han betydningen av god oppførsel mens han underviste de tidligere røverne, 
og disse versene ble også en erklæring om den innsikt han hadde vunnet. 


242. Sunita 


Sunita var født i en søppeltømmerfamilie. Han levde som dotømmer i Rajagaha og hadde nesten ikke 
til livets opphold av mat og klær. 

En morgen hadde Mesteren stått opp, tatt bollen sin og gått inn til byen sammen med en stor 
flokk munker for å få mat. Så traff han pá Sunita 1 en av de trange gatene. Sunita hadde feid matrester, 
skitt og søppel sammen i en haug og lagt det opp i de to kurvene sine. Så la han bærestangen over 
skulderen og bar kurvene bort. Da han fikk se Mesteren og munkene komme mot seg, ble han 
skamfull og forvirret. Han forsøkte forgjeves å finne et sidesmug for å smette unna, men veggene sto 
som en mur på begge sider. Derfor satte han kurvene fra seg og trykte seg forlegen inn til veggen for å 
slippe dem forbi. Mest av alt ønsket han det hadde vært et hull i veggen som han kunne forsvinne inn 
i. 

Da Mesteren kom bort til ham, så han at Sunita hadde gode anlegg, og med velklingende og 
melodisk røst sa han til ham: 

“Har du lyst til å forlate det trøstesløse livet du nå lever og heller bli munk?” 

Sunita ble så lykkelig og glad over Mesterens ord, at han følte som om hadde drukket av selve 
udødelighetens beger. 

“Hvis en som jeg kan få lov til noe slikt, Mester, vil jeg gjerne bli ordinert,” svarte han. 

*Kom som munk,” sa Mesteren. 

Han fikk bolle og kappe og Mesteren tok ham med tilbake til klosteret og ga ham et 
meditasjonsemne å arbeide med. Han arbeidet seg fortløpende gjennom treningsstadiene og innsikten 
hans modnet slik at selv gudene kom og lovpriste ham. 

Da Buddha forsto at han var blitt en arahant, roste han ham med dette verset: 


Ved flittig innsats og edelt liv, 
selvbeherskelse og kontroll, 

ble denne mannen foredlet — 
ja, han er i sannhet en brahman! 


Flere andre munker ville gjerne at Sunita skulle utstøte et løvebrøl, så de stilte ham ledende 
spørsmål: 

“Hvorfor forlot du familielivet og ble munk, Sunita? Hvordan ble du ordinert? Hvordan 
trengte du inn i sannhetene?” 

Da utstøtte Sunita sitt løvebrøl med disse versene: 


620 

Jeg ble født inn i usle kår, 
en fattig og sulten familie. 
Foraktelig var mitt arbeid: 
Jeg feide søppel i gatene. 


621 

Og alle skydde meg og ropte 
skjellsord når jeg kom dem for nær. 
Ydmyk snek jeg meg langs veggene 
og bøyde nakken for alle. 


622 

Så fikk jeg se Den Våkne 
omgitt av munkenes skare. 

De ypperste av mennesker 

gikk inn i Magadhas hovedstad. 


623 

Jeg kastet bærestang og kurver 

og hilste Den Fullkomment Våkne. 
Den beste av mennesker stanset! 
Meg viste han medfølelse! 


624 

Jeg bøyde meg for hans føtter 

og reiste meg. Der, ved hans side, 
ba jeg ham, den ypperste Mester, 
om å bli ordinert. 

625 

Og han som har medfølelse 

med hele verden, sa til meg 

med vennlig røst: *Kom hit! Bli munk!” 
Slik ble jeg en av brødrene. 


626 

Jeg bodde alene i skogen 

og henfalt aldri til dovenskap, 
men praktiserte Buddhas lære 
slik han selv hadde veiledet meg. 


627 

I første nattevakt så jeg 

liv på liv passere minnet. 

I den mellomste nattevakt 

ble blikket renset, øyet klart. 

I siste nattevakt kom lyset 

som splintret mørkets tykke murer! 


628 

Og så, da morgenen grydde 

og solen rødmet på himmelen, 
kom Indra og Brahma til meg 
og hilste, med hendene sammen: 


629 

Lovet være deg, du edleste! 

Lovet være deg, du store mann! 

Du, herre, fortjener lovord — du, 

hvis sinn har splintret mørkets vegger! 


630 

Da Mesteren så meg omgitt 

og hyllet av gudenes skare, 
sendte han meg et vennlig smil 
og forkynte så for alle: 


631 

“Ved flittig innsats og edelt liv, 
selvbeherskelse og kontroll, 

ble denne mannen foredlet — 

ja, han er i sannhet en brahman!” 


Med disse versene viste han også at det er de indre kvaliteter som teller, ikke fødsel 
eller avstamning. Det var derfor Mesteren sa: 

Langs landeveien, blant rusk og rask 
i avfallshaugens støv — 

selv der kan duftende liljer gro 

til fryd for tanke og sinn. 


Slik stråler også i visdomsglans 
Den Fullkomment Våknes elev, 
midt i den blinde folkehop 

som selv er av støvets natur. 


XIII. Sangen med tretten vers 
243. Sona Kolivisa 


Sona var sønn av en mektig og rik mann i byen Campa, hovedstaden i landet Anga. Fra han ble 
unnfanget økte farens rikdommer fra dag til dag. Hele byen deltok i feiringen da han ble født, og fordi 
han i et tidligere liv hadde skjenket en ring verd hundre tusen gullstykker til en våken eneboer, ble 
han født med gyllen og delikat hud. Derfor fikk han navnet Sona, som betyr “gyllen”. 

Under oppveksten ble han vartet opp av en mengde tjenere. Hendene og fotsålene hans var 
delikate som blomsterkronblader og dekt av de fineste dunhår. Da han ble voksen, hadde han tre 
palasser, et for hver årstid, og der var det fest og underholdning hele tiden. Han levde i guddommelig 
luksus. 

Etter at Mesteren hadde nådd oppvåkningen og hadde begynt å undervise i læren sin, bodde 
han ved Rajagaha. Kong Bimbisara sendte bud på Sona, og han kom med et stort følge fra Campa. 
Han gikk for å høre på Buddha, og ble overbevist av det han hørte. Derfor ba han foreldrene om 
tillatelse og lot seg deretter ordinere som munk. Mesteren ga ham et meditasjonsemne å arbeide med, 
men mens han bodde i den skyggefulle lunden, var han stadig omgitt av andre mennesker og fant ikke 
ro til å konsentrere seg. 

“Jeg er ikke vant til dette livet,” tenkte han. “Siden jeg er vant til å leve i luksus, er det ikke 
særlig behagelig for meg, dette. Men den som vil være munk, får tåle litt på kroppen!” 

Derfor bestemte han seg for å gjennomføre gå-meditasjonen, til tross for at han fikk svært 
vondt i føttene når han gikk. Han bare trente desto mer innbitt, men til slutt gjorde det så vondt at han 
måtte gi seg. 

“Det hjelper ikke hva jeg enn gjør,” tenkte Sona. “Det er nesten ingen som strever så energisk 
for å følge Mesterens råd, som jeg gjør. Likevel har ikke sinnet mitt funnet frihet. Kanskje jeg skulle 
gå ut av ordenen igjen og bli legmann? Familien min har mye penger, så jeg kan kanskje heller bruke 
dem til å gjøre gode gjerninger. Kanskje jeg skulle gi opp munkelivet?” 

Mesteren fikk vite dette og sa til Sona: 

“Si meg, Sona, var ikke du flink til å spille harpe før du ble munk?” 

*Jo, det stemmer, Mester,” svarte Sona. 

“Hvis strengene på harpen din var for stramme, var da harpen renstemt og god å spille på?” 

*Nei, det var den ikke,” svarte Sona. 

“Og hvis strengene på harpen din var for slakke, var da harpen renstemt og god å spille pá?” 

*Nei, Mester, det var den ikke,” svarte Sona. 

*Men hvis strengene på harpen din verken var for slakke eller for stramme, men nøyaktig 
riktig stemt, var da harpen renstemt og god å spille på, Sona?” 

*Ja, det stemmer,” svarte Sona. 

“Slik er det, Sona. Hvis du anspenner deg for mye, blir du bare rastløs. Hvis du slapper for 
mye av, blir du sløv. Sørg derfor at du holder kreftene dine i balanse, Sona, finn en balanse i dine 
åndsevner og bruk denne som utgangspunkt for videre trening.” 

*Ja vel, Mester,” svarte Sona. 

Så fulgte han Mesterens råd og fant balanse i treningen. Da varte det ikke lenge før innsikten 
hans modnet og han ble en arahant. 

Da han så tilbake på det han hadde oppnådd, erklærte han sin innsikt med disse versene: 


632 

Høyt hedret i landet Anga 

var Sona, kongens kammerherre. 
Stor heder vant han i læren! 
Sona har seiret over smerten! 


633 

Kutt av fem bånd; kast fem lenker; 
dyrk sinnets fem gode krefter! 

Den som passerer de fem hindre 
kalles “Han som krysset strømmen”. 


634 

En munk som er hoven eller sløv 
og streber etter ytre gleder, 

når verken god atferd, visdom, 
konsentrasjon eller renhet. 


635 

For det som bør gjøres forblir ugjort 
og gjort blir det som ikke bør gjøres: 
i en som er hoven eller sløv 

vokser sinnets sorte strømmer. 


636 

Den som er flittig og alltid 

øver oppmerksomhet på kroppen, 
lar dét være, som bør være ugjort, 
men praktiserer det som bør gjøres. 
Disse våkne blir fullstendig fri 

fra sinnets mørke virvelstrømmer. 


637 

Vend ikke om! Gå den rette vei 
som læren peker ut for oss! 

Man bør spore seg selv til handling 
for å nå hjertets sanne hvile. 


638 

Da jeg anstrengte meg for mye 
fortalte han, Den Største Mester, 
lignelsen om harpens strenger. 


Han har 1 sannhet klare øyne! 
Etter å ha hørt hans tale 
levde jeg fornøyd etter læren. 


639 

Jeg øvde meg i konsentrasjon 
for å nå det høyeste mål. 

Jeg har gjennomskuet livet! 
Buddhas vei er gått til ende. 


640 

Den som ønsker å bli en hjemløs 
i lengsel etter ensomhet, 

etter å aldri volde skade 

men bryte lenkene til verden, 


641 

den som lengter etter å slukke 

alt begjær, og oppnå et klart blikk, 
— når han har sett hvordan sinnet 
møter verden gjennom sansene 

og hvordan disse farger sinnet, 

da kan han være fullkomment fri. 


642 

Den munk, hvis sinn er fullkomment fritt 
og rolig som en kjølig kulp, 

har ingenting å legge til: 

for ham er ingenting ugjort. 


643 

Liksom vinden aldri kan rokke 
en massiv og mektig klippe, 
kan ingen synlige former, 
lyder, smak, duft eller berøring, 


644 

verken kjære eller uvelkomne, 

få munkens sinn til å skjelve: 

Fri og ubundet betrakter han 
hvordan ting oppstår og blir borte. 


XIV. Sanger med fjorten vers 


244. Revata 

Vi har allerede gjengitt Revatas vers (se fortelling 42) 1 forbindelse med historien om hvordan han 
oppfordret sine søstersønner til å praktisere oppmerksomhet. Nå skal vi få høre noe som skjedde ham 
senere. 

Etter at Revata var blitt en arahant, gikk han fra tid til annen på besøk til Mesteren, Sariputta 
og de andre fremste munkene og ble hos dem noen dager før han vendte tilbake til akasielunden og 
levde der i stille lykke. 

Slik gikk tiden, og han ble en gammel mann. 

En dag han var på vei for å hilse på Mesteren, satte han seg for å hvile i en lund like utenfor 
Savatthi. Akkurat da kom noen tyver løpende forbi. De hadde begått innbrudd inne i byen, men nå var 
konstablene på sporet av dem. Derfor kastet de fra seg tyvegodset like ved munken og rømte til skogs. 
Like etterpå kom konstablene stormende. De fikk se tyvegodset ved siden av munken, og tenkte at 
dette måtte være tyven. 

Dermed grep de ham og førte ham i lenker frem for kong Pasenadi. 

“Her er tyven, herre konge,” sa de. 

Kongen lot Revata løse fra lenkene og spurte ham: 

*Har du begått dette tyveriet, ærverdige munk, eller er du uskyldig?” 

Revata hadde aldri begått noen slik handling i hele sitt liv, og siden han ble en arahant, var 
han ute av stand til å gjøre noe slikt. Derfor uttalte han disse versene, for å forklare for kongen og for 
noen munker som også sto der, at den som har utslettet alle negative tendenser 1 sinnet, er fullstendig 
ute av stand til å begå slike handlinger: 


645 

Da jeg ble ordinert som munk 
og gikk ut på den hjemløses vei 
kjente jeg ingen onde tanker — 
all smålighet var meg fremmed. 


646 

Jeg tenkte aldri: “La dem pines, 
slaktes, la dem dø 1 smerte!” 

I hele mitt lange munkeliv 

har jeg holdt alt liv 1 ære. 


647 

Min nestekjærlighet er stor, 

den favner alle verdens vesener. 
Den praktiseres systematisk, 

slik Den Fullkomment Våkne sa. 


648 

Jeg er venn og kamerat 

med alle — jeg viser omtanke. 
Min største fryd er kjærligheten 
og å aldri skade andre, 


649 

det gir meg et urokkelig sinn, 
og slik får jeg dobbel glede! 
Nestekjærlighet, medlidenhet, 


medglede, sinnsro: disse fire 
utvikler hjertet mitt. Men ikke 
finnes de hos dårlige menn. 


650 
Min tanke flakker ikke lenger. 


Jeg har lært av Den Fullkomment Våkne. 


I edel taushet vokste mitt sinn 
frem mot det eneste, sanne mål. 


651 

Som den massive fjelltoppen 
er urokkelig, solid fundert, 
er også munken urokkelig 
når han blir kvitt illusjonene. 


652 

For én uten hat som søker 
sinnets renhet, vil så mye ondt 
som får plass på spissen av et hår 
synes stort som en tordensky. 


653 

Som en grenseby er bevoktet 

— strengt og årvåkent, natt og dag — 
bør dere vokte dere selv 

og bruke hvert øyeblikk godt. 


654 

Jeg lengter ikke etter døden. 
Jeg klynger meg ikke til livet. 
Som tjeneren venter på sin lønn 
venter jeg rolig på min tid. 


655 

Jeg lengter ikke etter døden. 
Jeg klynger meg ikke til livet. 
Med oppmerksom forståelse 
venter jeg rolig på min tid. 


656 

Jeg har tjent læremesteren — 
Buddhas vei er gått til ende. 
Den tunge børen er lagt ned, 
roten til liv og død rykket opp. 


657 

Det jeg søkte og ønsket meg 

den gang jeg gikk ut som hjemløs, 
har jeg funnet. Målet er nådd! 
Alle lenker er splintret og knust! 


658 

Tren uavbrutt og utrettelig! 
Dette er mitt råd til dere. 

Nå synker jeg i hvilens kilde — 
jeg er helt og fullkomment fri! 


Dette var Revatas siste ord. Umiddelbart etter at siste vers var uttalt, gikk han inn i den 
endelige hvile. 


245. Godatta 


Godatta var sønn av en handelsmann og karavanefører i Savatthi. Etter farens død gjorde han opp sine 
eiendommer, fylte fem hundre oksekjerrer med varer og dro omkring med dem og kjøpte og solgte. 
Slik tjente han til livets opphold. 

En dag snublet en av oksene hans mens den dro kjerra bortover veien, og falt over ende. 
Folkene hans klarte ikke å få den opp igjen, så han gikk selv bort og slo den hardt over halen. 

Oksen ble opprørt over at han var så hensynsløs og talte til ham med menneskerøst: 

“Hele tiden har jeg arbeidet utrettelig for deg, Godatta. Men når kreftene mine sviktet og jeg 
falt, kom du og slo meg hardt og brutalt! Men bare vent, du. Samme hvor og når du blir gjenfødt, skal 
Jeg være der som din fiende, og da skal jeg nok vite å ta igjen!” 

Godatta ble dypt grepet av dette. 

*Hvordan kan jeg fortsette å leve på denne måten og gjøre andre vesener vondt?” tenkte han. 

Han ga avkall på alt han eide, oppsøkte en høyt respektert munk og lot seg ordinere av ham. 
Så tok han fatt på innsiktstreningen, og det varte ikke lenge før han ble en arahant. 

En dag mens han gledet seg over det han hadde oppnådd, uttalte han disse versene om 
verdslig visdom til en flokk munker og legfolk som hadde samlet seg omkring ham: 


659 

Lik en kraftig fullblodsokse, 
som bundet til den tunge kjerra 
og vaklende under lasten 
likevel ikke sliter seg løs, 


660 

er den som, like full av visdom 
som havet er fullt av vann, 

er helt uten forakt for andre. 
Slik er et edelt menneske! 


661 

Hjelpeløst bundet av tidens makt 
og fanget av fødsel og død 
kjenner menneskene smerte 

og sørger over lidelsen. 


662 

Oppløftet ved å kjenne glede, 
nedslått av sorg og smerte: tosken 
lar seg plage av begge deler! 

Han kan ikke se ting slik de er. 


663 

Men den som midt i glede og sorg 
beseirer begjærets syerske 

som tråkler sammen liv på liv — 
den står stram som en portstolpe! 


664 

Ikke til vinning, ikke til tap, 
ikke til ry eller ære — 

ikke til kritikk, ikke til ros, 
ikke til lykke eller smerte 


665 

er de bundet, men frir seg fra alt, 
de vise: slik dråpen slipper seg 
fra liljen — alltid lykkelige! 

Alle steder ubeseiret! 


666 

Den som handler rett, kan tape. 
Den som handler urett, kan vinne. 
Bedre å handle rett og tape 

enn å urettmessig vinne. 


667 

Den som er uklok, kan bli berømt 
mens den vise er lite aktet. 

Bedre å leve ukjent i visdom 

enn å være berømt og dum! 


668 

Man kan få ros av de dumme 
og skarp kritikk av vise menn. 
Bedre å få kritikk av de vise 
enn ros av toskete mennesker. 


669 
Sansenytelser gir glede, 
ensomhet gir sorg og smerte. 

Bedre er ensomhets smerte 
enn sansenes lykkerus. 


670 

Rett handling kan føre til døden. 
Urett handling kan føre til liv. 
Bedre å handle rett og dø 

enn å urettmessig leve. 


671 

Den som er uten lyst og sinne 

og går gjennom livet med sinnsro, 
vandrer fri og ubundet av alt 

han liker — og alt han ikke liker. 


672 

Den som har utviklet oppmerksomhet, 
forskertrang, glede, pågangsmot, 
sinnslikevekt, konsentrasjon, 

sinnsro, evnen til overbevisning 

og overbevisningens kraft — 

den som har nådd den høyeste fred 

er som en kjølig, stille kilde, 

fri fra sinnets sorte strømmer. 


Disse versene ble også en erklæring om den innsikt han hadde vunnet. 
XV. Sanger med seksten vers 
246. Kondafifia den vise 


Kondafifia var sønn av en rik brahman og ble født i landsbyen Donavatthu ikke langt fra byen 
Kapilavatthu. Han studerte de tre vedaene og spesialiserte seg 1 å spå ut fra kroppens kjennetegn. 

Så ble den fremtidige buddha født i Kapilavatthu som sønn av kong Suddhodana. Da tiden var 
inne for å gi ham et navn, ble det sendt bud etter åtte brahmaner som skulle spå om guttens fremtid. 
Kondafifia var den yngste av disse. 

Da han så at gutten hadde de kjennetegn som viste at han ville bli en stor mann, utbrøt han: 

*Denne gutten kommer til å bli en buddha!” 

Deretter ga han seg til å vente på at prinsen skulle bli stor og forlate hjemmet for å søke 
oppvåkning. 

Den fremtidige buddha vokste opp i stor luksus og omgitt av mange tjenere. Men da han var 
niogtyve år gammel og hans forståelse var blitt moden, forlot han hjemmet og dro ut som eneboer. 

Da Kondafifia fikk høre om dette, forlot også han hjemmet sammen med Vappa og tre andre 
sønner av brahmaner som spådde etter kroppens kjennetegn. De fant den fremtidige buddha ved 
Uruvela og slo seg i lag med ham. I seks år praktiserte de askese sammen. 

Men da den fremtidige buddha begynte å spise normalt igjen, forlot de andre ham 1 avsky og 
vandret til Isipatana. 

I mellomtiden fikk den fremtidige buddha kreftene tilbake. På fullmånenatten i måneden 
Vesak satte han seg under bodhitreet, der han beseiret Maras styrker og nådde full oppvåkning. Han 

ble en buddha. Senere ga han seg på vandring til Isipatana, fordi han visste at de andre fem asketene 
ville kunne forstå den nye læren han hadde å meddele. 

Der talte han til de fem asketene, eller munkene, og sa: 

*Den som har gått ut fra hjemmet, bør unngå de to ytterlighetene, munker. Hvilke to? Den ene 
er å hengi seg til sansenytelser, som er mindreverdig, simpelt, vulgært, uedelt og unyttig. Den andre er 
å hengi seg til selvplaging, som er smertefullt, uedelt og unyttig. Den som har kommet frem til 
sannheten, går ikke til noen av disse ytterlighetene, munker, men har oppdaget en middelvei. Den 
åpner øynene og gir erkjennelse, og den fører til ro, dyp kunnskap, full oppvåkning og lindring. 

Hva er så dette for en middelvei som den som er kommet frem til sannheten, har oppdaget, 
munker, som åpner øynene og gir erkjennelse, og som fører til ro, dyp kunnskap, full oppvåkning og 
lindring? Det er den edle åttedelte vei: rett syn, rett beslutning, rett tale, rett handling, rett levevei, rett 
bestrebelse, rett oppmerksomhet og rett konsentrasjon. Dette er den middelveien som den som er 
kommet frem til sannheten, har oppdaget, munker, som åpner øynene og gir erkjennelse, og som fører 
til ro, dyp kunnskap, full oppvåkning og lindring. 

Her er den edle sannhet om det som gjør vondt, munker. Fødsel gjør vondt, alderdom gjør 
vondt, døden gjør vondt, sorg, klage, smerte, tungsinn og mismot gjør vondt. Det gjør vondt å være 
sammen med det du ikke liker. Det gjør vondt å være adskilt fra det du liker. Det gjør vondt når du 
ikke får det du vil ha. Kort sagt, de fem involveringsgruppene gjør vondt. 

Her er den edle sannhet om årsaken til det som gjør vondt, munker. Det er dette begjæret, som 
fører til videre eksistens, som henger sammen med nytelseslyst, og som søker nytelser her og der; 
nemlig sansebegjær, eksistensbegjær og ødeleggelsestrang. 

Her er den edle sannhet om slutten på det som gjør vondt, munker. Det er den fullstendige 
lidenskapsløshet overfor dette begjæret og opphevelsen av det, det er å gi det opp, vise det bort, slippe 
taket 1 det og bli fri. 

Her er den edle sannhet om veien til å gjøre slutt på det som gjør vondt, munker. Det er den 
edle åttedelte vei, det vil si: rett syn, rett beslutning, rett tale, rett handling, rett levevei, rett 
bestrebelse, rett oppmerksomhet og rett konsentrasjon. 

Jeg fikk øynene opp for den edle sannhet om det som gjør vondt, munker. Jeg oppdaget denne 
læren som ingen andre hadde fortalt meg, og det oppsto erkjennelse, innsikt og viten 1 meg. Jeg så at 
denne edle sannhet må erkjennes, og jeg så at jeg hadde erkjent den. 

Jeg fikk øynene opp for den edle sannhet om årsaken til det som gjør vondt, munker. Jeg 
oppdaget denne læren som ingen andre hadde fortalt meg, og det oppsto erkjennelse, innsikt og viten i 
meg. Jeg sá at denne edle sannhet må fjernes, og jeg så at jeg hadde fjernet den. 

Jeg fikk øynene opp for den edle sannhet om slutten på det som gjør vondt, munker. Jeg 
oppdaget denne læren som ingen andre hadde fortalt meg, og det oppsto erkjennelse, innsikt og viten i 
meg. Jeg så at denne edle sannhet må erfares, og jeg så at jeg hadde erfart den. 

Jeg fikk øynene opp for den edle sannhet om veien til å gjøre slutt på det som gjør vondt, 
munker. Jeg oppdaget denne læren som ingen andre hadde fortalt meg, og det oppsto erkjennelse, 
innsikt og viten i meg. Jeg så at denne edle sannhet må praktiseres, og jeg så at jeg hadde praktisert 
den. 

Så lenge jeg ikke hadde oppnådd full og klar innsikt og kunnskap om disse fire edle sannheter 
slik de virkelig er, — som med sine tre aspekter hver til sammen kan regnes som tolv, — så lenge, 
munker, hadde jeg ikke helt våknet opp til den fullkomne oppvåkningen, som er uovertruffen i hele 
denne verden med sine guder, engler og djevler, med sine filosofer, brahmaner, fyrster og andre folk. 
Det var først da jeg oppnådde denne innsikt og kunnskap at jeg ble helt og fullt våken. Da visste og så 
jeg at min befrielse av sinnet ikke kan omstyrtes. Dette er min siste fødsel, og det blir ingen ny 
eksistens etter denne.” 

Slik talte Mesteren, og glade til sinns tok de fem første munkene imot Mesterens ord. 

Da talen var slutt, var Kondañña blitt “en som går ut i strømmen”. Fem dager senere holdt 
Mesteren en annen tale for dem: 

“Vi er ikke herre over vår egen kropp, munker. Hvis vi hadde vært herre over kroppen, da 
ville den ikke ha blitt syk, og da kunne vi bare ha ønsket at kroppen skulle være slik eller slik, så ville 

den ha blitt det. Men ettersom vi ikke er herre over kroppen, blir den rammet av sykdom, og den blir 
ikke slik vi ønsker. 

Vi er heller ikke herre over våre følelser, sansing, handlingsimpulser eller bevissthet, munker. 
Hvis vi hadde hatt full kontroll over disse, ville de ikke ha blitt rammet av sykdom, og de ville ha vært 
akkurat slik vi ønsker det. Men ettersom vi ikke er herre over våre følelser, sansing, 
handlingsimpulser og bevissthet, blir de rammet av sykdom, og de blir ikke slik vi ønsker. 

Hva mener dere, munker, er kroppen varig eller uvarig?” 

"Uvarig, Mester.” 

*Det som er uvarig, gir det sorg eller glede?” 

"Sorg, Mester.” 

“Men det som gir sorg og som er uvarig og forgjengelig av natur, er det fornuftig å si at ‘dette 
er mitt, dette er meg, dette er mitt jeg?” 

*Nei, Mester?” 

*Hva mener dere, munker, er følelser, sansing, handlingsimpulser og bevissthet varige eller 
uvarige?” 

“Uvarige, Mester.” 

*Det som er uvarig, gir det sorg eller glede?” 

“Sorg, Mester.” 

“Men det som gir sorg og som er uvarig og forgjengelig av natur, er det fornuftig å si at ‘dette 
er mitt, dette er meg, dette er mitt jeg?” 

*Nei, Mester?” 

*Derfor bør vi si om alle former, følelser, sansing, handlingsimpulser og bevissthet — de være 
seg nære eller fjerne, gode eller dårlige, fine eller grove, indre eller ytre, så vel 1 nåtid, fortid og 
fremtid — *dette er ikke mitt, dette er ikke meg, dette er ikke mitt jeg”. Da har vi visdom og ser disse 
tingene som de er. 

Når den edles elev ser disse tingene som de er, slipper han taket i alle former, følelser, 
sansing, handlingsimpulser og bevissthet. Når han slipper taket i dem, blir lengselen borte, og når 
lengselen blir borte, blir han fri. Han vet at han er fri og han vet at nå oppstår det ikke noe nytt, 
treningen er fullført, gjort er det som skulle gjøres og det er ikke noe mer som gjenstår.” 

Da Kondafifia hadde hørt disse ordene, ble han en arahant. 

Da munkene ved en senere anledning var samlet i Jetavana, proklamerte Mesteren offentlig at 
Kondafifia var den fremste av de munkene som hadde vært med fra begynnelsen av. 

Senere dro han med Mesterens tillatelse opp i Himalaya-fjellene, og der levde han i ensomhet 
i tolv år. Der kom en dag Sakka, gudenes konge, til ham og ba om undervisning. Kondafifia forklarte 
de fire edle sannheter, tilværelsens tre kjennetegn og tomhet for ham, og ordla seg like klart og 
tydelig som Buddha selv. Sakka ble så begeistret og imponert at han uttalte dette verset: 


673 

Læren har en fantastisk smak! 
Jeg fikk stor tillit! Lidenskapen 
kan overvinnes fullt og helt, 
slik at man blir fullkomment fri. 


Etter at Sakka på denne måten hadde rost munken, dro han hjem til seg selv igjen. 

En dag la Kondañña merke til hvor sterkt noen vanlige menneskers sinn var dominert av 
feilaktige forestillinger. Han tenkte på hvordan han selv hadde stridd for å fri seg fra de samme 
forestillingene og uttalte disse versene: 


674 
Verden er full av vakre bilder, 

jordens sirkel stråler av skjønnhet 
som, slik jeg ser det, forstyrrer tanken 
og binder den fast til begjæret. 


675 

Som støv virvlet opp av vinden 
slås til marken av regndråpene, 
faller rastløse tanker til ro 

når man ser verden med visdom. 


676 

Flyktig er livet i sitt mangfold. 
Når man ser verden med visdom, 
lindres all sorg og lidelse. 

Dette er veien til frihet. 


677 

Livet er sammensatt av smerte. 
Når man ser verden med visdom, 
lindres all sorg og lidelse. 

Dette er veien til frihet. 


678 

Livet er utenfor din kontroll. 

Når man ser verden med visdom, 
lindres all sorg og lidelse. 

Dette er veien til frihet! 


Etter at han på denne måten hadde forklart veien til innsikt, avga han følgende erklæring om 
at han selv hadde nådd frem til kunnskap: 


679 

Jeg, Kondafifia, vekket av Buddha, 
er full av glød og pågangsmot! 

Jeg er ferdig med fødsel og død — 
veien til oppvåkning er fullført. 


680 

Flom og snare, en kraftig påle, 
et fjell som er hardt å splintre: 
snaren er skåret, pålen hugget, 
klippen splintret, elven krysset! 
Den mediterende er fri — 

han har knust dødsrikets lenker. 


Senere fikk Kondañña se at en av hans medmunker hadde omgang med dårlige venner, noe 
som førte til at han henfalt til latskap og dårlige vaner. Han formante ham med disse versene: 


681 

En oppblåst og ustadig munk 
som går til dårlige venner, 
synker ned i den store flommen, 
overveldet av bølgene. 


682 

En ydmyk munk som aldri vakler 
men vokter seg selv med klokskap 
og holder seg med gode venner, 
han skal gjøre ende på smerten. 


683 

Armer og bein som tørre kvister, 
hver åre synlig under huden — 

en som er så nøysom med maten, 
har ikke dårlig utviklet sinn! 


684 

Bitt av klegg og stukket av mygg 
i den store, ville skogen 

er han som en krigselefant 
fremst i slaget: tålmodig og seig. 


685 

Jeg lengter ikke etter døden. 

Jeg klynger meg ikke til livet. 
Som tjeneren venter på sin lønn, 
venter jeg rolig på min tid. 


686 

Jeg lengter ikke etter døden. 
Jeg klynger meg ikke til livet. 
Med oppmerksom forståelse 
venter jeg rolig på min tid. 


687 

Jeg har tjent læremesteren — 
Buddhas vei er gått til ende. 
den tunge børen er lagt ned, 
roten til liv og død rykket opp. 


688 

Det jeg søkte og ønsket meg 

den gang jeg gikk ut som hjemløs, 
har jeg funnet. Målet er nådd! 

Hvorfor skal jeg bo sammen med noen? 
247. Udayi 


Udayi var sønn av en brahman i Kapilavatthu. Da Buddha vendte tilbake til sin hjemby og besøkte sin 
familie, fikk Udayi se ham. Han fikk tiltro til Mesteren og lot seg ordinere som munk. Så tok han fatt 
på innsiktstreningen, og det varte ikke lenge før han ble en arahant. 

Det var tre fremstående munker som het Udayi. Den ene var ministerens sønn, Udayi den 
svarte, som vi allerede har fortalt om (se fortelling 233). Den andre var dåren Uday1, Kovaris sønn, og 
den tredje var denne brahmansønnen, som også blir kalt Uday1 den store. 

En dag da han vandret 1 Savatthis gater sammen med Mesteren, fikk han se kongens hvite 
elefant i sin fineste pynt bli ført gjennom gatene. Folk stimlet sammen og utbrøt: 

“For en praktfull elefant! For en flott elefant kongen har! Kongens elefant er sannelig vakker! 
Den elefanten er virkelig en fryd for øyet! Se for en kraftig kropp kongens elefant har!” 

Da Udayi hørte dette, spurte han Mesteren: 

“Si meg, Mester, sier folk ‘For en praktfull elefant!” spesielt når de ser en stor og kraftig 
elefant? Eller sier de det også om andre store og kraftige ting?” 

“Folk sier “For en praktfull elefant!” når de ser en elefant, Udayi. Men som du vet, er dette en 
talemáte som blir brukt i flere situasjoner. Folk sier også ‘For en praktfull elefant!” når de ser en 
kraftig hest, en sterk okse, en stor slange, et mektig tre og et stort og kraftig menneske. Men jeg vil 
heller si det slik, Udayi, at den som ikke gjør noe galt verken med kropp, tale eller tanke i hele 
verden, han fortjener å bli omtalt som *en praktfull elefant”.” 

“Det var fint sagt, Mester, det var vakkert sagt, at den som ikke gjør noe galt verken med 
kropp, tale eller tanke i hele verden, han fortjener å bli omtalt som *en praktfull elefant”.” 

Videre tenkte han: “La da bare folk flest lovprise dette dyret som “en praktfull elefant”. Jeg 
vil heller lovprise Mesteren som “en praktfull elefant?!” 

Og han uttalte disse versene: 


689 

Den Våkne, født som menneske, 
dypt konsentrert i selvdisiplin, 
som vandrer den edleste vei 

og fryder seg over sinnets ro, 


690 

han æres av menneskeskarer 

som den som krysset elvens stryk. 
Ja, selv gudene bøyer seg! 

Dette har jeg, en arahant, hørt. 


691 

Han splintret lenkene og gikk 
fra lystens kratt til fredens slette, 
lykkelig befridd fra begjæret 
som gull hugget ut av berget. 


692 
Av alle som kalles Elefant, 
bærer han navnet med størst rett! 


Han stråler over alle, 
som Himalaya over verdens fjell. 


693 

Jeg vil rose Elefanten høyt 

for dere: aldri gjør han urett. 
Mildhet og avstand fra grusomhet 
er to av Elefantens føtter, 


694 

oppmerksomhet og forståelse 

er Elefantens andre to føtter. 
Tillit er Elefantens snabel 

og sinnsro hans hvite støttenner, 


695 


nakken oppmerksomhet, hodet visdom, 


snabelen forskning i livets vesen, 
buken hans er lærens ildsted 
og halen ensomhetens ro. 


696 

Han mediterer med glede 

over sitt eget åndedrett: 
Elefanten er oppmerksom 

når han går og når han står stille, 


697 

Elefanten er oppmerksom 

både liggende og sittende — 

ja, overalt er Elefanten 
oppmerksom til fullkommenhet! 


698 

Han spiser rent og uklanderlig. 
Aldri spiser han uren mat. 
Han samler ikke eiendeler, 


men lever hver dag fra hånd til munn. 


699 

Hvert bånd skar han over: de fine 
av silke og hver grove lenke. 
Overalt på verdens stier 

går han uten savn eller lengsler. 


700 
Liksom vannliljen som er født, 

blomstrer og lever sin tid i vann 
ikke skitnes til av vannet, 
men sprer glede og søte dufter, 


701 

slik er Buddha født i verden 
der han lever blant menneskene 
uten å skitnes til av dårskap — 
liksom en lilje i grumset vann. 


702 

En stor og rasende ildebrann 
slukner og dør uten næring 

og selv om asken fortsatt er der, 
omtales den som “sluknet”. 


703 
Denne lignelsen blir fortalt 


av vismenn som gjør sannheten kjent. 


De store elefantene 
vil forstå Elefantens brøl! 


704 

Uten lidenskap, hat og blindhet, 
uten sinnets sorte strømmer, 
uten binding til kroppen vil han, 
Elefanten, slukne og finne ro. 

XVI. Sanger med omkring tyve vers 
248. Adhimutta 


Adhimutta var sønn av søsteren til Sankicca (se fortelling 240). 

Da han ble voksen, lot han seg ordinere av sin onkel. Han tok fatt på innsiktstreningen og ble 
en arahant mens han fortsatt bare var en novise. 

Da han hadde gledet seg over dette en stund, fikk han lyst til å la seg ordinere fra novise til 
fullverdig munk og ga seg på hjemvei for å få morens tillatelse til dette. 

På veien kom han ut for en flokk røvere som var ute for å finne noen å ofre til gudinnen sin. 
De grep ham og sa: 

“Vi skal ofre deg til gudinnen!” 

Men han ble rolig stående og så dem rett 1 ansiktet, uten å skjelve og uten å bli redd. 

Da røverne så det, ble de forundret og sa: 


705 

For gull, eller til gudeoffer 

har vi drept mange mennesker: 
Alle sammen, hver eneste én, 

har de jamret og svettet av skrekk. 


706 

Du, derimot, er jo ikke redd — 
du ser så inderlig fornøyd ut! 
Hvor er all den jammer og klage 
som passer den faren du er 1? 


Adhimutta svarte: 


707 

Sinnets smerte finnes ikke mer 
for den som ikke lengter, høvding! 
All redsel er overvunnet 

av den som har brutt alle lenker. 


708 

Når du bryter fødselssirkelen 

og ser alle ting slik de er, 

mister du all frykt for døden, 

ja, legger fra deg din tyngste bør. 


709 

Jeg praktiserer et edelt liv 

og følger den rette treningsvei. 

All dødsfrykt er sluknet i meg, 

slik febersykdom kjølner og slukner. 


710 


Jeg praktiserer et edelt liv 

og følger den beste treningsvei. 
Å være født gir ingen glede — 
det er som å drikke dødelig gift. 


711 

Den som går fri til den andre bredd 
av sinnets sorte, strie strømmer 

er tilfreds ved livets ende — 

som én som unnslapp bøddelen. 


712 

Den som fant den dypeste innsikt 
og som ikke lenger attrår verden, 
er som reddet fra et hus 1 brann — 
han sørger ikke over døden! 


713 

Uansett hva som skjer i verden 

— hva som finnes og hva som skal bli — 
skjer det uavhengig av guder. 

Dette sier den store vismann! 


714 

Den som forstår disse tingene 

slik som Buddha har forklart dem, 
kaster fra seg tilblivelsen 

som var den en glohet jernkule. 


715 

Jeg tenker ikke lenger: “Jeg var.” 
Jeg tenker ikke: “Jeg skal bli.” 
Eksistensens mangfold er flyktig — 
hvem har vel noen grunn til klage? 


716 

Den som ser tingene slik de er 

— oppstått på en naturlig måte, 
sammensatt av sine enkeltdeler — 
kjenner ingen redsel, høvding! 


717 

Den som i sin visdom ser verden 
som slettens gress og skogens trær, 
tenker: “Dette er ikke mitt!” 

og føler verken sorg eller tap. 

718 

Jeg trives ikke i kroppen min. 
Jeg er uinteressert i livet. 
Kroppen går snart i oppløsning, 
og aldri vil jeg bære en ny! 


719 

Så gjør akkurat hva dere vil 

med dette skallet av kjøtt og blod! 
Jeg skal vel ikke hate noen 

— eller elske — på grunn av dette! 


720 

Etter å ha hørt vismannen tale 
så kraftfullt og fryktinngytende, 
kastet de ville røverne 

knivene fra seg og sa: 


721 

Hva har du gjort, o ærverdige! 
Hva for en mektig lærer har du, 
fra hvem kommer denne læren 
som gir deg slik sorgløshet? 


Adhimutta svarte: 


722 

Den allvitende som ser alt 

og seirer, han er læreren min! 
Den store, medfølende mester, 
han som helbreder hele verden! 


723 

Han har gitt meg denne læren 
som fører til all smertes lindring — 
uovertruffen er hans lære, 

den som har gitt meg sorgløshet! 


724 

De ville røverne lyttet 

til vismannens gode ord — 

de kastet sine blanke kniver 

og tunge stokker flekket av blod: 
Noen av dem vendte seg bort 

fra ondskapens mørke gjerninger, 
noen snudde verden ryggen og ba 
om å få gå ut i hjemløshet. 

725 

Så sluttet de seg til brødrene 

og utviklet oppmerksomhet og sinnsro, 
forskertrang, glede, pågangsmot, 
sinnslikevekt og konsentrasjon; 

evnen til overbevisning 

og overbevisningens kraft. 


Og slik fant de den sanne visdom! 
Med oppløftet og lykkelig sinn 

og strålende klare ansikter 

berørte de lindringens kjølige kilde, 
det sanne og eneste mål! 


249. Parapariya 


Parapariya var sønn av en velstående brahman i Savatthi. Han studerte de tre vedaene og lærte å 
mestre alle brahmanenes kunnskaper. 

En dag gikk han til Jetavana og satte seg i utkanten av forsamlingen for å lytte mens Mesteren 
forklarte læren. Da Mesteren så hvem som var kommet, henvendte han seg til Ananda og forklarte 
hvordan man burde utvikle sansekontroll. Han sa blant annet dette: 

“Og hvordan utvikler man sansekontroll med edel selvdisiplin, Ananda? Hvis du ser en synlig 
form med øyet og liker det du ser, vet du at du ser noe du liker. Og hvis du ikke liker det du ser, vet 
du at du ser noe du ikke liker. Du vet at både ‘liker’ og ‘misliker’ er materielt betingede følelser og at 
sinnsro er bedre og skjønnere. Når du vet dette, stopper du både følelsen av å like og følelsen av å 
mislike, og vinner sinnsro. Dette går like fort som om en mann med godt syn skulle åpne eller lukke 
øynene, Ananda. Like fort kan du stanse følelsen av å like eller å mislike. Og det samme gjelder for 
alle de andre sansene. Slik utvikler man sansekontroll med edel selvdisiplin, Ananda.” 

Dette syntes Parapariya var så interessant at han lot seg ordinere som munk. Han lærte seg 
Mesterens tale utenat og gikk og tenkte mye på det han hadde hørt, og tankene formet seg til vers i 
sinnet hans. Mens han gikk og tenkte over disse tingene, modnet innsikten hans, og det varte ikke 
lenge før han ble en arahant. Senere sa han frem de versene han hadde laget: 


726 

Tanken formet seg i munken 
Parapariya — ja, i meg! 

mens jeg satt fullstendig ensom 
i dypeste meditasjon: 


727 

Hvilken praksis, hva slags trening 
kan en mann ta fatt på i tillit 

til at det han gjør er nyttig 

og ikke til skade for ham selv? 


728 
Menneskenes sanser kan være 
både til nytte og til skade. 


Ukontrollerte, skader de — 
under kontroll er de til nytte. 


729 

Den som vokter sansene godt 

og holder dem under streng kontroll, 
gjør et arbeid som er nyttig 

og ikke til skade for ham selv. 


730 

Den som ikke vokter synssansen 
når han går blant synlige former, 
er omgitt av lurende farer — 

han blir aldri fri fra smerten. 


731 

Den som ikke vokter hørselen 
når han går i et surr av lyder, 
er omgitt av lurende farer — 
han blir aldri fri fra smerten. 


732 

Når han ikke ser noen utvei 

fra nytelsen av verdens dufter, 
men klynger seg til den rus de gir, 
blir han aldri fri fra smerten. 


733 

Det bitre og det søteste søte, 

det sureste sure husker han: 

Han klamrer seg til smaksbegjæret, 
men kan ikke vekke sitt hjerte. 


734 

Det deilige, det myke, fine, 

det gode å røre ved husker han: 
På grunn av slike lidenskaper 
finner han bare lidelse. 


735 

Slik går det med den som ikke 
kan vokte sinnet mot sansene! 
Til ham kommer all den smerte 
som springer ut av disse fem. 


736 
Full av puss og blod er kroppen 

ei likdynge etter liv på liv — 
men alt han ser er overflaten, 
et vakkert, kunstferdig malt skrin! 


737 

Bitterheten i det søte. 

Smerten i kjærlighetens bånd. 

— Han ser ikke at livet er 

en rakekniv smurt med honning. 


738 

Kvinneskjønnhet, kvinnestemmer; 
å røre ved en kvinnes kropp; 
berusende dufter av kvinne 
skjenker ham bare lidelse. 


739 

Å, alle inntrykk av kvinner 

som strømmer inn gjennom sansene! 
Hvem kan vel finne vern mot dem! 
— Det kan bare den iherdige 


740 

som holder målbevisst på læren 
med dyktighet og skarp innsikt. 
Selv når han er glad og munter, 
bør han følge læren i gjerning. 


741 

Den iherdige, han med skarpt blikk, 
bør ikke synke ned i gjørma 

av formålsløse gjerninger, 

men tenke: “Det skal være ugjort!” 


742 

Det som er nyttig og målrettet 
og de gleder som læren gir, 
bør han holde seg til og følge, 
for dette er den største lykke! 


743 

Mennesker vil gjerne lure 

og overvinne medmennesker: 
De dreper, slår og skaper sorg, 
røver og plyndrer i grådighet. 


744 

Slik en sterk tømmermann slår ut 

én treplugg med en annen plugg, 
slår den vise ut sansebegjæret 

med sansenes stille oppmerksomhet. 


745 

Overbevisning, konsentrasjon, 
energi, oppmerksomhet, visdom: 
den edle slår ut de fem med fem 
og går uanfektet videre! 


746 

Han er målbevisst og står fast 

og stødig på lærens trygge grunn, 
han har praktisert Buddhas lære — 
han når den største, skinnende lykke! 


250. Telakani 


Telakani var sønn av en brahman 1 Savatthi og ble født noen år før Buddha. Da han ble voksen, gikk 
han lei av alle slags sansenytelser og følte avsky for dem. Derfor forlot han hus og hjem og dro ut som 
omvandrende asket. Han grublet mye over spørsmålet om det kunne finnes noen her i verden som 
hadde kommet over til den andre bredden, som hadde vunnet full innsikt i tilværelsens natur. 

Hver gang han traff andre asketer, filosofer og brahmaner, stilte han dette spørsmålet, men 
ingen kunne gi ham noe tilfredsstillende svar, så han vandret videre på sin søken. 

Så sto Mesteren frem blant folk og begynte å undervise til beste for alle mennesker. 

En dag oppsøkte Telakani Mesteren og hørte ham forklare læren. Han ble overbevist av det 
han hørte, og lot seg ordinere som munk. Deretter tok han fatt på innsiktstreningen, og det varte ikke 
lenge før han ble en arahant. 

Da han en tid senere satt og snakket med noen andre munker, kom han til å tenke på den veien 
han hadde vandret og det målet han hadde nådd, og han fortalte historien på vers: 


747 

I lange netter strevde tanken: 

Hva er sannhet? Hvor finnes den? 
Fred fant jeg ikke, selv om jeg 
spurte asketer og brahmaner: 


748 

Hvem har nådd den andre bredden? 
Hvem har kastet seg ut 1 det evige? 
Hvilken lære skal jeg godta 

som den største, dypeste sannhet? 


749 

En krok hadde hektet seg fast 

i mitt hjerte. Jeg var som en fisk 
med agnet i magen; som trollet 


Vepacita bundet av Indra! 


750 

Jeg trekker all min smerte med meg, 
jeg er fanget i sorg og jammer. 
Hvem kan løse verdens lenker 

og la meg få våkne, fullt og helt? 


751 

Hvilken asket, hvilken brahman 
kan lære meg å bryte bånd? 
Hvilken lære kan gi meg fred 
og seire over alder og død? 


752 

Med tvilens kval som styrefjær 
og spiss av hovmotets styrke — 
stiv som staheten i mitt sinn 
flyr begjærets pil av gårde; 


753 

skutt fra grådighetens bue, 
forgiftet av misforståelser 

har den splittet brystet mitt; se, 
hvor dypt den står i mitt hjerte! 


754 

Slik, gjennomboret av alle feil 
jeg ikke kan legge fra meg 

og forført av fantasien, 

skjelver jeg som et blad i vinden. 


755 

Ikke før er mitt jeg oppstått, 
stekes det på sansenes bål; 

seks glødende berøringsflater 

har kroppen, hvor den enn ferdes. 


756 
Jeg vet ikke om noen lege 
som kan befri meg fra tvilens pil, 


— trekke med snor, skjære med kniv — 


lykkes med list eller styrke. 


757 
Og hvem kan befri meg fra pilen 
uten à skjære eller trekke? 

Hvem kan befri meg fra tvilens pil 
uten å skade mine lemmer? 


758 

Det kan bare lærens mester, 

han som rensker ut all slags gift! 

Når jeg faller i bunnløse dyp 

gir han meg hånden og drar meg opp. 


759 

Jeg har falt i en gjørmepøl 

full av klebrig råttenskap og skitt — 
aldri tømmes denne pølen 

for svik, sjalusi og doven stolthet! 


760 

Som en tordensky av bekymring, 
en kompakt storm av hemninger, 
blir han som er forknytt av begjær 
båret av misforståelsens vind. 


761 

Uvitenheten flommer over! 
Grådighet slynger seg, kveler alt! 
Hvem kan stoppe den ville flommen? 
Hvem kan skjære grådigheten bort? 


762 

Bygg en demning, min edle venn, 
for å holde flommen tilbake — 

før den treffer deg med et brøl 

og feller deg, som var du et tre. 


763 

Slik ble Buddha, med mektig visdom 
og skarer av vismenn, en mur — 

en demning mot min angst, mens jeg 
søkte trygghetens fjerne bredd. 


764 

"Ikke vær redd,” sa han til meg 

og rakte meg, der jeg snublet frem, 
en sterk og velbygget stige 

av lærens rene kjerneved. 


765 
Med denne stigen nådde jeg 

oppmerksomhetens høyeste tårn — 
derfra så jeg det som var skjult: 
Hvor opptatt alle er av seg selv! 


766 

Og jeg så den riktige veien. 

Og jeg så det ventende skipet. 

Jeg, som ikke ser blindt på meg selv, 
så den fjerneste breddens brygge. 


767 

Pilen, oppstått i mitt eget sinn, 
ut fra trangen til ny eksistens, 
har Mesteren fjernet. For dette 
viste han meg den ypperste vei! 


768 

Det som vokste i lange netter 

og bandt meg i mørke timer 

har Buddha løst og befridd meg fra, 
han som fjerner all gift i sinnet. 


251. Ratthapala 


Ratthapala var sønn av en rik mann ved samme navn i byen Thullakotthika i kuruenes land. Han 
vokste opp med tjenere på alle kanter. Da han kom i gifteferdig alder, fant foreldrene hans en 
passende kone til ham, og han levde i luksus og nytelser som gudene i himmelen. 

En dag da Mesteren var på vandring i kuruenes land, kom han til byen Thullakotthika. Da 

Ratthapala fikk høre dette, gikk han for å se ham. Han lyttet til Mesteren og ble overbevist av det han 
hørte. Han ville gjerne bli munk, og etter en ukes sultestreik fikk han med nød og neppe foreldrenes 
tillatelse til å la seg ordinere. Han gikk til Mesteren og ba om å bli ordinert, og Mesteren lot en av de 
andre munkene ordne dette for ham. Deretter tok Ratthapala fatt på treningen. Han betraktet tingene 


slik de er, slik at innsikten hans vokste og han ble en arahant. 


Senere fikk han Mesterens tillatelse til å besøke foreldrene igjen. Han gikk til Thullakotthika 


og vandret gjennom gatene for å få matgaver av folk. I farens hus fikk han noen mugne rester av 


risvelling, men han spiste maten med glede, som om den skulle ha vært ambrosia. Etter invitasjon fra 
faren gikk han dit også neste dag og spiste. Mens han satt der, kom noen av hans tidligere konkubiner 


i sin fineste stas bort og spurte ham: 


“Si oss, hvordan er de, de himmelske jomfruene som har fått deg til å bli munk?” 
Han avviste insinuasjonene deres og forklarte læren for dem med disse versene, der han 


særlig la vekt på forgjengelighet: 


769 

Se hvordan den malte dukken 
prøver å skjule sine sår, 

sin lidelse og råtne ondskap: 

i den finnes ingenting varig. 


770 

Se hvordan den malte figuren 

er pyntet med juvel-øreringer: 
knoklene er trukket med hud 
som skinner innenfor vakre klær. 


771 

Føtter med rødlakkerte negler, 

ansikt smurt inn med kostbart pudder: 
dette lurer en tosk, men ikke 

én som søker den andre bredden! 


772 

Kunstferdig flettet, skinnende hår 
og vipper og bryn farget med sort: 
dette lurer en tosk, men ikke 

én som søker den andre bredden! 


773 

Som et glitrende sminkeskrin 

er den råtne kroppen smykket: 
dette lurer en tosk, men ikke 

én som søker den andre bredden! 


774 

Jegeren satte opp snaren, 

men hjorten gikk ikke i fellen. 
Vi spiser åtet og går vår vei 
mens hjortejegeren gråter. 


775 

Ødelagt er jegerens snare, 
og hjorten gikk ikke i fellen. 
Vi spiser åtet og går vår vei 
mens hjortejegeren sørger. 


Deretter for Ratthapala gjennom luften til kong Korabyas antilopepark, der han satte seg på 
en stor stein. Faren hans hadde nemlig stengt alle dørene og sagt at han ikke slapp ut igjen før han 
hadde lagt bort munkedrakten og blitt legmann igjen. Derfor måtte han fly gjennom luften. 

Da kong Korabya fikk høre at han var kommet, gikk han bort og hilste ærbødig på ham. 

*Noen forlater denne verden på grunn av sykdom eller tap, Ratthapala,” sa kongen. *Andre 
gjør det fordi de er blitt gamle eller har mistet slektningene sine. Men du har ikke lidd noe slikt tap, så 
hvorfor har du forlatt verden og blitt munk?” 

“Verden er flyktig og forgjengelig,” svarte Ratthapala. “Den gir ingen hjelp eller støtte, og vi 
eier den ikke. Før eller siden må vi forlate det hele. Verden er mangelfull, umettelig og en slave av 
lystene.” 

Og dette forklarte han videre med disse versene: 


776 

Jeg ser denne verdens rikmenn 
grafse gullet, holde på det, 

aldri slippe, aldri gi 

men blindt og grådig samle sammen, 
jage videre, alltid sultne 

etter stadig nye gleder. 


117 

Kongen som med makt og velde 
inntok alle jordens riker 

helt til verdenshavets kyst, 
finner aldri ro i sinnet 

før han eier havet 0g — 

den andre kysten er hans mål. 


778 

Konger, liksom mange andre, 
jages av begjær og lengsler 
rett mot dødens mørke port. 
Når de tar farvel med kroppen 
er det uten ro 1 sinnet — 
sansene får aldri nok. 


779 

Slektninger og venner gråter, 
river seg 1 håret, jamrer: 

*Å, om der var evig liv!” 

Så dekker de den døde til 

og bygger straks det store bålet 
der de brenner ham til aske. 


780 

Flammene fortærer kroppen, 
spidd og stenger dytter, krafser — 
fattig, naken ligger han: 

Nå kan ikke slekten hjelpe! 
Heller ingen gode venner — 
døden er hans sak alene. 


781 

Andre arver rikdommene. 
Selv får han sin videre skjebne 
lagt av sine handlinger — 

uten gull går han i døden, 

uten barn og uten hustru, 

uten hus og uten land. 


782 

Penger skjenker ingen livet. 
Gull kan ikke lege sykdom 
eller fjerne alderdom. 

Kort som dette åndedraget 
er ditt liv — og ikke evig! 
Dette er de vises ord. 


783 

Både rik og fattig røres 

ved alt ubehag i livet — 

tosk og vismann likeså. 

Men der tosken ligger utslått 
av de slag som blir ham tildelt, 
står den vise støtt som fjell. 


784 

Rikdommen kan derfor ikke 
måle seg med visdom, denne 
veien til det sanne mål — 

en tosk som ikke finner lykken, 
fattig eller rik, blir ofte 
henfallen til grusomhet — 


785 

så blir han på nytt til foster, 
han blir født og dør igjen, 
virvler rundt i livets sirkel. 


— Og tosken som følger den andre tosken? 


Han blir født og dør igjen, 
virvler rundt i livets sirkel. 


786 

Tyven som blir tatt ved døren 
mens han brekker låsen opp, 
straffes av sin egen gjerning — 


slik blir onde mennesker straffet 


i den andre verden: for sin 
egen gjerning faller de. 


787 

Nytelsen, i mange former, 
søte og berusende, 

fanger sinnet i sitt nett. 

Jeg så faren, herre konge! 
Meg skal ingen snarer binde. 
Derfor gikk jeg ut som munk. 

788 

Alle faller vi, som frukter 

ned fra trærne; ung og gammel 
dør når kroppen brytes ned. 
Dette så jeg, herre konge! 
Munkelivet smaker bedre! 
Derfor gikk jeg ut som munk. 


789 
Av overbevisning ble jeg munk 


og sluttet meg til Buddhas orden. 


Ordinasjonens grøde var rik! 
Skyldfri spiser jeg det jeg får. 


790 

Jeg så nytelsen som flammer 

og gullet som en skarpslipt kniv. 
Jeg så livmoren som pine 

og dødsrikets grufulle redsler. 


791 

Ved denne voldsomme innsikt 
ble jeg dypt grepet og opprørt — 
så ble jeg rolig. Ja, jeg ble 

fri fra sinnets sorte strømmer! 


792 

Jeg har tjent læremesteren — 
Buddhas vei er gått til ende. 
Den tunge børen er lagt ned, 
roten til liv og død rykket opp. 


793 
Det jeg søkte og ønsket meg 


den gang jeg gikk ut som hjemløs, 


har jeg funnet. Målet er nådd! 
Alle lenker er splintret og knust! 

Etter at Ratthapala på denne måten hadde forklart læren for kong Korabya, vendte han tilbake 
til Mesteren. Senere erklærte Mesteren offentlig at Ratthapala var den fremste av dem som hadde latt 


seg ordinere ut fra sin overbevisning. 


252. Malunkyaputta 


Historien om Malunkyaputta er fortalt tidligere (se fortelling 214). Der ga han slektningene sine råd 


og veiledning etter at han var blitt en arahant. 


I denne historien er han ikke kommet så langt ennå, men ber Mesteren gi ham en kortfattet 


veiledning og forklaring av læren. Mesteren svarte: 

*Hvordan er det, Malunkyaputta? Føler du lengsel, begjær og dragning mot synlige former 
som du ikke kan se og aldri har sett og overhodet ikke aner at de finnes?” 

“Nei, Mester. Det gjør jeg ikke.” 

“Eller føler du lengsel, begjær og dragning mot lyder, dufter, smaker, berøringer eller ideer 
som du aldri har opplevd eller aner at de finnes?” 

“Nel, Mester. Det gjør jeg ikke.” 

*Når du ser, hører eller opplever noe, Malunkyaputta, skal du derfor bare ta det du ser som 
det du ser, det du hører bare som det du hører, det du ellers sanser bare som det du ellers sanser og det 
du tenker bare som det du tenker. Da vil du ikke bli dominert av lengsel og begjær etter det du 
opplever og tenker, verken nå eller senere. Dette er slutten på det som gjør vondt.” 

Da Malunkyaputta hadde hørt denne kortfattede forklaringen av Mesterens lære, uttalte han 
disse versene for å vise at han hadde forstått den: 


794 

Om du betrakter synlige former 
med sviktende oppmerksomhet 
og bare ser det du ønsker å se, 
brenner lidenskapen i sinnet, 
flommer hjertet over av lengsel 
etter alt det vakre du ser. 


795 

Og lengselen får de synlige 
formene til å øke i glans 

mens sinnet ditt plages av begjær, 
grådighet og grusomhet. 

Slik samler du lidelsen i deg — 
fjernt fra den svale, kjølige lindring. 


796 

Om du lytter til hørbare lyder 
med sviktende oppmerksomhet 
og bare hører det du vil høre, 
brenner lidenskapen i sinnnet, 
flommer hjertet over av lengsel 
etter alt det vakre du hører. 


797 

Og lengselen får de hørbare 

lyder til å øke i velklang 

mens sinnet ditt plages av begjær, 
grådighet og grusomhet. 

Slik samler du lidelsen i deg — 
fjernt fra den svale, kjølige lindring. 


798 
Om du trekker inn alle slags dufter 
med sviktende oppmerksomhet 


og bare kjenner de dufter du vil, 
brenner lidenskapen i sinnet, 
flommer hjertet over av lengsel 
etter alle de deilige dufter. 


799 

Og lengselen får de deilige 

dufter til å øke i sødme 

mens sinnet plages av begjær, 
grådighet og grusomhet. 

Slik samler du lidelsen i deg — 
fjernt fra den svale, kjølige lindring. 


800 

Om du smaker forskjellig slags smak 
med sviktende oppmerksomhet 

og bare kjenner den smak du ønsker, 
brenner lidenskapen i sinnet, 
flommer hjertet over av lengsel 

etter det som smaker så godt. 


801 

Og lengselen får den deilige 
smaken til å øke i fylde 

mens sinnet ditt plages av begjær, 
grådighet og grusomhet. 

Slik samler du lidelsen i deg, 

fjernt fra den svale, kjølige lindring. 


802 

Om du kjenner hudens berøring 

med sviktende oppmerksomhet 

og bare er vår den berøring du ønsker, 
brenner lidenskapen i sinnet, 

flommer hjertet over av lengsel 

etter den deiligste berøring. 


803 

Og lengselen får berøringen 

til å øke i mykhet og varme 

mens sinnet ditt plages av begjær, 
grådighet og grusomhet. 

Slik samler du lidelsen i deg, 

fjernt fra den svale, kjølige lindring. 


804 
Om du betrakter tanker og ideer 

med sviktende oppmerksomhet 
og bare tenker det du vil tenke, 
brenner lidenskapen i sinnet, 
flommer hjertet over av lengsel 
etter de store ideenes verden. 


805 

Og lengselen får tankene 

og ideene til å øke 1 glans 

mens sinnet ditt plages av begjær, 
grådighet og grusomhet. 

Slik samler du lidelsen i deg, 

fjernt fra den svale, kjølige lindring. 


806 

Om du betrakter synlige former 
med fullkommen oppmerksomhet 
og ser ting akkurat slik de er, 
pines du ikke av lidenskap, 

slår ditt hjerte jevnt og rolig, 
uavhengig av hva du ser. 


807 

Når du slik betrakter en form, 
betrakter du også din lengsel — 

du ser at den falmer og svinner bort 
under din skarpe oppmerksomhet. 
Lidelsen slipper taket i deg 


og du når den svale, kjølige lindring. 


808 

Om du lytter til hørbare lyder 
med fullkommen oppmerksomhet 
og hører dem akkurat slik de er, 
pines du ikke av lidenskap, 

slår ditt hjerte jevnt og rolig 
uavhengig av hva du hører. 


809 

Når du slik lytter til en lyd 

hører du også din lengsel — 

du hører den fjerne seg, svinne bort 
under din skarpe oppmerksomhet. 
Lidelsen slipper taket i deg 


og du når den svale, kjølige lindring. 


810 

Om du trekker inn alle slags dufter 
med fullkommen oppmerksomhet 
og lukter dem akkurat slik de er, 
pines du ikke av lidenskap, 

slår ditt hjerte jevnt og rolig 
uavhengig av lukten du kjenner. 


811 

Nár du slik trekker inn en duft 

lukter du ogsá din lengsel — 

den svekkes 1 hjertet ditt, svinner bort 
under din skarpe oppmerksomhet. 
Lidelsen slipper taket 1 deg 

og du når den svale, kjølige lindring. 


812 

Om du smaker forskjellig slags smak 
med fullkommen oppmerksomhet 

og smaker alt akkurat slik det er, 
pines du ikke av lidenskap, 

slår ditt hjerte jevnt og rolig 
uavhengig av smaken du kjenner. 


813 

Når du slik kjenner pá en smak 
smaker du også din lengsel — 

den svekkes i hjertet ditt, svinner bort 
under din skarpe oppmerksomhet. 
Lidelsen slipper taket i deg 

og du når den svale, kjølige lindring. 


814 

Om du kjenner hudens berøring 
med fullkommen oppmerksomhet 
og føler alt akkurat slik det er, 

pines du ikke av lidenskap, 

slår ditt hjerte jevnt og rolig 
uavhengig av berøringen du kjenner. 


815 

Når du slik blir var en berøring 
kjenner du også din lengsel — 

den svekkes i hjertet ditt, svinner bort 
under din skarpe oppmerksomhet. 
Lidelsen slipper taket i deg 

og du når den svale, kjølige lindring. 

816 

Om du betrakter tanker og ideer 
med fullkommen oppmerksomhet 
og ser dem akkurat slik de er, 
pines du ikke av lidenskap, 

slår ditt hjerte jevnt og rolig 
uavhengig av hva du tenker. 


817 

Når du slik betrakter en idé 
betrakter du også din lengsel — 

du ser at den falmer og svinner bort 
under din skarpe oppmerksomhet. 
Lidelsen slipper taket i deg 

og du når den svale, kjølige lindring. 


Deretter tok han respektfullt avskjed med Mesteren og gikk. Ikke lenge etter dette modnet 
hans innsikt slik at han ble en arahant. 


253. Sela 


Sela var sønn av en brahman og ble født i brahmanlandsbyen Apana i landet Anguttarapa. Da han ble 
voksen, mestret han de tre vedaene og brahmanenes tradisjonelle lærdom. Han bodde i Apana og 
underviste tre hundre unge brahmaner i tekstene. 

Så kom Mesteren fra Savatthi med et følge på tolv hundre og femti munker, og vandret 
omkring i Anguttarapa. Han fikk øye på Sela og så at han var moden for dypere forståelse. Derfor slo 
han seg til i en skoglund i nærheten. 

En asket ved navn Keniya fikk høre at Mesteren var kommet, og han inviterte Mesteren og 
alle munkene til å komme og spise frokost hos ham neste dag. Deretter tok han fatt på forberedelsene 
til måltidet og gjorde klar mengder av all slags god mat. 

Brahmanen Sela kom gående sammen med de tre hundre elevene sine og fikk se at Keniya 
hadde det travelt med alle forberedelsene. 

“Hva er det du holder på med, Keniya?” spurte han. “Skal du holde en stor offerfestival, eller 
hva er det som er på gang?” 

“Jeg har invitert Buddha, den våkne Mesteren, til frokost i morgen,” svarte Keniya. 

Da Sela hørte ordet “Buddha, den våkne”, ble han så glad, lykkelig og opprømt at han gikk 
sporenstreks til Mesteren sammen med elevene sine, hilste høflig på ham og satte seg ned ved siden 
av ham. Han så at Mesteren hadde alle de egenskaper som kjennetegner en stor mann, og tenkte: 

“En som har disse egenskapene, er enten en konge eller keiser, eller en våken, en buddha, som 
ruller bort uvitenhetens skygge. Men jeg vet ikke sikkert om denne asketen virkelig er en buddha eller 
ikke. Nå har imidlertid vi brahmaner en overlevering fra fortidens lærere som sier at de ærverdige 
som har våknet ved egen hjelp, avslører seg når de blir lovprist og rost. For hvis noen lovpriser en 
buddhas kvaliteter fremfor en som ikke er våken, vil han bli misfornøyd og irritert fordi han ikke har 
en buddhas selvtillit og sinnsro, og derfor ikke orker å høre på beskrivelsen av den våknes gode 
egenskaper. Kanskje jeg skulle teste denne munken Gotama ved å rose ham rett opp i ansiktet?” 

Deretter fremførte han denne lovsangen: 


818 
Kroppen din er fullkommen, Mester! 


Strålende velskapt og vakker. 
Huden din er gyllen, tennene 
perlehvite, du kraftfulle! 


819 

Du bærer alle kjennetegn 

på å være en velskapt mann — 
og at du er en stor mann, synes 
godt på hele din skikkelse! 


820 

Med klare øyne, vakkert ansikt 
og rank og majestetisk kropp 
stråler du som selve solen 
midt mellom alle munkene. 


821 

Du som er så vakker å se på, 

du med hud som skinner som gull! 
Hvorfor søker du inn i deg selv? 
Hvorfor munk, med slik en skjønnhet? 


822 

Konge skulle du vært, eller keiser! 
En mektig stridsmann, en tapper helt! 
Du skulle erobre all verdens hjørner, 
herske over hele India! 


823 

Adelsmenn, fyrster og høvdinger 
er alle dine vasaller — 

kongers konge, alle folks herre! 
Grip herredømmet, Gotama! 

Mesteren ville oppfylle Selas ønske om at de ærverdige som har våknet ved egen hjelp, skulle 


avsløre seg når de blir lovprist. Derfor svarte han med følgende vers: 


824 

Konge er jeg i sannhet, Sela — 
konge av læren, den største. 
Jeg har satt i gang lærens hjul, 
det ruller og lar seg aldri snu. 


Sela ble lykkelig over å høre dette, men for å forsikre seg om at han ikke hadde 


misforstått noe, sa han: 


825 

Du sier du er fullkomment våken 
og konge av læren, den største — 
du har satt i gang lærens hjul! 
Dette sier du, Gotama. 


826 

Hvem er i så fall din fremste mann? 
Hvem får arven etter Mesteren? 
Hvem skal rulle hjulet videre, 

det lærens hjul du satte i gang? 


Akkurat da satt Sariputta til høyre for Mesteren, og hodet hans skinte som det pureste gull. 
Mesteren pekte på ham og sa: 


827 

Hjulet som ruller uten stans, 
satt i bevegelse av min hånd, 
skal Sariputta rulle videre — 
dette er bestemt av Den Våkne. 


828 

Det som skal forstås er forstått, 
det som skal oppnås er oppnådd. 
Det en bør fri seg fra er jeg kvitt — 
derfor er jeg en buddha, brahman! 


829 

Fordriv den tvilen du har til meg, 
ha tillit, brahman! Vanskelig 

er det å oppnå det gode synet 

av en våken — det skjer ikke ofte! 


830 

En som i sannhet er våken 

er sjelden å se, brahman: Men jeg 
er en av dem! Uforlignelig! 

En som trekker ut lidelsens pil. 


831 

Jeg har nådd den høyeste tind, 
er uten like, knuser Mara: 

jeg beseirer alle fiender, 
frykter ingenting i min lykke. 


Sela ble så glad over å høre dette, at han erklærte at han ville la seg ordinere som munk: 


832 

Hør, mine herrer! Lytt til hans ord, 
han som ser alle ting slik de er, 
som trakk ut pilen, den store helt 
som brøler lik en løve i skogen! 


833 

Han har nådd den høyeste tind, 
er uten like, knuser Mara! 
Hvem blir ikke overbevist, 

selv om han er av ringe opphav? 


834 

Den som ønsker det, kan følge meg, 
og den som ønsker det, kan gå: 

Jeg vil la meg ordinere 

her hos denne sanne vismann. 


Elevene hans sa de ville følge hans eksempel: 


835 

Hvis Den Fullkomment Våknes orden 
behager deg herre, vil også vi 

la oss ordinere i dag 

hos den strålende, sanne vismann! 


Dette gledet det Sela å høre, og han ba Mesteren ordinere dem: 


836 

Se de tre hundre brahmaner! 

Med bøyde hoder ber de høflig: 

*La oss få vandre den edle vei 
sammen med deg, o, sanne vismann 


1? 


Mesteren så at de var modne for ordinasjon og svarte: 


837 

Den edle vei er godt forklart: 

du finner den — og når målet raskt! 
Å gå ut som munk er fruktbart 

for den som trener iherdig. 


Så ordinerte han dem ved ganske enkelt å si: “Kom som munker!” 

Straks de var blitt ordinert, tok de fatt på innsiktstreningen, og den syvende dagen ble de alle 
arahanter. Da gikk de frem for Mesteren og avga erklæring om den innsikten de hadde vunnet. 

Senere uttalte Sela disse versene: 


838 
Dette er den åttende dag 

siden vi kom til deg, Mester! 
Du som har øyne: på én uke 
ble vi temmet i din orden. 


839 

Du er Buddha! Du er Mester! 

Du har seiret over Mara! 

Du skar bort alt krypende begjær, 
du fikk oss til den andre bredden! 


840 

Du løste alle bånd! Du er 

fri fra sinnets sorte strømmer. 
Som en løve kaster lenkene, 
har du kastet bort all redsel. 


841 

Se de tre hundre munkene 

som legger håndflatene sammen! 
Strekk ut føttene, store Mester, 
la de ærverdige bøye seg! 


254. Bhaddiya, sønn av Kali-Godha 


Bhaddiya var sønn av en sakiyafyrste 1 byen Kapilavatthu. Da han ble voksen, lot han seg ordinere 
som munk sammen med Anuruddha og flere andre den gangen da Mesteren bodde i Anupiyas 
mangolund, og han ble deretter en arahant. 

Senere erklærte Buddha offentlig 1 Jetavana at Bhaddiya var den fremste av de munkene som 
var av adelsslekt. 

Bhaddiya gledet og frydet seg over den lindringen og friheten han hadde vunnet, og likte å 
vandre alene i skogen og sitte for seg selv under et tre eller i enerom. Ofte utbrøt han: 

“For en lykke! For en lykke!” 

Noen munker hørte dette og fortalte det til Mesteren. 

“Ofte sier han til seg selv: “For en lykke! For en lykke!” Vi undres om han lengter tilbake til 
sin tidligere luksuriøse tilværelse?” 

Mesteren tilkalte ham og spurte om det var sant det som ble fortalt om ham. 

“Det er sant, Mester,” svarte Bhaddiya. "Før, da jeg hadde regjeringsansvar, var Jeg omgitt av 
vakter og sikkerhetsstyrker på alle kanter. Men likevel var jeg redd og levde et liv i angst og frykt. 
Men nå som jeg er blitt munk, er jeg blitt fri fra all frykt og lever uten angst og redsel.” 

Og han utstøtte et løvebrøl fremfor Mesteren: 


842 

Før red jeg på elefantens rygg 
kledd i det mykeste, beste tøy. 
Jeg spiste den hviteste ris, 

det fineste kjøtt og krydret saus. 


843 


Nå er jeg heldig, jeg har det godt! 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


844 

Min kappe er laget av filler. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


845 

Jeg spiser det andre vil gi meg. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


846 

Tre enkle plagg er alt jeg eier. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


847 

Jeg stopper ved hvert eneste hus. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


848 

Jeg bor alene med meg selv. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


849 

Jeg spiser én bolle mat hver dag. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


850 

Aldri spiser jeg mellommåltid. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 

851 

Jeg lever i den svale skogen. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


852 

Jeg bor under et skyggefullt tre. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


853 

Jeg lever ikke under tak. 

Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


854 

Jeg mediterer på gravplassen. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


855 

Jeg er fornøyd med plassen jeg får. 
Jeg lever enkelt og er tilfreds 

med det jeg får. Jeg, Bhaddiya, 
Godhas sønn, mediterer i frihet. 


856 

Jeg sover sittende — ligger aldri. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


857 

Jeg lever nøysomt, med få ønsker. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


858 

Mitt liv er lykkelig som det er. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 

859 

Jeg lever svært tilbaketrukket. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


860 

Jeg søker ikke andres selskap. 
Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


861 

Jeg trener flittig og iherdig. 

Jeg lever enkelt og er tilfreds 
med det jeg får. Jeg, Bhaddiya, 
Godhas sønn, mediterer i frihet. 


862 

Jeg ga bort kostbare boller 
av bronse og rødeste gull 

for denne bollen av leire. 

For andre gang ble jeg salvet! 


863 

Bak ringmurer, høye og steile, 
bak kraftige tårn og porter, 

vernet av menn med dragne sverd 
levde jeg før, skjelvende av angst. 


864 

Nå er jeg lykkelig og fornøyd — 
jeg er kvitt all angst og pine! 
Her i skogen mediterer jeg, 
Bhaddiya, Godhas sønn, i frihet. 


865 

Jeg står fast på et etisk liv. 

Jeg utviklet oppmerksom visdom. 
Jeg oppnådde den store lykken 
ved å bryte alle lenker! 


255. Angulimala 


Angulimala ble født i Savatthi. Han var sønn av en brahman ved navn Bhaggava, som var en av 
ministrene til kongen av Kosala. 

Den natten da han ble født, glødet alle våpnene 1 byen. Kongens våpen glødet og gnistret 
også, og det var så lyst som dagen omkring sengen hans. Kongen ble redd og bekymret over dette, og 
fikk ikke sove. 

Samme natt rådspurte ministeren stjernene og så at hans sønn var født i forbryternes 
stjernetegn. Da morgenen kom, gikk han til kongen og spurte om han hadde sovet godt. 

“Hvordan skulle jeg kunne sove?” svarte kongen. “Våpnene mine har glødet og gnistret i hele 
natt. Hva kan dette varsle?” 

"Ikke vær redd, herre konge. I natt ble det født et barn hjemme hos meg. Det var det som fikk 
alle våpnene i byen til å gløde.” 

“Hva kommer han til å bli?” 

“Gutten kommer til å bli en forbryter.” 

*Kommer han til å ferdes alene, eller blir han en bandeleder?” 

*Han kommer til å ferdes alene, konge.” 

“Er det ikke bedre vi dreper ham med det samme?” 

“Det trengs ikke. Siden han kommer til å ferdes alene, kan du ha kontroll over ham,” svarte 
ministeren. 

Fordi kongen ble skremt da han ble født, fikk han navnet Vold. Men da tegnene ikke viste seg 
flere ganger, ble han kjent under navnet Ikkevold. 

Da han ble stor, hadde han syv elefanters styrke. 

Han vandret til Takkasila og ga seg til å studere under en av de mest berømte lærerne der. 
Han hjalp til i huset hjemme hos læreren, og derfor stakk lærerens kone ofte til ham noen ekstra 
godbiter. De andre studentene ble misunnelige på ham for dette, og begynte å baktale ham overfor 
læreren og satte ut rykter om Ikkevold og lærerens hustru. Først brydde ikke læreren seg om disse 
ryktene, men etter hvert begynte han å tro på dem, og han bestemte seg for å kvitte seg med ham. 

“Han er sterk, denne unge mannen, så det nytter ikke for meg å ta ham,” tenkte læreren. “Jeg 
må finne på et knep for å få drept ham.” 

Da semesteret var slutt, sa han til Ikkevold: 

*Nå da du er ferdig med studiene, må du gi meg lønn for undervisningen.” 

“Det skal jeg gjøre,” svarte Ikkevold. *Hva skal du ha?” 

“Gi meg en krans laget av høyre lillefinger fra tusen mennesker,” sa læreren. For han tenkte at 
dersom Ikkevold forsøkte å skaffe ham det, ville han bli så forhatt at en eller annen helt sikkert ville 
få ham drept. 

Da viste det seg at Ikkevold hadde mørkere sider ved sin natur. Han rustet seg til tennene og 
dro ut i Jalinaskogen i Kosala. Der tok han tilhold på en klippe med utsikt til hovedveien. Når han 
fikk øye på reisende nede på veien, styrtet han frem og hogg av dem høyre lillefinger, som han hengte 
til tørk i et tre. Etter at gribber og kråker hadde renset dem for kjøtt, bandt han knoklene samme med 
tråd og laget en krans av dem. Denne kransen hengte han om halsen som om han skulle være pyntet til 
en offerseremoni. Fra da av begynte folk å kalle ham Angulimala, som betyr “fingerkrans”. 

Da han hadde holdt på slik en stund, var det ingen som torde gå den veien lenger. Da han ikke 
lenger kunne fange noen langs veien, begynte han å overfalle landsbyene, der han drepte folk og skar 
fingeren av dem. Det endte med at ingen våget å bo i strøket lenger. Folk flyktet, og landet ble 
liggende som en ødemark. 

Da Angulimala hadde samlet ni hundre og nittini fingrer, og bare manglet én for å få kransen 
ferdig, fikk kongen melding om det som foregikk. Kongen lot trommene gå og proklamerte at 
soldatene skulle rykke ut og gripe forbryteren Angulimala med det samme. 

Angulimalas mor, Mantani, fikk høre dette, og sa til faren hans: 

“Vår sønn har blitt forbryter og begått store ugjerninger. Vi må sende bud på ham og si han 
skal slutte med dette, så ikke kongen arresterer ham!” 

“En slik lømmel vil jeg ikke ha noe med å gjøre,” svarte faren. “La bare kongen gjøre som 
han vil!” 

Men fordi moren var glad 1 sønnen sin, pakket hun niste og dro i vei for å snakke ham til rette. 

Buddha så at hun gikk av sted, og han tenkte: 

*Når Angulimala får se henne, kommer han til å drepe henne for å få den siste fingeren til 
samlingen sin. Han har stoffi seg til å bli en arahant, men den sjansen kommer han til å forspille hvis 
han dreper sin egen mor. Dette må jeg forhindre.” 

Dermed tok han bolle og kappe og gikk til stedet der Angulimala holdt til. Underveis møtte 
han gjetere og andre som advarte ham mot å gå til Jalinaskogen, men Mesteren bare fortsatte. 

Angulimala så at moren kom. 

*Jeg dreper henne, så får jeg den siste fingeren jeg trenger til kransen,” tenkte han, trakk 
sverdet og stormet mot henne. 

Men Mesteren gikk imellom dem. 

Da Angulimala fikk se ham, tenkte han: 

*Hvorfor skal jeg drepe min egen mor for å få fingeren? La henne leve, så tar jeg heller livet 
av denne munken og tar fingeren hans!” 

Han løftet sverdet og løp etter Mesteren. 

Da skapte Mesteren en illusjon slik at Angulimala syntes at enda Mesteren gikk med vanlig 
gangfart og Angulimala løp alt han orket, så klarte han ikke å ta ham igjen. Til slutt stanset han, svett 
og helt utslitt, mens pusten gikk som en blåsebelg. 

“Stopp, munk! Stopp!” ropte han. 

“Jeg har stoppet, Angulimala,” svarte Mesteren mens han vandret videre. “Hvorfor stopper 
ikke du?” 

“Jeg har hørt at disse buddhistmunkene alltid snakker sant,” tenkte Angulimala. “Likevel sier 
han at han har stoppet, enda han går videre. Og han sier at jeg skal stoppe, enda jeg har stoppet. Hva i 
all verden kan han mene med det?” 

Og høyt sa han: 


866 

Munk! Du sier, selv om du går: 
*Jeg har stoppet!” Så sier du 

at jeg som har stoppet, ennå går! 
Nå spør jeg deg hva du mener: 
Hvordan kan du si du har stoppet? 
Og hvordan kan du si at jeg går? 


Mesteren svarte: 


867 

Angulimala! Jeg står stille 

fordi jeg aldri løfter hånden 

mot noe levende vesen. 

Men du stopper ikke — du raser mot andre, 
verre enn et utemmet dyr. 

Derfor står jeg. Du står ikke! 


Da husket Angulimala hva han hadde hørt om Mesteren, og han forsto hvem han sto overfor. 
“Dette må være selveste Mesteren!” tenkte han, og det løp ilinger av lykke gjennom hele 
kroppen hans. “Dette var sannelig et mektig løvebrøl. Det kan umulig være noen annen enn selveste 
Gotama. Jeg har møtt den fullkomment våkne Mester! Han har sikkert kommet hit for å hjelpe meg!” 
Høyt sa han: 


868 
Å, sannelig har lang tid gått 

siden han som jeg setter så høyt, 
den edle, har vært her i skogen! 
Nå som jeg har hørt dette verset 
vil jeg gi avkall på ondskapen. 

— Du har gitt meg den gode læren! 


Redaktørene av “Brødrenes sanger” satte inn følgende to vers for å beskrive det som hendte: 


869 

Slik talte røveren — og slengte 
sverdet sitt ned i en dyp kløft. 
Han falt ned foran Buddhas føtter 
og ba om å bli ordinert 


870 

Og Buddha, som har medlidenhet 
og er lærer for alle slags folk, 

sa: “Sá kom da! Bli munk!” Og slik 
gikk røveren ut som hjemløs. 


Etter at Angulimala hadde fått full ordinasjon av Mesteren, tok han fatt på innsiktstreningen 
og ble en arahant. Han ble så fylt av lykke og glede over den friheten han hadde vunnet, at han utbrøt: 


871 

Han som før var tankeløs og sløv, 
men siden våknet til handling, 
lyser opp verden som fullmånen 
når den unnslipper skyenes garn. 


872 

Han som med gode gjerninger 

gjør opp for det han har gjort av vondt, 
lyser opp verden som fullmånen 

når den unnslipper skyenes garn. 


873 

Den munken som vier seg helt 

til Buddhas lære, om enn han er ung, 
lyser opp verden som fullmånen 

når den unnslipper skyenes garn. 


Så gikk han til byen for å få mat i bollen. Der ble han gjenkjent, og folk stimlet sammen rundt 
ham og kastet jordklumper og kjepper på ham så han falt over ende. Han vendte tilbake til hyttene 
med knust bolle og oppsøkte Mesteren, som ga ham dette rådet: 

*Hold ut, brahman, og finn deg tålmodig i det. De ugjerningene du har begått, ville ellers ha 
dømt deg til hundre tusen år i helvete, men i stedet får du sone her og nå.” 

Da erklærte Angulimala sin grenseløse nestekjærlighet til alt som lever med disse ordene: 


874 

La også fiendene mine 

høre de gode ord om læren! 

La også fiendene mine 

slutte seg til den gode læren! 

La også fiendene mine 

omgås de gode som sprer læren! 


875 

La fiendene mine høre 

læren av og til, fra de gode 

som taler om fred og vennlighet, 
og la dem leve etter læren — 


876 

— så ville de aldri skade meg, 
og heller ikke noen andre, 

men nå frem til den høyeste fred 
og beskytte alle skapninger. 


877 

Kanalbyggeren leder vannet, 
pilmakeren retter ut emnet, 
snekkeren former treverket, 
den vise former seg selv. 


878 

Noen temmes med kjepp eller pisk, 
noen med elefanttemmer-stav; 

jeg ble ikke temmet med makt, 
men med Buddhas frigjørende ord! 


879 

Mitt navn er Ikkevold, men før 
skadet jeg andre med grusomhet. 
Nå bærer jeg navnet mitt med rette! 
Aldri mer vil jeg skade noen. 


880 

Jeg var en brutal forbryter — 

som Angulimala var jeg kjent. 
Den store flommen rev meg med, 
men jeg søkte tilflukt hos Buddha. 


881 
Jeg hadde blodige hender — 
som Angulimala var jeg kjent. 

Se på meg nå! Jeg har søkt tilflukt! 
Roten til ny eksistens er knust. 


882 

Jeg gjorde mange onde ting: 

det ledet meg mot en fremtid i sorg. 
Men mine gjerningers modning 
berørte meg: Jeg spiser uten skyld! 


883 

Dumme og tåpelige folk 

koser seg med sløvhet og lettsinn. 
Den kloke vokter våkent sin flid 
slik bankmannen vokter gullet sitt. 


884 

Dyrk ikke sløvhet og lettsinn. 
Dyrk ikke sansenytelser. 

Den som mediterer med flid 
finner den høyeste lykke. 


885 

Den kom til meg, og velkommen 
var den! Ikke noe dårlig råd 

ga denne beste av alle 

lærer spredd ut blant mennesker! 


886 

Den kom til meg, og velkommen 
var den! Læren ga gode råd! 

Jeg har gjennomskuet livet — 
Buddhas vei er gått til ende. 


887 

Under den dunkle skogens trær 
og i fjellenes dype huler — 

ja, hit og dit sprang jeg: jaget 
av mitt rasende, opprørte sinn. 


888 

Nå sover jeg lykkelig, våkner 
lykkelig, ja, lever i lykke! 
Døden kan ikke nå meg: Buddha 
viste meg sin medfølelse. 


889 
Før var jeg i slekt med brahmaner — 

av høy byrd på begge sider. 
I dag er jeg sønn av Buddha, 
lærens konge og høye mester! 


890 

Sansene har ingen makt — 
jeg vokter sanseportene vel. 
Elendighetens rot og sinnets 
sorte strømmer spydde jeg ut. 


891 

Jeg har tjent læremesteren — 
Buddhas vei er gått til ende. 
Den tunge børen er lagt ned, 
roten til liv og død rykket opp. 


256. Anuruddha 


Anuruddha ble født i Kapilavatthu. Han var sønn av Mesterens morbror, sakiyaen Sukkodana, og en 
yngre bror av Mahanama. 

Han vokste opp 1 stor luksus og bodde i forskjellig hus for hver årstid. Han var omgitt av 
tjenere og dansepiker på alle kanter, og hadde alt han kunne ønske seg. 

Da kong Suddhodana ba ham delta i den æresgarden av sakiyafyrster som skulle vokte 
Mesteren mens han bodde i Ambiyalunden, fikk han høre Mesterens lære og lot seg ordinere som 
munk. Før året var omme, oppnådde han himmelsk klarsyn. Deretter fikk han et nytt meditasjonsemne 
av Sariputta og dro til den østlige bambuslunden i landet Cetiya for å praktisere. Han tilegnet seg syv 
av de holdningene som kalles en stor manns holdninger, det vil si nøysomhet, tilfredshet, trives med å 
være alene, flid, oppmerksomhet, konsentrasjon og visdom. Men den åttende holdningen, å glede seg 
over frihet fra forvirring, fikk han ikke tak på. 

Da Mesteren fikk vite dette, forklarte han den åttende holdningen for ham og ga ham en full 
innføring i den edle tradisjon. Dette styrket Anuruddhas innsikt, og han ble en arahant med full 
analytisk innsikt og kunnskap. 

Senere erklærte Mesteren offentlig i Jetavana at Anuruddha var den fremste av de av hans 
elever som hadde klarsyn. 

Anuruddha gledet seg over den friheten han hadde vunnet. En dag så han tilbake på det han 
hadde oppnådd, og han ble så fylt av lykke at han uttalte følgende vers. Andre sier imidlertid at 
redaktørene satte inn de fire første versene som forteller om Anuruddhas ordinasjon, at det var 
Mesteren som uttalte de neste versene for å gi ham en innføring i den edle tradisjonen, og at de øvrige 
versene ble uttalt av Anuruddha ved forskjellige anledninger. 


892 

Han reiste fra sin far og sin mor, 
søster og bror, ja, hele slekten, 
han ga avkall på sansenes fryd: 
se, Anuruddha mediterer! 


893 
Med sang og dans ble han underholdt, 
med sølvklokkespill ble han vekket. 


Slik oppnådde han ingen renhet — 
han var henført av verdens gleder. 


894 

Han overvant dette! Og gleden 
fant han siden i Buddhas lære — 
han krysset de flommende stryk: 
se, Anuruddha mediterer! 


895 

Synlige former, lyder, smaker, 
dufter og fristende berøring — 
han krysset også slike flommer. 
Se, Anuruddha mediterer! 


896 

Alene kommer vismannen 

fra matrunden, og finner filler 

på dynga. Slik er Anuruddha — 
fri fra sinnets sorte strømmer. 


897 

Han samler, vasker, farger, syr 
en kappe av avfallsfillene, 

den omtenksomme Anuruddha — 
fri fra sinnets sorte strømmer. 


898 

Den som er full av begjær og lede 
og søker selskap for sitt hovmot, 
er kjennetegnet av ondskap og hat 
og all slags åndelig forurensning. 


899 

Den som er oppmerksom og nøysom, 
bekymringsløs og full av tilfredshet, 
som trives 1 sitt eget selskap 

og alltid trener flittig og ivrig, 


900 

er kjennetegnet av sinnets sunnhet 
som fører til strålende oppvåkning 
og fri alle sinnets sorte strømmer. 
Dette er sagt av den store seer! 


901 
Den uovertrufne Mesteren 

kjente min innerste tanke — 
han kom til meg på magisk vis 
i en skikkelse spunnet av ånd. 


902 

Min innerste tanke var åpen 

for Buddhas rene undervisning — 
han gleder seg over klarhet 

og fjernet all min forvirring! 


903 

Da han hadde gitt meg læren 
levde jeg lykkelig som munk — 
lærens kunnskaper ble mine! 
Buddhas vei er gått til ende. 


904 

Femogfemti år har passert 

siden jeg først satte meg ned. 
Femogtyve år er det siden 

jeg rykket latskapen opp med rot. 


Anuruddha var en av dem som var til stede ved Buddhas dødsleie, og da Mesteren var død, 
uttalte Anuruddha disse versene: 


905 

Han puster ikke mer. 
Vismannen har gått bort. 

Med ro i sinnet har han gått inn 
i den dype fred. 


906 

Han tålte alle smerter 
med fast og rolig sinn. 

Nå har Den Våkne funnet 
den store, lindrende frihet. 


907 

Aldri berøre, aldri mer se 

Den Vise, aldri mer høre 

den gode læren fra hans munn! 

Den Fullkomment Våkne har sluknet. 


En ånd som tidligere hadde vært Anuruddhas tjenestepike, så at han begynte å bli gammel og 
skrøpelig. For gammelt vennskaps skyld kom hun derfor til ham og oppfordret ham til å vende tilbake 
til himmelen, der han før hadde levd. Men Anuruddha avslo tilbudet: 

Det blir ingen ny tilværelse 
blant gudene — ikke frist meg! 
Livets og dødens sirkel er brutt, 
tilblivelsens vei gått til ende. 


Ånden forsvant. Noen andre munker, som ikke hadde sett henne, lurte på hvem Anuruddha 
snakket med. Han beskrev sine evner slik: 


909 

Den som i ett og samme øyeblikk 
kan se verdens tusen ansikter, 
som kjenner magi, fødsel og død, 
ser ånder når tiden er inne. 


Videre fortalte han om sine tidligere liv og om hva han hadde oppnådd: 


910 

Jeg var Annabhara, en fattig 
som arbeidet med å bære mat. 
Jeg ga mat til Uparittha, 

den berømte eneboeren. 


911 

Så ble jeg født som en Sakiya — 
Anuruddha er navnet jeg fikk. 

Med sang og dans ble jeg underholdt, 
med sølvklokkespill ble jeg vekket. 


912 

Men jeg så Den Fullkomment Våkne, 
den tapre, fryktløse Mesteren! 

Til ham fikk jeg tillit. Jeg gikk ut 

i verden som en hjemløs munk. 


913 

Jeg ser mine tidligere liv 

og alle steder hvor jeg har bodd: 
jeg sto blant de trettitre guder 
som Sakka, gudenes konge, 


914 

syv ganger var jeg menneske-konge 
og hersket over store riker, 

erobret alle verdens hjørner, 
hersket over India! 

Uten vold og sverd var mitt styre — 
mitt våpen var rettferdighet. 


915 

Fjorten kretsløp fra fødsel til død 
— syv på jorden, syv 1 himmelen — 
minnes jeg, og vet hvor jeg bodde: 
gudenes verden husker jeg godt! 


916 

Jeg gikk inn i dyp meditasjon, 

jeg samlet meg om ett punkt i fred, 
sinnet mitt fant fullkommen ro, 
mitt indre øye strålte klart! 


917 

Jeg kjenner fødsel og død til bunns, 
hvordan skapninger kommer og går, 
ja, alle former for eksistens 

kjenner jeg i dyp meditasjon. 


918 

Jeg har tjent læremesteren — 
Buddhas vei er gått til ende. 
den tunge børen er lagt ned, 
roten til liv og død rykket opp. 


919 

Bambuslandsbyen i Vajjis land 
skal være mitt siste hvilested. 

I lunden der finner jeg lindring, 
fri fra sinnets sorte strømmer. 


257. Parapariya 


Parapariyas historie er fortalt over (fortelling 249). De versene som der er gjengitt, ble uttalt mens 

Mesteren ennå levde og før Parampariya var blitt en arahant, og handlet om klarhet i tanke og sinn. 
Men disse versene uttalte han en tid etter at Mesteren var død, mens han selv merket at døden nærmet 


seg. Her advarer han om hvordan Buddhas lære kan forfalle hvis ikke munkene opprettholder 


selvdisiplin. 


Det første og det siste verset ble satt inn av redaktørene. 


920 

Disse tankene kom til munken 
i den dype, blomstrende skogen 
mens han konsentrerte seg dypt 
i ensom meditasjon: 


921 
Alt er virkelig annerledes 
nå, enn da Mesteren levde! 


Munkenes atferd har sannelig 
forandret seg og blitt en annen! 


922 

Før var de fornøyd med én kappe 
mot kulde, og for å dekke seg til. 
De spiste med måte, tilfredse 
med det de hadde og det de fikk. 


923 

Om maten var god eller dårlig, 
om de fikk lite eller mye, 
spiste de for å overleve, 

uten fråtsing og grådighet. 


924 

Ting folk trenger for å leve, 

som mat, medisin eller utstyr, 
vakte ikke munkenes lengsel 
som det å utrydde sinnets mørke. 


925 

Skjult under skogens høye trær 
og i fjellets dype grotter 

levde munkene i ensomhet, 
slik de fant det godt og riktig. 


926 

Ydmyke, nøysomme, milde 
og uten stivsinnet hovmot, 
vennlige, ikke hissige 
levde de for det gode målet. 


927 

Derfor var de fylt av glede 

i holdning og 1 alt de gjorde — 
smidig og mykt som fin olje 
beveget de seg rundt i verden. 


928 

Fri fra sinnets sorte strømmer 
var de store mediterende, 

de store velgjørere. Sluknet 
er de nå. Deres like er få! 


929 
Visdommen er død! Ødelagt 

er alle gode egenskaper! 
Derfor går Mesterens lære 
og dens fullkommenhet til grunne. 


930 

Dette er tiden for ondskap, 
fordervede sinn og vranglære! 
Bare de frivillig ensomme 
bevarer restene av læren. 


931 

De onde som vrenger på læren 
forurenser menneskenes tanker, 
leker med enfoldige dårer 

som demoner med sinnsyke — 


932 

og de forurensede løper 

hit og dit med forvirringen sin 
i hatets og dumhetens verden, 
som om de skulle være i krig. 


933 

Uten den sanne, gode læren 
går de på hverandre i krangel, 
griper fatt i feil teorier 

og sier: “Se, dette er bedre!” 


934 

De forlater eiendom, barn 

og hustru for et liv som munk — 
men for en liten ekstra godbit 
begår de straks den verste urett. 


935 

De stapper vomma full av mat 
og snorker og sover som steiner: 
etterpå snakker de om slikt 

som Mesteren ba oss tie om. 


936 

De verdsetter all slags håndverk 
og trener sin fingerferdighet 
uten å finne ro i sinnet — 

“Dette er målet!” sier de. 


937 


De skjenker olje og pudder, 
leirgods, boliger, mat og vann 
til legfolk, i forventning om 
rikere og større gaver, 


938 

og tannpirkere, bær og blomster, 
alle slags delikate retter — 
mango, bitre, tørkede plommer, 
ja, den aller mest utsøkte frukt, 


939 

de gir medisin som leger, 
driver forretning som legmenn, 
pynter seg som prostituerte 


og herser med folk som adelsmenn! 


940 

Svindlere og bedragere! 
Hensynsløse falske vitner! 
Alle slags usle knep bruker de 
for å nyte sansenes gleder. 


941 

De spinner intriger og løper 
etter de rike for å skaffe 

mat under alle slags påskudd — 
slik grafser de til seg rikdom! 


942 

De kaller sammen forsamlingen 

til forretninger — ikke til lærdom! 
De gir undervisning for vinning, 

ikke for å hjelpe andre! 


943 

De som står utenfor ordenen 
krangler om ordenens inntekter: 
de lever av andres midler 

og er fullstendig skamløse! 


944 

Noen har ingen hengivenhet 
selv om de er glattrakede 

og kledd i munkekappe! Ære 
og rikdom er alt de ønsker. 

945 

Så mye har forfalt! Derfor 

er det ikke lett å oppnå 

det som ennå ikke er oppnådd, 
eller bevare det oppnådde. 


946 

Som om han går over tornekratt 
uten sko, skal den vise vandre 
med den største oppmerksomhet 
ute blant folk i landsbyen. 


947 

Ikke glem fortidens vismenn! 
Ikke glem deres gode atferd! 
Til og med i din siste time 
kan du oppnå udødelighet. 


948 

Etter å ha tenkt på dette 

i den blomstrende Sala-lunden, 
sluknet den seende munken — 
aldri skal han fødes igjen. 

XVII. Sanger med omkring tretti vers 
258. Phussa 


Phussa var sønn av en provinsfyrste og fikk opplæring i alt det som en ung adelsmann bør kunne. 
Men han brydde seg ikke om sanselige gleder, og da han fikk høre en munk forklare Buddhas lære, 
ble han overbevist av det han hørte. Derfor lot han seg ordinere og tok fatt på den ordinære 
munketreningen. Han fikk et meditasjonsemne å arbeide med, og praktiserte så iherdig at han snart 
mestret dypmeditasjonene, og på denne måten vant han frem til innsikt slik at han snart oppnådde den 
seksfoldige kunnskap. 

En dag fikk en asket ved navn Pandarasa Gotta høre at han forklarte læren. Og da asketen så 
ham sitte der midt i en flokk av munker med god oppførsel og selvdisiplin og med veltrente sinn, ble 
han glad og oppløftet. 

“Dette er sannelig en god lære! Jeg håper den kan holde seg lenge blant folk!” tenkte han. 

Så gikk han bort til Phussa og spurte: 

“Hvordan blir det med munker i fremtiden, du ærverdige?” 

Redaktørene satte inn et vers som forteller om dette: 


949 

Etter å ha sett de tilfredse 
munker med edle og faste sinn 
spurte Pandarasa Gotta, 
asketen, han som het Phussa: 


Pandarasa Gotta spurte: 


950 

Hva slags ønsker og intensjoner 

vil de ha, hvordan ter de seg, 

alle som kommer etter oss? 

Fortell meg hvordan fremtiden blir! 


Phussa svarte: 


951 

Lytt til det jeg sier deg nå, 

du som heter Pandarasa. 

Tenk grundig over mine ord, 

så skal jeg si deg hva som vil skje. 


952 

I fremtiden vil mange bli 
sinte, sta og uvennlige, 
hyklerske, sleipe og grådige 
i et kaos av doktriner! 


953 


De tror de har nådd lærens dyp 
mens de bare vasser på grunna, 
disse som er helt uten respekt 
for læren og for hverandre. 


954 

Mange farer og mye ondskap 
vil oppstå i fremtidens verden! 
Vår gode, velfunderte lære 
blir forurenset av dårer. 


955 

Blottet for gode egenskaper 
taler de pompøst til ordenen 
og øker sin makt og styrke — 
dumme, oppblåste pratmakere! 


956 

Men de kloke og rettferdige 
som taler godt til ordenen 
mister all sin makt og styrke 
i beskjeden unnfallenhet. 


957 

I fremtiden vil dumme munker 
ta imot gull og sølv og jord, 
husdyr, alle slags eiendeler, 
tjenere, slaver og slavinner. 


958 

Alltid fornærmet, ukonsentrert 
og ubehersket vil de gå rundt; 
arrogante, med nesa i sky 

og kranglevorne som aper! 


959 

Og de vil være overlegne 

og kledd i jålete blå kapper — 
svikefulle skravlebøtter 

som later som de er opplyste. 


960 

Med oljet hår og kokett blikk, 
sminket og malt med øyenskygge, 
vil de sprade i hovedgaten, 

kledd i elfenbenshvite kapper. 

961 

Den gule kappen — den som elskes 
av de frie, den vakre fanen 
arahanten bærer — skyr de, 

og lengter etter hvite klær! 


962 

De vil grafse etter vinning, 
de vil være dovne og slappe. 
Trette av skogens ensomhet 
vil de bo i landsbyene. 


963 

De som lever uriktig vil få 

høye inntekter og stor velstand — 
rundt disse vil dårlige munker 
sverme, slike vil bli respektert! 


964 

Men de som ikke har inntekter 
vil ikke lenger bli respektert — 
uansett hvor vise de er 

vil dårlige munker sky dem. 


965 

Også sin egen fane skyr de — 
den kobberfargede kappen! 
Noen bærer heller det hvite 
som tilhører andre sekter. 


966 

Det vil ikke lenger finnes 
respekt for den gule kappen — 
nei, ingen munker vil akte 
den edle, gulfargede kappen! 

Dette illustrerte han med noen vers som viste til en velkjent historie om en elefantjeger som 


kledde seg ut som munk for å lure elefanten. 


967 

En slik grusom mangel på respekt 
var uhørt for elefanten, 

den som var fra seg av smerte, 
alvorlig såret av pilen. 


968 
Etter å ha sett den gule 


kappen, arahantenes fane, 
uttalte straks elefanten 
disse to nyttige versene: 


969 

“En som vil bære gul kappe 
men er fanget i det urene 
uten sannhet og selvdisiplin, 
fortjener ikke fargen gul! 


970 
Men en som er fri det urene 


og godt konsentrert om sin atferd 


kjenner sannhet og selvdisiplin, 
fortjener den gule kappen.” 


Han fortsatte: 


971 

Tosken som mangler oppførsel 
og bare følger sine innfall 

med flakkende, respektløst sinn 
fortjener ikke fargen gul! 


972 

Men en som har god oppførsel, 
er uten begjær, godt konsentrert 
og strålende ren i sinnet 
fortjener den gule kappen. 


973 

Den arrogante, overlegne 
tosken med dårlig oppførsel 
fortjener å bære hvit kappe. 
Hva skal vel han med den gule? 


974 

Ondsinnede munker og nonner 
uten respekt, fulle av hat, 

vil i fremtiden klandre den 
som har kjærlighet i sitt hjerte. 


975 

Selv om toskene blir opplært 
av gamle og erfarne munker, 
vil de ikke høre, men følge 
sin egen vilje hemningsløst. 

976 

Og selv med den beste opplæring 
har de ingen respekt for hverandre — 
de akter lite på lærerne, 

som en dårlig hest på kusken! 


977 

Slik vil ordenens fremtid bli! 
Slik vil munker og nonner være 
i atferd og i holdninger 

i den aller siste tiden. 


978 

Men før denne tiden har kommet 

— en slik skremmende, grusom fremtid! — 
tal til hverandre med gode ord, 

vær respektfulle og vennlige! 


979 

Vis medfølelse og kjærlighet, 
god atferd og selvbeherskelse, 
vær ivrige og besluttsomme 
og alltid like energiske! 


980 

Når dere ser faren ved sløvhet 
og at flid er fredens grobunn — 
praktisér den åttedelte vei 

for å nå udødelighet! 


Disse versene ble også en erklæring om den innsikt han hadde vunnet. 
259. Sariputta 


Sariputtas og Moggallanas historie skal her fortelles under ett. I landsbyen Upatissa, ikke langt fra 
byen Rajagaha, nedkom en brahmankvinne ved navn Rupasari med en sønn. Samme dag fødte en 
brahmankvinne ved navn Moggali en sønn i landsbyen Kolita like 1 nærheten. Fordi begge guttene 
tilhørte sine respektive landsbyers ledende familie, fikk de navn etter hver sin landsby og ble derfor 
kalt Upatissa og Kolita. Senere ble de kjent under sine morsnavn. Upatissa ble kjent som Sariputta, 
Saris sønn, og Kolita ble kjent under navnet Moggallana. 

Begge guttene vokste opp 1 rikdom og luksus, og de utmerket seg i alle fag. De ble kjent med 
hverandre og ble snart gode venner. 

En dag var de i Rajagaha og deltok i en stor festival. Ved synet av de store folkemassene kom 
de til å snakke om at før hundre år var omme, ville alle disse menneskene være døde, og begge ble 
dypt grepet av tanken på dette. 

De ble enige om å forlate hjemmet for å lete etter en lære som kunne føre til frigjøring, og 
sammen med fem hundre andre unge menn lot de seg ordinere hos asketen og filosofen Safijaya. Fra 
da av fikk Safijaya mye større gaver og inntekter enn før. Det varte ikke lenge før de hadde mestret alt 

det Sañjaya hadde å lære bort. Men de fant ikke noe av verdi 1 det de lærte av ham. Derfor forlot de 
ham og gikk hver sin vei og spurte ut alle filosofer, asketer og brahmaner de møtte. Men ingen av dem 
kunne gi noe tilfredsstillende svar på spørsmålene. Slik fortsatte Sariputta og Moggallana sin søken, 
og de lovte hverandre at den som først fant veien til udødelighet, skulle gi den andre beskjed. 

På den tiden hadde Mesteren nådd oppvåkning og hadde begynt å sette lærens hjul i 
bevegelse. På sin vandring kom han til Uruvela og omvendte Uruvela-Kassapa og tusen andre asketer. 
Deretter kom han til Rajagaha og ble værende der en tid. 

Sariputta møtte en av Buddhas munker, Assaji, på gaten en dag. 

“En så blid og tilfreds munk har jeg aldri sett før,” tenkte han. “Han følger sikkert en god og 
fredfylt lære.” 

Derfor fulgte han etter ham, og så snart anledningen bød seg, gikk han bort og spurte hvilken 
lærer og hvilken lære han fulgte. 

“Jeg følger den fullkomment våknes lære,” svarte Assaji. 

“Og hvordan er den læren?” spurte Sariputta. 

*Jeg har ikke vært munk så lenge,” svarte Assaji, “sá jeg kan bare gi deg en kortfattet og 
enkel forklaring av læren.” 

“La meg høre,” sa Sariputta. 

Assaji svarte med dette verset: 


*De fenomenene som er oppstått fra årsaker, 

har han som har kommet frem til sannheten forklart årsaken til. 
Og slutten på disse fenomenene 

har den store tenkeren også forklart.” 


Da Sariputta hadde hørt verset til ende, var han blitt *en som har gått ut i strømmen”. Men 
han forsto det var mulig å komme lenger, så han spurte hvor Mesteren holdt til. 

“I Bambuslunden,” var svaret. 

"Gå i forveien du, så kommer jeg snart,” sa Sariputta. “Jeg skal bare gi beskjed til en venn 
først.” 

Så bøyde han seg dypt for Assaji og gikk for å finne Moggallana. 

Allerede på lang avstand fikk Moggallana øye på ham, og han la merke til at vennen så mye 
gladere ut enn ellers. 

*Nå har han sikkert funnet veien til udødelighet,” tenkte han. 

Han gikk ham i møte og spurte om han hadde funnet det de lette etter. 

*Ja, min venn. Det udødelige er funnet!” Og Sariputta sa frem det verset han hadde hørt. Da 
Moggallana hadde hørt verset til ende, var også han blitt *en som har gått ut i strømmen”. 

“Kom, så går vi og hilser pá Mesteren,” sa han. 

Av respekt for sin tidligere lærer ville imidlertid Sariputta først gå til Safijaya og fortelle hva 
som var hendt, og spørre om han ville være med og besøke Mesteren. 

Han gjorde det, men Safijaya hadde ikke lyst til å bli elev igjen, siden han hadde vendt seg til 
å være lærer. De klarte ikke å overtale ham til å bli med, men to hundre og femti av elevene hans slo 
følge til Bambuslunden. 

Da Mesteren så dem komme, sa han: 

“Disse to kommer til å bli mine to fremste elever.” 

Da de kom frem, ordinerte han dem ved å si: 

*Kom som munker!” 

En uke etter ordinasjonen praktiserte Moggallana munketreningen i landsbyen Kallavala 1 
landet Magadha. Han følte seg søvnig og trett, men Mesteren hjalp ham å overvinne disse 
hindringene. Deretter mediterte han over kroppens materielle elementer, avanserte raskt gjennom de 
høyeste stadier og ble en arahant. 

Fjorten dager etter ordinasjonen var Sariputta sammen med Mesteren i Villsvingrotten ved 
Rajagaha. Der hørte han Mesteren forklare hans søstersønn, asketen Dighanakha, om følelser. Da 

talen var til ende, nådde Sariputta målet og ble en arahant. Slik nådde både Moggallana og Sariputta 
det endelige mål i Mesterens nærvær. 

Senere erklærte Mesteren offentlig 1 Jetavana at Sariputta var den av elevene hans som sto 
høyest i visdom. Siden han dermed var blitt utropt som den fremste av elevene, ble han ofte kalt 
lærens general, og han arbeidet utrettelig for alle levende veseners beste. 

En dag ga han denne erklæringen om den innsikten han hadde vunnet: 


981 

En som er mild, fredelig, samlet, 
iherdig og full av god vilje 

og gleder seg ved sin ensomhet — 
han kan med rette kalles munk. 


982 

Enten han spiser vått eller tørt, 

bør han ikke bli overmett: 

Med måte bør munken spise 

om han vil gå med oppmerksomt sinn. 


983 

Den siste munnfull — én for mye — 
bør han la ligge. Vann er bedre! 
Dette er nok til å leve godt 

for en sterk og besluttsom munk. 


984 

Om han dekker seg sømmelig til 
med kappen han har til slikt bruk, 
er dette nok til å leve godt 

for en sterk og besluttsom munk. 


985 

Om hytta hans beskytter mot regn 
når han sitter i meditasjon, 

er dette nok til å leve godt 

for en sterk og besluttsom munk. 


986 

Den som ser lykkens kjerne som sorg 
og sorgen som en smertefull pil, 

ser òg at ingenting skiller dem — 

så hva er vel verden for ham? 


987 

La meg slippe onde, dovne, 
ulærde og respektløse folk! 
Når verden er full av slike — 
hva er denne verden for meg? 


246 


988 

Men fins det en lærd og vis person 
som fører seg godt og behersket 
og vier seg til oppmerksomhet — 
la ham stå fremst av dem alle! 


989 

Den som henger ved verdens kaos 
og trives med det, som et dyr, 

står fjernt fra den høyeste lindring 
og frihet fra bånd og lenker. 


990 

Den som frir seg fra verdens kaos 
og fryder seg ved fredens vei, 

er nær ved den høyeste lindring 
og frihet fra alle lenker. 


Da Sariputta en dag besøkte sin yngre bror Revata, som også var blitt munk, og som holdt til i 
et tørt villniss av tornebusker og akasietrær, roste han ham med disse versene: 


991 

Der hvor en arahant holder til — 
i skogen, i den dypeste dal 
eller på den høyeste fjelltopp — 
der er det herlig å være! 


992 

Herlig er det i skogene 

der folk flest slett ikke vil bo: 
de lidenskapsløse trives der. 
De jager ikke sanselighet. 


En annen gang fikk Sariputta medfølelse med brahmanen Radha, som det hadde gått nedover 
med, og ordinerte ham og gjorde ham til sin følgesvenn. En dag de var på vandring omkring i landet, 
ble Sariputta imponert over Radhas milde og vennlige fremferd, og han ga ham følgende råd: 


993. 

En vismann som klokt og forstandig 
kritiserer og ser dine feil 

bør du følge, som om han var 

en som avdekker skjulte skatter. 
Om du følger en slik vismann 

går det bedre, og ikke verre. 


Da Mesteren fikk høre at Assaji-Punabbasuka-munkene på Kitafjellet ikke oppførte seg slik 
munker bør gjøre, sendte han Sariputta og Moggallana med følgesvenner for å ordne opp i saken. 
Munkene ville ikke høre på Sariputtas formaninger, så Sariputta uttalte dette verset: 

994. 

La ham formane. La ham gi råd. 
Han verner mot alt upassende. 
Han er avholdt blant de gode, 
men upopulær blant de slette. 


Noen munker satt en gang og snakket om den gangen da Buddha underviste den omvandrende 
asketen Dighanakha. De mente at Dighanakha allerede var blitt godt forberedt av andre lærere, slik at 
Mesterens ord var beregnet spesielt på å hjelpe ham, og ikke kunne ha vært til noen særlig nytte for 
andre tilhørere. 

“Slik var det ikke,” sa Sariputta og uttalte disse versene for å forklare hva han mente: 


995 

Den Våkne Mester underviste 
en annen i sin store lære — 

da læren ble lagt frem, lyttet jeg 
ivrig etter dens dype mening. 
Dette var ikke til unytte! 

Jeg er fri sinnets sorte strømmer. 


996 

Ikke om å se liv som var før, 
eller om det himmelske øye, 

ikke om å se andres tanker, 
kunnskap om død og gjenfødelse, 
eller om overjordisk hørsel 
finnes noe ønske i meg. 


En gang Sariputta satt utenfor Duegrotten, kom en ånd og ga ham for moro skyld et slag i 
hodet som kunne ha felt en elefant. Ånden for ned i jorden mens den hylte av smerte, mens Sariputta 
sa han bare følte en lettere hodepine. I den forbindelse uttalte han disse versene: 


997 

Under et tre, med raket hode 

og kappen svøpt omkring seg, sitter 
Upatissa, eldst i visdom, 

og mediterer konsentrert. 


998 

Etter å ha lagt tanken til ro 

blir han, Den Våknes elev, straks 
sittende i fullkommen fred 

og hviler i edel taushet. 


999 
Som den massive fjelltoppen 
er urokkelig, solid fundert, 

er også munken urokkelig 
når han blir kvitt illusjonene. 


En dag hang en flik av kappen hans og subbet etter ham uten at han merket det. En ung novise 
sa det til ham: 

“Herre, kappen din sitter ikke som den skal.” 

“Det var bra du sa det til meg,” svarte Sariputta og ordnet kappen sin. “Slike som meg bør 
ikke være så slurvete.” Og han la til dette verset: 


1000 

For én uten hat som søker 

sinnets renhet, vil så stor en feil 
som får plass på spissen av et hår, 
synes stort som en tordensky. 


En annen gang forklarte han at han betraktet livet og døden med samme sinnsro: 


1001 

Jeg lengter ikke etter døden. 

Jeg klynger meg ikke til livet. 
Med oppmerksom forståelse 
legger jeg fra meg denne kroppen. 


1002 

Jeg lengter ikke etter døden. 
Jeg klynger meg ikke til livet. 
Som tjeneren venter på sin lønn 
venter jeg rolig på min tid. 


Og han underviste noen andre med disse to versene: 


1003 

Både før og etter dette, 

er død og ingenting annet. 
Gå ikke til grunne! La ikke 
dette øyeblikket gå fra deg! 


1004 

Som en by i grensestrøkene 

er voktet på alle kanter, 

skal du ta vare på deg selv. 
Benytt dette øyeblikket! 

Den som forspiller sitt øyeblikk 
skal sørge lenge 1 helvete. 


En dag roste han munken Kotthita den store med disse versene: 


1005 


En som rolig sier kloke ord 

uten å være arrogant, 

feier ondskapen bort, slik vinden 
feier bladene av et tre. 


1006 

En som rolig sier kloke ord 
uten å være arrogant 

har ristet ondskapen av seg 
som vinden rister løv av trærne. 


1007 

Med sinnsro, uten bekymringer, 
med uforstyrret og fredfullt sinn, 
med god atferd vil den vise 
gjøre slutt på alt det vonde. 

Buddhas fetter, Devadatta, hadde også sluttet seg til ham og blitt munk. Men han ønsket makt 
over munkene, og etter å ha satt i scene flere mislykkede attentater mot Buddha, brøt han ut og stiftet 
sin egen munkeorden. En dag da Sariputta snakket med noen munker som hadde latt seg overbevise 


av Devadattas ord og gått over til ham, sa han: 


1008 

Visse bør ikke få tillit 

selv om de skulle være munker. 
Onde var de før de ble gode, 

de kan fort bli onde igjen! 


1009 

Sansebegjær og voldelighet, 
sløvhet, rastløshet og forvirring: 
Dette er sinnets fem gifter 

for den som vil være en munk. 


1010 

Den som har god konsentrasjon 
og alltid trener iherdig, 

enten han møtes med respekt 
eller med spott og grov forakt, 


1011 

den som alltid mediterer 

med innsikt 1 det mest subtile, 
og frydes ved å løse lenker, 

han kan kalles et godt menneske. 


En gang han snakket om hva som kjennetegnet store læremestere, brukte han Buddha og seg 


selv som eksempler: 

1012 

Ikke en gang det store havet, 
jorden, fjellet eller vinden 
er verdig å lignes med læren 
om den høyeste frigjøring! 


1013 

Han ruller hjulet etter Buddha, 
denne eldre, vise munken... 
han er som jord og vann og ild, 
verken frastøtt eller bundet. 


1014 

Han har nådd den store innsikt, 
dyp tanke og fullkommen visdom! 
Om han synes dum i sin ydmykhet, 
ferdes han lysende, lindret. 


For å vise at han hadde nådd sitt livs mål, sa han: 


1015 

Jeg har tjent læremesteren, 
Buddhas vei er gått til ende. 
Den tunge børen er lagt ned, 
roten til liv og død rykket opp. 


Da døden nærmet seg, ga han dette rådet til de munkene som hadde samlet seg omkring ham: 


1016 

Tren uavbrutt og utrettelig! 
Dette er mitt råd til dere. 

Nå synker jeg i hvilens kilde! 
Jeg er helt og fullkomment fri! 


260. Ananda 


Ananda var sønn av sakiyaen Amitodana. Fordi hele familien syntes at hans fødsel var en lykkelig 
begivenhet, fikk han navnet Ananda, som betyr lykke. Da han var blitt voksen, kom Mesteren på sitt 
første besøk til hjembyen Kapilavatthu etter at han hadde oppnådd fullkommen oppvåkning. Ved den 
anledningen lot Ananda, Bhaddiya og flere andre seg ordinere som munker. Litt senere fikk han høre 
Punna Mantaniputta forklare læren, og da ble han “en som har gått ut i strømmen”. 

De første tyve årene etter Mesterens oppvåkning hadde han ikke noen fast oppasser. Den ene 
dagen kunne den ene munken bære bollen og kappen hans, den neste dagen kunne en annen munk 
gjøre det. Mesteren ville ikke gjøre noen forskjell på dem. 

Men en dag da han satt sammen med munkene, sa han: 

“Jeg begynner å bli gammel, munker. Når jeg sier vi skal gå den ene veien, kan det hende at 
noen munker går en annen vei. Og noen mister bollen og kappen min. Vet dere om en munk som 
kunne tenke seg å bli fast oppasser for meg?” 

Det gikk som et sus gjennom munkeforsamlingen da de hørte dette. Sariputta reiste seg, 
bøyde seg for Mesteren og sa: 

“La meg få den æren, Mester!” 

Men Mesteren avviste ham. 

Moggallana reiste seg, bøyde seg for Mesteren og sa seg villig til å være oppasseren hans, 
men også han ble avvist. Alle de andre fremste munkene spurte etter tur, og til slutt var det bare 
Ananda som ikke hadde sagt noe. Han bare satt der taus. 

De andre munkene sa at han også burde spørre om å få bli Mesterens oppasser, men Ananda 
svarte: 

"Hva er vel et slikt verv verdt hvis man má be om det? Mesteren sier nok selv hvem han vil 
ha.” 

“Ikke mas pá Ananda,” sa Buddha. “Han vet nok selv om han vil bli min oppasser eller ikke.” 

Da sa de andre munkene: 

*Reis deg nå opp, Ananda, og spør om å få bli oppasseren hans!” 

Ananda reiste seg og sa: 

“Jeg vil gjerne bli oppasseren din, Mester, hvis du vil love at du aldri skal begunstige meg 
ekstra med fint tøy, god mat eller egen hytte, og at du ikke tar meg med hvis du får en personlig 
invitasjon. For ellers vil noen kanskje kritisere og si: “Det er da ikke noen sak for Ananda å være 
oppasser når han får så mange ekstra fordeler.” Du må også love at du tar imot slike som har kommet 
langveis fra for å se deg, hvis jeg ber deg om det. Og du må love at jeg kan få spørre deg til råds 
straks jeg kommer i tvil eller uvisshet, og gjengi for meg alle de belæringer du gir når jeg ikke er til 
stede. Ellers vil kanskje noen kritisere og si: ‘Hva har han vel igjen for å være Mesterens oppasser?”” 

Buddha godtok disse betingelsene, og fra da av var Ananda Mesterens faste oppasser og hjalp 
ham med å hente vann og tannpirker, vaske føttene hans, feie og gjøre rent i Mesterens hytte, og andre 
slike dagligdagse gjøremål. Om dagen holdt han seg 1 nærheten og sa til Mesteren at nå var tiden inne 
til å gjøre det eller det, og nå var tiden inne til å snakke med den eller den som var kommet på besøk. 
Om natten tok han en kraftig stokk og en lykt og gikk ni ganger rundt Mesterens hytte så han kunne 
svare hvis Mesteren skulle rope på ham. 

En gang erklærte Mesteren offentlig i Jetavana at av alle hans elever var Ananda den 
lærdeste, den mest oppmerksomme, den beste vandreren, den mest standhaftige og den som viste 
størst omsorg. 

Ananda tok vare på Mesterens ord og var som en skattkiste for læren, men da Mesteren døde, 
var han fortsatt ikke blitt en arahant. Da det store konsilet etter Buddhas død skulle avholdes, gikk 
han kvelden i forveien omkring og var bekymret: 

“I morgen skal konsilet begynne. Det passer seg ikke at jeg går dit og sier frem Buddhas lære 
for de ærverdige arahantene, når jeg ikke selv er blitt en arahant!” 

Dette opptok ham så sterkt at han satte kreftene inn og etablerte innsikt. Nesten hele natten 
praktiserte han gående innsiktsmeditasjon. Men da morgenen nærmet seg, hadde han ennå ikke nådd 
noe gjennombrudd. Trett og sliten gikk han inn for å hvile. Idet han la seg ned på benken, før hodet 
hadde nådd puten og før føttene hadde forlatt marken, ble han fullstendig fri fra sinnets sorte 
strømmer. Han vant den seksfoldige høyere kunnskap og ble en arahant i samme øyeblikk. 

Nå som Ananda var blitt en arahant, gikk han inn i konsilhallen og resiterte Buddhas ord. De 
versene som han ved forskjellige anledninger hadde uttalt som veiledning for andre munker, ble 
samlet og føyd inn 1 samlingen av Brødrenes sanger. 

De første to versene uttalte han som formaning til noen munker som holdt seg i lag med 
utbryteren Devadatta: 


1017 

Den kloke og forstandige 

bør unngå å bli venn med én 
som ondskapsfullt og aggressivt 
ser skadefro på andres nød. 


1018 

Den kloke og forstandige 

bør pleie vennskapet med den 
som vennlig, vis og rik på lærdom 
kan møte andre med tillit. 


De neste syv versene uttalte han til en legkvinne ved navn Uttara. Hun var blitt så betatt av sin 
egen skjønnhet at hun var blitt henfallen til sansenytelser, og Ananda forsøkte å få henne til å innse 
kroppens skrøpelighet. Men andre sier at Ananda uttalte disse versene som en formaning til en som 
var blitt helt forgapt i den prostituerte kvinnen Ambapali. 


1019 

Se hvordan den malte dukken 
prøver å skjule sine sår, 

sin lidelse og råtne ondskap: 

i den finnes ingenting varig. 


1020 

Se hvordan den malte skikkelsen 
er pyntet med juvel-øreringer: 
knoklene er trukket med hud 
som skinner innenfor vakre klær. 


1020a 

Føtter med rødlakkerte negler, 

ansikt smurt inn med kostbart pudder: 
dette lurer en tosk, men ikke 

én som søker den andre bredden! 


1020b 

Kunstferdig flettet, skinnende hår 
og vipper og bryn farget med sort: 
Dette lurer en tosk, men ikke 

én som søker den andre bredden! 


1020c 

Som et glitrende sminkeskrin 

er den råtne kroppen smykket: 
dette lurer en tosk, men ikke 

én som søker den andre bredden! 


1020d 


Jegeren satte opp snaren, 

men hjorten gikk ikke i fellen: 
vi spiser åtet og går vår vei 
mens hjortejegeren gråter. 


1020e 

Ødelagt er jegerens snare, 
og hjorten gikk ikke i fellen. 
Vi spiser åtet og går vår vei 
mens hjortejegeren sørger. 


De to neste versene uttalte Ananda etter at han var blitt en arahant: 


1021 

Lærd, med rett og vakker tale 

er han som ble Buddhas oppasser. 
I frihet la han ned sin byrde — 
snart sover Ananda fredelig. 


1022 

Fri fra sinnets sorte strømmer 
kastet han lenkene, lindret — 
han seiler nå sitt siste skip 

mot kysten bortenfor liv og død. 


Følgende vers ble sagt om Ananda: 


1023 

På veien som fører til lindring, 
der læren til solens ætling, 
Den Våkne, er fast etablert, 
står Ananda: ja, nettopp han! 


En dag sa brahmanen Gopaka-Mogallana til ham: 


*Du er kjent for å være meget lærd og ha meget grundig kjennskap til Buddhas ord. Hvor 


mange av Mesterens ord husker du?” 
Ananda svarte: 


1024 

Åttitotusen ord fikk jeg 

fra Mesteren. Munkene ga meg 
to tusen. Åttifire tusen 

ord skal jeg bringe videre! 

En dag formante Ananda en munk som verken ville trene innsikt eller lære seg tekstene, og 


pekte på farene ved ikke å lære noe: 


1025 

Den som ikke bryr seg med lærdom 
eldes som en langsom okse: 
kroppen hans øker i omfang, 

men forstanden blir aldri større. 


Men da han så en lærd munk som viste forakt for andre som ikke hadde like stor lærdom, sa 
han: 


1026 

En lærd som forakter en ulærd 
på grunn av sin egen lærdom, 
synes meg å ligne en blind 
som bærer en strålende lampe! 


1027 

Følg den lærde. Og lærdommen 

bør dyrkes, ikke ødelegges. 

Den er roten til et edelt liv, 

så vern om den — vær en som husker. 


1028 

Den som kan skjelne først fra sist, 
kjenne meningen, tolke språket, 
griper innholdet sikkert og fast 

og undersøker det grundig. 


1029 

Tålmodig, iherdig og ivrig 

vil han vurdere lærdommen. 
Energisk og alltid i tide 

finner han konsentrasjon og ro. 


1030 

Den som ønsker å forstå læren 
bør søke samvær og vennskap 
med en som har læren i hjertet — 
elev av den vise Buddha. 


1031 

Den som bærer læren i hjertet 
vokter vismannens skattkiste — 
han er hele verdens øye! 

Gi ham ære! Vis ham respekt! 


1032 
Den som gleder seg over læren, 
den som tenker grundig på læren, 

den som husker nøye på læren 
vil aldri snu ryggen til læren. 


En dag ansporet han en doven munk med dette verset: 


1033 

Hvor finnes munkens tilfredshet 
for én som bare pleier sin kropp 
og tung av selvopptatthet faller 
ned i slapphet og dovenskap? 


Da Ananda fikk høre at Sariputta, lærens general, var død, sa han: 


1034 

Utydelig og fjern ble verden — 
uklart alt jeg trodde var sannhet. 
Mørket hviler tungt over jorden 
nå som min gode venn er borte. 


1035 

For en som har mistet sin venn, 

for en, hvis lærer er borte, 

finnes ingenting bedre enn 
oppmerksom betraktning av kroppen. 


1036 

De gamle er borte. De nye 

er menn jeg ikke går sammen med. 
Ensom trekker jeg meg tilbake 

slik fugler gjør under regntiden. 


De to neste versene er en liten dialog som viser hvordan besøkende ofte måtte henvende seg 
til Ananda for å få treffe Mesteren: 


1037 

Mesteren: 

Mange er de som har kommet 
fra fjerne land for å lytte. 

Hindre dem ikke! La dem få se — 
alle som samler seg rundt meg. 


1038 

Ananda: 

Mange er de som har kommet 
fra fjerne land for å skue — 
Mesteren gir sin tillatelse, 
Den Seende hindrer ingen. 


I de neste seks versene beskriver Ananda sin tjeneste som Mesterens oppasser: 


1039 

I hele femogtyve år 

var jeg hans lærling. Aldri lot jeg 
sansene styre mine tanker. 

Se, hvor god denne læren er! 


1040 

I hele femogtyve år 

var jeg hans lærling. Aldri lot jeg 
hatefulle tanker oppstå. 

Se, hvor god denne læren er! 


1041 

I hele femogtyve år 

tjente jeg den gode Mester 

med omtenksomme gjerninger. 
Slik fulgte jeg ham som en skygge. 


1042 

I hele femogtyve år 

tjente jeg den gode Mester 

med kjærlige, omtenksomme ord. 
Slik fulgte jeg ham som en skygge. 


1043 

I hele femogtyve år 

tjente jeg den gode Mester 

med kjærlige og gode tanker. 

Slik fulgte jeg ham som en skygge. 


1044 

Vandret Buddha frem og tilbake, 
fulgte jeg etter bak ryggen hans. 
Og læren han lot strømme ut, 
vokste i meg til forståelse. 


Ved Mesterens dødsleie sa han: 


1045 

Jeg er ikke utlært. Nei, ennå 

er sinnet mitt på vei mot målet. 
Og nå er min store Mester død, 
han som viste meg medfølelse! 


1046 

Å, fryktelige fortvilelse! 

Svart av sorg og skrekk var timen 

da Buddha, Den Fullkomment Våkne, 
den beste av alle, gikk bort. 


Etter at Ananda var død, diktet noen av de munkene som hadde vært med på konsilet, disse 
tre minneversene om ham: 


1047 

Han som bar læren i hjertet 

og voktet vismannens skattkiste, 
Ananda, hele verdens øye, 

er sluknet. Han har forlatt oss. 


1048 

Han som bar læren i hjertet 

og voktet vismannens skattkiste, 
Ananda, hele verdens øye, 

fordrev sinnets mørke og blindhet! 


1049 

Utrettelig og standhaftig 

var denne vises oppmerksomhet — 
Anandas hjerte var en gruve 

som glitret av lærens juveler! 


Da Ananda lå for døden, uttalte han dette verset: 


1050 

Jeg har tjent Læremesteren — 
Buddhas vei er gått til ende. 
Den tunge børen er lagt ned, 
roten til liv og død rykket opp. 

XVIII Sangen med førti vers 
261. Kassapa den store 


Pippali Kassapa var sønn av brahmanen Kapila og hans førstehustru og ble født i brahmanlandsbyen 
Mahatittha i landet Magadha mens Mesteren oppholdt seg i Rajagaha. 

Fire år senere fikk en brahman av Kosiya-ætten og hans førstehustru i byen Sagala i landet 
Madda en datter som fikk navnet Bhadda. På morssiden tilhørte hun Kapila-slekten. 

Da Kassapa var tyve år gammel, sa moren og faren hans til ham at det var på tide han tenkte 
på å gifte seg og stifte egen familie. 

“Snakk ikke slik,” svarte han. “Sá lenge dere lever, skal jeg bo her og ta meg av dere. Etter at 
dere er borte, vil jeg heller bli munk.” 

Men de fortsatte å mase på ham, så for å få fred fikk han laget en statue av en vakker kvinne 
og kledde den opp med kostbare klær og smykker. 

“Se her,” sa han til foreldrene sine. "Hvis jeg finner en så vakker kvinne, skal jeg gifte meg 
med henne. Hvis ikke, vil jeg heller leve ugift.” 

Moren hans var en klok kvinne, og hun overlot statuen til noen brahmaner med beskjed om å 
dra til den kanten av landet slekten hennes kom fra, og se om de kunne finne en ung kvinne som 
lignet. 

Brahmanene gjorde som de ble bedt om og dro i vei til Sagala i Madda. Der plasserte de 
statuen ved elvebredden og satte seg ned i nærheten. 

Bhadda hadde nettopp vært nede ved bredden og badet i følge med den gamle ammen sin. Så 
hadde ammen fulgt henne hjem og gått fra henne på rommet hennes, før hun gikk tilbake til elven for 
å bade selv. Men da hun fikk se statuen, tenkte hun: 

“Hva? Er den unge damen så uoppdragen at hun har gått ned hit igjen alene?” 

Dermed gikk hun bort og ga statuen en klask på baken. Først da oppdaget hun at det ikke var 
Bhadda, men en statue. 

Mennene gikk bort og spurte henne om statuen lignet på hennes herres datter. 

“Hva for noe?” spurte ammen. “Min herres datter er da tusen ganger penere enn denne 
statuen!” 

Mennene ble med henne hjem og hilste på Bhaddas far. Han spurte dem hvor de kom fra, og 
de fortalte hvilket ærend de var ute 1. Da han forsto at Kassapa var en fjern slektning, mente han at det 
måtte være et passende gifte for datteren, og derfor ga han sitt samtykke. Utsendingene sendte også 
brev hjem og fortalte hvordan det hadde gått, og det ble inngått avtale om ekteskap. 

Men verken Kassapa eller Bhadda hadde lyst til å gifte seg. Uten å vite noe om den andres 
følelser, satte de seg 1 hemmelighet ned og skrev brev til hverandre. Kassapa skrev at han ønsket 
Bhadda alt godt, “men jeg vil heller forlate hjemmet og gå ut som eneboer, så ikke la oss gjøre noe vi 
kommer til å angre siden”. Nøyaktig det samme skrev hun til ham. 

Sendebudene møtte hverandre tilfeldigvis på veien og sammenlignet brevene. 

*Nei, se hva disse ungene har funnet på!” sa de til hverandre. De rev brevene i filler og kastet 
dem. I stedet skrev de brev der det så ut som om begge gledet seg til å bli gift, og gikk videre hver til 
sitt og leverte dem til Kassapa og Bhadda. 

Dermed ble det bryllup. Men på bryllupsnatten la de en blomsterkjede mellom seg 1 sengen. 

Da Kassapas foreldre døde, snakket Kassapa og Bhadda sammen og ble enige om at de begge 
skulle forlate hjemmet og gå ut som eneboere. De raket av seg håret, kledde seg 1 gule kapper av 
kostbart stoff, ga alle tjenestefolkene og slavene sine fri og gikk hjemmefra med bare en bolle i en 
rem over skulderen. 

Kassapa gikk foran. Men så kom han til å se seg tilbake, og da tenkte han: 

“Her går jeg med Indias vakreste kvinne i hælene. Hva skal vel folk tro når de ser oss 
sammen?” 

Derfor stoppet han og sa til Bhadda: 

*Når folk ser oss gå i følge, kommer de til å kritisere oss og si at selv om vi har gått ut i 
hjemløshet, klarer vi ikke å holde oss fra hverandre. Det er bedre om vi går hver vår vei.” 

Dette var hun enig i, og de bestemte seg for å skille lag. Og denne beslutningen fikk jorden til 
å skjelve. 

Buddha hadde satt seg under et fikentre ved veien mellom Rajagaha og Nalanda, da Kassapa 
kom forbi. Og til tross for at han var kledd i en enkel og uanselig kappe, strålte hans store 
personlighet slik at Kassapa straks forsto at dette var Mesteren. 

Derfor gikk han bort og bøyde seg dypt for ham og sa: 

*Du er min mester, jeg er din elev!” 

“Sett deg her, Kassapa, så skal jeg vise deg din arvelodd,” svarte Buddha. 

Så ga han ham ordinasjon som munk. Senere lot Bhadda seg ordinere som buddhistisk nonne, 
og ble en arahant, slik det er fortalt i "Søstrenes sanger” (fortelling 37). 

Kassapa fulgte Mesteren tilbake til Rajagaha og byttet kappe med ham. Deretter tok han fatt 
på den hardeste munketreningen med innlagte askeseøvelser, og på den åttende dagen etter 
ordinasjonen ble han en arahant med full analytisk innsikt. 

Senere roste Buddha ham slik: 

“Kassapa stråler som månen når han vandrer blant legfolk, munker. Han er beskjeden og 
ydmyk i kropp og sinn, og han oppfører seg alltid som om han skulle være den yngste novisen.” 

En annen gang erklærte han offentlig at Kassappa den store var den av elevene hans som 
hadde drevet det lengst i askese. 

En gang Kassapa så at munkene var for ivrige etter å pleie omgang med legfolk, sa han: 


1051 

Vandre ikke verdsatt av mengden! 
Sinnet blir slapt og ukonsentrert. 
Samvær med mange er smerte: 
den som ser dette holder seg vekk! 


1052 

Vær vis: oppsøk ikke de rike! 
Sinnet blir slapt og ukonsentrert. 
Den som grådig smaker på livet 
bommer på målet — den sanne fryd. 


1053 

Dere vet at ærbødig respekt 

er en farlig hengemyr! 
Tilbedelsens gave fra rikmenn 
kan vise seg dyr. 

Som en fin pil i kjøttet, 

svært vanskelig å fjerne, 

blir æren for den hovmodige: 
en falsk ledestjerne. 


En annen gang ville han innskjerpe munkene å være fornøyd med den maten de fikk: 


1054 
Ned fra min hytte i fjellene 


gikk jeg for å få mat i byen. 
Der så jeg en spedalsk som spiste — 
hos ham stoppet jeg respektfullt. 


1055 

Med sin ene, råtnende hånd 
tilbød han meg en porsjon mat. 
Idet han slapp maten i bollen, 
fulgte en av fingrene med. 


1056 

Jeg satte meg ned inntil en mur 
og spiste maten jeg hadde fått: 
ingen avsky kjente jeg da 

mens jeg spiste — og ingen siden. 


1057 

En som nøyer seg med restemat 

og medisin av harsk urin, 

med treets krone som hytte 

og kappe sydd av skitne filler, 

en slik, som tar alt som det kommer, 
kan ferdes i frihet hvor han vil. 

Kassapa hadde hytte oppe i fjellene og vandret ofte lange turer der. En dag var det noen som 
spurte ham hvordan han, som ikke lenger var noen ungdom, klarte å vandre på de bratte fjellstiene og 


hvorfor han tilbrakte så mye tid til fjells. Han svarte: 


1058 

Der hvor mange møter døden 

når de klatrer i steile skrenter, 
vandrer Buddhas arving med klar 
forståelse og oppmerksomhet. 

Ja, slik vandrer Kassapa rolig, 
styrket av sine indre krefter. 


1059 

Etter måltidet 

vandrer jeg, Kassapa, 
fjellets steile stier. 

Uten bånd 

mediterer jeg her — 

høyt over angst og redsel. 


1060 
Etter måltidet 
vandrer jeg, Kassapa, 


fjellets steile stier. 

Uten bånd 

mediterer jeg her — 

høyt over lystens flammeverden. 


1061 

Etter måltidet 

vandrer jeg, Kassapa, 

fjellets steile stier. 

Uten bånd 

mediterer jeg her — 

høyt over sinnets sorte strømmer. 


1062 
Overstrødd med moskusroser 
bølger høylandets saftige enger, 


elefantens trompetstøt slår mellom berg... 


— dette er min sjels vidstrakte fjell. 


1063 

Som tordenskyer står blåne bak blåne 
... Og se det kjølige, friske skimmer 
av regn i de røde billenes vinger! 

— dette er min sjels vidstrakte fjell. 


1064 

Kledd i tordenskybankenes farge 
kneiser tinder som spir og tårn 

over elefantbrølets gjallende ekko ... 
— dette er min sjels vidstrakte fjell. 


1065 

Åsenes skoger glitrer av regn 

og brer sitt løv over vismenn på vandring 
og påfugl som skriker i trekronene ... 

— dette er min sjels vidstrakte fjell. 


1066 

Dette er nok, 

det er alt jeg behøver 

for å leve i meditasjon. 

Dette er alt 

en flittig munk behøver 

for å trene oppmerksomheten. 


1067 
Dette er nok, 

det er alt jeg behøver 

for å leve tilfreds som munk. 
Dette er alt 

en flittig munk behøver 

for å fordype seg i sinnet. 


1068 

Over åssider dekket av linblomster blå 
som regnskyer myldrer vingede skarer 
hyllet i brusende, glansfulle fjær ... 

— dette er min sjels vidstrakte fjell. 


1069 

Fri fra byenes trengsel, befolket 

av hjort og gaseller i flokk — og fugl 
i fargesprakende, muntre mengder ... 
— dette er min sjels vidstrakte fjell. 


1070 
Klare kilder og bekker perler 
rundt knivskarp stein — vannliljetjern 


svaler apens sorte fjes og slukker hjortens tørst ... 


— dette er min sjels vidstrakte fjell. 


1071 

Ikke engang den vakreste musikk 

gir meg slik fryd og glede 

som når jeg dypt konsentrert og våkent 
skuer den sanne lærens natur! 


De to neste versene uttalte han som en formaning til noen munker som fant på forskjellige 
knep for å få legfolkene til å gi dem ekstra mange gaver. 


1072 

Hast ikke gjennom livet. 

Hold sindig avstand til andre. 
Streb ikke: med ro i hjertet 

skal du vandre. 

Den som grådig vil eie 

hver nytelse, hver lukt og smak, 
bommer på lykken: hans pil 

er kraftløs og svak. 


1073 

Nei, hast ikke gjennom livet — 
mist ikke målet av syne. 

Når kroppen verker av tretthet 

svinner konsentrasjonen bort. 
Videre ga han disse veiledningene til noen munker som var blitt overlegne og arrogante: 


1074 

Ingen lærer seg selv å kjenne 

ved å slå om seg med Buddhas ord, 
kneise med nakken i hovmod 

og tro: “Derfor er jeg den beste!” 


1075 

En slik tosk er ikke bedre 

enn andre. Kun i sin innbilning! 
Aldri vil de forstandige 

rose den slags stivsinnethet. 


1076 

Men den som aldri skjelver eller 
røres av selvopptatte tanker 

om å være “best” eller “verst” 
eller “likeverdig med andre”, 


1077 

en slik vismann, uten hovmot, 
med styrke i sin gode atferd 

og med sinnet godt konsentrert, 
vil de vise alltid rose. 


1078 

Den som ikke respekterer 
sine brødre 1 Buddhas orden, 
er like langt fra sannheten 
som himmelen er fra jorden. 


1079 

De som har fullkomment etablert 
selvrespekt og respekt for andre, 
har modnet i den edle veien. 

De skal aldri fødes igjen! 


1080 

En oppblåst og forfengelig munk 
kledd i en drakt sydd av filler 

er som en ape i løveham — 

han mangler storhet og utstråling. 


1081 

En som ikke er forfengelig, 
men forstandig og kontrollert, 
stråler i sin fillete drakt 

som en løve i fjellhulen. 


De neste fem versene uttalte han da han så at munken Kappina smilte da gudene kom ned og 
bøyde seg ærbødig for Sariputta. 


1082 

Alle de mektige gudene, 

den strålende og berømte 
forsamling av de ti tusen 

som hører til i Brahmas følge, 


1083 

bøyde seg 1 ærbødighet 

med håndflatene mot hverandre 
for den store mediterende 
lærens general, Sariputta. 


1084 

Hill deg, du edle menneske! 
Hill deg, du ypperste av menn! 
Det du mediterer over 

står høyt over vår forståelse. 


1085 

De Våknes dypeste innsikt 

er i sannhet vidunderlig — 

vi forstår den ikke, selv om 

vi kom hit med skarpslepne sinn. 


1086 

Da Kappina så gudene 

bøye seg i ærbødig hilsen 

for Sariputta, den verdige, 
lyste smilet opp ansiktet hans! 


De siste fire versene utgjør Kassapas løvebrøl: 


1087 

Bortsett fra den Store Vismann selv, 
er ingen i hans gylne åker 

min like i å riste av seg 

mørkets tyngde. Jeg er den fremste. 


1088 

Jeg har tjent læremesteren — 
Buddhas vei er gått til ende. 
Den tunge børen er lagt ned, 
roten til liv og død rykket opp. 


1089 

Den enestående Gotama 

ristet av seg avhengigheten 

av kappe, mat og hvileplass, 

slik som en skinnende lotusblomst 
er uberørt av vanndråpene. 

Fra all eksistens er han forløst! 


1090 

Oppmerksomhet er vismannens hals. 
Overbevisning er hånden hans. 

Han som vet, har visdom til hode! 
Alltid skal han vandre lindret. 


XIX. Sangen med omkring femti vers 
262. Talaputa 


Talaputa tilhørte en skuespillerfamilie og ble født i Rajagaha. Som voksen ble han kjent over hele 
India som en dyktig skuespiller og teatersjef. I spissen for et ensemble som besto av fem hundre 
kvinnelige skuespillere, dansere og akrobater, reiste han omkring og underholdt ved markeder, i små 
og store byer og ved hoffene, og høstet stor heder og berømmelse. 

På en av sine turneer kom han igjen til Rajagaha og hadde stor suksess med forestillingen sin. 
Han fikk høre at Mesteren også var der i byen og gikk for å treffe ham. Han hilste høflig og satte seg 
ned ved siden av Mesteren. 

*Jeg har hørt gamle skuespillere og teaterinstruktører si at en skuespiller som spiller godt og 
morer publikum, vil bli gjenfødt i de leende guders himmel etter at han er død,” sa han. “Hva sier du 
til det, Mester?” 

"Ikke spør meg om dette, teatersjef,” svarte Buddha. 

Men Talaputa insisterte og gjentok spørsmålet to ganger til, bare for å bli avvist. 

Da han spurte for fjerde gang, svarte Buddha: 

“Hvis du spiller på menneskenes begjær, hat og uforstand slik at du styrker disse negative 
egenskapene i dem, kommer du til å bli gjenfødt i pine etter at du er død. Men hvis du holder fast på 
det du har hørt gamle skuespillere og teaterinstruktører si om at en skuespiller som spiller godt og 
morer publikum, vil bli gjenfødt i de leende guders himmel etter at han er død, da klamrer du deg til 
et feilaktig synspunkt. Og den som klamrer seg til feilaktige synspunkter, vil bli gjenfødt enten i pine 
eller på dyrenes nivå.” 

Da Talaputa hørte dette, begynte han å gråte. 

*Jeg sa Jo at du ikke skulle spørre meg om dette,” sa Buddha. 

“Jeg gråter ikke for det du sa,” svarte Talaputa. “Jeg gråter fordi de gamle skuespillerne har 
lurt meg.” 

Så lyttet han mens Mesteren forklarte læren. Han ble overbevist av det han hørte, og lot seg 
ordinere som munk. Deretter tok han fatt på innsiktstreningen og ble snart en arahant. 

Senere diktet han disse versene om sinnets lengsel etter dypere forståelse: 


1091 

Når — å, når skal jeg få leve 

fjernt fra verden, i fjellets huler, 
og oppnå innsikt, gnistrende klar, 
i den flyktige tilværelsen? 

Min drøm, min lengtende tanke ... 
når skal dette skje? 


1092 

Når — å, når skal jeg få vandre 

i vismannens fillete, gule kappe, 
ydmyk, uten tanke for meg selv? 
Når skal forvirring, begjær og hat 
knuses og slås til døde 

av meg i mitt svale skogsal-bo? 


1093 

Når skal jeg se min kropp — et reir 

av gift og råte — med strålende innsikt 
og fri for frykt? Og slik leve uten 
dødsangst i skogens skygge? 

Min drøm, min lengtende tanke! 

Når skal dette skje? 


1094 

Når — å, når skal jeg gripe fatt 

i sverdet smidd av skarpsinn! Hogge 

det slyngende, grufullt blomstrende begjær 
ved roten — deretter leve i fred! 

Min drøm, min lengtende tanke ... 

når skal dette skje? 


1095 

Når — å, når tar jeg plutselig fatt 
seernes skarpslipte, mektige sverd 
og knuser Mara og hele hans hær 
fra Løvetronen, mitt gylne sete? 
Min drøm, min lengtende tanke ... 
når skal dette skje? 


1096 

Når — å, når skal jeg bli sett 

i lag med de høviske, gode 

som viser læren respekt, og rolig 
skuer verden i sannhetens lys? 
Min drøm, min lengtende tanke ... 

når skal dette skje? 


1097 

Når — å, når skal plagene lindres? 
På Giribbaja søker jeg målet 

men pines av vind og hete, 

av tørst og tretthet, insekter og kryp! 
Min drøm, min lengtende tanke ... 
når skal dette skje? 


1098 

Når — å, når skal jeg i visdom 

og konsentrert oppmerksomhet 

se Buddhas fire sannheter 

som er så vanskelige å finne? 

Min drøm, min lengtende tanke ... 
når skal dette skje? 


1099 

Når — å, når skal jeg i samlet ro 

og visdom se verdens makeløse syner, 
dens lyder, dufter, smak og berøring 

som sinnets flammende bål av fenomener? 
Min drøm, min lengtende tanke ... 

når skal dette skje? 


1100 

Når — å, når skal vonde ords slag 
prelle av uten å såre? 

Og når skal rosende ords kjærtegn 
passere uten å røre meg? 

Min drøm, min lengtende tanke ... 
når skal dette skje? 


1101 

Når — å, når skal jeg se alle ting, 

eksistensens indre og ytre elementer, 

delene av min personlighet, sinnets fenomener 
som tørre strå og døde kvister? 

Min drøm, min lengtende tanke ... 

når skal dette skje? 


1102 

Når — å, når skal de blåsvarte skyer, 
tunge av forfriskende regn, 

slippe sin dyrebare last over meg 

der jeg vandrer kappekledd i skogen? 

Min drøm, min lengtende tanke ... 
når skal dette skje? 


1103 

Når — å, når skal jeg fra grotten i fjellet 
høre den skimrende påfuglens skrik 

og reise meg, lyttende, fordypet i tanker 
på udødeligheten, og veien dit! 

Min drøm, min lengtende tanke ... 

når skal dette skje? 


1104 

Når — å, når skal jeg krysse de mektige 
elvene, Ganges, Yamuna, Sarasvati — 
og det storslåtte, skremmende havet 
uten å synke; ved åndens kraft? 

Min drøm, min lengtende tanke ... 

når skal dette skje? 


1105 

Når — å, når skal jeg bryte lystens lenker, 

ja, som en vill elefant sprenge sansenes fengsel! 
Og lukke øynene for verdens skjønnhet, 

i hengiven, dyp meditasjon ... 

Min drøm, min lengtende tanke ... 

når skal dette skje? 


1106 

Når — å, når skal jeg juble i fryd 

over å ha vunnet vismannens lære — 

slik en fattig mann, tynget av gjeld til de rike 
jubler når han finner en skatt? 

Min drøm, min lengtende tanke ... 

når skal dette skje? 


1107 

Mitt sinn — i mange år ba du meg: 
”Gå ut! Har du ikke snart fått nok?” 
Så gikk jeg. Jeg forlot mitt hjem: 
Hvorfor gir du meg ikke styrke! 


1108 

Var det ikke du som lokket: 
”På Giribbaja vil fuglers sang 
og vingebrus hilse tordenen — 
å, gledesfylte meditasjon!” 

1109 

Slekt og venner, de jeg har kjær, 
lek og verdslig forlystelse — 

alt ga jeg opp for dette livet! 

Å, mitt sinn, blir du aldri fornøyd? 


1110 

Oppgaven er min — ingen andres. 
Det er tid for kamp, ikke for sorg. 
Jeg ser at alt skjelver. Jeg har gått 
for å søke den evige vei. 


1111 

Den veltalende, vognstyreren, 
den beste, den store legen sa: 
”Sinnet er en sprellende ape — 
vond å temme for den lystne!” 


1112 

Uvitende folks nytelser er 
mange, søte og henrivende ... 
de søker smerten i nye liv 

og kastes til helvetes pinsler. 


1113 

”I lunden, der påfugls og hegres skrik 
gjenlyder, og du æres 

av tigres og leoparders selskap, 

legger du alle hensyn 

til kroppens velvære bort — og lykkes!” 
— slik talte du, mitt hjerte. 


1114 

”Øv deg grundig i dypmeditasjon, 
tren all din evne og kraft; 

energi, oppmerksomhet, likevekt, 
kunnskap, fred, konsentrasjon 

og glede. Øv deg! Bli våken og skarp! 
La de tre kunnskaper gro 


gjennom Buddhas veiledning — grip læren!” 


— slik talte du, mitt hjerte. 


1115 

”Øv deg; gå udødelighetens vei — 
kast deg ut i frihetens hav 

der alle vonde ting er til ende — 
gå den åttedelte vei 

så du kan rense alt som er urent!” 
— slik talte du, mitt hjerte. 


1116 

”Kroppen og sinnet er bare pine. 

Lær å betrakte dem slik! 

Se dem som de er: som smertens kilder — 
forkast dem! Og gjør det straks! 

Få ende på lidelsen her og nå!” 

— slik talte du, mitt hjerte. 


1117 

”Ledet av innsikten ser du at alt 
som smuldrer opp er lidelse; 

tomhet har ingen substans; og pine 
dreper og ødelegger. 

Stans ditt ustadige, flakkende sinn!” 
— slik talte du, mitt hjerte. 


1118 

”Med glattraket hode, fillete, stygg; 
med sprukken bolle i hånd 

skal du gå fra hus til hus og tigge. 
Følg den store vismanns ord, 

vær læremesteren dypt hengiven!” 
— slik talte du, mitt hjerte. 


1119 

”Behersk deg godt; hold ditt sinn i tømme 
når du går blant andre folk 

som ikke kan styre seg; vær du fri! 

Vær som den klare fullmånen 

som stråler på nattens sorte himmel!” 

— slik talte du, mitt hjerte. 


1120 

”Vær en som bor i skogen og lever 

av den maten folk vil gi — 

vær en som ferdes på gravplasser, kledd 
i kappe sydd av filler. 

Vær en som alltid sitter konsentrert 

i stille meditasjon, 

og med glede rister av seg alt vondt!” 

— slik talte du, mitt hjerte. 


1121 
Mitt sinn! Når du slik 1 iver ildner 

meg til det som er flyktig — 

er du ikke da lik han som planter 
et tre for å høste frukt, 

for så å skjære treet ned ved roten 
rett før frukten har modnet? 


1122 

Du formløse, du som streifer omkring 
ensom i vide verden — 

jeg vil ikke lyde din befaling! 

Nei, ikke nå! For vonde 

og farlige er sansenes lyster. 
Lindringen ferdes jeg mot. 


1123 

Ikke gikk jeg ut fra hjemmet som munk 
av ulykke eller sorg, 

av skamløshet eller tankeløshet, 
bortvist fra landet, eller 

for livsopphold. Nei, ditt gode forslag 
fulgte jeg, du, mitt hjerte! 


1124 

”Å være nøysom og ha få ønsker, 

å være helt fri fra hat, 

å lindre all smerte og lidelse — 

dette roses av de gode.” 

— slik talte du, mitt hjerte! Men siden 
falt du i gamle snarer. 


1125 

Alt begjær og all min uvitenhet, 
alt hat og alt som er kjært, 
skjønne former og sanselig glede 
spydde jeg opp. Å svelge 

det jeg endelig kastet opp, vil jeg 
ikke engang prøve på! 


1126 

Hvor jeg enn gikk, fulgte jeg din vilje 
og hørte din tale, mitt sinn! 

Grunn til sinne har jeg ikke gitt deg 
på år og lange tider — 

og alt du gir meg til takk er plager 
som lar meg streife omkring! 


1127 


Kun du, mitt sinn, gjør oss til brahmaner 
eller adelsmenn: kun du 

gjør oss til kongelige rådmenn; til 
borgere og tjenere. 

Og blir vi en gang guddommelige 

er det ved din kraft, mitt sinn! 


1128 

Bare du er årsak til at vi blir 
krigerske, sinte guder 

eller havner i helvetes pinsler. 
På grunn av deg blir vi dyr, 
fordømte spøkelser og demoner. 
Din kraft er årsak til alt! 


1129 

Du bedrar meg jo igjen og igjen — 
ved skuespill skifter du 

ansikt fra øyeblikk til øyeblikk 

og leker med min forstand 

som om jeg var en galning! Likevel: 
sviktet jeg noen gang deg? 


1130 

Før vandret sinnet mitt omkring 
nøyaktig som det fant det for godt. 
Men fra 1 dag skal jeg styre det vel, 
slik føreren styrer en vill elefant. 


1131 

Men Mesteren lot meg få se verden 
som flyktig, uten kjerne. 

— Kast meg fremad i voldsomme sprang 
slik at jeg mestrer læren! 

La meg krysse den flommende elven, 
de store, farlige stryk! 


1132 
Mitt sinn — ting er ikke lenger som før! 
Vent ikke at jeg faller 


tilbake i din makt. Jeg har gått ut 
som munk i munkenes flokk, 

jeg følger vismannen! Slike som meg 
skal aldri ødelegges. 


1133 
Dypeste hav og høyeste tinder, 

elvene og jorden selv; 

øst, vest, nord og sør, senit og nadir; 
på alle eksistensplan — 

overalt finnes sorg og lidelse! 

Hvor, hjerte, finner du ro? 


1134 

Mitt mål er bestemt til fasthet, hjerte! 
Hva vil du gjøre med det? 

Kontrollen har du mistet! — En skinnsekk 
ápen 1 begge ender 

vil ingen ha. Fri og bevare meg 

for å berøre denne, 

der gørra tyter fra ni åpninger — 

den uvarige kroppen! 


1135 

I en grotte eller på en fjelltopp 

nær antilopens stier, 

der villsvin gjemmer seg i kratt og skog 
overrislet av regnvann, 

eller på en vakker, åpen slette ... 

der skal vi hvile, mitt sinn. 

Og der, i grottens kjølige bolig 

skal du finne sann glede. 


1136 

De blåglinsende, svevende fugler 
med halefjær og vinger 

i fargesterk prakt, hilser tordenen 
med skjønne melodier — 

hver gang du mediterer i skogen 
skal deres sang fryde deg! 


1137 

Når regnet faller på spirende gress 
og lunden står i full blomst 

som en myk og luftig, duftende sky, 
skal jeg hvile der inne 

som et tre mellom fjellene; og mykt 
vil det være — som bomull. 


1138 

Der skal jeg være herre og mester — 
ja, la meg være fornøyd 

med det jeg har! Som en flittig garver 
banker et katteskinn mykt, 

skal jeg gjøre deg føyelig, mitt sinn, 
og få deg til å lystre. 


1139 

Der skal jeg være herre og mester — 
ja, la meg være fornøyd 

med det jeg har! Med min viljestyrke 
skal jeg ta makt over deg 

slik elefanttemmeren tar makten 
over et vilt dyr i brunst. 


1140 

Når du står veltemmet ved min side, 
slik en fyrig fullblodshest 

står stødig og trygt hos treneren sin, 
kan jeg gå den trygge vei 

som praktiseres og følges av dem 
som vokter sine sinn. 


1141 

Jeg skal binde deg fast til objektet 

jeg mediterer over, 

slik elefanten bindes til stolpen 

med kraftig tau. Da blir du 
oppmerksomt voktet, forsvarlig røktet 
og fri fra all eksistens. 


1142 

Når du i visdom avskjærer veien 
som fører deg galt av sted; 

når du ved trening tar fatt på veien 
som leder deg mot hvilen; 

når du ser hvordan alle ting blir til 
og deretter forsvinner — 

skal du bli arving til den høyeste, 
hvis tale er aller best. 


1143 

Å, hjerte! Lenge holdt du meg fanget 
i illusjonenes garn — 

du slepte meg hit og dit, som var jeg 
landsbytosk eller ludder. 

Vil du ikke heller følge ham som 
befrir — den store vismann? 


1144 
Liksom hjorten følger sine lyster, 

fri i de fagre lunder 

under tinder og mørkeblå skyer, 

skal jeg frydes alene 

i fjellet. Å, mitt sinn! Visst skal du bli 
en som når den annen bredd! 


1145 

De som er slaver under din vilje 
kjenner kun toskens lykke. 

Hjerte! De menn og kvinner du lokker 
er fanget i dødens garn! 

De gleder seg under Maras kontroll 
og fråtser i sanselig rus. 


XX. Sangen med omkring seksti vers 


263. Moggallana den store 


Moggallanas historie er fortalt over (fortelling 259). En uke etter ordinasjonen oppholdt han seg i 
landsbyen Kallavala i landet Magadha. Mens han satt og mediterte, ble han så søvnig og trett at 


Mesteren måtte rope til ham: 


“Moggallana! Moggallana! Edel taushet er ikke det samme som sløvhet!” 


275 


Moggallana skvatt til og rystet søvnen av seg. Deretter forklarte Mesteren hvordan han kunne 
meditere på de fire grunnelementene, og allerede mens Moggallana lyttet til Mesterens ord, modnet 


innsikten i ham og han nådde målet og ble en arahant. 


Senere erklærte Mesteren offentlig i Jetavana at Moggallana var den av hans elever som best 


hadde utviklet spesielle evner. De versene han ved forskjellige anledninger uttalte, ble samlet av 
redaktørene på konsilet da tekstene ble satt sammen. 
En gang sa han disse fire versene som veiledning for noen andre munker: 


1146 

I skogen bor vi, dypt tilfredse 
med maten vi får i gave. 

La oss knuse Dødens hærskarer! 
La oss konsentrere oss godt! 


1147 

I skogen bor vi, dypt tilfredse 
med maten vi får i gave. 

Vi knuser Dødens veldige hær 
som elefanten knuser ei stråhytte! 


1148 

Ved treets fot trener vi, glade 
for maten vi får i gave. 

La oss knuse Dødens hærskarer! 
La oss konsentrere oss godt! 

1149 

Ved treets fot trener vi, glade 

for maten vi får 1 gave. 

Vi knuser Dødens veldige hær 
som elefanten knuser ei stråhytte! 


Da en prostituert kvinne forsøkte å dåre og lokke ham, sa han: 


1150 

Din lille skjeletthytte! Sydd 
sammen av sener og kjøtt — fy! 
Full av stank leker du dronning 
over den fremmede kroppen. 


1151 

Din haug med møkk, sydd inn i hud, 
din heks med klumper på brystet! 
Kroppen din har ni åpninger, 

og alltid lekker det fra dem! 


1152 

Kroppen din har ni lekkasjer, 

den stinker og er full av farer. 
Munken skyr det råtne legemet 

slik en renslig skyr stinkende møkk. 


1153 

Hvis andre folk hadde kjent deg 
på den måten jeg kjenner deg, 
ville de ha holdt seg borte 

slik man unngår kloakk i regnvær! 


Hun bøyde hodet i skam og svarte: 


1154 

Slik er det, ærverdige munk! 
Noen tråkker i kloakkpølen 
og synker, slik gamle stuter 
snubler og synker i gjørme. 


Moggallana fortsatte: 


1155 

Den som tror at han kan male 
himmelen gul — eller i en 
annen farge — lager seg bare 
trøbbel og sviende nederlag. 


1156 

Sinnet er som himmelhvelvingen — 

fast og samlet, godt konsentrert. 

Du onde, angrip meg ikke! 

Da går det deg, som møll nær flammen! 


1157 

Se hvordan den malte dukken 
prøver å skjule sine sår, 

sin lidelse og råtne ondskap: 

i den finnes ingenting varig. 


1157a 

Se hvordan den malte figuren 

er pyntet med juvel-øreringer: 
Knoklene er trukket med hud 
som skinner innenfor vakre klær. 


1157b 

Føtter med rødlakkerte negler, 

ansikt smurt inn med kostbart pudder: 
Dette lurer en tosk, men ikke 

én som søker den andre bredden! 


11576 

Kunstferdig flettet, skinnende hår 
og vipper og bryn farget med sort: 
Dette lurer en tosk, men ikke 

én som søker den andre bredden! 


1157d 

Som et glitrende sminkeskrin 

er den råtne kroppen smykket: 
dette lurer en tosk, men ikke 

én som søker den andre bredden! 


1157 

Jegeren satte opp snaren, 

men hjorten gikk ikke i fellen. 
Vi spiser åtet og går vår vei 
mens hjortejegeren gråter. 


1157f 

Ødelagt er jegerens snare, 
og hjorten gikk ikke i fellen. 
Vi spiser åtet og går vår vei 
mens hjortejegeren sørger 

Da Sariputta døde, sa han: 


1158 

Å, fryktelige fortvilelse! 

Svart av sorg og skrekk var timen 
da Sariputta, den gode 

og innsiktsfulle, forlot oss. 


1159 

Verdens fenomener oppstår 
og blir borte. De varer ikke. 
Forgjengelige forsvinner de — 
lykken er å stilne dem helt. 


1160 

De som ser sin personlighet 

som Annet og ikke som Selv 

har trengt inn i det fineste, 

som når pilspissen kløyver et hår. 


1161 

De som ser sine tankesprang 
som Annet og ikke som Selv 

har trengt inn i det fineste, 

som når pilspissen kløyver et hår. 


Dette verset sa han til munken Tissa: 


1162 
Som slått av sverd, som tatt av ild 
og med hodet i flammende fyr 


bør munken vandre — våken, på vakt, 


i innbitt kamp mot begjæret. 


En annen gang sa han dette til munken Vaddhamana: 


1163 
Som slått av sverd, som tatt av ild 
og med hodet i flammende fyr 


bør munken vandre — våken, i kamp 


mot begjæret etter å være. 

Noen munker som bodde i palasset til Migaras mor, var i ferd med å skeie ut. De skravlet og 


kjeftet dagen lang og manglet konsentrasjon og selvbeherskelse. 
Mesteren gikk til Moggallana og sa at disse munkene fortjente en oppstrammer. 
“Gá og gi dem en god støkk i livet, Moggallana,” sa han. 


“Det skal jeg gjøre,” svarte Moggallana. Og dermed gikk han til huset de bodde 1 og ga det en 

dytt med stortåa slik at det ristet og skalv som om det skulle ha vært jordskjelv. Munkene fikk panikk, 


og da var det ikke vanskelig for Mesteren å tale dem til rette. 
Etterpå uttalte Moggallana dette verset: 


1164 

Han som utviklet seg selv perfekt 
og bærer sin siste kropp, ba meg: 
jeg ristet Migaras mors palass 
med ett enkelt dytt med stortåa! 


En gang strammet han opp en ung og tiltaksløs munk med disse ordene: 


1165 

Ikke ved å være doven, 

ikke ved å mangle tiltak 
oppnår du sann lindring — eller 
frigjøring fra alle lenker. 


1166 

Men denne unge, sterke munken, 
denne beste av alle menn, 

bærer sitt siste legeme — 

han slo Mara og hele hans hær! 


Om sin egen meditasjon 1 ensomhet sa han: 


1167 

Lynglimt lyser opp dype kløfter 
i Vebharas og Pandavas berg — 
i fjellets favn mediterer jeg, 
sønn av den uforlignelige. 


En dag han gikk omkring i byen Rajagaha for å få mat, fikk han se en brahman med feilaktige 
teorier, det var forresten en nevø av Sariputta. Denne brahmanen hadde fått øye på Kassapa og tok det 


for å være et dårlig varsel. Moggallana forsto dette, og for at brahmanen skulle forstå at synet av 
Kassapa ikke var et dårlig varsel, men snarere noe han burde glede seg over, sa han: 


1168 

Fredsommelig og rolig er han, 
vismannen som bor 1 ensomhet, 
arvingen til den gnistrende Våkne, 
han som selv Brahma bøyer seg for. 


1169 

Se, brahman, og bøy deg ærbødig 
for eneboeren Kassapa — 
fredsommelig, rolig og vis, 
arving til den strålende Våkne! 


1170 

Selv én som i hundre liv er født 
som brahman, velstudert og kyndig 
i Vedaene, selv én født 

blant mennesker igjen og igjen, 


1171 

velstudert, lærd og svært kyndig 
i de tre Vedaer, ville 

ikke fortjent respekt som ham, 
Kassapa — ikke en sekstendel! 


1172 

En som har oppnådd frigjøring 
åtte ganger før morgenmat, 

ja, både forlengs og baklengs, 
og deretter går matrunden sin, 


1173 

en slik munk skal du ikke krenke! 
Ødelegg ikke deg selv, brahman, 
men la ditt sinn være åpent 

for en slik arahant: Skynd deg 

å vise ham ære, ikke bring 
ulykke over ditt hode! 


Disse versene uttalte han som kritikk av en munk ved navn Potthila: 


1174 

Han som er fanget i kretsløpet 
ser ikke den sanne lære. 
Veien han følger er krokete 
og stuper ned i elendighet! 


1175 

Som en mark oversmurt av møkk 
velter han seg i livets gjørme. 
Han klamrer seg til ære og ry. 
Tom er Potthila: bare et skall! 


Disse versene uttalte han til ære for Sariputta: 


1176 

Se, der kommer Sariputta, 

som alltid er en fryd for øyet — 
meditasjon og stor innsikt 

har gjort sinnet hans fullstendig fritt. 

1177 

Med kunnskap knuste han lenkene, 
pine og død la han bak seg. 
Mennesker som gir ham gaver 

sår med klokskap og høster rikt. 


Sariputta uttalte på sin side følgende vers som ros og anerkjennelse av Moggallana: 


1178 

Se de mektige ti tusen 

store guder i Brahmas følge! 

De viser Moggallana ære, 

de bøyer seg dypt og hyller ham: 


1179 

”Vi hilser deg, du beste av menn! 
Vi hilser deg, du ypperste! 
Frigjort fra sinnets sorte strømmer 
fortjener du gaver, herre!” 


1180 

Hedret av guder og mennesker 

er han en som beseiret døden — 
begjæret preller av på hans sinn 
slik vann preller av en lotusblomst. 


1181 

På et øyeblikk ser han verden 

på tusen forskjellige måter, 

han har evner og ferdigheter 

like gode som Brahmas egne! 
Denne munken ser fødsel og død — 
han kan se gudene når han vil. 


Moggallana svarte: 


1182 

Sariputta er med sin visdom, 

sin sinnsro og gode oppførsel 

en som har nådd den andre bredden — 
og slik er han uten like! 


1183 

På et øyeblikk kan jeg skape 
myriader av skikkelser 

i mitt eget bilde. Jeg mestrer 
alle forvandlingskunstens evner! 

1184 

En mester i kunnskap er jeg, 

og mester i konsentrasjon — 

født i Moggallana-ætten, 

befestet i frigjørings-læren, 

brøt jeg lenkene med sinnets kraft, 
slik elefanten bryter morkne tau. 


1185 

Jeg har tjent Læremesteren — 
Buddhas vei er gått til ende. 
Den tunge børen er lagt ned, 
roten til liv og død rykket opp. 


1186 

Det jeg søkte og ønsket meg 

den gang jeg gikk ut som hjemløs, 
har jeg funnet. Målet er nådd! 
Alle lenker er splintret og knust! 


En gang kom Mara inn i magen hans. Moggallana skjelte ham ut og truet ham med disse 
versene: 


1187 

Husker du ikke pinslene 

da du for lenge siden ble kokt 
etter å ha krenket buddhaen 
Kakusandha og hans lærling? 


1188 

Hundre jernpigger spiddet deg, 
og hver med en helt ny smerte: 
Slik ble du pint og torturert 

da du for lenge siden ble kokt 
etter å ha krenket buddhaen 
Kakusandha og hans lærling! 


1189 

Dette vet jeg! Jeg som er munk 

og elev av den store Buddha. 
Krenker du meg, du mørkets fyrste, 
skal du møte grusomme pinsler! 


1190 

I det dypblå verdensosean 

står palasser fra eldgammel tid — 
de stråler av smaragd og beryll 


i lys og flammende skjønnhet. 
Nymfer og feer danser der 
i mangefargede virvler. 


1191 

Dette vet jeg! Jeg som er munk 

og elev av den store Buddha. 
Krenker du meg, du mørkets fyrste, 
skal du møte grusomme pinsler! 


1192 

Mens alle munkene så på, 

ble jeg oppfordret av Buddha: 
Jeg ristet Migaras mors palass 
med ett enkelt dytt med stortåa! 


1193 

Dette vet jeg! Jeg som er munk 

og elev av den store Buddha. 
Krenker du meg, du mørkets fyrste, 
skal du møte grusomme pinsler! 


1194 

Himmelpalasset Vejayanta 
skalv også under stortåa mi, 
styrket av magiske krefter! 
Jeg fikk gudene til å skjelve! 


1195 

Dette vet jeg! Jeg som er munk 

og elev av den store Buddha. 
Krenker du meg, du mørkets fyrste, 
skal du møte grusomme pinsler! 


1196 
I Vejayantas himmelpalass 
spurte jeg gudekongen Sakka: 


”Si meg, min gode mann: Kjenner du 


friheten ved begjærets opphør?” 
Og Sakka besvarte spørsmålet 
oppriktig og helt sannferdig. 


1197 

Dette vet jeg! Jeg som er munk 

og elev av den store Buddha. 
Krenker du meg, du mørkets fyrste, 
skal du møte grusomme pinsler! 

1198 

I himmelsalen Sudhamma 

spurte jeg Brahma mens alle så: 
”Si meg, min gode mann: Er du 
ennå av samme mening som før? 
Ser du ikke at stråleglansen 

i himmelen din stadig svekkes?” 


1199 

Og Brahma besvarte spørsmålet 
oppriktig og helt sannferdig: 
”Nei, herre, det synet jeg hadde 
har jeg gått fullstendig bort fra. 


1200 

Visst ser jeg at stråleglansen 

i min himmel stadig svekkes! 
Så hvordan kan jeg si at jeg er 
evig og uforanderlig?” 


1201 

Dette vet jeg! Jeg som er munk 

og elev av den store Buddha. 
Krenker du meg, du mørkets fyrste, 
skal du møte grusomme pinsler! 


1202 

Jeg har i min fullkomne frihet 
berørt verdens høyeste tinde, 
besøkt skogen ved verdens ende 
og sett alle verdens folkeslag. 


1203 

Dette vet jeg! Jeg som er munk 

og elev av den store Buddha. 
Krenker du meg, du mørkets fyrste, 
skal du møte grusomme pinsler! 


1204 

Ildens flammer tenker ikke: 
”Denne tosken skal jeg brenne!” 
Det er tosken selv som brenner seg 
når han rører ved flammene. 


1205 
Og slik vil du brenne deg, Mara 
— som tosken som rører ilden — 

når du krenker og plager han 
som har kommet frem til sannheten! 


1206 

En dårlig fremtid ga du deg selv 
da du plaget han som fant sannhet: 
eller mener du, du onde, 

at ondskap ikke får følger? 


1207 

Alt ondt du har gjort i alle år 

får du igjen, din ødelegger! 

Hold deg unna den Våkne, Mara! 
Hos munker oppnår du ingenting. 


1208 

På denne måten truet munken 
Mara i Bhesakalaskogen: 
Demonen ble motløs og nedslått — 
så forsvant han 1 løse luften! 


XXI. Den lengste sangen 
264. Vangisa 


Vangisa var sønn av en brahman i Savatthi. Han studerte de tre vedaene og ble ekspert på å spå i 
hodeskaller. Han kunne ta opp en hodeskalle, kakke på den med neglen og erklære at denne personen 
var blitt gjenfødt der eller der. 

De andre brahmanene fant at dette kunne de tjene penger på, så de tok ham med seg og reiste 
rundt fra by til by og fra landsby til landsby. Vangisa lot folk komme med hodeskallene til folk som 
hadde vært døde i opp til tre år. Så kakket han på dem med neglen og erklære at denne personen var 
blitt gjenfødt der eller der. Folk trodde på det han sa og ga ham god lønn for umaken. 

På sin rundtur gjennom landet kom dette følget av brahmaner en dag til Savatthi mens 
Mesteren var i byen. Vangisa hadde hørt om Mesteren og ville gjerne gå og treffe ham. De andre 
brahmanene frarådet det. 

*Munken Gotama kommer til å fordreie hodet på deg,” sa de. 

Men Vangisa ville ikke høre på dem. Han oppsøkte Mesteren, hilste høflig på ham og satte 
seg. 

“Er du utlært i noe fag, Vangisa?” spurte Mesteren. 

“Ja, jeg kan spå 1 hodeskaller. Jeg kan kakke med neglen pá en hodeskalle opp til tre år 
gammel og si hvor vedkommende er blitt gjenfødt.” 

Da lot Mesteren hente fire hodeskaller. Den ene var etter en mann som var blitt gjenfødt i 
helvetes pine, den andre var gjenfødt som menneske, den tredje var gjenfødt i himmelen og den 
fjerde hadde gått inn i det endelige nirvana. 

Vangisa kakket på den første skallen. 

*Denne her er gjenfødt i helvete, Gotama,” sa han. 

“Riktig, Vangisa, dette klarte du bra. Men hvor er det blitt av denne her?” 

“Han er gjenfødt som menneske.” 

“Og denne?” 

“I himmelen.” 

Men da han kakket på hodeskallen til han som hadde gått inn i det endelige nirvana, fant han 
verken ut eller inn av saken. 

“Jaså, Vangisa? Klarer du det ikke?” spurte Mesteren. 

“La meg undersøke nærmere,” svarte Vangisa. Han snudde og dreide på hodeskallen og 
kakket både her og der pá den — men hvordan kan vel noen vite hvor det er blitt av en arahant? 

Til slutt ble han stående taus og skamfull mens svetten rant av ham. 

“Er du sliten, Vangisa?” spurte Mesteren. 

“Ja, jeg klarer ikke å finne ut hvor det er blitt av denne karen, Gotama,” svarte Vangisa. “Hvis 
du vet det, må du fortelle meg det!” 

“Jeg vet både det og mye annet,” sa Mesteren og la til disse to versene: 


Den som kjenner alle vesener, 
deres død og tilblivelse — 
lykkelig er han, våken og fri: 
Han er en sann og ekte brahman. 


Den som hviler et sted, ukjent 
for guder, engler og mennesker, 
fri fra sinnets sorte strømmer: 
Han er en sann og ekte brahman. 


*Vil du lære meg denne kunsten, Gotama?” spurte Vangisa. 

*Da må vi først gjøre deg til munk,” svarte Mesteren. 

*Jeg går med på hva som helst, bare jeg kan få lære denne trylleformelen,” sa Vangisa. Sá 
snudde han seg til de andre brahmanene og fortsatte: 

"Ikke bry dere om at jeg lar meg ordinere. Når jeg bare får lært denne trylleformelen, blir jeg 
den beste i hele India, og det skal komme dere til gode, også.” 

Og fordi han så gjerne ville lære en trylleformel, gikk han bort til Mesteren og ba om å få 
ordinasjon. Mesteren ga oppdraget videre til en munk som het Nigrodhakappa. Denne gjorde som 
Mesteren ba ham om, og ordinerte Vangisa som munk. 

“Først má du lære bakgrunnsmaterialet for trylleformelen,” sa Mesteren og lærte ham 
innsiktsmeditasjon og meditasjon på kroppens trettito deler. Mens han mediterte på kroppen, utviklet 
han innsikt. 

Da de andre brahmanene kom og spurte om han snart hadde lært den kunsten av Gotama, 
svarte han: 

*Kunst? Hvilken kunst? Ha dere vekk! Jeg vil ikke ha noe mer med dere å gjøre!” 

“Så bukket du under for Gotama likevel!” utbrøt brahmanene. “Han har fordreid hodet på deg, 
så hva har vi vel med deg å gjøre nå?” 

Dermed gikk de sin vei. Men Vangisa styrket sin innsikt og ble en arahant. 

Som arahant gikk han frem for Mesteren og lovpriste ham med mange vers, der han 
sammenlignet Mesteren med månen, solen, himmelrommet, havet, med Sineru, verdens høyeste fjell, 
med løven, dyrenes konge og med en mektig elefant. 

Mesteren erklærte offentlig at Vangisa var den av elevene hans som diktet de vakreste 
lovsangene. 

Vangisa diktet vers både før og etter at han ble en arahant, og Ananda og andre tok vare på 
disse versene og samlet dem på det konsilet som ble holdt etter Mesterens bortgang. 

Som novise fikk Vangisa en dag øye på noen kvinner som kom i sin fineste skrud for å hilse 
på Mesteren. Da diktet han disse versene for å fordrive det begjæret han følte i sitt indre: 


1209 

Og jeg som lot meg ordinere! 

Jeg som forlot mitt hjem som munk! 
Enda finnes vulgære tanker 

i dypet av mitt sorte sinn. 


1210 

Om fyrster med mektige buer, 
veltrente mesterskyttere, 

skulle omringe meg fullstendig 
i hærer på mange tusen... 


1211 

... og kvinner? — ikke engang kvinner 
i mengder, eller verre ting 

skulle fått meg til å skjelve! 

I læren er jeg vel befestet! 


1212 

For jeg har hørt av Buddha selv, 
av ham som stråler som solen, 
at dette er veien til lindring — 
gleden er stor i mitt hjerte! 


1213 

Du onde Død — om du angriper 
meg, som lever i Buddhas lære, 
får du igjen med samme mynt. 
Snu deg bort! Ikke møt mitt blikk! 


En dag han kjempet med misnøye og andre negative følelser i sitt indre, uttalte han: 


1214 

Lyst og ulyst jaget jeg bort. 
Hjemmelivet forsvant fra tanken. 
Begjærets krattskog er hugget ned — 
munkens sinn er en åpen lysning. 


1215 

Alt i himmelen og på jorden, 
alt som har krefter eller form, 
endres og brytes ned av alder — 
med slik viten vandrer den vise. 


1216 

Folk er bundet til livet av lyst: 
av alt de sanser og tenker på. 
Han som er sterk og urokkelig 


er fri, og kalles en vismann. 


1217 

Vanlige folk tenker urett 

og spekulerer forvirret: 

fri fra all ondskap og alle sekter 
blir man i sannhet en ekte munk. 


1218 


Den vise som vandrer godt konsentrert, 


ærlig og uten grådighet, 
finner lindring på fredens vei 
og avventer den siste time. 

De neste versene uttalte han mens han kjempet med stoltheten over sin egen veltalenhet og 


diktekunst: 


1219 


Fordriv ditt hovmot, Gotamas sønn — 


vend deg bort fra stolthetens vei! 
Den som forviller seg den veien 
skal angre i lange tider! 


1220. 

Folk sviner seg til med sladder — 
ved hovmot dras de mot helvete! 
Og når de har nådd pinens kjerne, 
jamrer de innbilske lenge. 


1221 

Men den munken sørger ikke 
som seiret og nådde sitt mål. 
Ære og lykke nyter han 

og kalles med rette: en som ser. 


1222 

Vær derfor trygg og besluttsom, 
vær flittig, energisk og ren 

etter at begjær og sløvhet, 
rastløshet, hat og uvisshet 

er borte med hovmot og stolthet! 
Med visdom skal målet oppnås. 


Mens han fortsatt var novise, ble han en dag med Ananda hjem til en minister som hadde 


invitert ham til frokost. Husets kvinner hadde pyntet seg i sin fineste stas og satte seg ned ved siden 


av dem. De stilte spørsmål til Ananda og lyttet til hans svar og utlegninger av læren. Men siden 
Vangisa var så fersk som munk, klarte han ikke å beholde konsentrasjonen. Tankene hans flakket 
bort fra samtalens tema og han ble fylt av begjær. 

Fordi han var en ung mann med æresbegreper og integritet tenkte han: 
*Denne lidenskapen som vokser frem i meg, er ikke bra, verken på kortere eller lengre sikt.” 
Og mens de satt der, fortalte han Ananda hvordan han følte det: 


1223 

Jeg gløder av sanselig begjær! 
Sinnet mitt brenner opp! Å, gi meg 
noe som lindrer, vær så snill! 
Hjelp meg, du Gotamas ætling! 


Ananda svarte: 


1224 

Sinnet ditt brenner opp fordi 

dine inntrykk er forvrengte — 
unngå forestillingen du har 

om ”skjønnhet knyttet til begjær”. 


1224a 

Se alle deler av kropp og sinn 

som Annet og ikke som Selv — 

se dem som noe vondt! Finn lindring, 
ikke brenn deg igjen og igjen. 


1225 

Meditér over det urene 

med konsentrert og samlet sinn — 

vær oppmerksom på kroppen din, 
øv en holdning som dreper lysten, 


1226 

og innse alle tings flyktighet. 
Rykk opp hovmotet med roten! 
Når du har innsett hva hovmot er, 
skal du vandre med indre ro. 


En gang talte Mesteren til munkene om veltalenhet, og sa: 

“Hvis noen skal kalles veltalende og fortjene ros og ikke kritikk av forstandige mennesker, má 
han ikke bare ordlegge seg vel, men også tale i samsvar med hvordan tingene virkelig er, og han må 
dessuten tale ord som er vennlige og sanne.” 

Da reiste Vangisa seg, ba om ordet og uttalte disse versene: 


1227 

All vår tale bør være slik 

at vi ikke piner oss selv 

og heller ikke skader andre! 
Dette er ekte veltalenhet. 


1228 

Vi bør tale vennlig til andre 
slik at vi bringer dem glede. 
Den som taler uten ondskap 
er behagelig å lytte til. 


1229 

Sann tale er udødelig! 

Denne loven gjelder evig. 
Sannhet, mening og rettmessighet 
er grunnen den gode står på. 


1230 

Den Våknes ord er fredens tale, 
tale som fører til lindring 

og gjør ende på alt som gjør vondt. 
Denne talen er den beste. 


En annen gang roste han Sariputta med følgende vers: 


1231 

Dyp er hans visdom og innsikt. 
Kyndig er han i rett og galt. 
Sariputta den kunnskapsrike 
gir Buddhas lære til munkene. 


1232 

Kort og fyndig — eller i detalj: 
Mangfoldig er hans undervisning! 
Hans språk er presist, og røsten 

er uttrykksfull som svarttrostens sang. 


1233 

Mens han taler, lytter munkene 
til hans søte, velklingende røst: 
glade blir de, og oppløftet — 
oppmerksomt låner de ham øre. 


En gang så Buddha ut over munkeforsamlingen og sa: 

*Kom igjen, munker, ordet er fritt. Har jeg gjort eller sagt noe dere vil kritisere meg for, så tal 


åpent!” 
Sariputta reiste seg, hilste høflig og sa: 


*Du har ikke sagt eller gjort noe vi kan kritisere deg for, Mester. Du har ryddet en vei som 


ingen tidligere har ryddet, skapt en vei som ingen tidligere har skapt, og forklart oss en vei som ingen 
tidligere har forklart. Du kjenner veien, forstår veien og vet hvor den går. Vi andre følger etter deg på 


denne veien som du har vist oss. Men nå vil jeg også gi ordet fritt, Mester. Har jeg gjort eller sagt 


noe du vil kritisere meg for, så tal åpent!” 


*Nei, du har ikke gjort eller sagt noe jeg kan kritisere deg for, Sariputta,” svarte Mesteren. 

*Du er vis og forstandig, Sariputta. Du har omfattende kunnskaper, du har smilende visdom 
og en rask, skarp og dyptpløyende intelligens. Du er som en keisers arveprins som regjerer slik han 
har lært av sin far. Slik gir du korrekt undervisning i den læren jeg har forklart deg.” 

Videre sa Sariputta at resten av munkeforsamlingen heller ikke hadde noe å kritisere 
Mesteren for, og han gjentok det samme for deres vedkommende. 

Da reiste Vangisa seg og ba om å få ordet. Han sa: 


1234 

I dag, på fullmånedagen, 

er fem hundre munker samlet 

i renhet: de har brutt alle bånd, 
høyt hevet over all forvirring. 
Tilværelsens beger har de tømt, 
seere er de — og vismenn. 


1235 

Som en regjerende keiser 

omgitt av sine ministere 

vandrer rundt den havomkransede 
jorden — sitt store imperium, 


1236 

er den store seierherren, 

han som fører karavanen, 
omgitt av vise disipler 

som har gått bort fra dødens vei. 


1237 

Alle er sønner av Mesteren! 

Her skramler ingen tomme tønner. 
Jeg hilser deg, du solens ætling — 
du som har splintret begjærets pil. 


Etter at Mesteren en dag hadde talt til munkene om hva som fører til nirvana, til lindring, 
uttalte Vangisa følgende vers som lovprisning av Buddha: 


1238 

Mer enn tusen brødre omgir 

ham som vandrer langs lykkens vei 
mens han underviser i læren — 

den lindrende som fjerner all frykt. 


1239 

De lytter til de plettfrie ord 

Den Fullkomment Våkne taler — 
og Buddha står der strålende 
foran brødrenes store skare. 


1240 

Du kalles en mektig elefant — 
Mester, av seerne er du best! 
Liksom en tung og gråblå sky 
bringer du oss lindrende regn. 


1241 

Fra sitt skyggefulle middagsskjul 
kom eleven ut for å skue 

sin læremester. Du store helt! 
Vangisa bøyer seg dypt for deg! 


“Hvordan er det, Vangisa,” sa Mesteren, “har du tenkt ut disse versene på forhånd? Eller 


kommer du på dem her og nå?” 
*Jeg kommer på dem her og nå,” svarte Vangisa. 
“Det er bra, Vangisa. Klarer du å finne på noen flere vers her du står?” 
Vangisa svarte: 


1242 

Han overvant Maras forræderiske feller. 
Han sprengte sinnets stengsler. 

Se, han bryter alle bånd! 

Gavmildt deler han sin visdom med andre. 


1243 

Han viste oss mange forskjellige veier 
til å krysse den brølende floden. 
Udødeligheten er synlig for alle! 

Og seerne står urokkelige. 


1244 

Han bringer lys: så strålende klart 

at vi ser hvordan alt kan overvinnes. 
Da han hadde gjort det høyeste virkelig, 
underviste han de første fem. 


1245 

Og når læren er blitt så godt forklart — 
hvordan kan de som forstår synke ned 
i sløvhet? Tren derfor flittig, ærbødig 
her i Mesterens forsamling. 


De neste tre versene fremsa han som en hyllest til Kondafifia den vise: 


1246 

Den ærverdige munk Kondafifia, 
den første Våkne etter Buddha, 
dveler ofte i de ensomme, 

lykkebringende boliger. 


1247 

Alt en disippel kan oppnå 

ved å følge lærerens råd 

har han oppnådd; den kraftfulle 
som alltid trener iherdig. 


1248 

Med stor kraft, trefoldig kunnskap 
og innsikt i andres tanker 

bøyer Kondafifia, Buddhas arving, 
seg dypt for Mesterens føtter. 


En gang oppholdt Mesteren seg på Svartberget oppe i skråningene av Vismannsåsene sammen 
med fem hundre munker som alle var arahanter. Moggallana den store gransket alle munkenes sinn 
og så at de alle kunne glede seg over frigjøringens frukter. Da Vangisa så dette, roste han Mesteren 
og munkene med disse versene: 


1249 

På fjellets lyse skråninger, 
omgitt av sine disipler, 
sitter han som la det vonde 
bak seg og overvant døden. 


1250 

Den mektige Moggalana 
utforsket med sitt skarpe sinn 
disiplenes tanker: og han så 
at de strålte i frihetens lys. 


1251 

Slik omgir de ham — Gotama, 
den vise med trefoldig kunnskap, 
rik på gode egenskaper, 

som snudde ryggen til lidelsen! 


Det neste verset utbrøt Vangisa av glede da han fikk se Mesteren sitte ved Gaggaras lotusdam 
i byen Campa, omgitt av en stor forsamling munker og tusenvis av guder og ånder. 


1252 

Liksom månen stråler som solen 
når de mørke skyer forsvinner, 
slik overstråler du, min Mester, 
alle mennesker med ditt ry. 


Da Vangisa var blitt en arahant, så han tilbake på det han hadde oppnådd og beskrev 
Mesterens og sine egne egenskaper med disse versene: 


1253 

Beruset av diktning streifet vi 
viden omkring, fra landsby til by: 
da så vi den fullkomment Våkne 
som hadde nådd den andre bredden. 


1254 

Han underviste meg i læren, 
vismannen som la pinen bak seg. 
Etterpå lysnet gleden i oss — 

fast overbevisning oppsto! 


1255 

Jeg hørte om personligheten 

og dens faktorer, om sansene 

og om verdens elementer. 

Jeg lærte — og gikk ut som munk. 


1256 

Til beste for alle mennesker 

står de frem, som kjenner sannheten! 
For alle kvinner og alle menn 

som praktiserer hans lære! 


1257 

Ja, sannelig, for deres skyld 
nådde den vise sin oppvåkning — 
for brødrene og for søstrene 

som kjenner den rette veien. 


1258 

De fire edle sannheter 

er godt forklart av ham som ser — 
av Buddha, solens ætling, han 
som føler med alle som lever: 


1259 

lidelsen og dens årsaker, 
befrielsen fra lidelsen, 

den edle åttedelte vei 

som fører til lidelsens lindring. 


1260 

Dette er sagt slik som det er — 

og slik som det er har jeg sett det! 
Jeg har funnet den sanne mening — 

Buddhas vei er gått til ende. 


1261 

Dette var i sannhet velkomment 

for meg, som var i Buddhas nærvær! 
Av de gode ord som ble delt ut 

fikk jeg høre de aller beste. 


1262 

Jeg har oppnådd fullkommen visdom! 
Min høreevne er renset. 

Trefoldig er min kunnskap, og jeg 
kjenner andre menneskers sinn. 


Da munken Nigrodhakappa, som hadde vært Vangisas veileder, døde, spurte Vangisa om han 
hadde funnet nirvanas lindring eller ikke: 


1263 

Jeg spør den store læremesteren 
hvis visdom er ubegrenset 

og som skjærer bort all usikkerhet: 
En kjent munk døde i Aggalava — 
vel ansett var han! Jeg undres: 

Fant han tilslutt den sanne lindring? 


1264 

Nigrodhakappa var navnet du ga 
denne brahmanen, o, Mester! 

Han vandret så vidt omkring i sitt liv 
og hedret deg — slik søkte han innsikt 
med utrettelig pågangsmot, 

du seer av hva som er fast og sant! 


1265 

O, Sakiya! Den disippelens lodd 

ønsker vi alle å kjenne: 

Fortell om ham, du med fullkomment syn! 
Våre ører er skjerpet, vi lytter 
oppmerksomt til alt du sier — 

for du er vår store læremester. 


1266 

Skjær all vår uvisshet bort med roten! 
Er vår bror fullstendig sluknet? 

Si oss dette, du største av vismenn, 
du blant oss som skuer hele verden, 
du som ligner Sakka: guden 


som skuer klarsynt med tusen øyne! 


1267 

Uansett hvilke lenker som finnes, 
hvilke forblindelsens veier 

som slører våre sinn med uvisshet, 
opphører disse å eksistere 

ved ham som har nådd sannheten — 
for han har verdens skarpeste øyne. 


1268 

For hvis intet menneske noen gang 
skulle jage sinnets gifter, 

liksom vinden jager mørke skyer, 

ville hele verden vært hyllet inn 

i et tungt og håpløst mørke: 

Selv strålende menn ville vært dunkle! 


1269 

Men vise menn sprer strålende lysskinn! 
Derfor ser jeg deg, store helt, 

som én som får verden til å skinne! 

Vi kommer til deg, du som har innsikt: 
Kast lys over Kappas skjebne 

for oss i forsamlingen av brødre. 


1270 

Send oss i hast din prektige stemme, 

du praktfulle! Liksom svanen 

strekker hals og synger mykt og varsomt 
med stemme vakker og velklingende. 
Vi vil alle lytte til deg, 

du rettskafne, som følger den rette vei. 


1271 

Jeg oppfordrer ham som er helt renset 
og frigjort fra fødsel og død 

til å tale om den sanne lære: 

for blant vanlige folk er det ingen 
som følger sitt sanne ønske — 

men all hans handling er veloverveid! 


1272 

Denne din mest fullkomne forklaring 
er akseptert, du, fullkomment 

vise! Denne siste, ærbødige 

hilsen gir vi deg gladelig: Ikke 

svikter du eller bedrar oss, 
du som vet, og er så uendelig vis! 


1273 

Du som kjenner læren til bunns: Ikke 
svikter du eller bedrar oss, 

du som vet, og er så uendelig vis! 
Som jeg i sommerens hete lengter 
etter vann, står min lengsel nå 

etter dine ord! Å, la dem regne! 


1274 

Forgjeves var det ikke, livet 

den edle Nigrodhakappa 

førte — så målbevisst og fullt av lys? 
Fant han den sanne lindring i live, 
gikk han veien til ende? Tal — 

la oss høre! Er han fullkomment fri? 


Slik svarte Mesteren, den beste av mennesker: 


1275 

Han skar bort alle spor av begjær 
etter dét vi navngir i våre sinn 

og dét som har form under fingrene: 
han krysset den mørke strømmen 
som dvelte truende i hans hjerte — 
og vandret hinsides fødsel og død. 


Vangisa sa videre: 


1276 

Store vismann! Jeg er tilfreds — 
jeg har lyttet til din tale. 

Ikke spurte jeg forgjeves — 
Mester! Du sviktet meg ikke! 


1277 

Han talte slik som han handlet, 
han var den Våknes disippel. 

Han skar over Dødens sterke nett — 
spent ut med svik og ondt bedrag. 


1278 

Kappiya så begynnelsen 

til det som binder oss, Mester! 
Døden er vond å passere — 

Kappiya krysset dødens strøm. 


1279 

Strålende fyrste, jeg hilser deg, 
du beste av menn — og din sønn, 
han som følger 1 dine fotspor 
som løveungen sin gylne far! 

Epilog 


Slik brølte de sine løvebrøl, 
Buddhas strålende sønner. 

Fri fra sinnets sorte strømmer 
sluknet de som flammer - stille. 


